(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΓ΄

Τετάρτη 27 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Εσωτερικών:   
 i. με θέμα: « Άμεσες απαντήσεις για την περίπτωση της αμφιλεγόμενης και αδιαφανούς διαδικασίας της τιμητικής πολιτογράφησης του κ. Γιασάμ Αγιαβέφε», σελ.   
 ii. με θέμα: «Καμία μέριμνα για την επικίνδυνη για θανατηφόρα ατυχήματα επαρχιακή οδό Άστρους-Λεωνιδίου», σελ.   
 β) Προς τον Υπουργό Υγείας:   
 i. με θέμα: «Δραματική η κατάσταση που επικρατεί στο Γενικό Νοσοκομείο Χανίων», σελ.   
 ii. με θέμα: «Πλήρης κατάρρευση του Γενικού Νοσοκομείου Θεσσαλονίκης «Ιπποκράτειο», σελ.   
 γ) Προς τον Υπουργό Οικονομικών, με θέμα: «Η Κυβέρνηση ομολογεί το έγκλημα των τραπεζών αλλά αρνείται την λύτρωση για τους 50.000 τσιγγάνους», σελ.   
 δ) Προς τον Υπουργό Ναυτιλίας και Νησιωτικής Πολιτικής, με θέμα: «Μετάταξη σε Λιμεναρχείο του Γ’ Λιμενικού Τμήματος Σκάλας Κατερίνης», σελ.   
 ε) Προς τον Υπουργό Αγροτικής Ανάπτυξης και Τροφίμων, με θέμα: «Αποκλεισμός ψαράδων από τις ενισχύσεις για τον κορωνοϊό», σελ.   
 στ) Προς τον Υπουργό Υποδομών και Μεταφορών:   
 i. με θέμα: «Αδιαφορία του Υπουργείου και παραπομπή στις καλένδες του έργου της ανέγερσης του νέου 12θέσιου Δημοτικού Σχολείου στο ξεχασμένο από την κυβέρνηση Κάτω Νευροκόπι Ν. Δράμας», σελ.   
 ii. με θέμα: «Χρηματοδότηση του έργου Ανισόπεδος Κόμβος Καρτερού επί του Βόρειου Οδικού Άξονα Κρήτης (ΒΟΑΚ)», σελ.   
 ζ) Προς την Υπουργό Παιδείας και Θρησκευμάτων, με θέμα: «Τη σίτιση των φοιτητών που διαμένουν στη Φοιτητική Εστία Αθηνών, τη Φοιτητική Εστία Πανεπιστημίου Αθηνών, τη Φοιτητική Εστία του Εθνικού Μετσόβιου Πολυτεχνείου (ΕΜΠ) και τις Νέες Φοιτητικές Εστίες του Εθνικού Μετσόβιου Πολυτεχνείου (ΕΜΠ) τους καλοκαιρινούς μήνες», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Δικαιοσύνης: «Σύσταση Δικαστικής Αστυνομίας και λοιπές επείγουσες διατάξεις», σελ.   
   
ΠΡΟΕΔΡΕΥΟΝΤΕΣ  
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΚΑΚΛΑΜΑΝΗΣ Ν. , σελ.   
 ΜΠΟΥΡΑΣ Α. , σελ.   
 ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΚΑΚΛΑΜΑΝΗΣ Ν. , σελ.   
 ΜΠΟΥΡΑΣ Α. , σελ.   
 ΠΑΦΙΛΗΣ Α. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΑΥΓΕΡΗ Θ. , σελ.   
 ΒΑΡΔΑΚΗΣ Σ. , σελ.   
 ΒΟΡΙΔΗΣ Μ. , σελ.   
 ΓΚΑΓΚΑ Α. , σελ.   
 ΔΕΛΗΣ Ι. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΤΣΑΦΑΔΟΣ Κ. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΙΔΟΥ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΠΕΤΣΑΣ Σ. , σελ.   
 ΠΟΛΑΚΗΣ Π. , σελ.   
 ΣΚΟΥΦΑ Ε. , σελ.   
 ΣΚΥΛΑΚΑΚΗΣ Θ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΙΓΟΣ Ε. , σελ.   
  
Γ. Επί του σχεδίου νόμου του Υπουργείου Δικαιοσύνης:  
 ΑΚΤΥΠΗΣ Δ. , σελ.   
 ΑΠΑΤΖΙΔΗ Μ. , σελ.   
 ΑΥΛΩΝΙΤΗΣ Α. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΘΕΟΧΑΡΗΣ Θ. , σελ.   
 ΚΑΜΙΝΗΣ Γ. , σελ.   
 ΚΑΠΠΑΤΟΣ Π. , σελ.   
 ΚΑΣΤΑΝΙΔΗΣ Χ. , σελ.   
 ΚΟΜΝΗΝΑΚΑ Μ. , σελ.   
 ΚΟΝΣΟΛΑΣ Ε. , σελ.   
 ΚΟΥΒΕΛΑΣ Δ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΤΣΗΡΑΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΜΠΑΣ Κ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΤΣΗΣ Α. , σελ.   
 ΠΑΦΙΛΗΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΚΟΝΔΡΑ Α. , σελ.   
 ΣΠΑΝΑΚΗΣ Β. , σελ.   
 ΤΣΙΑΡΑΣ Κ. , σελ.   
 ΥΨΗΛΑΝΤΗΣ Β. , σελ.   
 ΧΗΤΑΣ Κ. , σελ.   
  
Δ. ΠΑΡΕΜΒΑΣΕΙΣ:  
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΓ΄

Τετάρτη 27 Ιουλίου 2022

Αθήνα, σήμερα στις 27 Ιουλίου 2022, ημέρα Τετάρτη και ώρα 9.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 26-7-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΒ΄ συνεδριάσεώς του, της Τρίτης 26 Ιουλίου 2022 σε ό,τι αφορά την ψήφιση στο σύνολο: α) της πρότασης του Προέδρου της Βουλής **«**Για την τροποποίηση διατάξεων του Κανονισμού της Βουλής**»** και β) του σχεδίου νόμου: «Αναβάθμιση της αστυνομικής εκπαίδευσης, αναμόρφωση του πλαισίου οργάνωσης και λειτουργίας της Σχολής Αξιωματικών της Ελληνικής Αστυνομίας και άλλες ρυθμίσεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα δεν θα συζητηθούν κατόπιν συνεννόησης:

Η με αριθμό 939/25-7-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Οικονομικών,με θέμα: «Άδικη η εξαίρεση του πρωτογενούς τομέα από την προσαυξημένη έκπτωση δαπανών για ψηφιοποίηση, ενέργεια και πράσινη οικονομία.

Η με αριθμό 930/22-7-2022 επίκαιρη ερώτηση της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενάπρος την Υπουργό Παιδείας και Θρησκευμάτων, με θέμα: «Σε κατάσταση επισφάλειας βρίσκονται το Γενικό Αρχείο του Κράτους στη Λάρισα, καθώς και οι Υπηρεσίες των Γενικών Αρχείων του Κράτους στο σύνολό τους, και η λειτουργία τους διακυβεύεται» και:

Η με αριθμό 5519/31-5-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος την Υπουργό Παιδείας και Θρησκευμάτων,με θέμα: «Εισαγωγή και διδασκαλία του σχολικού εγχειριδίου "Ιστορία της Κρήτης" στα σχολεία του νησιού».

Κυρίες και κύριοι συνάδελφοι, αρχίζουμε τη συζήτηση με την πρώτη με αριθμό 920/19-7-2022 επίκαιρη ερώτηση δευτέρου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. ΚωνσταντίνουΖαχαριάδηπρος τον Υπουργό Εσωτερικών, με θέμα: «Άμεσες απαντήσεις για την περίπτωση της αμφιλεγόμενης και αδιαφανούς διαδικασίας της τιμητικής πολιτογράφησης του κ. Γιασάμ Αγιαβέφε».

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σας ευχαριστώ, κύριε Πρόεδρε.

Κύριε Υπουργέ, πίστευα ότι εσείς προσωπικά θα ήσασταν αρκετά πιο προσεκτικός από τους άλλους συναδέλφους σας στην Κυβέρνηση στο ποιος μπορεί να λέγεται και να προσδιορίζεται ως Έλληνας πολίτης. Η υπόθεση της ελληνικής ιθαγένειας, η υπόθεση της τιμητικής πολιτογράφησης είναι μια πάρα πολύ σοβαρή διαδικασία για την Ελληνική Δημοκρατία. Είδαμε, λοιπόν, κάτι το οποίο είναι πρωτοφανέρωτο στη σύγχρονη πολιτική ιστορία του τόπου. Ο κ. Αγιαβέφε, ο οποίος πριν γίνει Έλληνας πολίτης με δική σας εισήγηση είχε ιθαγένεια του ψευδοκράτους της κατεχόμενης Κύπρου, μια αδιάφανη επιχειρηματική δραστηριότητα με όσα διαβάζουμε στον Τύπο, έρχεται και παίρνει την ελληνική ιθαγένεια επειδή φαίνεται να έχει κάνει κάποιες δωρεές μέσα στην πανδημία.

Διαβάζοντας τη διαδικασία, για να γίνει κάποιος Έλληνας πολίτης, αναφέρεται συγκεκριμένα ότι πρέπει να ελεγχθεί το ποινικό του μητρώο. Το ελέγξατε αυτό το πράγμα; Αναφέρει ότι πρέπει να δείτε αν έχει πολλαπλές ιθαγένειες και μια σειρά άλλα ζητήματα. Και το βασικό κριτήριο, είναι ότι ποτέ δεν ήταν κριτήριο για την απόκτηση της ελληνικής ιθαγένειας το πορτοφόλι. Δεν είναι η ελληνική ιθαγένεια, κύριε Βορίδη, Golden Visa!

Να σας θυμίσω μερικές εξέχουσες προσωπικότητες που και σωστά τιμητικά πολιτογραφήθηκαν Έλληνες; Τομ Χανκς, Ζιλ Ντασέν, Αντετοκούνμπο, Βικτόρια Χίσλοπ. Ποιος είναι ο Αγιαβέφε; Πώς κάνετε έναν πολίτη του ψευδοκράτους, των κατεχομένων της βόρειας πλευράς της Κύπρου που έχει υποφέρει από την τουρκική κατοχή, Έλληνα πολίτη; Πώς το κάνετε αυτό το πράγμα; Ποιες είναι οι εισηγήσεις; Γιατί έγινε; Τα ψάξατε αυτά τα ζητήματα;

Αυτά για την αρχή και θα δούμε στη συνέχεια τα υπόλοιπα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Με ρωτάτε, κύριε Ζαχαριάδη, για ποιον λόγο το ελληνικό κράτους παρέχει τιμητική πολιτογράφηση και αποδέχεται δωρεές από πρόσωπα που συνδέονται με τον έναν ή τον άλλον τρόπο με το ψευδοκράτος της κατεχόμενης Κύπρου.

Στον συγκεκριμένο τον Ιούλιο του 2016 πράγματι χορηγήθηκε η ιδιότητα του πολίτη του ψευδοκράτους. Μετά από τέσσερις μήνες τον Νοέμβριο του 2016 του αφαιρέθηκε. Επομένως τον κρίσιμο χρόνο για τον οποίο συζητούμε, δηλαδή το 2022, προφανώς δεν έχει αυτή την ιδιότητα.

Ποιοι είναι οι λόγοι κατά το ελληνικό Σύνταγμα -δεν ξέρω τι ισχύει για το ψευδοκράτος- για τους οποίους επιτρέπεται η αφαίρεση ιθαγένειας; Στο ελληνικό Σύνταγμα σύμφωνα με το άρθρο 4, παράγραφος 3, εδάφιο β΄ επιτρέπεται να αφαιρεθεί η ελληνική ιθαγένεια μόνο σε περίπτωση που κάποιος απέκτησε εκούσια άλλη ιθαγένεια ή -ακούστε λίγο το δεύτερο με προσοχή- που ανέλαβε σε ξένη χώρα υπηρεσία αντίθετη προς τα εθνικά συμφέροντα. Αυτοί είναι οι λόγοι για τους οποίους αφαιρούνται οι ιθαγένειες.

Δεν είχε ποτέ κατά τον κρίσιμο χρόνο τέτοιου τύπου ιθαγένεια ο πολιτογραφηθείς. Του έχει αφαιρεθεί η ιθαγένεια του ψευδοκράτους από το 2016 προφανώς για συγκεκριμένους λόγους.

Λέτε «με τον έναν ή με τον άλλον τρόπο». Εγώ δεν ξέρω μέχρι τώρα άλλον τρόπο και ούτε έχει περιέλθει σε μένα, σε γνώση δική μου ή της υπηρεσίας μου, άλλος τρόπος διασυνδέσεώς του με το ψευδοκράτος. Έχω όμως μια αναφορά από τις αρμόδιες υπηρεσίες πληροφοριών, οι οποίες μου λένε -επειδή κυκλοφορούν διάφορα στο διαδίκτυο- ότι οι πληροφορίες που τον αφορούν είναι μη επιβεβαιωμένες, όλες διαχεόμενες στον τουρκικό Τύπο. Δεν συντρέχει δε κίνδυνος εθνικής ασφάλειας από τον συγκεκριμένο.

Έχω όμως και κάτι άλλο, κύριε Ζαχαριάδη. Έχω μία απόφαση του Αρείου Πάγου. Γιατί; Γιατί ο Άρειος Πάγος επελήφθη της υποθέσεως του αιτήματος εκδόσεως του συγκεκριμένου κατόπιν ενός διεθνούς εντάλματος σύλληψης που είχαν εκδώσει οι τουρκικές δικαστικές αρχές. Ζητήθηκε, λοιπόν, η έκδοσή του από την Ελλάδα και επελήφθη ο Άρειος Πάγος. Εξέδωσε το 5ο Τμήμα του Αρείου Πάγου την 1568/2019 απόφασή του. Θα σας ενδιέφερε ίσως να ακούσετε τι λέει για αυτόν, που περίπου λέτε αυτά που λέτε για το ψευδοκράτους και για την Τουρκία. Αποδείχθηκε, λέει το 5ο Τμήμα του Αρείου Πάγου, ότι ο εκζητούμενος είναι χριστιανός στο θρήσκευμα, μέλος ομάδας αντιφρονούντων προς το πολιτικό καθεστώς της Τουρκίας. Εξαιτίας δε της αντιπολιτευτικής δράσης του έχει δεχτεί τρομοκρατικές επιθέσεις στο σπίτι του στην Κωνσταντινούπολη με συνέπεια η οικογένειά του και οι γονείς του, φοβούμενοι για τη ζωή τους, να έχουν καταφύγει και να ζουν στην Ελλάδα.

Ο ίδιος, επίσης, έχει στοχοποιηθεί από άτομο φιλικά προσκείμενο στην τουρκική κυβέρνηση με διασυνδέσεις και επιρροή, κατά τους ισχυρισμούς του, στον Πρόεδρό της. Ο ανωτέρω, γνωρίζοντας την αντίθεση του εκζητουμένου προς την κυβερνητική πολιτική της Τουρκίας, ασκεί σε βάρος του πιέσεις και απειλές, προκειμένου να του αποσπά χρήματα, για να μην κινδυνεύσει η ζωή του και χάσει την περιουσία του, γεγονός το οποίο ο εκζητούμενος έχει καταγγείλει στις δικαστικές αρχές της Τουρκίας.

Από τα παραπάνω συνάγεται ότι, αν επιτραπεί η έκδοση του εκζητουμένου στην Τουρκία, είναι πιθανόν να διωχθεί για τα πολιτικά του φρονήματα και να υποβληθεί σε μεταχείριση αντίθετη προς την ανθρώπινη αξιοπρέπεια, με κίνδυνο να διακυβευθούν τα ανθρώπινα δικαιώματά του εξαιτίας των θρησκευτικών και πολιτικών του πεποιθήσεων, τα οποία είναι αντίθετα προς το υπάρχον πολιτικό και θρησκευτικό καθεστώς της Τουρκίας. Το ίδιο έκρινε το Περιφερειακό Γραφείο Ασύλου Θεσσαλονίκης, το οποίο με την υπ’ αριθμ. 3309/22-8-2019 απόφασή του χορήγησε καθεστώς πολιτικού πρόσφυγα στον συγκεκριμένο, γιατί υπάρχει βάσιμος φόβος δίωξης στην Τουρκία λόγω των πολιτικών πεποιθήσεων.

Αυτά, λοιπόν, ως προς το ζήτημα της πρώτης απάντησης που έχω να σας δώσω, καθώς λέτε ότι αυτός συνδέεται καθ’ οιονδήποτε τρόπο με το ψευδοκράτος. Όχι μόνο αυτό, αλλά περιγράφεται από τις αρχές της χώρας ως πολιτικός πρόσφυγας. Η αρμόδια αρχή τού χορήγησε το καθεστώς πολιτικού πρόσφυγα, υπήρξε άρνηση από το ανώτατο δικαστήριο της εκδόσεώς του, όπως σας περιέγραψα, και οι αρμόδιες υπηρεσίες λένε ότι τα όσα δημοσιεύονται στον τουρκικό Τύπο είναι μη επιβεβαιωμένες πληροφορίες, ενώ αυτός δεν αποτελεί κίνδυνο για την εθνική ασφάλεια. Αν αυτή είναι η κριτική σας, δεν έχω να σας απαντήσω εγώ κάτι. Σας απαντά ο Άρειος Πάγος και σας απαντούν και οι αρμόδιες υπηρεσίες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, ο Άρειος Πάγος δεν είναι ο Υπουργός Εσωτερικών. Ο Υπουργός Εσωτερικών είναι ο Υπουργός Εσωτερικών. Εκτός αν νομίζετε ότι είστε εσείς ο Άρειος Πάγος ή θεωρείτε ότι υπάρχει εισπήδηση στα καθήκοντα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τον ακούω με προσοχή.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Βλέπω ότι είστε πάρα πολύ ευαίσθητος -θετικό- όταν ακούτε, ας πούμε, ότι κάποιος είναι πρόσφυγας, ότι κάποιος κυνηγιέται για τα πολιτικά του φρονήματα. Δακρύζετε εσείς προσωπικά στο Υπουργείο Εσωτερικών και λέτε να ανοίξουμε την αγκαλιά μας σε αυτόν τον άνθρωπο που φαίνεται να τον κυνηγάει ο αυταρχικός και βάρβαρος Ερντογάν και να τον κάνουμε Έλληνα πολίτη.

Ξέρετε πόσοι είναι αυτοί, κύριε Βορίδη; Νομίζω ότι ξέρετε. Εν πάση περιπτώσει, παρά τις πολιτικές μας διαφορές, είστε και καλά μελετημένος και ευφυής άνθρωπος. Ανοίγετε αυτό το θέμα στη δημόσια συζήτηση της χώρας, ότι όποιον κυνηγιέται ως αντιπολιτευόμενος, όποιον του γίνονται επιθέσεις ή πράγματα παρακρατικά -τα οποία είχαμε γνωρίσει εδώ στην Ελλάδα σε άλλες δεκαετίες και είμαι σίγουρος ότι τα έχουμε αφήσει πίσω μας-, τον κάνουμε Έλληνα πολίτη;

Εγώ σας ρώτησα δύο συγκεκριμένα πράγματα. Θα κάνουμε, δηλαδή, και τον πρόεδρο του HDP, τον Ντεμιρτάς, που είναι στη φυλακή; Θα κάνουμε και από το CHP, που είναι και αυτοί στη φυλακή; Ανοίγουμε αυτή την κουβέντα;

Εγώ σας ρώτησα συγκεκριμένα πράγματα:

Πρώτον, αν ελέγξατε εσείς το ποινικό μητρώο και το βρήκατε μια χαρά. Αλλιώς, δεν δίνεται η ιθαγένεια. Άρα το ελέγξατε και το βρήκατε μια χαρά. Βρίθουν καταγγελίες στον Τύπο. Μέχρι και στο Forbes έχουν γραφτεί πράγματα. Δεν είναι του ΣΥΡΙΖΑ το «FORBES».

Δεύτερον, ποιο είναι το πραγματικό κριτήριο. Αυτός ο άνθρωπος κυνηγιέται, δεν κυνηγιέται, έχει ποινικό μητρώο, δεν έχει, χρησιμοποιεί τη διαδικασία δεν την χρησιμοποιεί, κάνει δουλειές σε διάφορες εταιρείες από τα Βαλκάνια μέχρι την κατεχόμενη Κύπρο και το Σίτι του Λονδίνου. Για ποιον λόγο γίνεται Έλληνας, εγώ δεν έχω καταλάβει. Κατάλαβα, ας πούμε, γιατί ο Ζυλ Ντασέν έγινε Έλληνας. Το κατάλαβα. Εύκολο. Κατάλαβα γιατί έγινε ο Τομ Χανκς Έλληνας. Εύκολο. Κατάλαβα γιατί έγινε ο Αντετοκούνμπο. Εύκολο. Επίσης, καταλαβαίνω τους λόγους που δεν θέλετε να κάνετε δεκάδες χιλιάδες ανθρώπους που είναι εδώ και δεν πληρούν τα αυστηρότερα κριτήρια τα οποία εσείς βάλατε στραγγαλιστικά στο νόμο για την ιθαγένεια, αλλά μην το συζητήσουμε αυτό εδώ. Ποιος είναι ο πραγματικός λόγος; Και ρωτάω ξανά: Έχει δοθεί ποτέ στη σύγχρονη ιστορία της χώρας η ιθαγένεια με το πορτοφόλι; Δεν υπάρχει άλλο κριτήριο, μόνο το πορτοφόλι.

Και προσέξτε, κύριε Βορίδη, εσείς έχετε την ευθύνη της πολιτογράφησης. Μη σας φορτώνουν άλλοι φίλοι σας στην Κυβέρνηση ή πιθανόν εκτός Κυβέρνησης -δεν ξέρω- πράγματα που αφορούν αυτούς.

Επίσης, την έχετε κάνει την πολιτογράφηση; Τον έχετε ορκίσει; Διάβαζα στον Τύπο αντικρουόμενα δημοσιεύματα. Κάποια γράφουν ότι το ολοκληρώσατε, κάποια όχι. Αν δεν το έχετε κάνει, επειδή υπάρχουν αμφιβολίες, ξαναψάξτε το, μην το κάνετε. Δεν υπάρχει κανένας λόγος να ευτελίζετε τον λόγο, για να παίρνει κάποιος την ιθαγένεια και να γίνεται Έλληνας πολίτης. Δεν είναι η ιθαγένεια Golden Visa, κύριε Βορίδη.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κατ’ αρχάς χαίρομαι που στάθηκε η ερώτηση του κυρίου συναδέλφου αφορμή να διευκρινιστεί το πρώτο κομμάτι, γιατί το πρώτο κομμάτι ήταν η αντίρρηση και ο ισχυρισμός ότι δήθεν αυτός είναι κάποιος που συνδέεται με το ψευδοκράτος. Χαίρομαι που το τελειώσαμε αυτό και χαίρομαι που έγινε κατανοητό αυτό το ζήτημα.

Έρχομαι στο δεύτερο. Με ρωτάτε αν έχει ελεγχθεί το ποινικό του μητρώο. Προσεκομίσθη το υπ’ αριθμ. 154413/12-5-2022 αντίγραφο ποινικού μητρώου, από το οποίο προκύπτει ότι ο συγκεκριμένος δεν έχει ποινική κατάσταση, ότι η ποινική του κατάσταση είναι λευκή. Άρα ως προς αυτή την προϋπόθεση η οποία βρίσκεται στον νόμο, η συγκεκριμένη προϋπόθεση έχει εκπληρωθεί.

Έρχεστε τώρα και με ρωτάτε κάτι άλλο. Μου λέτε: Σε κάθε πολιτικό πρόσφυγα που θα του δίνεις τιμητική πολιτογράφηση; Είναι πολύ ενδιαφέρουσα αυτή η ερώτηση. Κρατήστε την για τη συνέχεια.

Τι είναι εκείνο το οποίο έλαβα υπ’ όψιν μου, προκειμένου να καταλήξω στην τιμητική πολιτογράφηση; Την υπ’ αριθμ. πρωτοκόλλου 2146/16-10-2020 επιστολή του Υπουργού Ανάπτυξης, η οποία προτείνει την πολιτογράφησή του, γιατί κάνει εκτίμηση ότι ο συγκεκριμένος θα είναι χρήσιμος και κρίσιμος για μια σειρά από επενδύσεις που έχει πραγματοποιήσει και θα πραγματοποιήσει στη χώρα. Την υπ’ αριθ. πρωτοκόλλου 697/6-10-2020 επιστολή του Μητροπολίτη Πειραιώς, ο οποίος δηλώνει ότι έχει βαφτίσει τον συγκεκριμένο χριστιανό ορθόδοξο στις 23-5-2020, καθώς και ότι είναι μέγας χορηγός της Εκκλησίας. Το δελτίο Τύπου της Ιεράς Συνόδου -το τονίζω, εδώ δεν είναι ο μητροπολίτης είναι η Ιερά Σύνοδος-, η οποία μου λέει ότι ο συγκεκριμένος προέβη σε δωρεά εξήντα χιλιάδων νοσοκομειακών μασκών, τριάντα οκτώ χιλιάδων επτακοσίων πενήντα ιατρικών μασκών ΚΝ95, δεκαεξίμισι χιλιάδων τεστ γρήγορης ανίχνευσης κορωνοϊού και τριάντα αναπνευστήρων συνολικής αξίας 300.000 ευρώ, που η Διαρκής Ιερά Σύνοδος, ο πατήρ Νικόδημος Φαρμάκης παρέδωσε στο Υπουργείο Υγείας. Έχει εκδοθεί σχετικό δελτίο Τύπου. Αυτό δεν έγινε ιδιωτικώς ούτε έγινε στα κρυφά. Άρα, λοιπόν, υπάρχει δημοσιοποίηση του συγκεκριμένου. Για να μη σας κουράζω με την περαιτέρω απαρίθμηση, γιατί είναι μεγάλη, επιστολές έχουν έρθει από τον Δήμαρχο Πειραιώς, από τον Δήμαρχο Αχαρνών, από τον Δήμαρχο Ραφήνας - Πικερμίου και από την Ελληνική Αστυνομία, η οποία αποδέχεται τη δωρεά του συγκεκριμένου.

Οι συνολικές δωρεές είναι ύψους άνω του ενός εκατομμυρίου ευρώ. Είναι αρκετό; Ο συγκεκριμένος έχει εισαγάγει κεφάλαια αξίας 6.815.000 ευρώ. Έχει πραγματοποιήσει επένδυση αξίας 10.000.000 ευρώ, όπως προκύπτει από την οριστική σύμβαση πώλησης και μεταβίβασης εταιρικών μεριδίων στις 3-3-2022. Έχει προβεί σε αγορά ακινήτου 1.650.000 ευρώ, όπως προκύπτει από το υπ’ αριθμ. 8339/19-5-2021 συμβόλαιο αγοραπωλησίας.

Άρα εδώ, κύριε Ζαχαριάδη, υπάρχει ένα ερώτημα. Ένας άνθρωπος, ο οποίος έρχεται και κάνει αυτού του τύπου τις δωρεές και αυτού του τύπου τις επενδύσεις και αυτού του τύπου τις τοποθετήσεις, κάνει κάτι σημαντικό για τη χώρα;

Εσείς προφανώς λέτε «όχι». Καταλαβαίνω ότι έχετε αντίρρηση σ’ αυτό. Εγώ λέω «ναι». Εγώ λέω ότι το κρίσιμο ζήτημα για τη χώρα είναι σήμερα το να προσελκύσουμε επενδυτές, να δημιουργήσουμε ένα φιλικό περιβάλλον και ότι όταν κάποιος έρχεται και κάνει τέτοιου είδους μεγάλες τοποθετήσεις χρημάτων στη χώρα μας, κάνει κάτι σημαντικό για τη χώρα.

Προσέξτε τώρα την αντίφασή σας. Με τον δικό σας νόμο, προϋφιστάμενο, στην τριετία ο πολιτικός πρόσφυγας δικαιούται να πολιτογραφηθεί χωρίς καμμία δωρεά, χωρίς κανέναν έλεγχο, χωρίς καμμία επένδυση.

Τι έρχεστε, λοιπόν, και μου λέτε; Αυτός έχει πάρει καθεστώς πολιτικού πρόσφυγα το 2019. Τον Αύγουστο του 2022, σε έναν μήνα, θα αποκτούσε δικαίωμα πολιτογραφήσεως ως πολιτικός πρόσφυγας. Εσάς δεν σας πειράζει αυτό. Λέτε ο συγκεκριμένος να πάει με το καθεστώς αυτό να πολιτογραφηθεί, όπως και τόσες χιλιάδες άλλοι. Μάλιστα. Όταν, όμως, ακολουθούμε μια διαδικασία…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αφού θα γινόταν έτσι κι αλλιώς. Γιατί τόση βιασύνη; Είστε υπομονετικός άνθρωπος, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Ελάτε! Δείχνω μια ανοχή, αλλά να τελειώνουμε. Έχουμε πολλές ερωτήσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Διότι ακριβώς, κύριε Ζαχαριάδη, το γεγονός ότι ένας άνθρωπος έρχεται, επενδύει, φέρνει είκοσι εκατομμύρια και κάνει δωρεές ενός εκατομμυρίου στην Ελληνική Αστυνομία, στην Εκκλησία, σε Οργανισμούς Τοπικής Αυτοδιοίκησης, ναι, για εμένα είναι σημαντική πράξη και, ναι, θεωρώ ότι δικαιούται τιμητικής πολιτογραφήσεως.

**ΠΑΥΛΟΣ ΠΟΛΑΚΗΣ:** Αν δεν «ξεπλένει μαύρα».

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Το ξέρετε αυτό;

**ΠΑΥΛΟΣ ΠΟΛΑΚΗΣ:** Εσείς το ξέρετε καλύτερα από εμένα.

**ΠΡΟΕΔΡΕΥΩΝ (Νικήτας Κακλαμάνης):** Ελάτε τώρα! Έχουμε έντεκα ερωτήσεις σήμερα και μετά έχουμε νομοθετική εργασία. Ηρεμία καλοκαιριάτικα, να πάμε διακοπές ευχάριστα!

Θα συζητηθεί τώρα η δεύτερη με αριθμό 927/22-7-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Καμμία μέριμνα για την επικίνδυνη για θανατηφόρα ατυχήματα επαρχιακή οδό Άστρους - Λεωνιδίου».

Στην επίκαιρη ερώτηση του κυρίου συναδέλφου θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Πριν ξεκινήσω, κύριε Υπουργέ, θέλω να πιστεύω ότι η Κυβέρνηση έχει κινητοποιηθεί μετά την καταγγελία του Προέδρου του ΠΑΣΟΚ ότι ένα παράνομο λογισμικό εισήλθε στο κινητό του -δεν ξέρουμε από ποιον- από ένα σύστημα πολύ ακριβό που αγοράζουν κυρίως οι κυβερνήσεις και οι ολιγάρχες. Θέλουμε να πιστεύουμε ότι θέλετε να νιώθει ασφάλεια το πολιτικό σύστημα, το δικαστικό σύστημα, το σύστημα μέσων μαζικής ενημέρωσης και ότι σύντομα θα έχετε απάντηση γι’ αυτό.

Περνάω στην επίκαιρη ερώτησή μου. Είναι μια ερώτηση την οποία έχουμε καταθέσει και προς τον Υπουργό Υποδομών, ο οποίος δήλωσε αναρμοδιότητα και αφορά τα ατυχήματα -και θανατηφόρα ατυχήματα- στην οδό Άστρους - Λεωνιδίου. Είναι ένας δρόμος ο οποίος έχει μια μεγάλη επικινδυνότητα εδώ και πάρα πολλά χρόνια. Οι κάτοικοι και ο δήμος έχουν στείλει πολλές φορές επιστολές, αλλά έχουν γίνει στον δρόμο αυτόν και μεγάλες συναντήσεις πολιτών, έτσι ώστε να μπορέσει να σταματήσει αυτή η κατάσταση, να προχωρήσουν οι διαδικασίες που πρέπει, ώστε στον δρόμο αυτόν να μη γίνονται ατυχήματα. Ακούω συνέχεια ότι θα λυθεί το πρόβλημα. Έχουν περάσει πάρα πολλά χρόνια. Τα θανατηφόρα ατυχήματα συνεχίζονται.

Πριν από δύο χρόνια ο Δήμος Άστρους σε ψήφισμά του ζήτησε δέσμευση του ποσού για την υλοποίηση έργου κατασκευής νησίδων ασφαλείας και βελτίωσης του ηλεκτροφωτισμού του δρόμου.

Θέλω να σας ρωτήσω, κύριε Υπουργέ, πού βρισκόμαστε σήμερα. Υπάρχει πρωτοβουλία η οποία θα λύσει το πρόβλημα αυτό και θα δημιουργήσει ασφάλεια, ώστε να μπορέσει να λειτουργήσει ο δρόμος με ασφάλεια και παράλληλα και οι επιχειρήσεις που βρίσκονται εκεί να μπορούν να προστατευτούν;

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε. Θα πάρω και λίγο χρόνο από τη δευτερολογία μου, αν επιτρέπετε.

Αναφορικά με το πρώτο θέμα, το ευρύτερο πολιτικό θέμα το οποίο θίξατε, κύριε Κωνσταντινόπουλε, φυσικά η ελληνική δικαιοσύνη επιλαμβάνεται άμεσα και η κάθε αρμόδια ελληνική αρχή επιβάλλεται να συνδράμει με την τεχνογνωσία της στην έρευνα αυτή, γιατί πρέπει το δικαίωμα αυτό του να προστατεύεται, το οποίο είναι αναφαίρετο, για κάθε Έλληνα πολίτη και φυσικά για τον Αρχηγό του ΠΑΣΟΚ - Κινήματος Αλλαγής.

Όσον αφορά το θέμα που θίγετε, είναι ένα ευρύτερο θέμα οδικής ασφάλειας. Έχω να πω ότι τα θέματα οδικής ασφάλειας ως μια βασική τους πτυχή έχουν φυσικά την ποιότητα του οδοστρώματος του εθνικού, του επαρχιακού, του δημοτικού δικτύου μας και φυσικά των αγροτικών μας δρόμων, αλλά αυτή είναι μία πτυχή.

Μία άλλη πολύ σημαντική πτυχή είναι η οδική συμπεριφορά όλων μας. Επομένως εδώ έχει πολύ μεγάλη σημασία το ζήτημα της εκπαίδευσης, φυσικά το ζήτημα του Κώδικα Οδικής Κυκλοφορίας, αλλά και των δράσεων που αναλαμβάνουμε πριν και μετά σε συνδυασμό με πολλούς φορείς της ελληνικής πολιτείας για να μπορέσουμε να προαγάγουμε την οδική ασφάλεια στη χώρα μας. Πραγματικά, με ιδιαίτερη χαρά συμμετέχω στη διυπουργική επιτροπή, όπως και η κ. Γκάγκα, του Υπουργείου Υγείας, που κάθεται δίπλα μου, προκειμένου να έχουμε έναν οδικό χάρτη βελτίωσης της οδικής ασφάλειας πολύ χειροπιαστό. Στη δευτερολογία μου ενδεχομένως να σας πω κάποια παραδείγματα γι’ αυτό.

Όσον αφορά το θέμα της επίκαιρης ερώτησής σας, θα καταθέσω στα Πρακτικά δύο απαντήσεις από την Περιφέρεια Πελοποννήσου που δείχνουν μέσω της Διεύθυνσης Τεχνικών Έργων της Περιφερειακής Ενότητας Αρκαδίας τα έργα τα οποία έχουν γίνει μέχρι στιγμής. Κατ’ αρχάς να αναφέρω ότι έχουν γίνει σημαντικές ενέργειες βελτίωσης του συγκεκριμένου οδικού τμήματος που θίγετε στην ερώτησή σας. Έχει τοποθετηθεί οριζόντια και κατακόρυφη σήμανση σύμφωνα με τις διατάξεις που ισχύουν για τη σήμανση οδών υπεραστικής κυκλοφορίας. Έχουν τοποθετηθεί εκ νέου πινακίδες για τη σωστή και έγκαιρη πληροφόρηση των οδηγών, καθώς και ηλεκτρονικές πινακίδες LED με ραντάρ για την άμεση πληροφόρηση των οδηγών σχετικά με την ταχύτητα που κινούνται σε σύγκριση με την επιτρεπόμενη. Επιπλέον, ανανεώθηκε η οριζόντια διαγράμμιση και τοποθετήθηκαν μόνιμοι ανακλαστήρες οδοστρώματος.

Όσον αφορά την απαλλοτρίωση της εδαφικής χλωρίδας, αναφέρω ότι η Περιφέρεια Πελοποννήσου έχει προχωρήσει σε προγραμματική σύμβαση με την αναπτυξιακή της εταιρεία «ΜΟΡΙΑΣ Α.Ε.», στην οποία έχουν ανατεθεί οι τοπογραφικές μελέτες, ώστε να προχωρήσουν σε διοικητική αποβολή όσων εγκαταστάσεων κατασκευών υφίστανται εντός της απαλλοτριωμένης ζώνης.

Σχετικά με την αποσυμφόρηση του δρόμου, η περιφέρεια μάς ενημέρωσε ότι έχει σταλεί σχετικό έγγραφο του Αντιπεριφερειάρχη Περιφερειακής Ενότητας Αρκαδίας προς την Αστυνομική Διεύθυνση Αρκαδίας και το Αστυνομικό Τμήμα Τροχαίας Βόρειας Κυνουρίας για να μεριμνήσουν για την αστυνόμευση και την εξασφάλιση της τήρησης της υπάρχουσας σήμανσης από τους οδηγούς. Επομένως, στο πλαίσιο της διοικητικής και οικονομικής της αυτοτέλειας, η περιφέρεια έχει προχωρήσει στις ενέργειες τις οποίες σας περιέγραψα.

Επικουρικά να σας πω -όσον αφορά το Υπουργείο Εσωτερικών- ότι χρηματοδοτούμε με τους κεντρικούς αυτοτελείς πόρους την Περιφέρεια Πελοποννήσου με ποσό 6.580.000 ευρώ για την κάλυψη επενδυτικών της δαπανών και δαπανών βελτίωσης, συντήρησης και αποκατάστασης του οδικού δικτύου.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Μιας και είστε εδώ, κύριε Μπαγιώκο, μήπως να δει και η Βουλή ποιο σύστημα είναι αυτό που έχει το Ευρωπαϊκό Κοινοβούλιο και τσεκάρει, μήπως μπορούμε να το πάρουμε κι εμείς ως Ελληνική Βουλή.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Θέλω να πιστεύω ότι όταν γίνει μια αίτηση προς την Ελληνική Βουλή για τα κινητά μας, θα μας δώσει η Ελληνική Βουλή το πού θα πάνε να τα ψάξουν, γιατί οι Ευρωβουλευτές έχουν ειδικό τμήμα.

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν είπα αυτό. Είπα όπως το Ευρωπαϊκό Κοινοβούλιο και η Ελληνική Βουλή. Δεν είπα να τρέχουμε έξω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Σωστά. Θέλω να πιστεύω ότι θα πάνε όλοι οι πολιτικοί Αρχηγοί, να μη βρεθεί μόνο ο κ. Ανδρουλάκης να έχει πάει, μην εμφανιστούμε στο τέλος να μη φοβούνται όλοι οι υπόλοιποι εκτός του κ. Ανδρουλάκη.

Πάμε τώρα στην ουσία, κύριε Υπουργέ. Ακούστε. Κατανοώ ότι δεν μπορείτε να γνωρίζετε εις βάθος όλα τα θέματα. Αυτό είναι ένα μικρό θέμα σε μια περιοχή ενός νομού της χώρας. Αυτό το ζήτημα μάς ταλανίζει εδώ και πολλά χρόνια. Θα σας καταθέσω και δημοσιεύματα. Πριν να έχουμε το επόμενο θανατηφόρο ατύχημα και έλθει ξανά ένας Κωνσταντινόπουλος και ξανακάνει μια ερώτηση και ξαναπεί η περιφέρεια τα ίδια, πρέπει να γίνουν κάποια πράγματα.

Παραδείγματος χάριν, κατανοώ ότι κάνατε διαγράμμιση, αλλά το ζητούμενο είναι ότι τα τροχαία ατυχήματα γίνονται γιατί περνάνε από τη μία λωρίδα στην άλλη απέναντι, σε σουπερμάρκετ κ.λπ., και ειδικά όταν υπάρχουν μεγάλα σουπερμάρκετ επί του δρόμου.

Άρα εδώ χρειάζεται ένα διάζωμα άμεσα. Χρειάζεται να γίνουν στην περιοχή εκεί πέρα δύο κόμβοι. Αυτά, κύριε Υπουργέ -και θέλω να το ξέρετε- δεν είναι ζητήματα τα οποία θα καθυστερήσουν. Ας τα κάνουμε αυτά να λύσουμε άμεσα ένα πρόβλημα για να μην έχουμε άλλα θανατηφόρα ατυχήματα. Εγώ κατανοώ την πρόθεση -εδώ θα είμαστε να το ξαναδούμε το θέμα- ότι όλα αυτά θα γίνουν. Αλλά έχουν περάσει πολλά χρόνια και μέχρι στιγμής όλα αυτά δεν έχουν γίνει πράξη.

Άρα για τις μελέτες που λέτε, για όλα αυτά που λέει η περιφέρεια ότι έχει δώσει στην εταιρεία «ΜΟΡΙΑΣ», ελπίζω να μην κλείσει όπως η «ΠΕΛΟΠΟΝΝΗΣΟΣ», σας θυμίζω ότι η «ΠΕΛΟΠΟΝΝΗΣΟΣ», η προηγούμενη εταιρεία, έκλεισε για σκάνδαλα εκατομμυρίων. Τώρα πάμε στον «ΜΟΡΙΑ», τέλος πάντων!

Άρα εδώ υπάρχει το θέμα διάζωμα, κυκλικοί κόμβοι, παράδρομοι. Αυτό πρέπει να γίνει άμεσα. Δεν λέω κάτι παραπάνω για να μη νομίζετε ότι ήρθα εδώ πέρα για να με ακούσουν οι Αρκάδες και να πουν «αυτός είπε σκληρά λόγια στον Υπουργό για να δικαιωθεί» ή οτιδήποτε άλλο. Το ζητούμενο είναι να λύνουμε και κανένα πρόβλημα. Καλή η αντιπαράθεση, καλά αυτά, καλές οι ατάκες, αλλά στο τέλος της ημέρας τι βγαίνει; Εδώ, κύριε Υπουργέ, βγαίνει ότι στείλαμε ξανά μια μελέτη στον «ΜΟΡΙΑ» που ο κ. Τατούλης την έλεγε «ΠΕΛΟΠΟΝΝΗΣΟ», την κλείσαμε, τώρα τη λέει ο κ. Νίκας «ΜΟΡΙΑ» και ο θεός βοηθός! Το ζητούμενο είναι πολύ απλό και εσείς είστε Υπουργός, πρέπει να το κατανοήσετε. Σας έστειλαν μια επιστολή. Χρειάζεται άμεσα ένα διάζωμα για να μη γίνονται αυτά που γίνονται. Υπάρχουν στον ευρωπαϊκό χάρτη και ευρωπαϊκές πρακτικές που να γίνει με τέτοιον τρόπο που να μη δημιουργεί κανένα πρόβλημα. Χρειάζονται δύο κόμβοι, απλά, κατανοητά και γρήγορα. Χρειάζονται μερικοί παράδρομοι. Τα δύο πρώτα μπορούν να γίνουν άμεσα και να διευκολύνουν τους ανθρώπους και να μην έχουμε θανατηφόρα ατυχήματα.

Ωραία, καλώς είναι και να φτιάξουμε κουλτούρα και εγώ το θέλω και εσείς το θέλετε και όλος ο κόσμος το θέλει, αλλά πρέπει να απαντήσουμε και στο συγκεκριμένο θέμα.

Σας ευχαριστώ, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κύριε Κωνσταντινόπουλε, καταλαβαίνουμε όλοι ότι το Σύνταγμα μάς έχει επιβάλει την αυτοτέλεια στα θέματα της τοπικής αυτοδιοίκησης πρώτου και δεύτερου βαθμού. Εμείς έχουμε προχωρήσει διαχρονικά σαν οργανωμένη πολιτεία με διαδοχικές κυβερνήσεις στην ενίσχυση των αρμοδιοτήτων των ΟΤΑ Α΄ και Β΄ βαθμού.

Εφόσον λέμε ότι αυτό είναι ένα θέμα το οποίο μπορεί να τα λύσει η περιφέρεια και εφόσον έχουμε ζητήματα χρηματοδοτήσεων σαν αυτά που είπα πριν, είναι θέμα προτεραιοτήτων και θέμα δυνατότητας να εντάξει αυτές τις μικρές παρεμβάσεις -τις οποίες αναφέρατε πριν- στον σχεδιασμό τους για να τις υλοποιήσει. Δεν θα τις υλοποιήσει το Υπουργείο Εσωτερικών, έχει όμως τους πόρους η περιφέρεια να τις υλοποιήσει.

Από εκεί και πέρα, λέτε να λύνουμε κάποιο πρόβλημα. Λύνουμε τριακόσια τριάντα πέντε εκατομμύρια προβλήματα στα θέματα οδικής ασφάλειας με την πρόσκληση η οποία είναι στον αέρα και τρέχει μέχρι τις 29 Ιουλίου, όπου χρηματοδοτούμε περιφέρειες και δήμους για να προχωρήσουν σε έργα οδοποιίας με έμφαση στην οδική ασφάλεια, δηλαδή από τα ζητήματα σήμανσης, έξυπνων διαβάσεων, στηθαίων, κόμβων, ασφαλτοστρώσεων εκεί που υπάρχει επικινδυνότητα και παρακαλώ όλους όσους δεν έχουν υποβάλει πρόσκληση μέχρι τώρα να το κάνουν. Ευτυχώς υπάρχει μια πολύ ισχυρή ανταπόκριση και από τις περιφέρειες και από τους δήμους της χώρας και προσδοκούμε ότι μέχρι τις 29 του μήνα που λήγει η πρόσκληση θα έχει εξαντληθεί ο χρηματοδοτικός μας φάκελος -επαναλαμβάνω- των τριακοσίων τριάντα πέντε εκατομμυρίων ευρώ.

Επίσης έχω να πω ότι μετά από μια υπερδεκαετή κρίση καταλαβαίνουμε όλοι ότι χρειάζεται μια επιτάχυνση στα ζητήματα αυτά των υποδομών. Θα χρηματοδοτηθεί το έργο της οδικής ασφάλειας με επιπλέον 475 εκατομμύρια ευρώ από το Υπουργείο Υποδομών και Μεταφορών σε παρεμβάσεις σε άλλες δέκα περιφερειακές ενότητες της χώρας.

Επομένως γίνονται βήματα σε αυτή την κατεύθυνση. Υπάρχουν οι χρηματοδοτικοί πόροι ευτυχώς μετά από πολλά-πολλά χρόνια χάρη στον συνδυασμό των πόρων του ΕΣΠΑ, του Ταμείου Ανάκαμψης και των εθνικών προγραμμάτων, όπως το πρόγραμμα «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών και καλούμε όλους τους ενδιαφερόμενους να αξιοποιήσουν κάθε ευρώ αυτής της χρηματοδότησης προς όφελος και της οδικής ασφάλειας και των πολιτών σε κάθε γωνιά της πατρίδας μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πρώτη με αριθμό 918/19-7-2022 επίκαιρη ερώτηση του πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Παύλου Πολάκη προς τον Υπουργό Υγείας, με θέμα: «Δραματική η κατάσταση που επικρατεί στο Γενικό Νοσοκομείο Χανίων».

Στην ερώτηση θα απαντήσει η Αναπληρώτρια Υπουργός Υγείας κ. Μίνα Γκάγκα.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κυρία Υπουργέ, κυρία Γκάγκα, μην καταστρέφετε το Νοσοκομείο Χανίων. Ξεκινάω έτσι, διότι περίμενα κατ’ αρχάς να έρθει ο κ. Πλεύρης να απαντήσει σήμερα, τον οποίον προκάλεσα, αλλά μετά την πατάτα που έκανε εχθές που θυμήθηκε τους όρους ασφαλείας για τον Αλέξη Τσίπρα στη δεξίωση για το Προεδρικό, δεν τόλμησε να έρθει σήμερα εδώ, γιατί ήξερε τι θα ακούσει.

Εσείς, κυρία Γκάγκα, είστε συνάδελφος και θέλω να σας το ξαναπώ ότι το Νοσοκομείο Χανίων αυτό που ζει το τελευταίο διάστημα δεν το έχει ζήσει από τότε που φτιάχτηκε, επί εποχής αείμνηστου Μανώλη Σκουλάκη και που σε αυτό το νοσοκομείο δώσαμε ένα πολύ μεγάλο κομμάτι της ψυχής μας για να σταθεί στα πόδια του την τετραετία 2015 - 2019, ανοίγοντας εν μέσω μνημονίων μια σειρά από καινούργια τμήματα και υποδομές. Το ενισχύσαμε με πάνω από τριακόσια πενήντα άτομα προσωπικό εκείνη την περίοδο. Ανοίξαμε εμείς αιμοδυναμικό που κάνει επτακόσιες παρεμβάσεις κάθε χρόνο, σώζοντας ένα μεγάλο κομμάτι του πληθυσμού της Κρήτης από επείγοντα καρδιολογικά νοσήματα. Ανοίξαμε τμήμα πυρηνικής ιατρικής που γίνονται πάρα πολλά σπινθηρογραφήματα. Ανοίξαμε θωρακοχειρουργική, παιδοχειρουργική κλινική. Ανακατασκευάστηκαν πράγματα από τους κλιβάνους του χειρουργείου και μπήκε εξοπλισμός.

Αυτή τη στιγμή, από την ημέρα που κατέθεσα την ερώτηση, που λέει ότι η ορθοπεδική κλινική είναι στα όρια, ότι το ΤΕΠ είναι στα όρια, ότι η πνευμονολογική κλινική δύο χρόνια έχει γίνει μόνο COVID και έχει καταργηθεί, από εκείνη τη μέρα που την κατέθεσα, έχει παραιτηθεί ο διευθυντής του ΤΕΠ κ. Καστρινάκης, έχει παραιτηθεί ο διευθυντής χειρουργός για είκοσι ένα χρόνια του Νοσοκομείου Χανίων ο κ. Τσιλιμιγκάκης, ετοιμάζονται κι άλλοι να παραιτηθούν, ακόμα και στην ουρολογική κλινική, στην οποία πήγαμε λιθοτρίπτη και εκεί σκέφτονται να παραιτηθούν. Διότι ο κ. Μπέας έχει αποφασίσει ότι ο τρόπος να διοικεί είναι το «εντέλλεσθε». Έχει διαταράξει την όποια εργασιακή ειρήνη υπήρχε, στέλνει διαρκώς «εντέλλεσθε» και έχει καταστρέψει ό,τι έχει φτιαχτεί εκεί πέρα. Ουσιαστικά δημιουργείται μια κατάσταση η οποία υποβοηθείται και από αυτό το εντελώς παράλογο που κάνετε ακόμα, δηλαδή το ότι κρατάτε έξω εν μέσω του πέμπτου, έκτου πανδημικού κύματος -που αποδείχτηκε όλη η ανεπάρκεια του αφηγήματος σας περί του μοναδικού όπλου του εμβολίου- έναν μεγάλο αριθμό υγειονομικών σε αναστολή, το οποίο κι αυτό πυροδοτεί την ανεπάρκεια λειτουργίας του νοσοκομείου.

Στο ΕΚΑΒ αυτή τη στιγμή το ξέρετε ότι από τα τριάντα έξι άτομα το καλοκαίρι θα είναι μόνο τα είκοσι; Έχει να κάνει και με τους υγειονομικούς σε αναστολή και με το ότι δεν έχετε δώσει άδεια στο προσωπικό τους προηγούμενους μήνες και έχουν συσσωρευτεί τα πάντα τώρα. Δηλαδή, θα βγαίνει ενάμισι ασθενοφόρο στον νομό αυτή την περίοδο από 1ης Αυγούστου και μετά;

Έχω να πω και άλλα. Περιμένω να απαντήσετε σε αυτά. Αλλά πάρτε άμεσα μέτρα και αναστρέψτε την κατάσταση στο Νοσοκομείο Χανίων. Δεν πρόκειται να το αφήσουμε έτσι να περάσει.

Ο κ. Πλεύρης ήρθε πριν από δεκαπέντε μέρες, τα βρήκε όλα καλά και τον συνόδευε μια διμοιρία ασφάλειας, επειδή ήξερε τι θα ακούσει. Περιμένω να δω τι θα μου πείτε κατ’ αρχάς, γιατί έχω και άλλα να σας πω.

**ΠΡΟΕΔΡΕΥΩΝ (Νικήτας Κακλαμάνης):** Απλά να αναφέρω εγώ ότι η κ. Γκάγκα είναι απολύτως νομότυπα εδώ, γιατί ως Αναπληρώτρια Υπουργός, από ό,τι θυμάμαι από το ΦΕΚ, είναι υπεύθυνη για τα νοσοκομεία. Επομένως ορθώς είναι η κ. Γκάγκα σήμερα στη Βουλή.

**ΠΑΥΛΟΣ ΠΟΛΑΚΗΣ:** Δεν είπα ότι είναι παράτυπα. Είπα ότι περίμενα άλλον.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα, κύριε Πρόεδρε, καλημέρα, κύριε Πολάκη.

Να σας πω ότι την ερώτηση την έχω εγώ από προχθές, οπότε δεν νομίζω ότι υπήρχε κάποιος λόγος που δεν είναι ο Υπουργός. Εγώ την πήρα από την αρχή την ερώτηση για το Νοσοκομείο Χανίων. Ήρθα στο Νοσοκομείο Χανίων πριν από λίγους μήνες, δεν ήρθα τώρα τελευταία. Αυτό που μου έκανε τρομερή εντύπωση, γιατί προσωπικό είδα, είδα πολλές αλλαγές που γίνονται με τον ψηφιακό φάκελο και ένα νοσοκομείο που πηγαίνει μπροστά.

Πράγματι έχουμε θέμα με τον COVID και πράγματι οι πνευμονολόγοι είναι πολύ καιρό μέσα, όπως και στο δικό μου νοσοκομείο, που δυόμισι χρόνια τώρα ουσιαστικά οι πνευμονολόγοι δεν έχουμε τίποτα άλλο εκτός από COVID.

Είναι δύσκολες οι συνθήκες. Είναι αυτό που πρέπει να κάνουμε για τους πολίτες της Ελλάδας και αυτό κάνουμε.

Να ξεκινήσω από τα στοιχεία. Το Γενικό Νοσοκομείο Χανίων τον Ιούλιο του 2019, οπότε παραλάβαμε εμείς, είχε 1.073 άτομα προσωπικό -διορθώστε με αν κάνω λάθος στα στοιχεία- και σήμερα τον Ιούλιο του 2022 έχει 1.268 άτομα προσωπικό. Όσον αφορά το μόνιμο ιατρικό προσωπικό τον Ιούλιο του 2019 είχε 144 άτομα και 25 ιατρικό επικουρικό προσωπικό και σήμερα έχει 149 άτομα μόνιμο προσωπικό και 24 επικουρικό προσωπικό, δηλαδή είναι λίγο περισσότεροι. Έγιναν 41 προσλήψεις μόνιμων αυτό το διάστημα και 36 αποχωρήσεις. Το ΕΣΥ γερνάει και έχουμε μαζικές αποχωρήσεις, όπως ξέρετε, γιατί φτάνουμε σε ηλικιακά όρια από την οργάνωση του ΕΣΥ.

Έχουμε ήδη δώσει μόνιμα αποτελέσματα για όλες τις κατηγορίες και ολοκληρώνεται η διαδικασία πρόσληψης για την κάλυψη 23 θέσεων από την προκήρυξη του ΑΣΕΠ του 2020. Έχουν προβλεφθεί 58 θέσεις νοσηλευτών ΠΕ, ΤΕ και ΔΕ, που είναι ήδη στον ΑΣΕΠ και θα έχουμε την πλατφόρμα στο τέλος Αυγούστου και προσωρινά αποτελέσματα τον Δεκέμβριο. Έχουμε βάλει αρκετές θέσεις γιατρών στο Νοσοκομείο Χανίων. Η κλινική που έχει μεγαλύτερο πρόβλημα είναι η ορθοπεδική και δίνουμε δύο θέσεις επικουρικών. Όσον αφορά τους χειρουργούς, στις 2 ειδικές παθολογικές κλινικές έχουμε 13 ειδικούς και 4 επικουρικούς. Από αυτούς τους ειδικούς, 4 είναι σε άλλα τμήματα. Στις χειρουργικές κλινικές έχουμε 11 μόνιμους και 3 επικουρικούς, από τους οποίους 1 είναι σε άλλο τμήμα και έχουμε και 2 θωρακοχειρουργούς. Τα χειρουργεία που γίνονται τον χρόνο νομίζω ότι είναι γύρω στα 1.200 για τις δύο χειρουργικές κλινικές, 1.000 τακτικά και 250 έκτακτα, σύμφωνα με τα στοιχεία που έχω από το νοσοκομείο. Άρα δεν είναι ότι υπάρχει πρόβλημα, ούτε πολύ μεγάλος αριθμός χειρουργείων ανά χειρουργό -είστε χειρουργός, τα ξέρετε-, ούτε πραγματικά πρόβλημα στελέχωσης των κλινικών.

Δίνουμε καινούργιες θέσεις στα Χάνια. Δίνουμε 2 θέσεις ορθοπεδικών γιατί πράγματι οι ορθοπεδικοί είναι λίγοι. Γενικά όσον αφορά το σύνολο των γιατρών που έχουν τα Χανιά και το σύνολο των επεμβάσεων και των εισαγωγών που κάνει, δεν είναι υποστελεχωμένο το νοσοκομείο. Έχει 11 αναισθησιολόγους -αν δεν έχει περισσότερους- στο αναισθησιολογικό τμήμα, όταν άλλα νοσοκομεία με παρόμοια δυναμικότητα έχουν τους μισούς. Το θέμα των αναισθησιολόγων βέβαια είναι ένα θέμα που κληρονομήσαμε γιατί όπως ξέρετε οι αναισθησιολόγοι για να γίνουν αναισθησιολόγοι θέλουν ένα μίνιμουμ μιας πενταετίας και ενώ έχουμε αυτή τη στιγμή περισσότερους ειδικευόμενους έχουμε πολύ χρόνο μπροστά μας για να τους έχουμε. Να πω, τέλος, για το γαστρεντερολογικό τμήμα ότι υπάρχουν 4 μόνιμοι γιατροί και 1 επικουρικός σε 3 προβλεπόμενες θέσεις, είχαμε περίπου 700 επεμβάσεις όταν ήσασταν εσείς Υπουργός και έχουμε πάνω από 2.000 τώρα. Άρα οπωσδήποτε δεν υπολειτουργεί το Νοσοκομείο Χανίων. Μια χαρά πηγαίνει. Ο δε προϋπολογισμός έχει επίσης αυξηθεί.

Σταματώ εδώ και τα ξαναμιλάμε στη δευτερολογία για ό,τι άλλο θέλετε.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Μάλλον ζούμε σε παράλληλα σύμπαντα, κυρία συνάδελφε.

Ακούστε με, κυρία συνάδελφε, γιατί θα κάνουμε σύγκριση με βάση το τι είχε ο καθένας στα χέρια του, ποια περίοδο κυβέρνησε, τι είχε από πίσω και τι έκανε.

Την τριετία 2017 - 2019 εμείς με μνημόνια, με τον Σόιμπλε, που δεν νιώθει τύψεις, πάνω από την κεφαλή μας, στο Νοσοκομείο Χανίων πήραμε 37 μόνιμους γιατρούς, 34 επικουρικούς, 81 νοσηλευτικό προσωπικό και 198 υπόλοιπο προσωπικό. Συνολικά, αν βάλω και τους ειδικευόμενους, που εσείς τους βάζετε, 458 και αν δεν τους βάλω, 357 άτομα. Αυτά πήραμε και ανατάξαμε μια κατάσταση σε σχέση με αυτή που παραλάβαμε το 2015.

Και μου λέτε τώρα ότι εσείς με τρία χρόνια πανδημία, χωρίς όριο σε σχέση με τις δαπάνες, έχετε αυξήσει το προσωπικό κατά 200 άτομα, στα οποία συνυπολογίζετε και τους ΣΟΧ, τις συμβάσεις ορισμένου χρόνου, την ανανέωση των θητειών αυτών που βρήκατε από εμάς και την ίδια στιγμή -προσέξτε τώρα τι μου λέτε- η ορθοπεδική λειτουργεί γιατί παρέμεινε με την παράταση υπηρεσίας που δώσατε σε αυτούς που συνταξιοδοτούνται. Στη χειρουργική κλινική 2 έφυγαν, παραμένουν και λύνεται το πρόβλημα για άλλους έξι μήνες. Το ΤΕΠ αδειάζει. Η κλινική COVID -οι τέσσερις γιατροί που υπάρχουν- σας έστειλε εξώδικο για να ανοίξετε επιτέλους πάλι την πνευμονολογική. Δεν γίνεται και σε αυτό το κύμα της πανδημίας, που έχει άλλα χαρακτηριστικά, πάλι όποιος βγαίνει θετικός στο PCR να πηγαίνει στην COVID. Αυτό γίνεται. Χρειάζεται άλλος σχεδιασμός πλέον και όχι μόνο στα Χανιά, αλλά και στο δικό σας νοσοκομείο και σε άλλα νοσοκομεία. Κάντε το. Έχουν κάψει «φλάντζα» οι άνθρωποι!

Και να μιλήσω και λίγο πιο συνολικά, επειδή βγαίνετε και λέτε διάφορα πράγματα σε σχέση με το προσωπικό. Κοιτάξτε, κυρία Γκάγκα, κάνετε -δεν ήσασταν εσείς από την αρχή, ήταν ο κ. Κικίλιας και ο κ. Κοντοζαμάνης- ένα έγκλημα. Βρήκατε προγραμματισμένες και έτοιμες 10.000 θέσειςμόνιμων γιατρών και υπόλοιπο προσωπικό τον χρόνο. Το βρήκατε αυτό από εμάς εξασφαλισμένο. Ήταν 1.000 γιατροί και 1.500 νοσηλευτικό προσωπικό κάθε χρόνο για τα έτη 2019, 2020, 2021 και 2022. Τις 1.000 θέσεις γιατρών του 2019 τις είχαμε προκηρύξει. Οι 1.500 του προσωπικού που τις είχαμε ετοιμάσει, λόγω των ευρωεκλογών δεν προκηρύχθηκαν. Η πρώτη δουλειά που έκανε, μόλις βγήκατε, ο κ. Κικίλιας ήταν να ακυρώσει τους 1.000 γιατρούς και αρχίσατε και τρέχατε τον Μάρτη του 2020, όταν υπήρχε η πανδημία να επαναπροκηρύξετε τις θέσεις. Από τις υπόλοιπες 7.500 μονίμων έχετε προκηρύξει μόνο τους 500 για τα ΤΕΠ. Τίποτε άλλο όσον αφορά το υπόλοιπο προσωπικό.

Αυτή τη στιγμή έχουμε φτάσει σύμφωνα με τα πραγματικά νούμερα στην εξής κατάσταση: Εμείς σας παραδώσαμε τον Ιούνιο του 2019 79.350 μόνιμους υπαλλήλους στο ΕΣΥ και αυτή τη στιγμή με την τελευταία απογραφή του Μαΐου του 2022 είναι 73.255, δηλαδή 5.222 λιγότεροι.

Και ξέρετε κάτι; Το παραπάνω επικουρικό προσωπικό που πήρατε, πρακτικά δεν υπάρχει. Και ξέρετε γιατί δεν υπάρχει; Διότι έχετε βγάλει έξω 6.000 ανθρώπους με την αναστολή. Γυρίστε τους πίσω. Πεθαίνει κόσμος.

Είδατε χθες, κυρία Γκάγκα; Αν ήμουν εγώ εκεί και είχαμε τον Ιούλη μήνα 39 νεκρούς τη μέρα από COVID, τι θα είχε γίνει; Είναι δυνατόν; Φέρτε τα αντιικά σε επαρκείς ποσότητες. Κάθε μέρα με παίρνουν τηλέφωνο.

Μην γελάτε, κυρία Γκάγκα. Ξέρετε τι λέω. Εσείς είστε γιατρός. Δεν είστε σαν τον Πλεύρη.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, μην κάνουμε γενική ερώτηση. Για τα Χανιά δεν είναι η ερώτηση.

**ΠΑΥΛΟΣ ΠΟΛΑΚΗΣ:** Είστε γιατρός, ξέρετε τι λέω. Είδατε και τον Μπάιντεν. Δεν υπάρχουν σε επαρκείς ποσότητες. Υπάρχει κόσμος που πεθαίνει, ενώ μπορούσε να σωθεί. Δώστε άμεσες λύσεις και πείτε στον κ. Μπέα να κόψει τα «εντέλλεσθε». Δεν διοικούμε με «εντέλλεσθε». Σε λίγο καιρό δεν θα μείνει άνθρωπος γεννημένος στα Χανιά. Να είστε σίγουροι όμως ότι εμείς δεν θα το αφήσουμε να γίνει.

**ΠΡΟΕΔΡΕΥΩΝ (Νικήτας Κακλαμάνης):** Κυρία Γκάγκα, έχετε τον λόγο. Παρακαλώ επί του θέματος της ερώτησης, γιατί ο συνάδελφος το γενίκευσε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Εντάξει, κύριε Πρόεδρε.

Κύριε Πολάκη, ελέγξτε τα στοιχεία σας. Προκηρύξαμε 2.935 θέσεις μόνιμων γιατρών και από αυτές έχουν ήδη ολοκληρωθεί οι 2.457.

**ΠΑΥΛΟΣ ΠΟΛΑΚΗΣ:** Όχι, κυρία Γκάγκα. Λέτε ψέματα!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Όχι, δεν λέω ψέματα. Δεν λέω ποτέ ψέματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, σας άκουσε χωρίς να σας διακόψει.

**ΠΑΥΛΟΣ ΠΟΛΑΚΗΣ:** Δεν μπορεί να λέει ψέματα. Είναι η ολοκλήρωση προηγούμενων διορισμών που είχαμε κάνει εμείς. Δεν είναι καινούργιος διαγωνισμός.

**ΠΡΟΕΔΡΕΥΩΝ (Νικήτας Κακλαμάνης):** Δεν θα της πείτε τι θα απαντήσει. Η κ. Γκάγκα αναφέρει στοιχεία που της έδωσαν οι υπηρεσίες του Υπουργείου. Μεταξύ δύο συναδέλφων όχι τέτοια πράγματα, ένας γιατρός σε άλλον γιατρό να μιλάει έτσι.

Συνεχίστε, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ο προϋπολογισμός του Νοσοκομείου Χανίων το 2018 ήταν 25 εκατομμύρια και κατέληξε στα 27. Το 2021 ξεκινήσαμε από τα 31,9 και φτάσαμε στα 39,5. Άρα και χρήματα δόθηκαν.

Εγώ αυτό που είδα και θεωρώ ότι χρειάζεται άμεσα ανανέωση στο κτήριο του Νοσοκομείου Χανίων, εκτός από τα ΤΕΠ, που θέλουμε να τα φτιάξουμε παντού, είναι σαφώς τα πατώματα τα οποία έχουν χαλάσει πάρα πολύ.

Όσον αφορά το πνευμονολογικό…

**ΠΑΥΛΟΣ ΠΟΛΑΚΗΣ:** Εμείς τα χρηματοδοτήσαμε. Είχατε λεφτά εκεί.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα με αφήσετε να μιλήσω, κύριε Πολάκη; Σας άφησα...

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, αυτά που λέτε δεν καταγράφονται ούτως η άλλως.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Η Διευθύντρια του Πνευμονολογικού είναι φίλη και συνάδελφος. Πράγματι έχουν κουραστεί, δεν είναι όμως θέμα του κ. Μπέα, είναι θέμα της συναδέλφου που είναι πρόεδρος της Επιτροπής Λοιμώξεων. Εκείνη κανονίζει ποιοι βλέπουν τα COVID και ποιοι δεν βλέπουν τα COVID και πιθανώς μαζί της πρέπει να συνεννοηθούμε. Να τελειώσουμε, λοιπόν, με το θέμα του COVID. Άρα το νοσοκομείο αυτή τη στιγμή έχει τη στήριξή μας και οικονομικά και από άποψη προκηρύξεων.

Δίνονται καινούργιες θέσεις νοσηλευτών; Δίνονται καινούργιες θέσεις γιατρών εκεί που το νοσοκομείο πονάει και γίνονται και πάρα πολλά άλλα πράγματα τα οποία είναι εξαιρετικά για το νοσοκομείο. Δίνονται ήδη απαντήσεις ηλεκτρονικά. Έχει γίνει μια επανάσταση στο ψηφιακό κομμάτι, είναι όλα συνδεδεμένα. Είναι το ΚΕΤΕΚΝΥ κάτω και βλέπει τον τρόπο που γίνονται τα οικονομικά των νοσοκομείων. Θεωρώ ότι το Νοσοκομείο Χανίων είναι από τα καλύτερα στη χώρα. Πραγματικά δουλεύουν πάρα πολύ καλά όλοι οι συνάδελφοι και το κλίμα είναι καλό.

Αυτά μπορώ να σας απαντήσω για το Νοσοκομείο Χανίων και σας λέω και πάλι ότι και άλλες θέσεις είναι για προκήρυξη και είμαστε εδώ για οτιδήποτε χρειάζεται το Νοσοκομείο Χανίων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα στη δεύτερη ερώτηση που είναι για το Υπουργείο Υγείας. Πρόκειται για την έβδομη με αριθμό 929/22-7-2022 επίκαιρη ερώτηση δεύτερου κύκλου της συναδέλφου Βουλευτού Β΄ Θεσσαλονίκης του ΣΥΡΙΖΑ κ. Θεοδώρας Αυγέρη με θέμα: «Πλήρης κατάρρευση του Γενικού Νοσοκομείου Θεσσαλονίκης «Ιπποκράτειο».

Στην ερώτηση θα απαντήσει η Υπουργός κ. Γκάγκα.

Ορίστε, κυρία Αυγέρη, έχετε τον λόγο.

**ΘΕΟΔΩΡΑ (ΔΩΡΑ) ΑΥΓΕΡΗ:** Ευχαριστώ, κύριε Πρόεδρε.

Κυρία Υπουργέ, κυρία Γκάγκα, αυτή η επίκαιρη ερώτηση στην πραγματικότητα δεν αφορά μόνο στην περίπτωση του Ιπποκράτειου Νοσοκομείου Θεσσαλονίκης αλλά αποτυπώνει την εικόνα της πλήρους κατάρρευσης, όπως περιέγραψε στην προηγηθείσα ερώτηση και ο συνάδελφος κ. Πολάκης. Αποτυπώνει αυτόν τον θάνατο στον οποίο έχετε καταδικάσει όλα τα δημόσια νοσοκομεία της χώρας.

Ωστόσο, η περίπτωση του Ιπποκράτειου Νοσοκομείου Θεσσαλονίκης αποτελεί το πιο τραγικό παράδειγμα των συνεπειών των πολιτικών επιλογών σας, εξαιτίας των οποίων το μεγαλύτερο μεταμοσχευτικό κέντρο ήπατος δεν κατάφερε να κάνει μεταμόσχευση σε λήπτη, γιατί δεν υπήρχε αναισθησιολόγος, με αποτέλεσμα το μόσχευμα να καταλήξει σε άλλον ασθενή στην Αθήνα.

Αυτό, δυστυχώς, τα λέει όλα, όπως όλα τα λένε και οι ερωτήσεις που κατά καιρούς σας έχουμε καταθέσει, αλλά δεν μπήκατε στον κόπο να τις απαντήσετε -δυστυχώς ούτε εσείς, κυρία Υπουργέ, αλλά ούτε και οι προκάτοχοί σας. Αναπάντητη ερώτηση που καταθέσαμε στις 31 Ιουλίου του 2020. Χωρίς απάντηση η ερώτηση που καταθέσαμε στις 26 του Ιουνίου του 2022, ελάχιστα εικοσιτετράωρα πριν συμβεί το τραγικό περιστατικό με την αδυναμία μεταμόσχευσης εξαιτίας της έλλειψης αναισθησιολόγου. Στην ουσία προειδοποιούσαμε για τα όσα τελικά επιβεβαιώθηκαν λίγες μέρες μετά από αυτή την ερώτηση. Ο αργός θάνατος στο Ιπποκράτειο Νοσοκομείο Θεσσαλονίκης γίνεται επικίνδυνος για τη ζωή των ίδιων των ασθενών του, ακόμα και μικρών παιδιών.

Τι απαντά το Υπουργείο στις κραυγές αγωνίας των εργαζομένων και των ασθενών; Τίποτα δεν απαντήσατε. Λίγες ημέρες μετά την ερώτηση και ύστερα από το τραγικό συμβάν με την αδυναμία μεταμόσχευσης, στις 8 Ιουλίου ξανακαταθέσαμε ερώτηση, κυρία Υπουργέ, με θέμα: «Το Υπουργείο Υγείας θα συνεχίζει να αδιαφορεί για την τραγική κατάσταση στο Ιπποκράτειο Γενικό Νοσοκομείο Θεσσαλονίκης, ακόμη και μετά από το περιστατικό αδυναμίας μεταμόσχευσης ήπατος σε ασθενή, εξαιτίας της έλλειψης αναισθησιολόγου; Ποιος θα έχει την ευθύνη εάν χαθούν ανθρώπινες ζωές;». Ούτε σε αυτή την ερώτηση μας απαντήσατε, κυρία Υπουργέ.

Η πιο πρόσφατη δυσμενής εξέλιξη είναι η είδηση της παραίτησης του διευθυντή του Αναισθησιολογικού Τμήματος του Ιπποκράτειου. Ως εκ τούτου, απομένουν μόλις οκτώ γιατροί της εν λόγω ειδικότητας, οι οποίοι καλούνται να αντιμετωπίσουν μια ατελείωτη λίστα επειγόντων και προγραμματισμένων περιστατικών, ενώ είναι ορατός ο κίνδυνος της αποχώρησης και αρκετών εκ των ειδικευόμενων που υπηρετούν στην κλινική του αποχωρήσαντα διευθυντή.

Παρακαλώ να απαντήσετε τι μέτρα προτίθεστε να λάβετε για την άμεση αντιμετώπιση της έλλειψης αναισθησιολόγων στο Ιπποκράτειο και την ενίσχυσή του με μόνιμες προσλήψεις. Έχετε προβεί σε ενέργειες μετά και την γνωστοποίηση του προβλήματος; Σε ποιο στάδιο βρίσκεται η διαδικασία προσλήψεων μόνιμων ειδικευμένων γιατρών αναισθησιολόγων και νοσηλευτικού προσωπικού αναισθησιολογίας; Πόσες μεταμοσχεύσεις δεν έγιναν στο Ιπποκράτειο καθ’ όλη την περίοδο της πανδημίας και ποιο είναι το σχέδιο για τις μεταμοσχεύσεις μετά την 30η Ιουνίου, δηλαδή, μετά το τραγικό συμβάν;

Επίσης -και αυτό είναι εκτός της επίκαιρης ερώτησης, κυρία Υπουργέ- γιατί δεν απαντάτε στις κοινοβουλευτικές ερωτήσεις που σας καταθέτουμε;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Αυτό είναι, βέβαια, μια επερώτηση, αλλά εν πάση περιπτώσει!

Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς είναι σαν να γίνατε Αντιπολίτευση από παρθενογένεση και να μην είχατε υπάρξει κυβέρνηση για πέντε χρόνια. Και μου κάνει εντύπωση γιατί εσείς, κυρία Αυγέρη, δεν είστε γιατρός, όμως ο κ. Πολάκης είναι. Και στο Υπουργείο επί κ. Πολάκη και επί κ. Ξανθού είχαμε δύο γιατρούς.

Οι αναισθησιολόγοι -θα το ξαναπώ- θέλουν πέντε χρόνια για να γίνουν αναισθησιολόγοι. Και για να μην έχουμε την έλλειψη αναισθησιολόγων που βλέπουμε και που, βέβαια, δεν είναι μόνο ελληνική, είναι παγκόσμια και σίγουρα είναι πανευρωπαϊκή, έπρεπε να έχουμε φροντίσει ως κράτος να κάνουμε αναισθησιολόγους.

Από τότε που ανέλαβε η Νέα Δημοκρατία δόθηκαν κίνητρα στους αναισθησιολόγους και τώρα έχουμε περισσότερους ειδικευόμενους. Θα τελειώσουν, όμως -επειδή αυτό ξεκίνησε πριν τρία χρόνια- θέλουν, τουλάχιστον, άλλα δύο χρόνια για να τελειώσουν. Άρα το πρόβλημα των αναισθησιολόγων είναι ένα υπαρκτό πρόβλημα, το οποίο δημιουργήθηκε επί των ημερών σας και εμείς βλέπουμε τα αποτελέσματά του. Για να προειδοποιείτε, συνεπώς, έπρεπε να έχετε φροντίσει, κυρία Αυγέρη, να έχουμε αναισθησιολόγους.

Τι κάνουμε τώρα για το Ιπποκράτειο; Έχουμε προκηρύξει πάρα πολλές θέσεις που κρίθηκαν άγονες. Την τελευταία φορά, πριν από λίγες ημέρες, τέσσερις θέσεις που δεν κρίθηκαν άγονες, πληρώθηκαν εκ των έσω. Δηλαδή, άνθρωποι που ήταν στο Ιπποκράτειο υπέβαλαν για να πάρουν υψηλότερη θέση.

Τι κάνουμε τώρα; Έχουμε κάνει τουλάχιστον δέκα συναντήσεις με όλη την Αναισθησιολογική Εταιρεία και την Αναισθησιολογική Εταιρεία Βορείου Ελλάδος. Έχουμε ζητήσει τη συνδρομή και του ιδιωτικού τομέα, όπου υπάρχουν περισσότεροι αναισθησιολόγοι.

Για το Ιπποκράτειο ξαναπροκηρύσσουμε θέσεις, παρ’ όλο που δεν προκηρύσσουμε τώρα θέσεις για τα κεντρικά νοσοκομεία, γιατί θέλουμε πρώτα να στελεχωθούν τα περιφερειακά νοσοκομεία. Θεωρούμε ότι είναι πάρα πολύ σημαντικό να έχουν οι άνθρωποι στα νησιά τους γιατρούς που χρειάζονται και τα νοσοκομεία που χρειάζονται, όπως και στα περιφερειακά νοσοκομεία.

Παρ’ όλα αυτά, επειδή εδώ υπάρχει πρόβλημα -όπως κάναμε και για το Καραμανδάνειο που είναι σε κεντρική πόλη- προκηρύσσουμε θέσεις αναισθησιολόγων και θα ξαναπροκηρύξουμε και έχουμε βρει ενδιαφερόμενους.

Επίσης, όπως ξέρετε, έχουμε τη συμφωνία με το «Νιάρχος» για το Πανεπιστημιακό Παιδιατρικό Νοσοκομείο στη Θεσσαλονίκη. Έχουμε συνεννοηθεί με τον πρόεδρο της σχολής και με τον κ. Συρίγο στο Υπουργείο Παιδείας να δώσουμε πέντε θέσεις από το ΕΣΥ -που είναι και υποχρέωσή μας- για το «Νιάρχος», για το Πανεπιστημιακό - Παιδιατρικό σε Παίδων Αναισθησιολογία, που θα υπηρετήσουν στο Ιπποκράτειο μέχρι το 2025, που θα γίνει το νοσοκομείο.

Άρα εμείς κάνουμε ό,τι μπορούμε και το λύνουμε το θέμα. Και θα το λύσουμε το θέμα με συνδρομή από άλλα νοσοκομεία, όπου μετακινούμε γιατρούς, με συνδρομή από ιδιώτες αναισθησιολόγους. Και θα αλλάξουμε πάρα πολύ και τις επαγγελματικές σχέσεις των γιατρών, ακριβώς για να είναι το ΕΣΥ ευχάριστο και ελκυστικό για τους γιατρούς και να είναι ασφαλές για τους πολίτες και το προσωπικό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Αυγέρη, έχετε τον λόγο.

**ΘΕΟΔΩΡΑ (ΔΩΡΑ) ΑΥΓΕΡΗ:** Κυρία Γκάγκα, όχι δεν είμαι γιατρός, είμαι νομικός, οι σπουδές μου είναι νομικές, αλλά αυτή την επισήμανση που κάνατε, να την κάνετε και στον προϊστάμενό σας, τον Υπουργό Υγείας, ο οποίος δεν είναι γιατρός. Φαντάζομαι γι’ αυτό υπάρχει αυτή η πλήρως αποτυχημένη πολιτική που ακολουθείται στο Υπουργείο Υγείας;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας): …**(Δεν ακούστηκε)

**ΘΕΟΔΩΡΑ (ΔΩΡΑ) ΑΥΓΕΡΗ:** Σας παρακαλώ, μη με διακόπτετε, σας άκουσα με μεγάλη προσοχή.

Είναι κυνικό εκ μέρους σας, ακριβώς επειδή είστε γιατρός, από αυτό εδώ το Βήμα να μην απαντάτε στις αγωνίες και τις επισημάνσεις όχι μόνο της Αξιωματικής Αντιπολίτευσης αλλά εγώ σας λέω του ίδιου του ιατρικού και νοσηλευτικού προσωπικού του Ιπποκράτειου Νοσοκομείου Θεσσαλονίκης, της ίδιας της διοίκησης που είμαι σε θέση να γνωρίζω και παρακαλώ να με διαψεύσετε εάν είναι έτσι, σας έχουν στείλει δεκάδες επιστολές απόγνωσης για την κατάσταση που επικρατεί στο Ιπποκράτειο Γενικό Νοσοκομείο Θεσσαλονίκης.

Θα σας έλεγα, όμως, να απαντήσετε στην αγωνία και στον προβληματισμό των ίδιων των ασθενών, των συγγενών τους, των πολιτών της Θεσσαλονίκης και όλης της βόρειας Ελλάδας.

Και να σας πω και κάτι άλλο. Θα σας μεταφέρω -όχι δικά μου λόγια- την αγωνία αυτή όπως περιγράφεται στην τοπική ειδησεογραφία, σε τοπικά site της Θεσσαλονίκης, στο voria.gr, ακριβώς γιατί είχατε το θράσος να λέτε ότι σας αφήσαμε το πρόγραμμα με τους αναισθησιολόγους. Όπως περιέγραψε προηγουμένως και ο κ. Πολάκης, δεν φροντίσατε να κάνετε ούτε μία πρόσληψη μόνιμου προσωπικού και να δημιουργήσετε τους όρους, τις προϋποθέσεις και τα κίνητρα γι’ αυτή την άγονη ειδικότητα, όπως κι εσείς η ίδια παραδέχεστε, για να μείνουν στο δημόσιο Εθνικό Σύστημα Υγείας, τουναντίον δημιουργείτε αντικίνητρα για να φύγει αυτός ο κόσμος και να μη μείνει, να αποψιλωθεί το δημόσιο νοσοκομείο.

Σας μεταφέρω την εξής απόγνωση των εργαζομένων μέσα στο νοσοκομείο που λένε ότι ακόμα και εάν προσληφθούν τέσσερις αναισθησιολόγοι, δηλαδή, από οκτώ γίνουν δώδεκα, στην ουσία θα καλύπτουν άλλους δεκαπέντε, γιατί το οργανόγραμμα προβλέπει ότι πρέπει να είναι είκοσι επτά οι αναισθησιολόγοι και στην ουσία πρέπει να είναι σαράντα, για να μπορούν να ανταποκριθούν πλήρως στις αυξημένες ανάγκες…

Παρακαλώ μη γελάτε. Ακούστε λίγο την αγωνία της Θεσσαλονίκης στην οποία δεν απαντάτε εδώ και τόσους μήνες.

Έχετε σχέση μήπως, κύριε Σκυλακάκη, και εσείς με τα θέματα της υγείας;

Μπορώ να μιλήσω για το ΙΦΕΤ αν θέλετε, γιατί είναι ένα θέμα με το οποίο έχω ασχοληθεί πάρα πολύ σοβαρά.

Να απαντήσετε τι θα γίνει με το μεταμοσχευτικό πρόγραμμα και τι θα γίνει, επίσης, μετά με τα «παγωμένα» χειρουργεία. Αυτή τη στιγμή μπορούν να γίνουν χειρουργεία μόνο για πολύ έκτακτα ογκολογικά περιστατικά. Εκτός κι αν θέλετε να κατευθύνονται όλα στον ιδιωτικό τομέα και να εισπράττουν καθαρό και ζεστό χρήμα, κυρία Υπουργέ.

Αν μου επιτρέπεται, θα ήθελα να κλείσω με την επισήμανση των ίδιων των εργαζομένων που λένε ότι: «Είναι διαφορετικά να πάω να εργαστώ σε έναν χώρο με τριάντα αναισθησιολόγους και διαφορετικά σε έναν χώρο με δέκα και με ανάγκες για σαράντα. Είναι κρίμα γιατί έχει γίνει ανακαίνιση χειρουργείων, έχουμε νέες αίθουσες καινούργιες, υπάρχει το προσωπικό, έστω και λίγο, για να δουλέψει εκεί. Στέλνουμε έμμεσα και άμεσα τον Έλληνα πολίτη στα ιδιωτικά θεραπευτήρια και μάλιστα με μεγαλύτερο κόστος».

Αυτό το λέει ο Πρόεδρος του Σωματείου των εργαζομένων στο Ιπποκράτειο, κυρία Γκάγκα, και ζητάω να απαντήσετε.

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα σας απαντήσω. Κατ’ αρχάς εμείς ανακαινίσαμε τα χειρουργεία. Επί των ημερών μας έγινε η ανακαίνιση των χειρουργείων και βεβαίως θέλουμε να βοηθήσουμε το σύστημα. Είχατε ποτέ σαράντα αναισθησιολόγους επί των ημερών σας, κυρία Αυγέρη; Γιατί αν το είχατε, πείτε τό μου να το ξέρω. Σίγουρα δεν τους είχατε.

**ΘΕΟΔΩΡΑ (ΔΩΡΑ) ΑΥΓΕΡΗ:** Είχαμε όσους προβλέπει το οργανόγραμμα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ούτε τόσοι ήταν. Ποτέ δεν ήταν επί των ημερών σας.

**ΘΕΟΔΩΡΑ (ΔΩΡΑ) ΑΥΓΕΡΗ:** …(Δεν ακούστηκε)

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας παρακαλώ! Μιλάω εγώ τώρα!

**ΠΡΟΕΔΡΕΥΩΝ (Νικήτας Κακλαμάνης):** Κυρία Αυγέρη, σας παρακαλώ!

Παρακαλώ να μη γράφεται τίποτα στα Πρακτικά από αυτά που λέει η κ. Αυγέρη!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα έπρεπε να έχετε λύσει εσείς το θέμα της αναισθησιολογίας και όχι να μας κάνετε τους έξυπνους τώρα!

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, ένα λεπτό!

Τι είναι αυτό το πράγμα από δύο κυρίες πρωί-πρωί καλοκαιριάτικα; Εγώ τι ρόλο παίζω εδώ; Επειδή είμαι ευγενής απέναντί σας; Παρακαλώ πολύ!

Ορίστε, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Το 2020 προκηρύχθηκαν δύο θέσεις που καλύφθηκαν. Ξανά το 2020 τρεις θέσεις που ήταν και οι τρεις άγονες. Ξανά το 2021 τέσσερις θέσεις που ήταν και οι τέσσερις άγονες. Το 2021 άλλες δύο θέσεις και οι δύο άγονες. Αυτή τη στιγμή έχουμε μία θέση διευθυντή και τρεις επιμελητών που καλύπτονται, αλλά καλύπτονται εκ των έσω και σας είπα τα υπόλοιπα πράγματα που πρέπει να κάνουμε.

Να σας πω, επίσης, ότι τα νέα στη Θεσσαλονίκη που διαβάζετε τον Τύπο είπαν ότι το Ιπποκράτειο, που θεωρείται υποστελεχωμένο, πήρε μέσα στην πανδημία και έκανε μεταμόσχευση που δεν μπορούσε να την κάνει η Βουλγαρία. Άρα τα θέματα δεν είναι ακριβώς όπως τα λέτε.

Και, ναι, υπάρχει θέμα με την αναισθησιολογία γι’ αυτό και έδωσαν ήδη ο κ. Κικίλιας με τον κ. Κοντοζαμάνη κίνητρα οικονομικά για τους ειδικευμένους αναισθησιολόγους και κίνητρα οικονομικά για τους ειδικευόμενους αναισθησιολόγους. Δώσαμε το δικαίωμα να κάνουν δεύτερη ειδικότητα και να την πληρώνονται, που δεν υπήρχε μέχρι τώρα, και έχουμε αρκετούς νέους ειδικευόμενους και κάποια στιγμή το θέμα θα λυθεί.

Θα αλλάξουμε και τον τρόπο που γίνεται η επιλογή των ειδικοτήτων κάθε φορά, γιατί πρέπει με κάποιον τρόπο οι θέσεις που προκηρύσσονται να αντιστοιχούν στις ανάγκες των Ελλήνων πολιτών και στη δυνατότητα των γιατρών να έχουν δουλειά.

Άρα αυτά τα κάνουμε και τα κάνουμε με έναν σχεδιασμό και μιλάμε πάντα με το προσωπικό. Πράγματι υπάρχει θέμα στο Ιπποκράτειο. Το λύνουμε με τον καλύτερο τρόπο που μπορούμε. Και το θέμα -σας λέω και πάλι- το κληρονομήσαμε γιατί οι αναισθησιολόγοι δεν υπάρχουν εκεί. Και αν θέλετε, το μεγαλύτερο πράγμα που θα κάνουμε είναι ότι θα αλλάξουμε την πλήρη και αποκλειστική απασχόληση στο ΕΣΥ που είναι στείρα και δεν φέρνει κανέναν γιατρό μέσα στο σύστημα, ώστε να έχουμε κίνητρα για να έρχονται οι γιατροί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Περνάμε στην επόμενη, που είναι η τέταρτη με αριθμό 934/25-7-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών,με θέμα: «Η Κυβέρνηση ομολογεί το έγκλημα των τραπεζών αλλά αρνείται τη λύτρωση για τους πενήντα χιλιάδες τσιγγάνους».

Θα απαντήσει ο Αναπληρωτής Υπουργός κ. Θεόδωρος Σκυλακάκης.

Ορίστε, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς να σας ευχαριστήσω για την αμοιβαία αναβολή της ερώτησης μετά από αίτημά μου προκειμένου να μπορέσω να είμαι παρών.

Κύριε Υπουργέ, συνεχίζουμε από το σημείο που είχαμε μείνει στην προηγούμενη συζήτηση. σχετικά με τα εννιά χιλιάδες δάνεια που αυτή τη στιγμή διεκδικούν οι τράπεζες την αποπληρωμή τους για τους Έλληνες τσιγγάνους. Είναι δάνεια που -θα θυμίσω- είχαν δοθεί μέσα από την ΚΥΑ 33/165 του 2006 σε συνέχεια της ΚΥΑ 13/576 του 2003 και αφορούσαν στεγαστικά δάνεια σε Έλληνες τσιγγάνους που διαβιούν σε καταυλισμούς της χώρας, μέσα σε σκηνές, παράγκες και άλλες κατασκευές που δεν πληρούν τις ελάχιστες προϋποθέσεις μόνιμης κατοικίας.

Σε εφαρμογή των πολιτικών του εθνικού σχεδίου για την αντιμετώπιση των προβλημάτων των τσιγγάνων στην Ελλάδα και κυρίως του στεγαστικού, ήταν στεγαστική πολιτική. Τα έχουμε συζητήσει αυτά ξανά.

Εσείς είπατε, λοιπόν, ότι όπου δεν είχε καταπέσει η εγγύηση του ελληνικού δημοσίου, τότε έχει γίνει λάθος από τις τράπεζες. Εδώ πέρα βλέπουμε ότι έχουν γίνει χιλιάδες λάθη από τις τράπεζες. Τι ακριβώς συμβαίνει; Να θυμίσουμε ότι αυτά είναι δάνεια τα οποία δόθηκαν σε ανθρώπους που δεν θα μπορούσαν να τα αποπληρώσουν, μονογονεϊκές οικογένειες, με κριτήρια ευαλωτότητας, με 3.000 ευρώ εισόδημα. Άρα αν είσαι ανάπηρος, έχεις μεγαλύτερη προτεραιότητα να το πάρεις. Οι άνθρωποι κατέθεσαν τα χαρτιά τους στους ΟΤΑ με απλή γνωμοδότηση στην ουσία του ΟΤΑ ότι όντως είναι άστεγοι. Αυτά ήταν τα κριτήρια.

Θέλω να μας πείτε πολύ απλά: Τι γίνεται με τις τράπεζες σήμερα; Ποιο είναι το λάθος που κάνουν και δεν καταπίπτει η εγγύηση; Ποια είναι η επίπτωση για το λάθος; Γιατί καταλαβαίνετε ότι αυτοί που πληρώνουν το λάθος των τραπεζών είναι οι Έλληνες τσιγγάνοι. Θα βρεθούν εννιά χιλιάδες δανειολήπτες μαζί με τις οικογένειές τους -πάνω από πενήντα χιλιάδες κόσμος δηλαδή ένας στους επτά τσιγγάνους στη χώρα μας- από τα σπίτια αυτά τα μικρά των τριάντα, σαράντα ή εξήντα τετραγωνικών μέτρων πίσω στους καταυλισμούς με τους αρουραίους και την ηπατίτιδα. Είναι η πρωτοφανέστερη και μοναδικότερη πολιτική απένταξης των Ελλήνων τσιγγάνων στην ιστορία αυτής της χώρας.

Είναι λάθος των τραπεζών, κύριε Υπουργέ; Και ποια είναι η κύρωση για τις τράπεζες για το λάθος σε αυτό; Και ποια είναι η λύτρωση για τους τσιγγάνους που κινδυνεύουν να βρεθούν πραγματικά έξω τα παιδιά τους τα σχολεία, σε πρόχειρους καταυλισμούς με τους αρουραίους και την ηπατίτιδα, από τα διαμερίσματα έστω αυτά τα υποτυπώδη των τριάντα, σαράντα και εξήντα τετραγωνικών;

Θέλουμε μια απάντηση, γιατί τα λάθη σε οποιαδήποτε άλλη κατηγορία πολιτών πληρώνονται. Οι τράπεζες πώς θα πληρώσουν το λάθος τους; Πάλι οι τσιγγάνοι θα την πληρώσουν;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Το έχουμε συζητήσει, κύριε Πρόεδρε και αξιότιμε κύριε Βουλευτή της Αντιπολίτευσης, το θέμα. Η εγγύηση του δημοσίου δίνεται για να δοθεί το τραπεζικό δάνειο, δεν δίδεται για να μην πληρωθεί το τραπεζικό δάνειο. Αυτό πρέπει να είναι σαφές προς όλους όσους λαμβάνουν εγγυήσεις του δημοσίου.

Η εγγύηση όταν δοθεί δεν αίρει τις διαδικασίες που η τράπεζα πρέπει να κάνει για να πληρωθεί το δάνειο. Απλώς όταν οι διαδικασίες αυτές αποτύχουν και το δάνειο καταπέσει, τότε οι τράπεζες έχουν τη δυνατότητα και το κάνουν να προσφύγουν προς το δημόσιο και να απαιτήσουν την πληρωμή από το δημόσιο, η οποία και γίνεται αυτή είναι η τελική κατάληξη, εφόσον οι τράπεζες και οι δανειολήπτες έχουν τηρήσει τους όρους τις εγγυήσεις.

Από την ώρα που το δημόσιο γίνει τελικά ο αποδέκτης, αν θέλετε, της υποχρέωσης που δημιουργήθηκε με το δάνειο, έχουμε φροντίσει ώστε να υπάρχει μία δεκαετία, οι περίφημες εκατόν είκοσι δόσεις, με εξαιρετικά ευνοϊκούς όρους όπου μπορεί να γίνει η αποπληρωμή αυτού του ποσού. Εάν τώρα, για κάποιον λόγο δεν έχει καταπέσει η εγγύηση ή δεν μπορεί να καταπέσει η εγγύηση, τότε ο ενδιαφερόμενος δανειολήπτης που δεν έχει την οικονομική δυνατότητα να πληρώσει, έχει πλέον τη δυνατότητα της πλατφόρμας του εξωδικαστικού μηχανισμού με την οποία δίδεται η δυνατότητα και να απομειωθεί πάρα πολύ το δάνειο και οι άλλες επιβαρύνσεις και να μπορέσει να προστατευθεί από όλες τις αναγκαστικές εκτελέσεις κ.λπ..

Υπάρχει και η δυνατότητα ακόμη και να βοηθηθεί στη συνέχεια. Ποια είναι η διαφορά από αυτό που εσείς λέτε. Η διαφορά είναι η εξατομίκευση. Ότι δηλαδή κάθε δάνειο είναι μια ατομική πράξη και αντιμετωπίζεται ατομικά. Δεν αντιμετωπίζεται «ξέρετε, ανήκω σε αυτή την κατηγορία ή την άλλη, χαρίστε μου τα δάνεια». Αυτό δεν υπάρχει πια και ούτε θα υπάρξει ξανά. Δεν χαρίζονται τα δάνεια σε κατηγορίες, για να κάνουμε πολιτικές αξιοποίησης του θέματος. Τα δάνεια αξιολογούνται καθένα χωριστά. Αξιολογείται η πραγματική οικονομική θέση, η κοινωνική κατάσταση, η ευαλωτότητα. Αξιολογούνται ατομικά και ατομικά προστατεύονται οι άνθρωποι, όχι ως ομάδες, μέσα από πολιτικές διαδικασίες.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ΜέΡΑ25 έχει καταθέσει προτάσεις για το σχέδιο «ΟΔΥΣΣΕΑΣ» που λύνει όλο το θέμα των κόκκινων δανείων, ανεξαρτήτως για ποιον λόγο πήρε κανείς το δάνειο.

Εδώ πέρα, όπως έχουμε συζητήσει ξανά, δεν πρόκειται για δανειολήπτες στην πράξη. Είναι άνθρωποι που όταν δόθηκαν τα δάνεια, δόθηκαν στα πλαίσια κοινωνικής πολιτικής. Το δημόσιο, προφανώς, και ήξερε ότι σε μονογονεϊκή οικογένεια, με ανάπηρα άτομα, με εισόδημα 3.000 ευρώ, αυτό το δάνειο αποκλειόταν ποτέ να αποπληρωθεί.

Ήταν γνωστό, ήταν στα πλαίσια κοινωνικής πολιτικής. Με ντουντούκες βγαίναν οι δήμαρχοι και καλούσαν στους καταυλισμούς τους ανθρώπους να πάρουν το δάνειο και γι’ αυτό δεν πέρασε καν από τις τράπεζες. Οι άνθρωποι κατέθεταν τις αιτήσεις τους στους δήμους.

Θέλω, δηλαδή, να δούμε εδώ πέρα τι ακριβώς γίνεται. Εσείς λέτε ότι υπάρχει εξατομίκευση σε σχέση με τα κριτήρια τι μπορεί να πληρώσει ο καθένας. Ε, αυτοί οι άνθρωποι δεν μπορούν να πληρώσουν. Μας λέτε ότι όταν θα πέσει η εγγύηση -θα αποπληρωθεί η εγγύηση από το δημόσιο- θα έρθει στο δημόσιο το δάνειο. Γιατί δεν γίνεται αυτό;

Μας μιλάτε για εξατομικευμένες περιπτώσεις. Μα, εμείς ξέρουμε όλες τις περιπτώσεις που τους έρχονται εντολές πληρωμών. Έχει πέσει η εγγύηση για κάποιον; Έχετε τέτοια στοιχεία; Γιατί εμείς δεν έχουμε κανένα τέτοιο στοιχείο. Το δημόσιο δεν δίνει την εγγύηση των δανείων αυτών. Δεν έχουν έρθει στο δημόσιο αυτά τα δάνεια. Έχουμε εντολές πληρωμών από τις τράπεζες και τα fund στους πολίτες, στους τσιγγάνους, σε μονογονεϊκές οικογένειες που έχουν ανάπηρους μέσα.

Θέλω να καταλάβω, το εξής: Εσείς λέτε ότι όταν πέσει η εγγύηση, θα έρθουν τα δάνεια στο δημόσιο. Δηλαδή, οι εισπρακτικές που κυνηγάνε αυτούς τους τσιγγάνους σήμερα, τους κυνηγάνε μέχρι να περάσουν τα είκοσι δύο χρόνια και να έρθει το δάνειο στο δημόσιο; Να είμαστε λίγο σαφείς. Τους κυνηγάει για να τους πάρουν τα σπίτια; Υπάρχει περίπτωση να τους πάρουν τα σπίτια μέχρι να έρθει το δάνειο στο δημόσιο, ναι ή όχι;

Είναι διαδικασία μέχρι να έρθει -είναι εντολή είσπραξης πληρωμής- το δάνειο στο δημόσιο, ναι ή όχι; Προσπαθούμε να καταλάβουμε εδώ τι γίνεται, γιατί δεν είναι καθόλου σαφές. Αυτή τη στιγμή φτάνουν τα ραβασάκια εντολών πληρωμής σε αναλφάβητους ανθρώπους, που δεν ξέρουν καν να τα διαβάσουν και κρατάνε έναν κλειστό φάκελο κάπου στο σπίτι τους.

Μιλάμε για το μέρος αυτό της κοινωνίας μας το οποίο είναι κοινωνικά πιο περιθωριοποιημένο. Με αυτά τα σπίτια που πήραν, πήγαν τα παιδιά τους στο σχολείο. Μπήκαν μέσα στην κοινωνία και, ναι, αυτή η νέα γενιά έμαθε γράμματα και πήγε στο πανεπιστήμιο. Αυτή τη διαδικασία ανατρέπετε και αναστρέφετε.

Είναι δυνατόν να στείλουμε πενήντα χιλιάδες ανθρώπους Έλληνες τσιγγάνους πίσω στους καταυλισμούς και την ηπατίτιδα; Είναι καθαρά πολιτικό το ζήτημα, δεν έχει καμμία σχέση με δάνεια και τράπεζες. Αυτό που θέλουμε να μας πείτε είναι αν οι εντολές πληρωμής αυτή τη στιγμή είναι ένα θέατρο που παίζεται και θα έρθουν τα δάνεια στο δημόσιο και θα πέσει η εγγύηση ή αν αυτοί οι άνθρωποι κινδυνεύουν από τις τράπεζες να χάσουν τα σπίτια τους και εσείς το επιτρέπετε να χαθούν αυτά τα σπίτια.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ναι, υπάρχει μια δυσκολία επικοινωνίας με τον αξιότιμο συνάδελφο της Αντιπολίτευσης…

**ΠΡΟΕΔΡΕΥΩΝ (Νικήτας Κακλαμάνης):** Ούτε ασυμφωνία, δεν είναι μεμπτό!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ασυμφωνία υπάρχει σίγουρα. Υπάρχει, όμως, μια δυσκολία επικοινωνίας, διότι εγώ εξακολουθώ να λέω το εξής πολύ απλό. Δεν είναι όλοι οι άνθρωποι ίδιοι. Άλλοι πήγαν καλύτερα, άλλοι πήγαν χειρότερα. Άλλοι έχουν καταθέσεις κι έχουν δημιουργήσει περιουσία, άλλοι όχι. Άλλοι παραμένουν κοινωνικά ευάλωτοι, άλλοι προχώρησαν παραπέρα. Έχουμε μία διαδικασία ως κράτος και ως πολιτεία, με την οποία πηγαίνεις και εξετάζεται εξατομικευμένα η περίπτωση.

Τώρα, σε σχέση με την τράπεζα. Η τράπεζα για να μπορεί να διεκδικήσει τα χρήματά της, κάνει αυτά που πρέπει να κάνει από τον δανειολήπτη -τράπεζα είναι, αυτή είναι η δουλειά της- και ταυτόχρονα έρχεται και ζητά, εφόσον ο δανειολήπτης δεν μπορεί να ανταποκριθεί, κατάπτωση της εγγύησης.

Εμείς έχουμε βάλει ένα πολύ μεγάλο συνεργείο, γιατί υπήρχε μία αδιαφορία για το τι θα γινόταν, είναι κομμάτι της συμφωνίας μας και με τους θεσμούς και εξετάζουμε με πολύ μεγάλη ταχύτητα αυτές τις εγγυήσεις. Όπου έχουν καταπέσει, αναλαμβάνει το κράτος την οφειλή και οι τράπεζες παύουν να ασχολούνται. Αυτό, λοιπόν, θα συμβεί μέσα στο επόμενο διάστημα.

Ενδιαμέσως, αν δεν μπορείς να πληρώσεις, αν δεν μπορείς να πας στις εκατόν είκοσι δόσεις που σου δίνουμε, θα πρέπει να πας στον εξωδικαστικό συμβιβασμό. Ο εξωδικαστικός συμβιβασμός, όμως, θα εξετάσει την περιουσία που έχεις, θα εξετάσει τις τυχόν καταθέσεις, θα εξετάσει όλες τις λεπτομέρειες με πλήρη διαφάνεια του συγκεκριμένου δανειολήπτη και εφόσον ο δανειολήπτης είναι ευάλωτος, έχει εξαιρετικές δυνατότητες προστασίας. Έχει για οφειλές προς ΑΑΔΕ έως και διακόσιες σαράντα δόσεις -δηλαδή, είκοσι χρόνια περίπου- και για τράπεζες έως τετρακόσιες σαράντα δόσεις, περισσότερο από το αρχικό δάνειο, με διαγραφή έως 80% της βασικής οφειλής και έως 100% επί των τόκων.

Ταυτόχρονα, υπάρχει και για μία πενταετία κρατική επιδότηση της δόσης των δανείων, με υποθήκη προσημείωσης την πρώτη κατοικία έως 210 ευρώ μηνιαίως, ανάλογα με το πλήθος των μελών της οικογένειας του οφειλέτη, που σημαίνει ότι υπάρχει ένα πλήρες δίκτυο προστασίας και πρέπει αυτοί οι άνθρωποι να το αξιοποιήσουν, αλλά αυτό απαιτεί να δώσουν όλα τα στοιχεία με διαφάνεια για το ποια είναι η πραγματική περιουσιακή τους δυνατότητα και η οικονομική τους θέση αυτή τη στιγμή.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η τέταρτη με αριθμό 923/20-7-2022 επίκαιρη ερώτηση δεύτερου κύκλου της Βουλευτού Πιερίας του Συνασπισμού Ριζοσπαστικής Αριστεράς κ. Ελισσάβετ Σκούφα προς τον Υπουργό Ναυτιλίας και Νησιωτικής Πολιτικής, με θέμα: «Μετάταξη σε Λιμεναρχείο του Γ΄ Λιμενικού Τμήματος Σκάλας Κατερίνης».

Θα απαντήσει ο Υφυπουργός Ναυτιλίας και Νησιωτικής Πολιτικής κ. Κατσαφάδος.

Ορίστε, κυρία συνάδελφε, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Κύριε Υπουργέ, στην Ελλάδα του 2022 με μία Κυβέρνηση η οποία έχει εκλεγεί πριν τρία χρόνια με σημαία της την ανάπτυξη, ανάπτυξη ακούμε και ανάπτυξη δεν βλέπουμε!

Το θέμα που θέτω στο δεύτερο κοινοβουλευτικό μέσο ελέγχου, στην επίκαιρη ερώτηση και που το έχω ξαναθέσει ήδη τον Δεκέμβριο του ’20 με αναφορά, στην οποία αναφορά μου, η απάντηση του Υπουργείου ήταν από τις κλασικές φορμαλιστικές απαντήσεις που ουσία πολλά λένε και στην ουσία δεν λένε τίποτα.

Το αίτημα, λοιπόν, για τη μετάταξη σε λιμεναρχείο του Γ΄ Λιμενικού Τμήματος Σκάλας Κατερίνης είναι πάνδημο. Δεν αφορά φυσικά μόνο τους λιμενικούς, αφορά όλη την τοπική κοινωνία, αφορά τους λουόμενους και τους τουρίστες, αφορά τις επιχειρήσεις, αφορά τους εκατό πενήντα χιλιάδες κατοίκους στην Πιερία.

Το ερώτημα είναι σε ποια φάση βρίσκεται ακριβώς η διαδικασία απόφασης από το Συμβούλιο Επιτελικού Σχεδιασμού σε σχέση με τη μετάταξη του Λιμενικού Τμήματος Σκάλας σε λιμεναρχείο και βεβαίως εάν υπάρχει κατ’ ουσίαν η προϋπόθεση, δηλαδή η πολιτική βούληση, για να αναβαθμιστεί επιτέλους το Λιμενικό Τμήμα Σκάλας Κατερίνης σε λιμεναρχείο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Επιτρέψτε μου να ενημερώσω το Σώμα, κυρία συνάδελφε, ότι η ίδρυση ή μετάταξη μιας λιμενικής αρχής ανά την επικράτεια εξετάζεται από το Συμβούλιο Επιτελικού Σχεδιασμού του Λιμενικού Σώματος λαμβάνοντας υπ’ όψιν ένα πλέγμα παραμέτρων, όπως τη δυνατότητα στελέχωσής της με προσωπικό και ενίσχυσής της με επιχειρησιακά μέσα, την ύπαρξη κτηριακών υποδομών, τη δραστηριότητα στη συγκεκριμένη περιοχή με βάση τα στατιστικά στοιχεία τα οποία τηρούμε, την απόσταση από όμορες λιμενικές αρχές, τον επιχειρησιακό σχεδιασμό στην ευρύτερη περιοχή αρμοδιότητας και την ύπαρξη τυχόν συναρμόδιων και λοιπών τοπικών περιφερειακών υπηρεσιών.

Όπως πολύ σωστά είπατε στην αναφορά σας, έχετε την απάντηση του Υπουργείου Ναυτιλίας και Νησιωτικής Πολιτικής, στην οποία αναφέρει ότι θα θέσει το θέμα στο συγκεκριμένο Συμβούλιο Επιτελικού Σχεδιασμού.

Στις 14-9-2021, λοιπόν, συνεδρίασε το Συμβούλιο Επιτελικού Σχεδιασμού και το αίτημα μετάταξης του εν λόγω λιμενικού τμήματος σε λιμεναρχείο δεν υλοποιήθηκε κατόπιν εξέτασης του συνόλου όλων αυτών των παραγόντων και παραμέτρων που προανέφερα.

Εδώ οφείλουμε να σημειώσουμε, κυρία συνάδελφε, κύριε Πρόεδρε, ότι τα λιμενικά τμήματα αναβαθμίστηκαν σε λιμενικές αρχές και διευρύνθηκαν οι αρμοδιότητές τους. Ειδικότερα, η καθ’ ύλην αρμοδιότητα των λιμενικών τμημάτων περιλαμβάνει πλέον όλες εκείνες τις αρμοδιότητες οι οποίες προβλέπονται τόσο για τα λιμεναρχεία όσο και για τα κεντρικά λιμεναρχεία, εξαιρουμένων κάποιων συγκεκριμένων αρμοδιοτήτων.

Όπως πολύ καυστικά έχετε αναφέρει στην ερώτησή σας, μας κατηγορείτε γιατί εφαρμόσαμε τον λιμενικό «Καλλικράτη» το 2014 και από το 2014 υπάρχει το Γ΄ Λιμενικό Τμήμα Σκάλας Κατερίνης.

Εγώ αυτό το οποίο δεν μπορώ να καταλάβω, κυρία συνάδελφε, είναι γιατί μας κατηγορείτε γι’ αυτό το πράγμα. Από το 2015 μέχρι το 2019, όταν είχατε εντοπίσει αυτό το πρόβλημα, όταν ήταν ομόθυμο το αίτημα να γίνει λιμεναρχείο, τι έκαναν οι προκάτοχοί μας και συνάδελφοί σας στην Κοινοβουλευτική Ομάδα του ΣΥΡΙΖΑ; Γιατί δεν μπορεί να είμαστε και με τον αστυφύλακα και με τον χωροφύλακα.

Μας κατηγορείτε, λοιπόν, για τον λιμενικό «Καλλικράτη», κάτι το οποίο πιστεύουμε ότι βοήθησε στον εξορθολογισμό και την εύρυθμη λειτουργία του Λιμενικού Σώματος, αλλά αυτές τις αποφάσεις τις οποίες πήραμε συγκεκριμένα για το Λιμενικό Τμήμα Κατερίνης δεν τις αλλάξατε πέντε χρόνια που ήσασταν κυβέρνηση. Έρχεστε, λοιπόν, και μας λέτε σήμερα, μετά από πέντε χρόνια που ήσασταν στην εξουσία και όταν δεν έγινε καμμία αλλαγή, ότι καθυστερούμε και ότι είναι λάθος ο τρόπος με τον οποίον λειτουργεί το Λιμενικό Τμήμα Σκάλας Κατερίνης.

Θέλω, λοιπόν, να σας πω, κυρία συνάδελφε, ότι καλό είναι να ασκούμε αντιπολίτευση, καλό είναι να προσπαθούμε να λύνουμε προβλήματα, αλλά να μη μένουμε μόνο στο επικοινωνιακό κομμάτι αυτών των προβλημάτων. Τεσσεράμισι χρόνια δεν αλλάξατε τίποτα προφανώς γιατί θεωρούσατε ότι ήταν σωστό. Έρχεστε τώρα και ζητάτε από εμάς να το αλλάξουμε.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Επειδή, κύριε Υπουργέ, δεν θέλω να επεκταθώ στη σημερινή συζήτηση στο γεγονός ότι από το 2015 μέχρι το 2018 πάλευε η κυβέρνηση του ΣΥΡΙΖΑ να βγάλει τη χώρα από τη λάσπη της χρεοκοπίας στην οποία την είχατε βουλιάξει, το κλείνω αυτό το θέμα και έρχομαι στο προκείμενο.

Αναφέρατε ότι πρέπει να συνεξετάζονται στοιχεία από το Συμβούλιο Επιτελικού Σχεδιασμού και ότι στις 14-9-2021 που συνεδρίασε το Συμβούλιο δεν ενέκρινε το συγκεκριμένο αίτημα.

Εγώ θέλω να θέσω το εξής ερώτημα. Για ποιον λόγο τότε η αντίστοιχη απάντηση από το Υπουργείο που αφορά το Β΄ Λιμενικό Τμήμα στα Νέα Μουδανιά αναφέρει συγκεκριμένα ότι αποφασίζει την επανεξέταση του αιτήματος αναβάθμισης; Για ποιον λόγο αυτή η διακριτή μεταχείριση μεταξύ των Νέων Μουδανιών και της Σκάλας Κατερίνης;

Επί της ουσίας, επαναλάβατε και εσείς ότι δεν υπάρχουν στοιχεία και το ερώτημα που τίθεται είναι το εξής. Πώς να υπάρξουν στοιχεία σε σχέση με την υπηρεσιακή παραγωγικότητα του Γ΄ Λιμενικού Τμήματος Σκάλας Κατερίνης από τη στιγμή που ακριβώς το πρόβλημα είναι ότι στο Γ΄ Λιμενικό Τμήμα ο υπεύθυνος δεν μπορεί να υπογράψει καμμία απόφαση;

Αυτό είναι το πρόβλημα, κύριε Υπουργέ. Η ατελείωτη γραφειοκρατία, ότι δεν μπορούν να γίνουν αναγκαία έργα αναβάθμισης των πέντε τοπικών λιμένων, ότι δεν έχει κατασκευαστεί ακόμη -ένα διαχρονικό επίσης αίτημα- ο όροφος για την αναγκαία μεταστέγαση, ότι χαρτιά πηγαίνουν Θεσσαλονίκη για να ξανάρθουν πίσω στη Σκάλα Κατερίνης για να δώσει γνώμη το Γ΄ Λιμενικό Τμήμα για να ξαναπάνε Θεσσαλονίκη, ότι οι πολίτες ταλαιπωρούνται, ότι έχουμε χιλιάδες επιχειρήσεις, ότι έχουμε εβδομήντα δύο χιλιόμετρα ακτογραμμής, ότι έχουμε περί τις τριάντα θέσεις ναυαγοσωστών στην Πιερία και άλλα. Και κυριότερα, το ότι έχουμε τη μεγαλύτερη μυδοδιατροφική μονάδα συν το γεγονός ότι το λιμενικό τμήμα…

Άκουσον άκουσον! «Το τμήμα»! Λες και είμαστε ακόμη στην Ψωροκώσταινα και το αποπαίδι της Θεσσαλονίκης. Ποια λογική; Γι’ αυτό μίλησα αρχικά για την Ελλάδα του 2022. Αυτή είναι η αποκέντρωση; Αυτή είναι η ανάπτυξη; Αυτά είναι τα υδατοδρόμια; Ποια υδατοδρόμια; Ποια νομοσχέδια περί υδατοδρομίων; Με το λιμενικό τμήμα, το κουτσουρεμένο σε στελεχικό δυναμικό, με το ότι υπάρχει ένα σφακίδιο μόνο για να γίνονται οι αναγκαίοι έλεγχοι -ποιοι έλεγχοι;- στη θάλασσα για τη ρύπανση, για την παράνομη ενδεχομένως αλιεία; Όταν έχουμε ατελείωτη γραφειοκρατία και όταν θα πρέπει οι λιμενικοί του Γ΄ Λιμενικού Τμήματος να ζητάνε την έγκριση από τη Θεσσαλονίκη; Αυτό το κράτος θέλετε να συνεχίσετε να λειτουργείτε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Κυρία συνάδελφε, αντιπαρέρχομαι ότι παλεύατε να σώσετε την Ελλάδα και δεν μπορούσατε να αλλάξετε ένα λιμενικό τμήμα και να το κάνετε λιμεναρχείο επί πέντε χρόνια που ήσασταν στην κυβέρνηση, αφού, όπως λέτε, ήταν τόσο σοβαρά τα προβλήματα. Θα μπορούσε όμως ο τότε Υπουργός Ναυτιλίας να βρει λίγο χρόνο για να μπορέσει να βάλει μια υπογραφή.

Δεν μπορείτε, όμως, να καταλάβετε πόσο σημαντική είναι η λειτουργία του Συμβουλίου Επιτελικού Σχεδιασμού. Δεν αποφασίζουμε εμείς για το τι γίνεται με τις λιμενικές αρχές. Δεν έχουμε τη λογική και τη νοοτροπία σε κάθε χωριό να φτιάξουμε ένα στρατόπεδο ή ένα πανεπιστήμιο. Δεν έχουμε αυτή τη νοοτροπία. Υπάρχουν οι αρμόδιοι, υπάρχουν οι αξιωματικοί οι οποίοι είναι επιφορτισμένοι με αυτό το έργο και αυτές τις εισηγήσεις εγκρίνουν.

Σε ό,τι έχει να κάνει με το Λιμενικό Τμήμα Σκάλας Κατερίνης, θα ξανατεθεί στο συμβούλιο. Εγώ δεν μπορώ να σας πω, όμως, κυρία συνάδελφε, ποια θα είναι η απόφαση του συμβουλίου. Γιατί την απόφαση του συμβουλίου θα την πάρουν οι αξιωματικοί που είναι επιφορτισμένοι με αυτό το έργο. Θα ξαναμελετηθούν, λοιπόν, όλα τα δεδομένα και τότε θα αποφανθούν, τον Σεπτέμβρη, που θα συγκληθεί το νέο Συμβούλιο Επιτελικού Σχεδιασμού.

Μην παρουσιάζετε, λοιπόν, μια τελείως διαφορετική κατάσταση από την πραγματική. Εμείς δεν λέμε ότι όλα γίνονται σωστά και ότι όλα πηγαίνουν έτσι όπως θα έπρεπε να πηγαίνουν, αλλά μην παρουσιάζετε αυτή την εικόνα κατάρρευσης. Είναι άδικο πρώτα και κύρια για τα στελέχη του Λιμενικού Σώματος που είναι εκεί.

Είπατε ότι είναι υποστελεχωμένο. Είκοσι έξι άτομα έχει οργανική δύναμη, κυρία συνάδελφε, το Λιμενικό Τμήμα Κατερίνης και υπηρετούν τριάντα πέντε. Είκοσι έξι άτομα οργανική δύναμη και υπηρετούν τριάντα πέντε άτομα! Μα, πώς είναι υποστελεχωμένο όταν έχει εννέα άτομα περισσότερα από τις οργανικές θέσεις;

Δεν μπορεί να απαξιώνετε έτσι, όταν το σκάφος του Λιμενικού Σώματος μόλις έπαθε βλάβη αντικαταστάθηκε άμεσα.

Βεβαίως, έχει ένα λιμενικό περιπολικό και έχει και ένα σκάφος του λιμενικού σώματος. Πώς το απαξιώνετε; Δεν μπορείτε να το απαξιώνετε και να λέτε ότι δεν γίνονται έλεγχοι. Πώς δε γίνονται έλεγχοι; Από το 2021 μέχρι τώρα, για να ενημερώσω και το Σώμα και εσάς, επιτρέψτε μου να σας πω ότι έχουν γίνει χίλιοι πεντακόσιοι σαράντα έξι έλεγχοι, χίλιες πεντακόσιες σαράντα έξι αλιευτικές επιθεωρήσεις τόσο στο πλαίσιο της επαγγελματικής όσο και στο πλαίσιο της ερασιτεχνικής αλιείας.

**ΕΛΙΣΣΑΒΕΤ ΣΚΟΥΦΑ:** Δεν είπα ότι δεν γίνονται έλεγχοι. Είπα ότι πρέπει να λειτουργεί αρτιότερα…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Αφήστε με να τελειώσω! Σας άκουσα! Τώρα απαντάω. Και θα πρέπει να καταλάβετε, κυρία συνάδελφε, ότι μπροστά στις λάσπες και στα ψέματα θα υπάρχει απάντηση, θα υπάρχει η πραγματικότητα, θα υπάρχει η αλήθεια.

**ΠΡΟΕΔΡΕΥΩΝ (Νικήτας Κακλαμάνης):** Ήρεμα, ήρεμα.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Επίσης, να ενημερώσω ότι σύμφωνα με το Κέντρο Παρακολούθησης Αλιείας προς την προαναφερόμενη λιμενική αρχή, έχει σταλεί υλικό τεκμηρίωσης αλιευτικών παραβάσεων από αλιευτικά σκάφη μέσης αλιείας σε σαράντα δύο περιπτώσεις από το 2021 μέχρι σήμερα. Οπότε τα στελέχη εκεί του Λιμενικού Σώματος επιτελούν ένα σημαντικό έργο και για την καταπολέμηση της παράνομης αλιείας, αλλά και σε ό,τι έχει να κάνει με τις λιμενικές τους αρμοδιότητες.

Αυτό, λοιπόν, το οποίο θέλω να πω, κλείνοντας, κύριε Πρόεδρε, είναι ότι το ζήτημα της αναβάθμισης του Λιμενικού Τμήματος Σκάλας Κατερίνης θα ξανασυζητηθεί στο επιτελικό συμβούλιο, όπου εκεί οι αρμόδιοι θα κρίνουν, θα συγκρίνουν, θα λάβουν όλα τα δεδομένα και αυτοί θα αποφασίσουν τι θα γίνει.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τρίτη με αριθμό 938/25-7-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Αγροτικής Ανάπτυξης και Τροφίμων, με θέμα: «Αποκλεισμός ψαράδων από τις ενισχύσεις για τον κορωνοϊό».

Θα απαντήσει ο Υφυπουργός κ. Συμεών Κεδίκογλου.

Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, σε απόγνωση βρίσκονται χιλιάδες παράκτιοι αλιείς σε όλη τη χώρα και στον Νομό Ηρακλείου, οι οποίοι, τελικά, δεν έλαβαν οικονομική στήριξη για την αναπλήρωση του χαμένου εισοδήματός τους λόγω της πανδημίας, παρά τις υποσχέσεις από την Κυβέρνησή σας ότι θα στηριχτούν.

Την ίδια στιγμή, μεγάλες αλιευτικές επιχειρήσεις και ιχθυοκαλλιέργειες είναι σε ευνοϊκό καθεστώς. Πολλοί από τους συγκεκριμένους ψαράδες δεν μπόρεσαν να ανταποκριθούν στα προαπαιτούμενα που έθετε η πρόσκληση και αποκλείστηκαν, παρά το γεγονός ότι αντιμετώπισαν την ασφυκτική οικονομική κατάσταση που δημιούργησαν οι περιορισμοί, καθώς και η αντιλαϊκή διαχείριση της πανδημίας.

Οι προϋποθέσεις που έθετε το επιχειρησιακό πρόγραμμα συνιστούσαν πλήθος εγγράφων και απίστευτη γραφειοκρατία, καθώς και το ημερολόγιο γέφυρας που καταγράφει την καθημερινή δραστηριότητα του σκάφους. Οι αλιείς που δεν είχαν ημερολόγιο γέφυρας απορρίφθηκαν από την οικονομική στήριξη σαν να μην αντιμετώπισαν την ασφυκτική οικονομική κατάσταση που δημιούργησαν οι περιορισμοί και τα σοβαρά προβλήματα που προκάλεσε η διαχείριση της πανδημίας, πάνω στα ήδη οξυμένα προβλήματα.

Ένα δεύτερο ζήτημα. Οι αιτήσεις αρκετών που δικαιούνταν την επιδότηση απορρίφθηκαν λόγω λαθών στη διαδικασία. Λάθη για τα οποία δεν ευθύνονται οι ίδιοι διότι λόγω της πολυπλοκότητας των αιτήσεων πολλοί κατέφυγαν σε λογιστές και τελικά, δεν απέφυγαν τις παγίδες και τα λάθη, με αποτέλεσμα η πλατφόρμα να απορρίψει τις αιτήσεις τους και να τους αποκλείσει από το πρόγραμμα επιδότησης.

Εν τω μεταξύ το Υπουργείο σας, δηλαδή εσείς κύριε Υπουργέ, παρά τις υποσχέσεις που δώσατε για αποκατάσταση της αδικίας, τελικά τους αφήσατε ξεκρέμαστους, λέγοντάς τους ότι δεν μπορείτε να παρέμβετε στο σύστημα, άρα χάνουν και την επιδότηση.

Οι ψαράδες, λοιπόν, βρίσκονται στο φάσμα της χρεοκοπίας, όπως και όλοι οι εργαζόμενοι. Οι υποχρεώσεις που έχουν συσσωρευτεί σε εφορία, ασφαλιστικά ταμεία, τράπεζες, η κατακόρυφη αύξηση των αλιευτικών εργαλείων και της τιμής του πετρελαίου μαζί με τον περιορισμό του εισοδήματος, λόγω της περιβαλλοντικής υποβάθμισης των θαλασσών, φέρνουν τους βιοπαλαιστές ψαράδες απέναντι στο πρόβλημα της επιβίωσης και της ύπαρξής τους. Παρά τις κυβερνητικές υποσχέσεις, τελικά, τα προβλήματα δεν αντιμετωπίζονται.

Σας ρωτάμε, κύριε Υπουργέ -και να κλείνω την πρωτολογία μου με αυτό- σε ποιες κατεπείγουσες ενέργειες θα προβεί η Κυβέρνηση, ώστε να αρθεί η αδικία σε βάρος των αλιέων και να ενταχθούν στο πρόγραμμα ενισχύσεων για τον κορωνοϊό και οι συγκεκριμένοι αλιείς που ανέφερα και δεύτερον, αν η Κυβέρνηση προτίθεται να ενισχύσει τους αλιείς που λόγω λαθών το σύστημα τους απέρριψε, με κρατική επιχορήγηση στο ύψος του ποσού που θα έπαιρναν αν διαφορετικά έμπαιναν στο πρόγραμμα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ κύριε συνάδελφε, σας ευχαριστώ και εσάς που μου δίνετε ξανά τη δυνατότητα να παρουσιάσω επιγραμματικά ένα μέρος του έργου που επιτελεί το Υπουργείο Αγροτικής Ανάπτυξης, το οποίο όχι μόνο ανταποκρίνεται στις ανάγκες των επαγγελματιών αλιέων μας, αλλά και λαμβάνει άμεσα κάθε αναγκαίο μέτρο για τη βελτίωση της δραστηριότητας και τη διασφάλιση της βιωσιμότητάς τους.

Και χαίρομαι που και στην ερώτησή σας αναγνωρίζετε και μας επικροτείτε για την υλοποίηση των προγραμμάτων οικονομικής στήριξης και την τεράστια συμβολή τους στην έμπρακτη στήριξη των επαγγελματιών ψαράδων μας και στην αναπλήρωση του εισοδήματός τους λόγω των συνεπειών της πανδημίας του COVID-19, προγράμματα τα οποία εφαρμόστηκαν οριζόντια για όλους τους ψαράδες μας, χωρίς αποκλεισμούς και διακρίσεις, γι’ αυτό και ανακούφισαν πραγματικά το σύνολο σχεδόν των αλιέων μας.

Όλες οι αιτήσεις των αλιέων μας για οικονομική στήριξη λόγω της πανδημίας εξετάστηκαν στην ίδια βάση, με τα ίδια κριτήρια. Η δε εξέτασή τους κατ’ αυτόν τον τρόπο είχε ως αποτέλεσμα την υπαγωγή στα οικεία προγράμματα ενισχύσεων της συντριπτικής πλειονότητας των αιτήσεων, οι οποίες πληρούσαν τα κριτήρια επιλογής. Το ποσοστό αυτό ανέρχεται στο 97% περίπου των αιτηθέντων αλιέων.

Συνεπώς, η σημερινή ερώτησή σας εικάζω ότι αναφέρεται στο περίπου 3% των αιτηθέντων που δεν πληρούσαν τις προϋποθέσεις υπαγωγής και στη βάση αυτή να σας αναφέρω τα εξής.

Σε αριθμητικά στοιχεία, οι αιτήσεις ενίσχυσης που απορρίφθηκαν ανέρχονται μόλις σε διακόσιες εβδομήντα τέσσερις σε ένα σύνολο έξι χιλιάδων εκατόν τριάντα μίας αιτήσεων. Επομένως, για να βάζουμε τα πράγματα στην πραγματική τους διάσταση, σε καμμία περίπτωση δεν πρόκειται για χιλιάδες αλιείς που δεν έλαβαν οικονομική στήριξη, αλλά μόλις για το 3% περίπου, τη στιγμή που σχεδόν το 97% υπάχθηκε στις ευνοϊκές διατάξεις.

Να θυμηθούμε λίγο αυτά τα μέτρα ποια ήταν και ποιους αφορούσαν. Όπως γνωρίζετε, λόγω των συνεπειών της πανδημίας, η Ευρωπαϊκή Ένωση, με την τροποποίηση του άρθρου 33 του κανονισμού 508/2014 για την παύση των αλιευτικών δραστηριοτήτων, έδωσε τη δυνατότητα στα κράτη-μέλη να αντισταθμίσουν τις απώλειες εισοδήματος των αλιέων για την περίοδο από 1η Μαρτίου του 2020 μέχρι 31 Δεκεμβρίου του 2020 μέσω του επιχειρησιακού προγράμματος αλιείας.

Το Υπουργείο Αγροτικής Ανάπτυξης και Τροφίμων ανταποκρίθηκε άμεσα και σε εφαρμογή της ανωτέρω τροποποίησης, δημιούργησε το αντίστοιχο θεσμικό πλαίσιο και εξέδωσε δύο προσκλήσεις για αιτήσεις χρηματοδότησης.

Η πρώτη πρόσκληση, η 1990 της 23ης Σεπτεμβρίου 2020, αφορούσε στα σκάφη μέσης αλιείας, μηχανότρατες και κρι-κρι. Υποβλήθηκαν επτακόσιες ενενήντα δύο αιτήσεις, αξιολογήθηκαν και εντάχθηκαν εξακόσια ογδόντα εννέα σκάφη, με μια συνολική δαπάνη 19 εκατομμυρίων ευρώ. Εκατόν τρεις αιτήσεις απορρίφθηκαν -ενώ σχεδόν επτακόσιες εγκρίθηκαν- καθώς δεν πληρούσαν τα κριτήρια, τους όρους και τις προϋποθέσεις υπαγωγής στην ενίσχυση.

Στη συνέχεια, εκδόθηκε η δεύτερη πρόσκληση, η 1470 της 9ης Ιουλίου 2021, που αφορούσε σε όλα τα αλιευτικά εργαλεία, κυρίως παράκτιους αλιείς. Υποβλήθηκαν έξι χιλιάδες τετρακόσιες πέντε αιτήσεις, αξιολογήθηκαν βάσει των απαιτήσεων, των όρων και των προϋποθέσεων που θέτει ο κοινοτικός κανονισμός και εντάχθηκαν έξι χιλιάδες εκατόν τριάντα ένα σκάφη με συνολική δαπάνη 21,5 εκατομμύρια ευρώ, ενώ διακόσιες εβδομήντα τέσσερις αιτήσεις απορρίφθηκαν, καθώς δεν πληρούσαν τα κριτήρια...

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Δυο λόγια ακόμη.

**ΠΡΟΕΔΡΕΥΩΝ (Νικήτας Κακλαμάνης):** Συμπληρώστε.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Θέλω να σας πω ότι η αξιολόγηση είχε δύο στάδια: το στάδιο πληρότητας της αίτησης και το στάδιο της κύριας αξιολόγησης. Περίπου το 70% των αιτήσεων ήταν ελλιπές και λανθασμένο και κανονικά θα έπρεπε με την προβλεπόμενη διαδικασία να απορριφθεί. Έτσι δεν υπήρχαν λάθη στη διαδικασία. Ήταν ελλιπής και εσφαλμένη η υποβολή των αιτήσεων.

Επειδή θέλαμε να μπορέσουν να τα καρπωθούν όσο γίνεται περισσότεροι, με τη μέριμνα και την καθοδήγηση της πολιτικής ηγεσίας, αντί να απορρίψουμε, ζητήσαμε συμπληρωματικά στοιχεία και διευκρινίσεις από τους αιτούντες. Θέλω να ξέρετε, όμως, ότι για να μπορέσει να ζητήσει η υπηρεσία συμπληρωματικά στοιχεία, προϋπόθεση είναι η κατ’ αρχάς ορθή υποβολής της αίτησης ένταξης στο πρόγραμμα.

Περισσότερα στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν έχω κανέναν λόγο να αμφισβητήσω τα στοιχεία τα οποία παραθέτετε. Σε κάθε περίπτωση, όμως, επειδή είπατε ότι το 97% των αιτούντων πήραν επιδότηση, να ξεκαθαρίσουμε κατ’ αρχάς πόσοι είναι οι παράκτιοι αλιείς της χώρας και πόσοι από εκείνους πληρούσαν τις προϋποθέσεις για να κάνουν την αίτηση -προϋποθέσεις δυσβάσταχτες όπως σας είπα στην πρωτολογία μου- και τελικά πόσοι είναι αυτοί που δεν πήραν την επιδότηση είτε έκαναν είτε δεν έκαναν την αίτηση. Αλλά σε κάθε περίπτωση είναι πολύ μεγαλύτερο το ποσοστό και θα σας πω παρακάτω.

Σε κάθε περίπτωση αυτά που παίρνουν οι αλιείς, αυτά που τους δίνετε δηλαδή, είναι ψίχουλα. Και αν τα πάρουν όλα αυτά τους βγάζετε την ψυχή, στην κυριολεξία την ψυχή. Πρέπει να υποβληθεί από την αρχή διαχείρισης το αίτημα της πληρωμής, να εξασφαλιστεί το ποσό, να υποβληθεί αίτημα για τη χορήγηση των πιστώσεων, να χορηγηθούν οι πιστώσεις, εάν υπάρχουν και πότε θα βρεθούν, και εν συνεχεία να πληρωθούν οι ψαράδες. Δηλαδή, ένα ολόκληρο σύστημα αδικίας, που αποκλείει τη συντριπτική πλειοψηφία των ψαράδων.

Όταν ξεκίνησε η προσωρινή παύση των αλιευτικών δραστηριοτήτων η Ευρωπαϊκή Ένωση τους υποχρέωνε να διαθέτουν δορυφορικό σύστημα καταγραφής στίγματος αλιευτικών σκαφών. Με αυτόν τον τρόπο απορρίφθηκαν όλα τα σκάφη που δεν είχαν δορυφορικό σύστημα, δηλαδή το 95% των σκαφών της χώρας. Και οι παράκτιοι, που αποτελούν τη ραχοκοκαλιά της αλιείας της χώρας μας, με το τεράστιο εργατικό προσωπικό και με τα πολιτισμικά στοιχεία που συγκροτούν στις απόμακρες περιοχές, δεν πήραν απολύτως τίποτα. Αυτοί που παίρνουν την οικονομική στήριξη είναι οι ψαράδες που είχαν ημερολόγιο γέφυρας στα σκάφη, δηλαδή το σκάφος ήταν λίγο μεγαλύτερο από μία βάρκα πέντε έως έξι μέτρων. Καλώς. Δεν θα πούμε ότι κακώς τα πήραν οι άνθρωποι, επειδή δεν τα πήραν οι υπόλοιποι. Εξηγούμαστε για να μην παρανοηθούν αυτά τα οποία λέμε.

Οι υπόλοιποι που δεν είχαν ημερολόγιο γέφυρας δεν παίρνουν χρήματα λες και δεν είχαν πληγεί όλοι αυτοί από τον κορωνοϊό και είναι κάτι χιλιάδες σκάφη. Λέτε ότι δεν μπορούμε να το χρηματοδοτήσουμε διότι δεσμευόμαστε από τον κανονισμό 508/14 της Ευρωπαϊκής Ένωσης για το Ευρωπαϊκό Ταμείο Θάλασσας και Αλιείας. Ακριβώς αυτό. Βεβαίως, ο κανονισμός προβλέπει επιλεκτική μεταχείριση με στόχο να εκτοπίσει από την αλιεία σημαντικό αριθμό μικρών αλιευτικών σκαφών, αλλά και τις δυσβάσταχτες πανάκριβες προϋποθέσεις που θέτει για κατασκευή και εκσυγχρονισμό των υπαρχόντων σκαφών.

Και είναι ενδεικτικό ότι πολλοί μικρομεσαίοι ψαράδες δεν είναι διατεθειμένοι να επενδύσουν σε έναν κλάδο που δέχεται ανελέητη επίθεση. Ακόμη κι αν πάρουν κάποια επιδότηση σε καμμία περίπτωση δεν αντισταθμίζει τα τρέχοντα έξοδα και τα χαμένα έσοδα τους σε αντίθεση, βέβαια, με τις επιχειρήσεις του συγκεκριμένου κλάδου, μεγάλες επιχειρήσεις όπως οι ιχθυοκαλλιέργειες, που μετά από τις επιπτώσεις της πανδημίας εξασφάλισαν από την Κυβέρνηση και την Ευρωπαϊκή Ένωση εκατομμύρια ευρώ.

Οι βιοπαλαιστές ψαράδες οδηγούνται σε καταστροφή, κύριε Υπουργέ, τη στιγμή που οι ίδιοι οι κανονισμοί της Ευρωπαϊκής Ένωσης εξασφαλίζουν γη και ύδωρ σε μεγάλες καπιταλιστικές επιχειρήσεις.

Τέλος, θεωρούμε ότι πρέπει να σταματήσει ο εμπαιγμός για όσους δικαιούνται την επιδότηση και αποκλείστηκαν από το πρόγραμμα λόγω λαθών. Έχουμε στον Νομό Ηρακλείου τέτοιες περιπτώσεις ανθρώπων, ψαράδων. Παρ’ όλο που έχουν δικαίωμα ένστασης, τους πάτε από τον Άννα στον Καϊάφα και μάλιστα και με δόσεις ρουσφετιού απ’ ότι έχω μάθει, δηλαδή από τον Γεωργαντά στον Περιφερειάρχη Κρήτης, από τον Περιφερειάρχη στους Βουλευτές της Νέας Δημοκρατίας, από τους Βουλευτές στον Κεδίκογλου, στον γενικό γραμματέα που γνωρίζει πάρα πολύ καλά το θέμα. Και τελικά, δεν έχει δρομολογηθεί το θέμα. Και τους ανακοινώσατε ότι δυστυχώς, δεν μπορείτε να κάνετε απολύτως τίποτα, αλλά θα βρούμε έναν τρόπο μέσω του De minimis να ενταχθείτε, αλλά και σε αυτή την περίπτωση θα είναι πολύ λιγότερα τα χρήματα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, κλείστε. Το τι θα κάνει η Κυβέρνηση θα σας το πει ο κ. Κεδίκογλου.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω.

Σε κάθε περίπτωση είναι πολλά τα μέτρα ανακούφισης που έπρεπε η Κυβέρνηση να δώσει στους ψαράδες όπως και στους επαγγελματίες συνολικότερα. Δεν το έκανε. Δώστε, τουλάχιστον, αυτά τα ψίχουλα και διευκολύνετε αυτούς τους ανθρώπους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κεδίκογλου.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, ειλικρινά και νομίζω ότι θα σας το πούνε και οι ίδιοι οι ψαράδες, είμαστε σε ανοικτή γραμμή απευθείας μαζί τους. Δεν είναι θέμα ενδιάμεσων, περιφερειαρχών, Βουλευτών. Η πόρτα μου στο Υπουργείο είναι ανοιχτή. Έχουν έρθει εκπρόσωποι των ψαράδων από όλη την Ελλάδα και έχουμε συζητήσει τα προβλήματα και τους έχουμε στηρίξει με κάθε δυνατό τρόπο.

Οι προϋποθέσεις για την ενίσχυση λόγω απωλειών εισοδήματος εξαιτίας της πανδημίας με κοινοτικά κονδύλια καθορίζονται ρητά από τον ευρωπαϊκό κανονισμό. Η ειδική υπηρεσία διαχείρισης του ΕΠΑΛΘ όχι μόνο εξάντλησε όλα τα μέσα που είχε για να βοηθήσει να διορθωθούν τα λάθη, αλλά και καλούσε προσωπικά τους αιτούντες, τους επεσήμαινε που είναι τα λάθη, τι να διορθώσουν για να διευκολυνθεί η αξιολόγησή τους.

Υπάρχει μια έλλειψη τεχνογνωσίας από πλευράς των αλιέων και αυτό είναι κάτι που μας απασχολεί και σύντομα πιστεύω ότι θα είμαστε σε θέση να ανακοινώσουμε και όλοι μαζί εδώ να ψηφίσουμε ένα σχέδιο δράσης για προγράμματα επιμόρφωσης των παραγωγών και αλιέων μας, έτσι ώστε να είναι οι ίδιοι σε θέση αν όχι να προετοιμάζουν, τουλάχιστον να ελέγχουν την ορθότητα των αιτήσεων που υποβάλλουν.

Θέλουμε ενημερωμένους σωστά νέους αλιείς. Με απόλυτο σεβασμό και ευγνωμοσύνης στις άοκνες προσπάθειες στις δύσκολες καθημερινές συνθήκες, στον μόχθο των ανθρώπων του πρωτογενούς τομέα, στους αλιείς μας εν προκειμένω, δεν θα επιτρέψουμε ξανά ένας Έλληνας αλιέας να χάνει την επιδότησή του, προφανώς γιατί κάποιος στον οποίο απευθύνθηκε δεν έκανε σωστά τη δουλειά του και ο αλιέας δεν γνώριζε και δεν μπορούσε να γνωρίζει.

Δεν μπορώ να σας αναφέρω ονόματα, αλλά γι’ αυτό το 3% που δεν μπορούσε να ενταχθεί με κανέναν τρόπο –έχω εδώ το χαρτί από την υπηρεσία, είναι προσωπικά δεδομένα, δεν μπορώ να σας αναφέρω τα ονόματα- μπορώ να σας αναφέρω την αιτιολογία, γιατί είναι η ίδια σε όλες αυτές τις περιπτώσεις. Είναι διπλή αίτηση αποζημίωσης, δύο φορές αίτηση για το ίδιο σκάφος. Ένα τέτοιο λάθος δεν διορθώνεται. Σε πετάει το σύστημα έξω. Προσπαθήσαμε τα πάντα. Δεν μπορέσαμε να κάνουμε, δυστυχώς, κάτι.

Όμως, επειδή ξέρω ότι και η δική σας μέριμνα είναι να δούμε με ποιον τρόπο μπορούμε να ενισχύσουμε αυτούς που βρέθηκαν απέξω για λάθος που δεν ήταν δικό τους, αλλά δεν ήταν και της υπηρεσίας. Σας λέω ότι δύο φορές αίτηση αποζημίωσης για το ίδιο σκάφος απεντάσσεται από το σύστημα η αίτηση για το συγκεκριμένο σκάφος και δεν μπορεί να υπάρξει καμμία ανθρώπινη παρέμβαση.

Εξετάζουμε κάθε πιθανή δυνατότητα στήριξης του κλάδου γενικότερα και προετοιμάζουμε νέα μέτρα ενίσχυσης των αλιέων, γιατί και τώρα οι συνέπειες από τον πόλεμο στην Ουκρανία είναι σοβαρές στους αλιείς μας. Και πιστεύω ότι σύντομα θα είμαστε σε θέση να ανακοινώσουμε επιπλέον μέτρα στήριξης. Αλλά και ειδικότερα για όσους δεν έτυχαν ένταξης στο προηγούμενο πρόγραμμα αναζητούμε τρόπους ενίσχυσής τους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε. Είναι δύο ερωτήσεις στις οποίες θα απαντήσει ο Υφυπουργός Υποδομών κ. Γεώργιος Καραγιάννης.

Είναι η δεύτερη με αριθμό 922/19-7-2022 επίκαιρη ερώτηση πρώτου κύκλου της Βουλευτού Δράμας του Κινήματος Αλλαγής κ. Χαρούλας (Χαράς)Κεφαλίδουπρος τον Υπουργό Υποδομών και Μεταφορών, με θέμα: «Αδιαφορία του Υπουργείου και παραπομπή στις καλένδες του έργου της ανέγερσης του νέου δωδεκαθέσιου Δημοτικού Σχολείου στο ξεχασμένο από την Κυβέρνηση Κάτω Νευροκόπι Νομού Δράμας».

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Καλημέρα και ευχαριστώ κύριε Πρόεδρε. Νομίζω, η ερώτηση έχει εξαιρετικό ενδιαφέρον.

Ξέρετε, κύριε Υφυπουργέ, έχουν εξαντληθεί όλα τα μέσα κοινοβουλευτικού ελέγχου και θα σας έλεγα από το σύνολο των συναδέλφων Βουλευτών. Έχουμε καταθέσει ερωτήσεις, αναφορές. Σήμερα επανέρχομαι με επίκαιρη ερώτηση, γιατί όλοι ζητάμε το ίδιο πράγμα. Θέλουμε να παρθούν εκείνες οι πολιτικές αποφάσεις και οι δικές σας οι πρωτοβουλίες για να επιταχυνθούν οι γραφειοκρατικές διαδικασίες που ουσιαστικά κρατούν ένα έργο δέκα χρόνια τώρα στο πουθενά.

Έχει ξεκινήσει το 2016. Το 2016 ήταν η αρχική ένταξη στο ΕΣΠΑ και υπάρχουν συνεχώς προβλήματα με την ανέγερση του σχολείου. Και θέλω να σας πω ότι αυτό που ζούμε -και τα τελευταία χρόνια επί δικής σας Κυβέρνησης- είναι μια παντελής αδιαφορία.

Ξέρετε ότι γι’ αυτό το έργο, για να μπορέσει να βρεθεί η χρηματοδότησή του χρειάστηκε -και αν δεν το ξέρετε, σας το λέω- και η παρέμβαση του τότε Προέδρου της Δημοκρατίας. Βρέθηκαν, λοιπόν, 4.398.000 ευρώ. Η ημερομηνία περαίωσης του έργου ήταν ο Σεπτέμβριος του 2020.

Στη συνέχεια ξεκίνησε το έργο. Το παράτησε ο εργολάβος. Δώσαμε παράταση έναν χρόνο. Είχε εγκαταλείψει προ πολλού. Και φυσικά, τι άφησε πίσω του; Ένα τεράστιο σκάμμα σε μέγεθος πισίνας –μη σας πω γηπέδου- όπου ακόμη και η όποια περίφραξη είναι πλημμελής. Και εκεί κυκλοφορούν παιδιά του δημοτικού.

Δεύτερη απάντηση από την «Κτιριακές Υποδομές»: Προσπαθούμε να βρούμε καινούργιο ανάδοχο. Ιούνιος του 2021. Και πριν από έξι μήνες επαναδημοπρατείται το έργο, για να μπορέσει να προχωρήσει και ζητούμε τη σύμφωνη γνώμη της διαχειριστικής αρχής. Αυτό μέχρι 7-12-2021.

Εγώ αυτό που θέλω να παρακαλέσω είναι, επειδή γνωρίζω ότι πραγματικά προσπαθεί να βρει η «Κτιριακές Υποδομές» μια λύση, αλλά αυτό δεν φαίνεται αυτή τη στιγμή να είναι εφικτό και επειδή κινδυνεύουν και τα κονδύλια του ΕΣΠΑ και κινδυνεύει και το έργο να μη γίνει ποτέ, θέλω να ακούσω από εσάς, σήμερα, μια σαφή απάντηση. Προχωράμε; Με ποιον τρόπο; Με ποιο χρονοδιάγραμμα;

Και για να καταλάβουμε για τι μιλάμε, θα σας καταθέσω και μία φωτογραφία που δεν χρειάζεται να πω εγώ τίποτα για το πού βρίσκεται αυτή τη στιγμή το έργο.

(Στο σημείο αυτό η Βουλευτής Χαρούλα (Χαρά) Κεφαλίδου καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραγιάννη, έχετε τον λόγο, με τον γνωστό δωρικό τρόπο σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κυρία Κεφαλίδου, ειλικρινά αναγνωρίζω το πραγματικό σας ενδιαφέρον και το ζωηρό σας ενδιαφέρον και για τα θέματα της εκλογικής σας περιφέρειας και για το συγκεκριμένο ζήτημα, για το οποίο η αλήθεια είναι ότι και εσείς, αλλά και οι συνάδελφοί σας από την εκλογική περιφέρεια της Δράμας ενδιαφέρονται. Πριν από λίγες ημέρες ήμουν με τον κ. Μπλούχο και με τον Υπουργό κ. Κώστα Καραμανλή και ένα από τα ζητήματα με τα οποία ασχοληθήκαμε ήταν και το πώς θα επιλυθεί αυτό το ζήτημα.

Θα ήθελα να επισημάνω, αν και το περιγράψατε ουσιαστικά, ποια είναι η πηγή αυτού του προβλήματος. Γιατί στην πραγματικότητα πρέπει να δούμε και ποια είναι η πηγή αυτού του προβλήματος. Αυτό είναι μια αμαρτία του παρελθόντος, γιατί, όπως πολύ σωστά λέτε, είναι μια χρηματοδότηση και μια εξασφάλιση που έγινε από το ΕΣΠΑ το 2016. Το 2017 βγήκε διαγωνισμός και το 2018 είχαμε, πλέον, ανάδοχο και έπρεπε να κατασκευαστεί ένα σχολείο. Αυτή τη στιγμή τα παιδιά που είναι στο ακριτικό Νευροκόπι –και ξέρετε ότι και εγώ και ο Κώστας Καραμανλής έχουμε μια ιδιαίτερη αδυναμία στη βόρεια Ελλάδα και σε όλες αυτές τις ακριτικές περιοχές- θα έπρεπε να είναι στην αυλή του σχολείου να παίζουν αυτές τις ημέρες του καλοκαιριού.

Πραγματικά, όμως, εκεί τι συνέβη; Συνέβη ότι ο νόμος των δημοσίων συμβάσεων, που έκανε δυστυχώς η κυβέρνηση του ΣΥΡΙΖΑ, είχε κάποια κενά. Αυτά τα κενά τα εκμεταλλεύτηκαν οι ανάδοχοι και δόθηκε μια πολύ μεγάλη έκπτωση. Ξέρετε ότι η έκπτωση είναι της τάξεως του 56%.

Ξέρετε ότι, όταν αναλάβαμε, δώσαμε απευθείας εντολή να προχωρήσουμε και στον δεύτερο και στον τρίτο, οι οποίοι και οι ίδιοι να αναλάβουν την υποχρέωση να κάνουν αυτό το έργο. Και ξέρετε πολύ καλά ότι μέχρι και πριν από λίγους μήνες -και είμαστε σε μια επαφή με τη διαχειριστική- τους προτείναμε έναν άλλο τρόπο δημοπράτησης με την διαδικασία του κατεπείγοντος. Περιμένουμε την απάντηση από τη διαχειριστική, ώστε να προχωρήσουμε.

Οφείλω να αναγνωρίσω από αυτό το Βήμα και από τη θέση μου ως Υφυπουργός Υποδομών ότι δεν μας τιμά ως πολιτεία αυτό το γεγονός. Και αυτό είναι διαχρονικό. Τέτοιου είδους ζητήματα θα πρέπει να λύνονται πολύ πιο γρήγορα. Από την άλλη, όμως, έχετε απέναντί σας μια πολιτική ηγεσία, η οποία δείχνει ένα ιδιαίτερο ενδιαφέρον, ώστε να λυθεί αυτό το θέμα. Αλλάξαμε τον νόμο των δημοσίων συμβάσεων, τον ν.4412, με τον ν.4782. Όπως βλέπετε σε όλες τις δεκάδες δημοπρατήσεις που γίνονται το τελευταίο διάστημα, δεν έχουμε αυτές τις μεγάλες εκπτώσεις και αυτό είναι μια μεγάλη κατάκτηση. Λυπάμαι που ένα κομμάτι του πολιτικού συστήματος δεν αναγνωρίζει ότι έγινε μια παρέμβαση νομοθετική. Γιατί, ξέρετε, οι νόμοι που γίνονται στο Κοινοβούλιο δεν αφορούν στους τριακόσιους ή εμάς που καθόμαστε σε αυτά τα έδρανα, αφορούν στους εκατοντάδες, στα εκατομμύρια των πολιτών όπου εφαρμόζονται.

Αυτό, λοιπόν, το ζήτημα, το λύσαμε θεσμικά και να είστε σίγουροι ότι μέσα στο επόμενο διάστημα θα λυθεί και ουσιαστικά, ώστε το Νευροκόπι να έχει αυτό το δωδεκαθέσιο σχολείο που του αξίζει.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Ήσασταν ειλικρινής, κύριε Υφυπουργέ, και είναι αλήθεια ότι δεν τιμά κανέναν μας. Και θα σας πω και μια πολύ μικρή ιστορία. Αυτό το σχολείο είναι η επιθυμία και το όραμα ενός ανθρώπου που δεν είναι πια μαζί μας. Είναι ο πρώην Δήμαρχος Νευροκοπίου, ο οποίος δεν είχε την τύχη, όπως και όλη του η γενιά, να βρεθεί σε σχολεία που είχαν υποδομή, για να ανοίξουν αυτοί οι άνθρωποι τα φτερά τους. Σκέφτηκε, λοιπόν, ότι αυτό χρειάζεται σε μια περιοχή, όπου το δημογραφικό -και το λέμε όλοι- είναι το μέγιστο εθνικό μας πρόβλημα. Θέλω να σας πω ότι ειδικά στο Νευροκόπι, τώρα στην τελευταία απογραφή, ενώ το 2011 είχαμε επτά χιλιάδες οκτακόσιους εξήντα κατοίκους, τώρα φτάνουν στο νούμερο των πέντε χιλιάδων τριακοσίων, ένα νούμερο το οποίο είναι απολύτως ανησυχητικό και δημιουργεί και πάρα πολύ μεγάλο προβληματισμό για όλες αυτές τις ακριτικές περιοχές.

Ξέρετε ότι το οικόπεδο ανήκει στον Δήμο Νευροκοπίου. Ξέρετε, επίσης, πάρα πολύ καλά ότι υπάρχει μια ανησυχία για το αν θα μπορέσουν να παραμείνουν αυτά τα χρήματα της χρηματοδότησης, να μην απενταχθεί το έργο. Επίσης, γνωρίζετε ότι η τοπική κοινωνία είναι απογοητευμένη και δεν πιστεύει ότι κάποιος ενδιαφέρεται. Το Υπουργείο, μέχρι σήμερα, σαφή απάντηση δεν έχει δώσει.

Το σχολείο, με αυτή την πολυετή καθυστέρηση, πραγματικά, θα γίνει το σύμβολο της ανεπάρκειάς μας. Και επειδή οι λύσεις είναι περιορισμένες, εγώ θα σας πρότεινα να διαλέξετε όποια επιλογή -πραγματικά το λέω- πιστεύετε ότι μπορεί να εξασφαλίσει έναν εργολάβο που θα έρθει, θα το αναλάβει, θα το διεκπεραιώσει και όλο αυτό θα προχωρήσει με διαφάνεια. Εγώ θέλω σήμερα να μας πείτε ότι έχει παρθεί απόφαση και ότι τότε, αυτή τη συγκεκριμένη ημερομηνία ξεκινάει.

Και θα σας πω και κάτι άλλο, επειδή έχω ζήσει σε αυτήν την Αίθουσα τι σημαίνει να παίρνεις πολιτική πρωτοβουλία. Σας θυμίζω, λοιπόν, τι ψηφίσαμε όλοι, για να μπορέσει να υπάρξει στην περίοδο της πανδημίας η κατασκευή της νέας πτέρυγας με τις πενήντα κλίνες ΜΕΘ στο Νοσοκομείο «Σωτηρία». Ήταν μία απόφαση που έγινε με δωρεά της Βουλής τα 8 εκατομμύρια ευρώ, αν θυμάστε. Σε δυόμισι μήνες το έργο παραδόθηκε. Γιατί να μη γίνει κάτι αντίστοιχο και για το σχολείο του Κάτω Νευροκοπίου; Θα το επικροτήσει όλη η κοινωνία. Θα το επικροτήσουμε και εμείς. Και νομίζω ότι θα συμφωνήσετε και εσείς ότι σε αυτά τα παιδιά στο Κάτω Νευροκόπι δεν αξίζει να ζουν δέκα χρόνια με ένα σκάμμα μέσα στην αυλή τους, παρ’ όλο που η φυσική ομορφιά του τόπου είναι ανεξάντλητη.

Και θα σας πω και κάτι το οποίο το χρωστάω στη Βουλή και στον νυν Πρόεδρο. Ήταν πολύ μεγάλη τιμή για τα παιδιά του Γενικού Λυκείου του Κάτω Νευροκοπίου η βράβευσή τους πριν από λίγες ημέρες από τον Πρόεδρο της Βουλής, τον κ. Τασούλα, για μια πρωτοβουλία που πήραν, να δημιουργήσουν μια ιστοσελίδα ζητώντας από όλους τους μαθητές να υπογράψουν για την επιστροφή των Γλυπτών του Παρθενώνα. Ήταν μια άλλη εικόνα που τιμά τη Βουλή. Περιμένω από εσάς σήμερα να μας δώσετε μια αντίστοιχη αισιόδοξη εικόνα ότι το έργο προχωράει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** To the point τώρα, κύριε Καραγιάννη. Είπαμε τι φταίει. Πάμε τώρα να δούμε τι κάνουμε.

Είναι φίλη μου η Χαρά. Γι’ αυτό τα λέω αυτά. Κατάλαβες;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Το αντιλαμβάνομαι.Αντιλαμβάνομαι τη συμπάθειά σας.

Και πραγματικά, είναι ένα ζήτημα όπου ήμουν απόλυτα ειλικρινής στην πρωτολογία μου και δεν έχω να προσθέσω και πολλά πράγματα. Το μόνο που έχω να προσθέσω είναι τη βούληση της πολιτικής ηγεσίας του Υπουργείου Υποδομών, του Κώστα Καραμανλή και τη δική μου από τη θέση Υφυπουργού ότι η περιφέρεια εντός σύντομου διαστήματος -γιατί το χρηματοδοτεί η Περιφέρεια Ανατολικής Μακεδονίας - Θράκης- θα μας δώσει μια απάντηση. Μόλις λάβουμε αυτή την απάντηση, να είστε σίγουροι ότι το αμέσως επόμενο διάστημα θα έχει λυθεί το ζήτημα της δημοπράτησης. Να είστε σίγουροι γι’ αυτό. Αυτή η εκκρεμότητα δεν θα μείνει πλέον στις καλένδες. Δεν έχουμε αφήσει στο Υπουργείο Υποδομών καμμία εκκρεμότητα στις καλένδες. Έχουμε λύσει τα ζητήματα. Ξέρετε, πολλές φορές ένα δημοτικό σχολείο στο Κάτω Νευροκόπι μπορεί να έχει μεγαλύτερη σημασία για τη χώρα μας απ’ ό,τι ένα μεγάλο δημόσιο έργο. Και αυτή την εκκρεμότητα, σας διαβεβαιώ από το Βήμα του Κοινοβουλίου αυτήν τη στιγμή ότι δεν πρόκειται να την αφήσουμε. Θα το κάνουμε το σχολείο. Θα το δημοπρατήσουμε το σχολείο και μαζί θα πάμε να το επισκεφτούμε. Να είστε σίγουρη γι’ αυτό.

**ΠΡΟΕΔΡΕΥΩΝ (Νικήτας Κακλαμάνης):** Είμαι στο Βήμα και τα κατέγραψα κι εγώ όλα αυτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Περιμένω την επόμενη φορά ημερομηνίες.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η έκτη με αριθμό 924/20-7-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Χρηματοδότηση του έργου ανισόπεδος κόμβος Καρτερού επί του Βόρειου Οδικού Άξονα Κρήτης (ΒΟΑΚ)».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Υποδομών και Μεταφορών κ. Καραγιάννης.

Κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, όλο το προηγούμενο διάστημα κάνατε σλόγκαν ότι ο ΣΥΡΙΖΑ σας παρέδωσε μόνο γονατογραφήματα για τον ΒΟΑΚ, όταν μετά από τρία χρόνια παρουσιάσατε χθες σχεδόν την ίδια μεθοδολογία που είχε προτείνει και μελετήσει η προηγούμενη κυβέρνηση, με μια διαφορά: Διπλασιασμό του κόστους Νεάπολη-Άγιος Νικόλαος με έκπτωση μόλις 7,1 –αν θυμάμαι καλά- και διόδια.

Εγώ δεν θα σας πω να ζητήσετε συγγνώμη για όσα είχατε πει και όσα λέγατε μέχρι προχθές για το θέμα του ΒΟΑΚ για την προηγούμενη κυβέρνηση. Θα σας ζητήσω, όμως, να με ακούσετε προσεκτικά, για να καταλάβετε πραγματικά πόσο αναξιόπιστοι είστε.

Ο ανισόπεδος κόμβος Καρτερού αναμένεται να εξυπηρετήσει περίπου σαράντα χιλιάδες πολίτες, κατοίκους που θα γίνουν εκατό με την κατασκευή του αεροδρομίου στο Καστέλλι. Είναι οι πολίτες, είναι οι κάτοικοι της ευρύτερης περιοχής, είναι οι τουρίστες, είναι οι επαγγελματίες κ.λπ.. Η κατασκευή του έργου θα βελτιώσει αδιαμφισβήτητα και την οδική ασφάλεια των επισκεπτών και των κατοίκων. Ενώ οι μελέτες του έργου έχουν ολοκληρωθεί και υπάρχει η ανάλογη ωριμότητά του, εδώ και τρία χρόνια φωνή βοώντος!

Κύριε Πρόεδρε, επιτρέψτε μου μια μικρή αναδρομή, γιατί νομίζω ότι αυτό το κράτος πραγματικά δεν θα διορθωθεί ποτέ. Η συγκεκριμένη μελέτη, αν θυμάμαι καλά, κύριε Υπουργέ, είχε ξεκινήσει το 2013. Αξίζει να σημειώσετε τις ημερομηνίες. Το 2016 ενεργοποίησαν μια επιτροπή των φορέων, του δημάρχου, της δημοτικής αρχής Χερσονήσου, φορείς της περιοχής, την περιφέρεια, τον ΟΑΚ. Δική σας υπηρεσία είναι. Σημειώστε και κρατήστε το ότι τα ίδια πρόσωπα ήταν τότε στον ΟΑΚ, τα ίδια είναι και σήμερα. Έκαναν μια συνάντηση παρουσία του τότε Υπουργού, του γενικού γραμματέα του Υπουργείου Υποδομών και όλων των εμπλεκομένων φορέων. Η διεύθυνση οδικών υποδομών είχε κάποιες αντιρρήσεις, απ’ ό,τι θυμάμαι σοβαρές, για μια προϋπάρχουσα μελέτη. Διορθώθηκε η μελέτη βάσει των αντιρρήσεων της διεύθυνσης μελετών.

Στις 26-7-2017 το Κεντρικό Συμβούλιο Περιβαλλοντικής Αδειοδότησης διατυπώνει σύμφωνη γνώμη για την ανανέωση της περιβαλλοντικής αδειοδότησης του έργου με την επισήμανση «για θέματα της τροποποίησης της ΑΕΠΟ, να γνωμοδοτήσει η αρμόδια διεύθυνση οδικών υποδομών του Υπουργείου». Στις 11-9-2017 η διεύθυνση περιβαλλοντικής αδειοδότησης του Υπουργείου Περιβάλλοντος αποστέλλει στη διεύθυνση οδικών υποδομών με κοινοποίηση στον ΟΑΚ με πρωτόκολλο 3752 στην πράξη του ΚΕΣΠΑ και ζητάει την άμεση γνωμοδότηση επί του θέματος.

**ΠΡΟΕΔΡΕΥΩΝ (Νικήτας Κακλαμάνης):** Τα ξέρει αυτά ο Υφυπουργός. Πάμε στο ερώτημα.

**ΣΩΚΡΑΤΗΣ ΒΑΡΔΑΚΗΣ:** Είναι σοβαρό, κύριε Πρόεδρε. Θα μου κόψετε ένα λεπτό από τη δευτερολογία μου, ειλικρινά σας το λέω.

Στις 26-9-2017 η διεύθυνση οδικών υποδομών αποστέλλει στη ΔΥΠΑ έγγραφο στο οποίο δηλώνει ότι η μελέτη Α/Κ Καρτερού, θέματα της ΑΕΠΟ, προϊσταμένη αρχή και διευθύνουσα υπηρεσία, είναι ΟΑΚ. Στις 1-12-2017 ο ΟΑΚ στέλνει τις απόψεις του ως προϊσταμένη αρχή και διευθύνουσα υπηρεσία, τις θέσεις του για την ασφάλεια και τα πλεονεκτήματα της τεχνικής λύσης που προτείνει η διεύθυνση …

**ΠΡΟΕΔΡΕΥΩΝ (Νικήτας Κακλαμάνης):** Τελειώνετε, παρακαλώ.

**ΣΩΚΡΑΤΗΣ ΒΑΡΔΑΚΗΣ:** Είναι σοβαρό θέμα, κύριε Πρόεδρε. Όλα αυτά πρέπει να τα πούμε. Αν θέλετε, δεν κάνω καν δευτερολογία.

Η διεύθυνση οδικών υποδομών ήρε τις επιφυλάξεις επί της τεχνικής λύσης, έδωσε την απαιτούμενη άδεια, όπως επίσης έδωσε την άδεια και η διεύθυνση περιβαλλοντικής αδειοδότησης, ενώ έχει εγκριθεί η μελέτη περιβαλλοντικών επιπτώσεων ήδη από το 2016, κύριε Πρόεδρε.

Το 2020 –και είναι ουσιαστικό αυτό- …

**ΠΡΟΕΔΡΕΥΩΝ (Νικήτας Κακλαμάνης):** Δεν μπορώ να σας αφήσω άλλο. Τελειώνετε.

**ΣΩΚΡΑΤΗΣ ΒΑΡΔΑΚΗΣ:** Κάτι τελευταίο.

Το 2020 είχε γίνει συγκεκριμένη πρόταση ένταξης του έργου στο πρόγραμμα οδικής ασφάλειας, 2 συν 3 εκατομμύρια με εισήγηση της διεύθυνσης προϋπολογισμού του Υπουργείου και μάλιστα, κύριε Πρόεδρε, με δέσμευση της περιφέρειας για χρηματοδότηση του έργου, εάν υπήρχε σύμφωνη γνώμη του Υπουργείου.

**ΠΡΟΕΔΡΕΥΩΝ (Νικήτας Κακλαμάνης):** Το ερώτημα βάλτε τώρα. Τα ξέρει αυτά ο Υπουργός.

**ΣΩΚΡΑΤΗΣ ΒΑΡΔΑΚΗΣ:** Αυτά είναι μολυβιές στον χάρτη; Τμήμα του ΒΟΑΚ είναι. Γονατογράφημα ήταν η Αγία Πελαγία, κύριε Υπουργέ, με δεκάδες θύματα, νεκρούς, που ξεκίνησε στην τετραετία και τελείωσε στην τετραετία της προηγούμενης κυβέρνησης;

Ερώτημα: Γιατί εδώ και τρία χρόνια δεν δημοπρατείτε το έργο, γιατί δεν προωθείτε τώρα τη συγκεκριμένη μελέτη, αλλά προτείνετε άλλες λύσεις, οι οποίες δεν λύνουν το πρόβλημα;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παραλίγο να μας πάτε ποδαρόδρομο από την Αθήνα στο Ηράκλειο Κρήτης.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Θα μου δώσετε λίγο περισσότερο χρόνο, όμως.

Κύριε Πρόεδρε, ήθελα να πάμε σ’ ένα διαφορετικό κλίμα, γιατί πραγματικά αυτή η εβδομάδα, οι τελευταίες επτά-οκτώ μέρες για την Κρήτη είναι πάρα πολύ σημαντικές. Αντί και οι Βουλευτές του ΣΥΡΙΖΑ, όπως και το σύνολο του πολιτικού κόσμου, να λένε μπράβο γιατί προχωρούν τα ζητήματα, γιατί έχουμε διαγωνισμούς, γιατί θα ξεκινήσουν εργοτάξια, γιατί γίνεται κάτι στον ΒΟΑΚ μετά από τόσα χρόνια που δεν είχε γίνει απολύτως τίποτα …

Δεν παραλάβαμε γονατογράφημα. Ουσιαστικά παραλάβαμε μια έκθεση ιδεών. Αν είστε υπερήφανοι για τους Κρητικούς ότι παραδώσατε μετά από τόσα χρόνια μια έκθεση ιδεών, θα σας κρίνουν οι Κρητικοί και οι ψηφοφόροι σας. Μακάρι να παραλαμβάναμε μελέτες, μακάρι να ήμασταν έτοιμοι να δημοπρατούσαμε. Δεν είχατε χρηματοδοτήσεις σε κανένα έργο. Δεν είχατε εξασφαλίσει χρηματοδότηση στον ΒΟΑΚ σε κανένα έργο ούτε στη μεγάλη παραχώρηση του 1,5 δισεκατομμυρίου …

**ΣΩΚΡΑΤΗΣ ΒΑΡΔΑΚΗΣ:** Αυτά που σας είπα τώρα τι είναι;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Μα, τώρα μου λέτε για τα 2 εκατομμύρια για τον κόμβο στο Καρτερό; Φυσικά το είχατε, δεν διαφώνησα. Για τον ΒΟΑΚ σας μιλάω και σας λέω ότι δεν είχατε εξασφαλισμένη χρηματοδότηση, δεν είχατε για το δημόσιο έργο, δεν είχατε για το ΣΔΙΤ. Αυτή είναι η πραγματικότητα και θα πρέπει να απολογηθείτε. Στα δυόμισι αυτά χρόνια έγινε μια δουλειά που σε άλλες περιπτώσεις θα χρειαζόταν πέντε και δέκα χρόνια για να γίνει.

Ήταν πρώτη πολιτική προτεραιότητα για εμάς να προχωρήσουμε τον Βόρειο Οδικό Άξονα της Κρήτης. Ο ίδιος ο Πρωθυπουργός έβλεπε την πρόοδο των μελετών και το πως προχωρούν όλα τα ζητήματα και αυτή τη στιγμή έχουμε ανάδοχο, θα έχουμε εργοτάξια και στο δημόσιο έργο, κύριε Βαρδάκη, και στη σύμπραξη δημοσίου και ιδιωτικού τομέα. Έχουμε περιβαλλοντική αδειοδότηση για το κομμάτι της παραχώρησης, το Χανιά - Ηράκλειο. Θα καταθέσουμε τις μελέτες για περιβαλλοντική αδειοδότηση για το Χανιά - Κίσαμος που δεν το είχατε εντάξει στην παραχώρηση και ψευδώς αναφέρθηκε και χθες ότι το είχατε εντάξει.

Ξαφνικά έρχεστε και μας εγκαλείτε εσείς, οι οποίοι τι λέτε; «Μα, αυξήθηκε ο προϋπολογισμός και δεν έγιναν ενστάσεις». Χθες αυτά έλεγαν οι συνάδελφοί σας. Αντί να πουν «μπράβο, έχει γίνει μια σοβαρή προσπάθεια, προχωράνε, θα ξεκινήσουν τα εργοτάξια, δεν θα θρηνούμε θύματα», έρχεστε και μας εγκαλείτε γιατί βγάλαμε έναν άρτιο προϋπολογισμό. Μα, πώς θα βγάζατε προϋπολογισμό, αφού δεν είχατε μελέτες; Χωρίς μελέτες δεν υπάρχουν προϋπολογισμοί. Προϋπολογισμοί υπάρχουν όταν έχεις μελέτες, όταν ξέρεις ένα έργο πόσο κοστίζει.

Για το δημόσιο έργο, λοιπόν, που λέτε κάτι νούμερα «στον αέρα» –όχι εσείς προσωπικά, αλλά οι συνάδελφοί σας από την Κρήτη-, ας μας καταθέσουν τα χαρτιά από πού προκύπτουν, γιατί αυτά που σας λέμε εμείς τα λένε οι μελετητές. Όλα τα έγγραφά μας είναι αναρτημένα, «στον αέρα».

Τώρα, για το κομμάτι τού τι ακριβώς έχουμε κάνει στην Κρήτη, μπορώ να σας απαριθμήσω το τι έργα γίνονται αυτή τη στιγμή, που επί των ημερών σας δεν έγινε απολύτως τίποτα. Ούτε αντιολισθητικά έργα κάνατε ούτε έργα οδικής ασφάλειας κάνατε και για το έργο που μας αναφέρατε πριν, επί της κυβερνήσεως της Νέας Δημοκρατίας ξεκίνησε. «Σκούπα» κάνατε. Αυτή είναι η πραγματικότητα και σ’ αυτό έχετε ευθύνες για τη σημερινή κατάσταση και πρέπει να τις αναγνωρίσετε.

Κύριε Πρόεδρε, πραγματικά θεωρώ ότι αυτές είναι πολύ σημαντικές ημέρες για την Κρήτη. Δεν πρέπει να μπαίνουμε σε μια τέτοια πολιτική αντιπαράθεση.

**ΠΡΟΕΔΡΕΥΩΝ (Νικήτας Κακλαμάνης):** Αφού είναι σημαντικές, ειρήνη υμίν.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Όμως, δεν πρέπει σε καμμία περίπτωση να δηλητηριάζουμε τους Κρητικούς με πράγματα τα οποία δεν ανταποκρίνονται στην πραγματικότητα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Κύριε Πρόεδρε, ο κύριος Υπουργός αναλώθηκε σ’ αυτά που είπε και χθες. Να κάνω μια δευτερολογία χωρίς να ξέρω την απάντηση του Υπουργού για το θέμα; Απλά θα τα επαναλάβω.

Κύριε Υπουργέ, κοιτάξτε να δείτε. Δεν είστε σωστά ενημερωμένος. Εγώ δεν ήλθα ποτέ εδώ να κάνω μια επίκαιρη ερώτηση για λόγους εντυπωσιασμού. Όταν έρχομαι εδώ, παίρνω τον λόγο γιατί θέλω να λύνουμε προβλήματα, γιατί ο ελληνικός λαός γι’ αυτό μας έχει φέρει στη Βουλή, για να του λύνουμε και όχι να του επιδεινώνουμε τα προβλήματα.

Σας ανέφερα συγκεκριμένες ημερομηνίες που αποδεικνύουν την ωριμότητα ενός έργου που έπρεπε να έχει δημοπρατηθεί εδώ και τρία χρόνια. Απάντηση δεν πήρα. Εύχομαι και πιστεύω και ελπίζω στη δευτερολογία σας να μου απαντήσετε τι ακριβώς προτείνετε.

Για να σας προλάβω, θα σας πω το εξής: Επειδή ξέρω τι θα μου απαντήσετε, γιατί διάβασα προσεκτικά τη μελέτη, οι δύο λύσεις που προτείνετε για τον κόμβο Καρτερό - Επισκοπή δεν λύνουν το πρόβλημα.

Θέλω να σας παρακαλέσω από αυτό το Βήμα, δείτε προσεκτικά την ωριμότητα, τη μελέτη. Μπορεί να χρηματοδοτήσει ακόμα και η περιφέρεια Κρήτης. Να προλάβουμε τα χειρότερα. Η κοινωνία δεν θα σας επιτρέψει τα ίδια λάθη.

Και μην μου λέτε εμένα για έργα της Κρήτης και κλείνω με αυτό, αφού σας υποσχέθηκα, κύριε Πρόεδρε, περιμένοντας την απάντηση του κυρίου Υπουργού. Ακούστε να δείτε, τέσσερα χρόνια, κύριε Υπουργέ, κάτω από ασφυκτικό δημοσιονομικό κλοιό, κάτω από δύσκολες δημοσιονομικές συνθήκες κατάφερε η προηγούμενη κυβέρνηση να ξεκινήσει και να υλοποιήσει -εάν είχα τον χρόνο να σας τα απαριθμήσω, αλλά δεσμεύομαι να σας τα στείλω αύριο- δεκάδες έργα υποδομής στην Κρήτη που βάλτωναν δεκαετίες, δρόμο Μεσσαρά, την αντικατάσταση δικτύων ύδρευσης, γιατί είπατε προηγουμένως τρία χρόνια τι κάναμε. Σοβαρά έργα υποδομής. Τρία χρόνια δεν έχετε βάλει μια πέτρα πάνω στην άλλη.

Εγώ θα σας πω μπράβο για τον ΒΟΑΚ, εάν δούμε ότι υπάρχουν πραγματικά προοπτικές υλοποίησης αυτού του έργου. Αλλά μπορείτε να μας απαντήσετε, κύριε Υπουργέ, όταν εσείς είπατε χθες ότι είναι το μεγαλύτερο έργο που θα εκτελείται σε λίγο καιρό -όπως είπατε- στην Ευρώπη;

Δίνετε διαβούλευση, κύριε Πρόεδρε –και αυτό είναι το δεύτερο ερώτημά μου- μέχρι 25 Αυγούστου εν μέσω θέρους, εν μέσω διακοπών; Βάλατε διαβούλευση για ένα τέτοιο έργο στους φορείς μέχρι 25 Αυγούστου; Ποιον δουλεύετε; Τι φοβάστε; Γιατί δεν το βάζετε μέχρι τέλος Σεπτεμβρίου;

Άρα, για να μην αθετήσω την υπόσχεσή μου στον κύριο Πρόεδρο –και τον ευχαριστώ πολύ- δύο ερωτήματα είναι. Θα λάβετε υπ’ όψιν την άποψη της κοινωνίας της περιφέρειάς του ΟΑΚ -δική σας υπηρεσία είναι- των φορέων της Κρήτης, όσον αφορά στην ήδη ώριμη μελέτη του κόμβου Καρτερού - Επισκοπή; Θα εξυπηρετήσετε άλλα συμφέροντα; Θα επιμείνετε στις λύσεις που προτείνετε στον καινούργιο σχεδιασμό, που αντιδρά σύσσωμη η κοινωνία και δεν λύνει το πρόβλημα;

Και το δεύτερο ερώτημα και κλείνω με αυτό, προτίθεστε η διαβούλευση να παραταθεί; Δεν λύνεται το πρόβλημα της διαβούλευσης. Δεν θα λύσει το πρόβλημα μέχρι τέλους Αυγούστου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραγιάννη, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κύριε Βαρδάκη πάμε τώρα στο ζήτημα του κόμβου του Καρτερού. Εσείς τι μας λέτε αυτή τη στιγμή; Να κάνετε έναν κόμβο στον Καρτερό, ενώ είμαστε εν όψει δεσμευτικών προσφορών για τη σύμβαση παραχώρησης, ενώ τον κόμβο θα τον φτιάξει ο παραχωρησιούχος, ενώ ξέρετε ότι οι παρακάμψεις των πόλεων είναι στο πρώτο στάδιο να φτιαχτεί το μεγάλο έργο και εκεί να πάμε να βάλουμε σφήνα έναν άλλον εργολάβο για 2 εκατομμύρια ευρώ έργο, ο οποίος μέχρι να το δημοπρατήσουμε θα υπάρχουν δύο εργολαβίες μαζί, ουσιαστικά να τινάξουμε ή να βάλουμε μια νάρκη στο μεγάλο έργο της παραχώρησης για τον κόμβο Καρτερού. Δεν θα το κάνουμε, Βαρδάκη, όχι. Είμαστε ξεκάθαροι.

Η παραχώρηση θα προχωρήσει. Το μεγάλο έργο της παραχώρησης του 1,5 δισεκατομμυρίου ευρώ θα προχωρήσει. Θα είναι συμβατική υποχρέωση του παραχωρησιούχου πρώτα από όλα να γίνουν οι παρακάμψεις των μεγάλων πόλεων και του Ηρακλείου και του Ρεθύμνου και των Χανίων. Άρα, εκεί θα γίνει και ο κόμβος Καρτερού. Αυτό είναι μια συνετή διοίκηση. Οτιδήποτε άλλο κάναμε, ουσιαστικά θα δημιουργούσαμε πρόβλημα και στον παραχωρησιούχο, αλλά πάνω απ’ όλα στους Κρητικούς.

Μια χρηματοδότηση πιστεύετε 2 εκατομμυρίων ευρώ θα ήταν πρόβλημα; Αφού τα λεφτά είναι εξασφαλισμένα. Δεν είναι αυτό το πρόβλημα. Το πρόβλημα είναι ότι αυτή η πρακτική δημιουργεί προβλήματα στα μεγάλα έργα. Στα μεγάλα έργα ο παραχωρησιούχος χρειάζεται τον χώρο για να δουλέψει. Και επειδή το έργο πάει πάρα πολύ καλά, μου κάνει εντύπωση ότι θέλετε περισσότερο χρόνο για τη διαβούλευση. Μα ξέρετε το πόσο σημαντικό είναι να τελειώσει η διαβούλευση και πόσο σημαντικό είναι να πάρουμε τις περιβαλλοντικές αδειοδοτήσεις για να προχωρήσουμε στις δεσμευτικές προσφορές, για να προχωρήσουμε στην κατασκευή του έργου. Αυτό πρέπει να μας ενδιαφέρει όλους μας. Όπως αυτό που ενδιαφέρει και εσάς είναι αυτά τα έργα οδικής ασφάλειας που γίνονται στο Ηράκλειο, στο Ρέθυμνο, στα Χανιά να τελειώσουν όσο πιο γρήγορα γίνεται.

Επικαλείστε ότι είχατε ασφυκτικά δημοσιονομικά. Να το δεχτώ ότι είχατε ασφυκτικά δημοσιονομικά. Θα πρέπει, όμως, να είστε ειλικρινείς και να είστε ειλικρινείς και να λέτε ότι αυτή τη στιγμή γίνονται έργα οδικής ασφάλειας, γίνονται αντικατολισθητικά έργα στον ΒΟΑΚ και λύνονται ζητήματα. Το έργο του Μπραμιανού ήταν μια υποχρέωση ετών. Δημοπρατείται εντός των επόμενων ημερών από το Ταμείο Ανάκαμψης. Το φράγμα του Ταυρωνίτη που λύνουμε ουσιαστικά όλο το πρόβλημα και το αντιπλημμυρικό και το ύδρευσης σε περιοχές των Χανίων που είναι τρομερά επιβαρυμένες ήταν ζητούμενο για τους Χανιώτες για πάρα πολλά χρόνια. Η σύνδεση του αεροδρομίου Σούδα - Χανιά ήταν ζητούμενο ετών, όπως και το Κίσαμος - Χανιά. Για όλα αυτά δεν έχετε να πείτε απολύτως τίποτα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ο κ. Βαρδάκης είναι Ηράκλειο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Και δενμιλάωπροσωπικά, προς Θεού. Μιλάω για την παράταξη σας. Λέω ότι αυτή τη στιγμή, κ. Βαρδάκη, προχωρούν όλα τα έργα στην Κρήτη. Προχωρά ένας σχεδιασμός που πραγματικά -ένας τόπος ευλογημένος- τα επόμενα χρόνια θα έχει τέτοιες προοπτικές που κανείς μας δεν μπορεί να τις αντιληφθεί. Αυτή είναι μια πραγματικότητα. Προχωρά το Καστέλι, προχωρούν μεγάλα έργα υποδομής που για χρόνια είχε να δει η Κρήτη και σε αυτό θα πρέπει να είμαστε μαζί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραγιάννη, όχι το κυβερνητικό πρόγραμμα Κρήτης.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Είναι μεγάλο, κύριε Πρόεδρε, γι’ αυτό.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, γι’ αυτό.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τελευταία, την τρίτη με αριθμό 937/25-7-2022 επίκαιρη ερώτηση του πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τη σίτιση των φοιτητών που διαμένουν στη φοιτητική εστία Αθηνών, τη φοιτητική εστία Πανεπιστημίου Αθηνών, τη φοιτητική εστία του Εθνικού Μετσόβιου Πολυτεχνείου (ΕΜΠ) και τις νέες φοιτητικές εστίες του Εθνικού Μετσόβιου Πολυτεχνείου (ΕΜΠ) τους καλοκαιρινούς μήνες».

Θα απαντήσει ο Υφυπουργός κ. Συρίγος.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Σε όλες λίγο πολύ τις φοιτητικές εστίες και φυσικά και στις τέσσερις φοιτητικές πανεπιστημιακές εστίες της Αθήνας παραμένουν, κύριε Υπουργέ, εκατοντάδες φοιτητές και τους καλοκαιρινούς μήνες. Πρόκειται για φοιτητές και φοιτήτριες που είτε εργάζονται είτε κάνουν την πρακτική τους άσκηση είτε δεν έχουν την οικονομική δυνατότητα είτε δεν επιθυμούν να επιστρέψουν στον τόπο τους. Η σίτιση, λοιπόν, αυτών των φοιτητών, των εκατοντάδων φοιτητών στις φοιτητικές εστίες της Αθήνας, τα τελευταία χρόνια για τους καλοκαιρινούς μήνες δεν είναι εξασφαλισμένη.

Συγκεκριμένα, τα εστιατόρια της φοιτητικής εστίας Αθηνών, της φοιτητικής εστίας του Πολυτεχνείου και των νέων φοιτητικών εστιών του Πολυτεχνείου κλείσανε στις 14 Ιουλίου, πριν από λίγες ημέρες και θα παραμείνουν κλειστά μέχρι και τα τέλη Αυγούστου, ενώ το εστιατόριο της φοιτητικής εστίας του Πανεπιστημίου Αθηνών πρόκειται να κλείσει στα τέλη αυτού του μήνα, σε λίγες ημέρες δηλαδή, μέχρι τα τέλη Αυγούστου και αυτή.

Τις πταίει για όλα αυτά, κύριε Πρόεδρε; Μα φυσικά όλες οι προηγούμενες κυβερνήσεις, οι οποίες παρέδωσαν μια τόσο βασική λειτουργία, τη λειτουργία της φοιτητικής μέριμνας, στην οποία συγκαταλέγεται, βεβαίως, και το φαγητό, η σίτιση, την παρέδωσαν σε εργολαβίες με πολύ-πολύ εξαιρετικά δυσάρεστα αποτελέσματα για τους φοιτητές. Είναι γνωστές οι πολλές καταγγελίες φοιτητικών συλλόγων για την ποσότητα και κυρίως για την ποιότητα του φαγητού στη λέσχη της Καλαμάτας, στη λέσχη της Θεσσαλονίκης. Οι περισσότεροι από τους φοιτητές της Λαμίας δεν έχουν πρόσβαση στη δωρεάν σίτιση. Αναφέρω τα προβλήματα τώρα που υπάρχουν. Και όλα αυτά γιατί; Λόγω της διακοπής των συμβάσεων -ανάμεσα τους και η διακοπή της σίτισης για τους φοιτητές που παραμένουν στις εστίες τους το καλοκαίρι- που έχουν υπογραφεί με αυτούς τους εργολάβους και αφήνουν, βεβαίως, αυτά τα παιδιά, τους φοιτητές, χωρίς δωρεάν φαγητό.

Σας ρωτάμε, λοιπόν, κύριε Υπουργέ τι μέτρα σκοπεύετε να πάρετε ως Κυβέρνηση, έτσι ώστε να συνεχίσουν τη λειτουργία τους τα εστιατόρια, για να έχουν τουλάχιστον αυτοί οι άνθρωποι, αυτά τα παιδιά, πρόσβαση στο φαγητό, να αναβαθμιστεί η ποιότητα του φαγητού, να σταματήσει τέλος πάντων αυτή η παράδοση των λειτουργιών της φοιτητικής μέριμνας στους εργολάβους και βεβαίως, να προχωρήσει αυτή η εκκρεμούσα επισκευή και ανακαίνιση σε πρώτη φάση των υπαρχουσών εστιών που έχουν πραγματικά τα κακά τους χάλια;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, το θέμα των φοιτητικών εστιών και της φοιτητικής μέριμνας το οποίο θέτετε είναι εξαιρετικά σημαντικό, διότι ένα μεγάλο ποσοστό οικογενειών που έχουν σοβαρό οικονομικό πρόβλημα βασίζονται αποκλειστικώς σε αυτό για να μπορέσουν οι φοιτητές και οι φοιτήτριες να παρακολουθήσουν και να ολοκληρώσουν τις σπουδές τους. Επομένως όλα αυτά τα ζητήματα πρέπει να τα προσεγγίζουμε με εξαιρετικά μεγάλη προσοχή, διότι οι κακές πρακτικές μπορούν να τινάξουν στον αέρα ολόκληρα συστήματα όπως λειτουργούν εδώ και χρόνια.

Μία πρακτική η οποία ακολουθείται εδώ και αρκετά χρόνια από τις περισσότερες φοιτητικές εστίες είναι ότι οι φοιτητικές εστίες κλείνουν για ένα χρονικό διάστημα μέσα στο καλοκαίρι, προκειμένου να επισκευαστούν για να μπορέσουν να είναι έτοιμες, με μία στοιχειωδώς καλή ποιότητα εγκαταστάσεων, για τους επόμενους φοιτητές. Το να έχεις ανθρώπους οι οποίοι διαμένουν διαρκώς σε όλα τα δωμάτια, σε όλες τις εστίες όλο τον χρόνο, απλώς κατεβάζει το επίπεδο. Να το έχουμε αυτό υπ’ όψιν μας.

Έρχομαι τώρα στο θέμα του συσσιτίου. Το συσσίτιο σύμφωνα με μία κοινή υπουργική απόφαση από το 2012, η οποία, όμως, κατ’ ουσίαν επαναλαμβάνει και προηγούμενες, λέει ότι παρέχεται όλες τις ημέρες της εβδομάδος από 1η Σεπτεμβρίου κάθε ημερολογιακού έτους έως την περάτωση των εξετάσεων του εαρινού εξαμήνου και διακόπτεται μόνο κατά τις ημέρες των Χριστουγέννων και του Πάσχα. Το συσσίτιο, δηλαδή, πρέπει να παρέχεται από την 1η Σεπτεμβρίου μέχρι τότε που τελειώνουν οι εξετάσεις του εαρινού εξαμήνου. Στα δύο πανεπιστήμια με βάση τα έγγραφα που μας έστειλαν, οι εξετάσεις περατώθηκαν μέσα στον Ιούλιο και γι’ αυτόν τον λόγο διεκόπη βάσει και της συγκεκριμένης ΚΥΑ η παροχή συσσιτίου.

Ως προς το θέμα της ποιότητας του φαγητού στο οποίο αναφερθήκατε, έχω μπροστά μου έγγραφο του ΙΝΕΔΙΒΙΜ ότι δεν υπάρχει καμμία σχετική ενημέρωση ή καταγγελία για χαμηλής ποιότητας σίτιση στη φοιτητική εστία του Πανεπιστημίου Αθηνών και στη φοιτητική εστία του Εθνικού Μετσόβιου Πολυτεχνείου, καθώς και στις νέες εστίες του Μετσόβιου Πολυτεχνείου.

Τα λέω αυτά, διότι είναι ωραίο να λέμε γενικώς και αορίστως ότι είναι κακής ποιότητας, αλλά υπάρχουν συγκεκριμένες διαδικασίες βάσει των οποίων ελέγχεται η κακή ποιότητα, για τις οποίες θα επανέλθω στη δευτερολογία μου για να μην ξεπεράσω και τον χρόνο ομιλίας μου και να μην έχει πρόβλημα ο κύριος Πρόεδρος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Αν και δεν ήταν το κύριο κομμάτι της ερώτησης μου η ποιότητα του φαγητού, αναφέρθηκα σε πολύ συγκεκριμένα παραδείγματα: στην Καλαμάτα και στη Θεσσαλονίκη και στο γεγονός ότι οι περισσότεροι από τους φοιτητές της Λαμίας δεν έχουν πρόσβαση στη δωρεάν σίτιση. Το κλείνω αυτό.

Μιλήσατε για κακές πρακτικές.

Δεν είναι κακές πρακτικές, κύριε Υπουργέ, με συγχωρείτε, οι φοιτητές να παραμείνουν στις εστίες τους, εφόσον υπάρχει ανάγκη. Και ξέρετε πάρα πολύ καλά ότι δεν είναι όλα τα δωμάτια κλειστά. Δεν μένουν όλοι οι φοιτητές. Μένουν αυτοί οι οποίοι έχουν ανάγκη να μείνουν. Και έχουν ανάγκη είτε γιατί εργάζονται είτε γιατί κάνουν πρακτική είτε γιατί δεν μπορούν να πάνε στον τόπο τους, όπως σας είπα. Αυτοί είναι κάποιες εκατοντάδες και στις τέσσερις φοιτητικές εστίες της Αθήνας και μια χαρά μπορούν να προγραμματιστούν και να γίνουν οι εργασίες ανακαίνισης και επισκευής. Μη μου πείτε ότι αυτό φταίει που δεν ανακαινίζονται και δεν επισκευάζονται οι φοιτητικές εστίες. Μπορεί να προγραμματιστούν αυτές οι εργασίες και να γίνουν μια χαρά.

Όπως, και εσείς, βεβαίως, αναγνωρίσατε, οι φοιτητές των εστιών είναι κατά τεκμήριο παιδιά φτωχών, λαϊκών οικογενειών, που έχουν πολύ χαμηλό εισόδημα και έχουν πάρει τα δωμάτια στις εστίες με κοινωνικά, με εισοδηματικά κριτήρια. Γι’ αυτό, κύριε Υπουργέ, γίνεται η ερώτησή μας ειδικά τώρα, που η ακρίβεια τσακίζει τα φτωχά, τα λαϊκά νοικοκυριά, ειδικά τώρα που οι σπουδές πια σε μια άλλη πόλη για μια τέτοια οικογένεια είναι άπιαστο όνειρο, έχει πολύ μεγάλο βαθμό δυσκολίας. Γι’ αυτό είναι απαράδεκτο, είναι εξωφρενικό να σταματάει η δωρεάν σίτιση αυτών των εκατοντάδων φοιτητών το καλοκαίρι. Δεν θα πέσει έξω ο προϋπολογισμός του Υπουργείου ή του ΙΝΕΔΙΒΙΜ αν δίνουμε ένα πιάτο φαγητό σε αυτά τα παιδιά που δουλεύουν. Δεν μπορούμε να κάνουμε εδώ συζητήσεις για την κοινωνική πολιτική και να μιλάμε για κοινωνική ευαισθησία και αυτά τα παιδιά να τα εγκαταλείπουμε στο έλεός τους.

Γνωρίζετε -το λένε και οι δικές σας οι επίσημες έρευνες- ότι το 40% περίπου των φοιτητών, τέσσερις στους δέκα φοιτητές, δουλεύουν προκειμένου να ανταποκριθούν στις υποχρεώσεις των σπουδών τους.

Και να σας πω και κάτι ακόμα. Μέχρι το 2019, κύριε Πρόεδρε, εξασφαλιζόταν το δωρεάν φαγητό γι’ αυτούς τους φοιτητές. Από εκεί και πέρα έχει ανακύψει ένα πρόβλημα -ήταν και η πανδημία- και φέτος ξαφνικά τους λένε ότι δεν θα έχουν δωρεάν φαγητό.

Νομίζουμε ότι δεν μπορεί να αντιμετωπίζονται εν πάση περιπτώσει οι φοιτητικές λέσχες σαν να είναι airbnb, να ανοιγοκλείνουν, δηλαδή. Θα πρέπει να βρεθεί ένας τρόπος να εξασφαλιστεί η δωρεάν σίτιση αυτών των φοιτητών. Τα χρήματα που κυκλοφορούν είναι πάρα πολλά. Πρόσφατα, με τον νόμο σας, ψηφίσατε να παίρνουν οι μάνατζερ που θα διοικούν τα πανεπιστήμια 25 εκατομμύρια ευρώ, 20 εκατομμύρια ευρώ για τα ξενόγλωσσα τμήματα, 35 εκατομμύρια ευρώ για τα βιομηχανικά διδακτορικά. Τα θυμόμαστε, εδώ ήμασταν πριν από λίγες ημέρες. Ε, δώστε λίγες χιλιάδες ευρώ ώστε να εξασφαλιστεί το φαγητό σε αυτά τα παιδιά για τις επόμενες εβδομάδες μέσα στο καλοκαίρι!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, αναφέρθηκα στην ποιότητα του φαγητού, επειδή στην ερώτησή σας λέτε επί λέξει «να αναβαθμιστεί η ποιότητα του φαγητού που παραμένει σύμφωνα με τις καταγγελίες των ίδιων των φοιτητών απαράδεκτη». Επειδή γυρίζω ανά την Ελλάδα, όποτε πηγαίνω να επισκεφθώ πανεπιστήμια ανά την Ελλάδα, πάντοτε το μεσημέρι περνάω για να δω πως είναι η ποιότητα του φαγητού στις φοιτητικές λέσχες. Μπορώ να σας πω ότι σε όλα όσα έχω πάει, στην επαρχία τουλάχιστον, η ποιότητα είναι από καλή έως -σε μερικά- πάρα πολύ καλή. Πρέπει να σας το ομολογήσω αυτό το πράγμα. Δεν τα έχω επισκεφθεί όλα. Δεν έχω πλήρη εικόνα. Αναφερθήκατε στην Καλαμάτα. Δεν ξέρω εκεί τι γίνεται, δεν έχω πάει, αλλά σε εκείνα που έχω πάει έχω δει ότι η ποιότητα είναι καλή έως πάρα πολύ καλή.

Έρχομαι τώρα στο θέμα των εστιών σε σχέση με τους φοιτητές. Δυστυχώς έχουμε διάφορες κακές πρακτικές, οι οποίες συνεχίζονται πολλές φορές από το παρελθόν. Ποιες είναι αυτές; Κάποιος παίρνει το δωμάτιο και το κρατάει για πολλά χρόνια. Είχαμε το πρόσφατο παράδειγμα της Πάτρας. Το πανεπιστήμιο έβγαλε από μέσα ανθρώπους που ήταν εκεί για χρόνια. Όταν ο άλλος το θεωρεί οιονεί δικό του, δεν το παραδίδει για το χρονικό διάστημα που χρειάζεται η ανακαίνιση. Σου λέει «αυτό είναι δικό μου». Αυτές τις πρακτικές δεν τις θέλουμε.

Σαφώς να μείνουν μέσα οι φοιτητές που έχουν ανάγκη, αλλά να έχουμε στο μυαλό μας ότι πρέπει να γίνεται ανακαίνιση όλων των δωματίων. Γίνεται μια πολύ μεγάλη προσπάθεια από το ΕΝΕΔΙΒΙΜ τα τελευταία δυόμισι χρόνια για να βελτιωθεί η ποιότητα στις εστίες. Φτιάχνουμε πολλές εστίες ανά τη χώρα με διάφορα ευρωπαϊκά προγράμματα.

Ως προς το θέμα τού πώς λειτουργούν οι ίδιες οι εστίες, υπενθυμίζω ότι την αρμοδιότητα, βεβαίως, την έχουν τα ίδια τα πανεπιστημιακά ιδρύματα.

Όσον αφορά στην κάλυψη δαπανών σίτισης των φοιτητών για το φετινό έτος να πω ότι αυτές ανέρχονται στο ποσό των 50 εκατομμυρίων ευρώ.

Εκτός από όλα αυτά, έχουμε βάλει έργα για τη βελτίωση των εγκαταστάσεων των φοιτητικών εστιών, για προμήθεια εξοπλισμού, επί παραδείγματι σήμερα πολλές εστίες δεν έχουν ούτε καν πρόσβαση στο ίντερνετ. Αυτό επιχειρούμε να το κάνουμε όλο αυτό τον καιρό βάζοντας wifi δυνατό, που να μπορεί να καλύπτει όλους τους ορόφους. Βελτιώνουμε τα συγκροτήματα. Η μεγάλη φοιτητική εστία του Πολυτεχνείου, δίπλα στην Πολυτεχνειούπολη, η οποία έχει να ανακαινιστεί, αν δεν κάνω λάθος, από το 1983 ή από το 1984, θα ανακαινιστεί τους αμέσως επόμενους μήνες. Είναι έργα τα οποία γίνονται. Αρκούν; Όχι, θέλουμε πολλή δουλειά ακόμη, αλλά θεωρούμε ότι η φοιτητική μέριμνα είναι κάτι που πρέπει να προσεγγίζουμε με τη μέγιστη δυνατή προσοχή.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Αγαπητοί συνάδελφοι, ολοκληρώθηκε η συζήτηση των επίκαιρων ερωτήσεων.

Στο σημείο αυτό θα διακόψουμε για λίγα λεπτά και κατόπιν θα συνεχίσουμε με το προγραμματισμένο προς συζήτηση νομοσχέδιο.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίασή της στις 21 Ιουλίου τρέχοντος έτους τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Ανδρέας Πάτσης για δεκαπέντε λεπτά.

Παρακαλώ, να ανοίξει το σύστημα της ηλεκτρονικής εγγραφής.

Εν όψει του ότι υπάρχουν και συνεδριάσεις στις επιτροπές, αλλά και η Διάσκεψη των Προέδρων συνεδριάζει για τις επιλογές των Αντιπροέδρων των ανωτάτων δικαστηρίων, παρακαλώ να τηρείται ο χρόνος κατά το δυνατόν.

Ορίστε, κύριε Πάτση, έχετε τον λόγο.

**ΑΝΔΡΕΑΣ ΠΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για εμένα που υπηρετώ ως δικηγόρος τη δικαιοσύνη πλέον των τριάντα ετών, αποτελεί ιδιαίτερη τιμή να είμαι εισηγητής σε ένα ακόμη νομοσχέδιο του Υπουργείου Δικαιοσύνης και να συμμετέχω με την εμπειρία και τη γνώση μου στη διαμόρφωσή του.

Διότι ο νόμος, η νομική επιστήμη, είναι η κορωνίδα των επιστημών στην οποία οφείλουμε την οργάνωση της κοινωνίας μας. Χωρίς το δίκαιο, χωρίς τον νόμο, χωρίς τους κανόνες δεν υπάρχει κοινωνική οργάνωση, λειτουργία και εξέλιξη, δεν υπάρχει πολιτεία. Όπως όλα, έτσι και οι κανόνες δικαίου πρέπει να εξελίσσονται, να έχουν συμβατότητα και να καλύπτουν τις ανάγκες μίας κοινωνίας στη σύγχρονη εποχή. Μία τέτοια ανάγκη, αλλά και απαίτηση του συνόλου του νομικού κόσμου μας, είναι η σύσταση του Σώματος της Δικαστικής Αστυνομίας.

Και θα μου επιτρέψετε, κυρίες και κύριοι συνάδελφοι, στο σημείο αυτό να κάνουμε μια μικρή παρένθεση και να συγχαρούμε τον Υπουργό Δικαιοσύνης, όπως και τον κύριο Υφυπουργό, για το τόσο πλούσιο νομοθετικό έργο μέσα σε αυτή την τριετία, με το οποίο επιλύονται θέματα που απασχολούσαν επί πολλά έτη τον χώρο της δικαιοσύνης. Ένα πλούσιο μεταρρυθμιστικό έργο που είμαι σίγουρος ότι θα έχει και συνέχεια.

Κυρίες και κύριοι συνάδελφοι, στους λόγους μας, αλλά και στις δημόσιες τοποθετήσεις μας πολλές φορές υπερασπιζόμαστε το κύρος της ανεξάρτητης δικαιοσύνης, αλλά την ίδια στιγμή έχουμε γίνει μάρτυρες εργαλειοποίησης του δικαστικού μας συστήματος ανάλογα με τις πολιτικές σκοπιμότητες που εξυπηρετούνται -κατά την κρίση κάποιων, βέβαια- σε συγκεκριμένη χρονική στιγμή.

Εργαλειοποίηση που επιχειρεί να χρεώσει πολιτικές σκοπιμότητες ή ενδεχομένως και υπόγειες διαδρομές και συναλλαγές και φτάνει -κάποιες φορές- στα όρια της προσωπικής στοχοποίησης και ανθρωποφαγίας, αδιαφορώντας για τις όποιες ενδεχόμενες επιπτώσεις και συνέπειες, ακόμη και σε προσωπικό επίπεδο. Επικρατεί, δυστυχώς, πολλές φορές, η τυχοδιωκτική λογική ότι ο σκοπός αγιάζει τα μέσα.

Κυρίες και κύριοι συνάδελφοι, σε μία οργανωμένη πολιτεία οι κρατικές λειτουργίες διακρίνονται σε νομοθετική, εκτελεστική και δικαστική. Η δικαστική εξουσία δεν είναι η δικαιοσύνη, αλλά σε αυτήν ανατίθεται η απονομή του δικαίου. Η δικαστική εξουσία οφείλει να εγγυάται την τήρηση της νομιμότητας και την προστασία των πολιτών έναντι ενδεχόμενης καταχρηστικής άσκησης οποιασδήποτε δημόσιας ή ιδιωτικής εξουσίας, καθώς και προσβολής των ατομικών, κοινωνικών και πολιτικών δικαιωμάτων.

Οι δικαστές, κατά τη δικαιοδοτική τους κρίση, δεσμεύονται από το Σύνταγμα, τους σύμφωνους με το Σύνταγμα νόμους, τους κανόνες του διεθνούς δικαίου και τις κυρωμένες με νόμο διεθνείς συνθήκες.

Κυρίες και κύριοι συνάδελφοι, πηγή όλων των εξουσιών είναι ο λαός, όπως ορίζεται από το Σύνταγμά μας. Στο μέτρο αυτό καμμία κρατική εξουσία δεν είναι ανέλεγκτη στην άσκησή της και κανένας φορέας αυτής δεν βρίσκεται και δεν είναι υπεράνω οποιασδήποτε κρίσης και κριτικής. Με το δεδομένο αυτό και η δικαστική εξουσία υπόκειται στον έλεγχο των πολιτών.

Μέσα σε αυτό το πλαίσιο η κριτική των δικαστικών αποφάσεων είναι όχι μόνο επιτρεπτή, αλλά και επιβεβλημένη, υπό την αυτονόητη προϋπόθεση, βέβαια, ότι αυτό δεν αποτελεί επέμβαση στο έργο του δικαστή και δεν επιχειρείται κατ’ αυτόν τον τρόπο ο επηρεασμός της δικαιοδοτικής του κρίσης.

Η δικαστική εξουσία, ως θεσμός, συμβολίζει τη δικαιοσύνη και για να είναι αποτελεσματική και σεβαστή πρέπει να στηρίζεται πάνω απ’ όλα και πρώτα απ’ όλα στην εμπιστοσύνη των πολιτών. Μια εμπιστοσύνη που δεν κατακτιέται με τη θωράκιση του δικαστή στη σφαίρα του ανέλεγκτου και του αλάθητου. Με την κριτική γίνεται αποδεκτή η δεσμευτικότητα των δικαστικών αποφάσεων, αλλά αμφισβητείται η ορθότητά τους.

Αυτό, κυρίες και κύριοι συνάδελφοι, είναι και νόμιμο και επιθυμητό. Εξάλλου, γι’ αυτό υπάρχει στο δικονομικό μας σύστημα το πρωτοδικείο, το εφετείο, ο Άρειος Πάγος, όπως αντίστοιχα και στα διοικητικά δικαστήρια και όπως επίσης και στην ποινική διαδικασία η έφεση, η αναίρεση υπέρ του νόμου, που έχει δικαίωμα να ασκήσει ο καθ’ ύλην αρμόδιος εισαγγελέας.

Η δικαστική εξουσία υπάρχει και λειτουργεί μέσα σε ένα δεδομένο κοινωνικό πλαίσιο και εκφράζει -και πρέπει να εκφράζει- την κοινωνία και όχι το μεμονωμένο άτομο, δηλαδή, τις απόψεις και τις προσωπικές αντιλήψεις ενός εκάστου των δικαστών.

Κι εδώ προφανώς, κυρίες και κύριοι συνάδελφοι, τίθεται το μεγάλο ερώτημα: Ποιο είναι το δεδομένο κοινωνικό πλαίσιο μέσα στο οποίο είναι ενταγμένο το αξιακό σύστημα της δικαιοσύνης, είναι ο λόγος του καθένα όπως εκφράζεται στα κοινωνικά δίκτυα και oi διάσπαρτες ψιθυρολογίες του πληκτρολογίου; Ο δικαστής επιτελεί το συνταγματικό, αλλά και το κοινωνικό του έργο με το να εφαρμόζει νόμους και να είναι συνεπής προς την αρχή της νομιμότητας. Η κριτική των δικαστικών αποφάσεων δεν είναι η έκφραση συναισθημάτων, θετικών ή αρνητικών, διότι είναι δεδομένο και αναπόφευκτο ότι σε κάθε περίπτωση το δικαστικό αποτέλεσμα άλλους τους ικανοποιεί και άλλους όχι.

Η κριτική του έργου των δικαστών θα πρέπει να είναι σε σχέση με αυτό το έργο τους, δηλαδή σε συνάρτηση με τι λέει ο νόμος και πώς εφαρμόστηκε στη συγκεκριμένη περίπτωση υπό συγκεκριμένα πραγματικά δεδομένα. Ιδιαίτερη προσοχή απαιτείται στην κριτική των δικαστικών αποφάσεων από όργανα της νομοθετικής και της εκτελεστικής εξουσίας, η οποία και προφανώς δεν μπορεί να απαγορευθεί, αλλά πρέπει να ασκείται με φειδώ και βέβαια, να αποφεύγεται όταν η σχετική υπόθεση εκκρεμεί δικαστικά. Δεν πρέπει να ξεχνάμε μία αξία του δημοκρατικού μας πολιτεύματος που είναι το τεκμήριο της αθωότητας.

Η εμπιστοσύνη στη δικαιοσύνη μπορεί να υπάρξει μόνο όσο αυτή δεν εμπλέκεται σε ένα πολιτικοποιημένο περιβάλλον που εξυπηρετεί συγκεκριμένες σκοπιμότητες. Διαφορετικά ο πολίτης δύσκολα μπορεί να διακρίνει ξεκάθαρα μεταξύ της σκοπιμότητας και της αυτοτελούς δικαστικής κρίσης. Οι δικαστές οφείλουν να είναι ανεξάρτητοι και αμερόληπτοι και να κρίνονται για τις αποφάσεις τους, όχι, όμως, μέσα από ένα διχαστικό λόγο με αφορμή την έκδοση μιας απόφασης να επιχειρείται η πίεση του φρονήματος του δικαστή και να οδηγεί όλο αυτό σε μία ανεπίτρεπτη παρέμβαση στη δικαστική λειτουργία.

Κυρίες και κύριοι συνάδελφοι, οι τρεις εξουσίες λειτουργίας του πολιτεύματος της πολιτείας είναι άρρηκτα συνδεδεμένες μεταξύ τους. Ενδεχόμενο ρήγμα σε μία από αυτές μπορεί να φέρει κινδύνους και στις άλλες. Κι αυτό πρέπει όλοι να το λάβουμε υπ’ όψιν μας και να είμαστε ιδιαίτερα προσεκτικοί στις τοποθετήσεις μας στον δημόσιο διάλογο στον οποίο πολλές φορές απευθυνόμαστε στη δικαιοσύνη με τρόπο απρεπή και στοχοποιώντας πρόσωπα και ανθρώπους. Διότι οφείλουμε πάνω από όλα να διασφαλίσουμε όχι την ανεξαρτησία της δικαιοσύνης, αλλά την εμπιστοσύνη των πολιτών στο σύστημα δικαιοσύνης της χώρας μας.

Κυρίες και κύριοι συνάδελφοι, σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε, ειδικά και για την τήρηση του χρόνου.

Ο κ. Αλέξανδρος Αυλωνίτης, εισηγητής του ΣΥΡΙΖΑ, έχει τον λόγο για δεκαπέντε λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, ευχαριστώ πολύ.

Κύριε Υπουργέ, θα μου επιτρέψετε, πριν μιλήσω για το νομοσχέδιο, να κάνω κάποιες αναγκαίες εισαγωγικές αναφορές. Πριν υπεισέλθω επί της ουσίας του νομοσχεδίου, θα πρέπει κι εγώ να επισημάνω -και το λέω με ιδιαίτερη έμφαση- ότι οφείλει απαντήσεις ο κ. Μητσοτάκης σε όλους μας και πρωτίστως στον λαό και σε εσάς τους Βουλευτές της Νέας Δημοκρατίας.

Έχει εγερθεί πλέον μείζον πολιτικό ζήτημα από τη χθεσινή προσφυγή στη δικαιοσύνη του Προέδρου του ΠΑΣΟΚ – Κινήματος Αλλαγής Νίκου Ανδρουλάκη για την προσπάθεια, την απόπειρα παρακολούθησης του κινητού του όπως πιστοποιήθηκε από αρμόδια υπηρεσία του Ευρωπαϊκού Κοινοβουλίου.

Η Κυβέρνηση πρέπει άμεσα και χωρίς υπεκφυγές να δώσει εξηγήσεις για όσα τους τελευταίους μήνες βλέπουν το φως της δημοσιότητας. Από τον Μάιο η «GOOGLE» επισήμως επιβεβαίωσε ότι κρατικοί φορείς στην Ελλάδα προμηθεύτηκαν το σύστημα παρακολούθησης Predator. Το ίδιο διάστημα δημοσιογράφοι κατήγγειλαν την παρακολούθησή τους. Και στις 9 Ιουνίου να θυμίσω ότι ο Κοινοβουλευτικός μας Εκπρόσωπος, ο κ. Ραγκούσης, κατέθεσε ερώτηση στη Βουλή για να πληροφορηθούμε αν η ελληνική Κυβέρνηση έχει προμηθευτεί λογισμικό παρακολούθησης και αν υπάρχει σχέση με το πρωθυπουργικό γραφείο.

Πλέον και με δεδομένο ότι η ΕΥΠ ανήκει κατ’ αρμοδιότητα στον Πρωθυπουργό, οφείλει να απαντήσει ο ίδιος ο κ. Μητσοτάκης και μάλιστα τώρα σε ερωτήματα όπως: Ποιος έχει προμηθευτεί το λογισμικό παρακολούθησης; Ποια υπηρεσία υπάρχει για να προφυλάξει όλους εμάς που δεν έχουμε δυνατότητα προσφυγής στις υπηρεσίες του Ευρωπαϊκού Κοινοβουλίου; Και ποια η σχέση της Κυβέρνησης;

Είναι εξαιρετικά σοβαρό το θέμα. Είναι θέμα δημοκρατίας, προσπάθειας ευθείας κατάλυσης των ατομικών ελευθεριών και των θεμελιωδών αρχών του Συντάγματος. Είναι ένα θέμα, εν τέλει, από το οποίο αναδύεται οσμή σκανδάλου που όσο και να προσπαθεί η Κυβέρνηση δεν μπορεί να κρύψει.

Κυρίες και κύριοι συνάδελφοι, τα πράγματα δεν πάνε καθόλου καλά για τη χώρα μας. Σαφώς υφίστανται δυσμενείς διεθνείς εξελίξεις, όμως, για την πλειονότητα των προβλημάτων μας δεν μας φταίει κανένας ξένος. Όλο αυτό το διάστημα από την άνοιξη μέχρι και σήμερα έχει κινηθεί η Κυβέρνηση εκ διαμέτρου αντίθετα με όσα εξυπηρετούν το εθνικό συμφέρον και θα εξηγηθώ. Πιθανόν να με πείτε υπερβολικό, αλλά θα σας πω ότι ποτέ μου δεν υπήρξα βερμπαλιστής ούτε θέλουμε, όμως, να κοροϊδεύουμε τους εαυτούς μας και όσους μας βλέπουν ή μας ακούν. Γι’ αυτό και τώρα που τα αποτελέσματα δείχνουν πως οι κυβερνητικές αποτυχίες συνεχίζονται με αμείωτους ρυθμούς, θα ήταν αντιπολιτική η στάση μας αν δεν θέταμε τον δάκτυλο εις τον τύπον των ήλων.

Κυρίες και κύριοι συνάδελφοι, να μην τονίσουμε για μία ακόμη φορά ότι εργαζόμενοι και ελεύθεροι επαγγελματίες, αγρότες και κτηνοτρόφοι, συνταξιούχοι και άνεργοι, όλοι υποφέρουν κάτω από το κύμα των τεράστιων ανατιμήσεων στο ηλεκτρικό ρεύμα και στην ενέργεια και στα βασικά είδη διατροφής, στα καύσιμα, στα ενοίκια, στις υπηρεσίες συνολικά. Η μικρομεσαία επιχειρηματικότητα καθημερινά συνθλίβεται καθώς η αγοραστική κίνηση έχει μειωθεί κατακόρυφα και τα συσσωρευμένα χρέη στραγγαλίζουν τον κόσμο της αγοράς.

Όλα τα περιμένει η Κυβέρνηση -έτσι πιστεύω τουλάχιστον- και το κυβερνητικό επιτελείο από τον τουρισμό. Θαρρείς και εκεί υπάρχει κάποιο μαγικό ραβδάκι που έχει εξομαλύνει όλες τις παθογένειες των τουριστικών μας υποδομών, όλα τα προβλήματα που απωθούν τον κόσμο της εργασίας να απασχοληθεί στον τουρισμό και τον επισιτισμό. Έχουμε να μεριμνήσουμε για χάσματα, πραγματικά, μέχρι να γίνουμε χώρα με σύγχρονες πράσινες τουριστικές υπηρεσίες και υποδομές, με σχέδια βιώσιμης περιφερειακής ανάπτυξης μιας τουριστικής περιόδου με τη μεγαλύτερη δυνατή επιμήκυνση. Κι αυτό δεν θα γίνει ούτε με τους αναπτυξιακούς νόμους που ισοπεδώνουν κάθε έννοια ισορροπημένης εξέλιξης ούτε με νόμους που καταπατούν και μπαζώνουν δάση και αιγιαλούς ούτε και με προγράμματα εσωτερικού κοινωνικού τουρισμού -που κι αυτά χρήσιμα είναι, αλλά δεν είναι πανάκεια- που αφήνουν την πλειονότητα των Ελλήνων εκτός της κατηγορίας των δικαιούχων.

Αφήνετε έναν ολόκληρο λαό να ζει στο έλεος της κοροϊδίας των ψευτοενισχύσεων και των υποσχέσεών σας. Προσπαθείτε να δημιουργήσετε έναν λαό που ζητά την ελεημοσύνη σας και τα επιδόματα σας. Εγώ το θεωρώ πάρα πολύ παρακμιακό αυτό το φαινόμενο που έχει ενσκήψει με την Κυβέρνηση στην Ελλάδα. Και το κάνουμε σε έναν περήφανο λαό, τον ελληνικό λαό. Θεωρώ ότι ο λαός περιμένει την κατάλληλη στιγμή και θα σας αποδείξει και θα πει την πικρή του κουβέντα για την Κυβέρνησή σας. Οψόμεθα. Ο καιρός έρχεται.

Κύριε Υπουργέ, η ίδια άσχημη κατάσταση -το είπα και στην επιτροπή- επικρατεί και στη δικαιοσύνη. Έχουν δοθεί αρκετές αφορμές για να αντιδρά ο λαός με τον τρόπο που βλέπουμε κάθε ημέρα απέναντι στις αποφάσεις της.

Η δικαιοσύνη μας, κύριε Πάτση, δεν πρέπει να λειτουργεί αλά καρτ. Πρέπει να λειτουργεί για όλους το ίδιο. Σήμερα εσείς φωνάζετε για την Πρόεδρο του κακουργιοδικείου στην υπόθεση Λιγνάδη. Προχθές, όμως, εσείς, το κόμμα σας, πρώην Πρωθυπουργοί, κάνατε μηνύσεις κατά δικαστικών στην υπόθεση «NOVARTIS». Να μιλάμε γενικά και αόριστα για τη δικαιοσύνη, ωραίες κουβέντες λέμε. Η πραγματικότητα βοά, όμως.

Πλήθος υποθέσεων που αφήνουν μια παρασκηνιακή εικόνα λειτουργίας της δικαιοσύνης, δημόσιες διαμάχες δικαστικών λειτουργών, επιθέσεις κατά δημοσιογράφων, φτάσαμε, όπως ανέφερε και πιο πάνω, και στις τηλεφωνικές παρακολουθήσεις που ανέφερα κάπως αναλυτικότερα. Είναι εικόνα αυτή κράτους δικαίου, κύριε Υπουργέ;

Επί του νομοσχεδίου. Στην επιτροπή αναλύσαμε τις θέσεις μας. Όλοι αναγνωρίζουν την κρισιμότητα της σύστασης της δικαστικής αστυνομίας. Είναι, όμως, αυτό που σχεδιάζεται ότι έχει ανάγκη η δικαιοσύνη μας; Έχετε απορίες μήπως υπάρχουν ελλείψεις; Νομίζω ότι φάνηκαν πολλές ελλείψεις στο νομοσχέδιο σας. Γι’ αυτό είπα αρκετές φορές τη λέξη προχειρότητα. Μήπως υπάρχει και βιασύνη; Θα λειτουργήσει υπέρ της γρήγορης και δίκαιης απονομής της δικαιοσύνης η Δικαστική Αστυνομία; Είναι βασικά ερωτήματα.

Θα έχουμε ένα συμπαγές όργανο λειτουργίας της δικαιοσύνης ή θα έχουμε ένα ακόμα ανεπαρκές όργανο για τη συνδρομή που προορίζεται να προσφέρει; Φοβάμαι πως, έτσι όπως δομείται το όργανο, χάνεται η βασική ιδέα δημιουργίας ενός Σώματος, του οποίου η ψυχή, ο πυρήνας, θα ανήκει στην ανεξάρτητη δικαιοσύνη.

Πρακτικά, λοιπόν, υπάρχει μια αναγκαιότητα που πρέπει να καλυφθεί. Που δεν πρέπει, όμως, να γίνει με την προχειρότητα που παρακολουθούμε και τη χαμηλή στάθμη των προσδοκιών που φαίνεται να καλλιεργείται μέσα από τις διατάξεις του νομοσχεδίου.

Κύριε Υπουργέ, σας το είπα και χθες ότι προσπαθήσαμε, ως υπεύθυνη Αντιπολίτευση, να αποφύγουμε την ξεπερασμένη και φθηνή επιχειρηματολογία, τη στείρα αντιπολίτευση. Αλλά, να έχουμε μια ουσιαστική παρεμβατική συμπεριφορά, με τεκμηριωμένες απόψεις για την καλύτερη δυνατή λειτουργία που θέλουν οι δικαστικοί λειτουργοί και οι πολίτες.

Επαναλαμβάνω πως, το βασικό ζητούμενο του νομοσχεδίου βρίσκεται σε σύμπνοια με όλη τη δικαστική κοινότητα και αυτό πρέπει να το σεβαστούμε. Το δικαστικό σώμα, οι δικαστικοί υπάλληλοι και το δικηγορικό σώμα, όπως προέκυψε και από την ακρόαση φορέων, κρίνουν ως απαραίτητη, για τη διευκόλυνση των διαδικασιών και την αποτελεσματική απονομή της δικαιοσύνης, τη σύσταση της Δικαστικής Αστυνομίας.

Το κάναμε, γιατί αναγνωρίζουμε πως κατά την κατάρτιση του, δεν υπηρετούνται όλες οι προϋποθέσεις μιας ισορροπημένης δομής που θα υπηρετείται από τους δύο τομείς δράσης της, τον αστυνομικό και τον πολιτικό τομέα.

Φυσικά, το ζήτημα του ποιος θα προΐσταται στη διεύθυνση και ποιοι θα εποπτεύουν τις περιφερειακές διευθύνσεις, μας απασχολεί ιδιαίτερα και μας απασχόλησε και στις τέσσερις συνεδριάσεις της επιτροπής μας.

Η βασικότερη ένσταση ακούστηκε, επανειλημμένα, και έχει να κάνει με τη θέση σας, ότι της διευθύνσεως της Δικαστικής Αστυνομίας θα προΐσταται ανώτατος ή ανώτερος συνταξιούχος δικαστικός λειτουργός.

Θεωρούμε πως υφίσταται, χωρίς πλήρη τεκμηρίωση, η γενική σας αυτή επιλογή, την ώρα που οι εν ενεργεία δικαστές θα είχαν περισσότερα κίνητρα -αλλά και άλλοι, γιατί όχι μόνο δικαστές- και δεξιότητες να ασκήσουν την ηγεσία σε ένα απαιτητικό όργανο με αστυνομικό σκέλος, αλλά και πολιτικό, γραμματειακό, θα λέγαμε, καλύτερα.

Διαφωνούμε, λοιπόν, με την άποψη που εκφράστηκε από δικαστικούς φορείς και από εσάς, ότι δεν μπορεί να προΐσταται της υπηρεσίας αυτής δικαστικός λειτουργός. Μέχρι και προχθές -σας το είπα και προχθές- στην ανεξάρτητη αρχή για το ξέπλυμα μαύρου χρήματος, προΐστατο ανώτατος εν ενεργεία δικαστικός και εσείς τον κάνατε συνταξιούχο με μια νομοθετική ρύθμιση.

Περιμένουμε, λοιπόν, κύριε Υπουργέ, να ακούσουμε την τελική σας τοποθέτηση. Αν και χθες στην επιτροπή αφήσατε να εννοηθεί πως θα πάτε σε μια λογική δημόσιας, ας την πούμε, διαγωνιστικής πρόσκλησης για επιλογή του προϊσταμένου της υπηρεσίας αυτής. Θα δούμε την τοποθέτησή σας, το πως αυτό θα το μεθοδεύσετε και θα επιφυλαχτούμε στη συνέχεια.

Συνοπτικά, όμως, να πούμε πως η Δικαστική Αστυνομία θα έπρεπε να δομηθεί πάνω στην υφιστάμενη δομή των γραμματειών των δικαστηρίων. Εκείνες πρέπει να ενισχύσει η δικαστική αστυνομία, που επιχειρούν και το βαρύτερο έργο διεκπεραίωσης όλων των υποθέσεων. Φτάνει μόνο να σκεφτούμε τα οφέλη από τις αμέτρητες εκκρεμούσες υποθέσεις και μακροχρόνιες μεταθέσεις των συνεδριάσεων.

Να το πω πιο απλά, το έργο της είναι έργο δικαστικών υπαλλήλων και συνεπώς, υφίστανται, προκειμένου οι πρόνοιες του Συντάγματος, βάσει των οποίων δεν μπορεί να έχει χαρακτηριστικά της κλασικής διοίκησης, αλλά μόνο ορισμένα από αυτά, σε συνδυασμό με πρόνοιες και εγγυήσεις για τη δικαστική εξουσία. Δηλαδή, διεύθυνση από δικαστή και κατά πλειοψηφία δικαστές στα υπηρεσιακά της συμβούλια.

Οι άνθρωποι αυτοί θα διενεργούν τις σοβαρότερες προανακρίσεις, που σήμερα κάνουν οι πταισματοδίκες. Οι περιφερειακές υπηρεσίες, λοιπόν, της δικαστικής αστυνομίας θα έπρεπε να ενταχθούν ως διεύθυνση ή τμήμα στη γραμματεία του δικαστηρίου. Ταυτόχρονα, θα έπρεπε στο Υπουργείο μία υπηρεσιακή μονάδα –γενική διεύθυνση, όπως είπα προηγούμενα ή τμήμα- να διεκπεραιώνει κεντρικά τμήματα των μονάδων του νέου θεσμού.

Αυτό που ισχυριζόμαστε τελικά είναι, ειδικά για τον επικεφαλής, να είναι εν ενεργεία δικαστικός λειτουργός και να διορίζεται από τον Υπουργό μετά από σύμφωνη γνώμη ανώτατου δικαστικού συμβουλίου. Η άποψη του κ. Καστανίδη –η άποψή σας, την οποία αναμένω- θα αποτελέσει κίνητρο να το κουβεντιάσουμε.

Παράλληλα, είναι ζωτική ανάγκη να υπάρχει ένας βασικός προγραμματισμός των δαπανών για το όλο έργο, καθώς και ένας χρονικός προσδιορισμός των ενεργειών υλοποίησης. Δεν γνωρίζουμε ποιες ανάγκες στέγασης και εκπαίδευσης θα καλυφθούν. Δεν γνωρίζουμε το ύψος των οργανικών θέσεων. Πόσοι θα καλυφθούν στον αστυνομικό και πόσοι στον πολιτικό τομέα. Επιπλέον, θα απαιτηθούν εξειδικευμένοι δικαστικοί υπάλληλοι και προσωπικό και άλλων ειδικοτήτων.

Πρέπει να τονίσω ότι στο νομοσχέδιο υπάρχει μία ασάφεια που δεν απομακρύνθηκε ούτε κατά τη διάρκεια της συνεδρίασης της επιτροπής. Δεν μπορούν όλα να ρυθμιστούν με ένα προεδρικό διάταγμα, όπως προαναγγέλλεται. Γι’ αυτό προηγουμένως μίλησα για βιασύνη.

Από την άλλη, εσείς που αρέσκεστε στην αριστεία και την επαινείτε, θέτετε ως κατώτατο όριο ηλικίας διορισμού του προσωπικού της δικαστικής αστυνομίας τα είκοσι ένα έτη. Κατά την άποψή μου, είναι μικρό, χαμηλό το όριο και σας το ανέλυσα στην επιτροπή. Όταν ζητάτε τόσα πολλά από αυτούς που θα στελεχώσουν τη Δικαστική Αστυνομία, πρέπει αυτοί ουσιαστικά να έχουν και μεταπτυχιακούς τίτλους και διδακτορικούς τίτλους. Έτσι ανεβαίνει το κύρος ολόκληρης αυτής της υπηρεσίας. Και ξένες γλώσσες επίσης. Θα πρέπει να επιλέγονται άνθρωποι, οι οποίοι χειρίζονται στο μέγιστο βαθμό καλά μία γλώσσα. Αυτή την αριστεία που λέμε τώρα νομίζω ότι την περιφρονείτε.

Ας μην πω αυτά που έχω γράψει να μην στενοχωρηθούμε, κύριε Υπουργέ. Δεν είναι, κύριε Υπουργέ, η Δικαστική Αστυνομία που οραματιζόμαστε όλοι ένα σύνηθες όργανο. Είναι κάτι πολύ παραπάνω, που απαιτεί προσωπικό με επιστημοσύνη, δεξιότητες και εμπειρίες. Τα χαμηλά τυπικά προσόντα προϊδεάζουν σε άλλα όργανα, χωρίς σημαντικές αρμοδιότητες. Είναι αδιευκρίνιστο, αν αυτοί θα υπάγονται στις διατάξεις του κώδικα δικαστικών υπαλλήλων και του κώδικα οργανισμού δικαστηρίων και της κατάστασης δικαστικών λειτουργών ή αλλού, ώστε να εκλείπουν διπλές, τριπλές αναγνώσεις και να υφίσταται η συνοχή των νόμων, όπως λέω χαρακτηριστικά.

Είναι δεδομένο πως θα προκύψουν διοικητικής φύσεως προβλήματα. Φέρνω ως παράδειγμα το Εφετείο των Ιωαννίνων. Πώς θα λειτουργεί εδώ η Δικαστική Αστυνομία; Θα υφίσταται σε κάθε δικαστική δομή αυτόνομο τμήμα της; Ποια δικαστική αρχή θα είναι αυτή εκ μέρους της οποίας θα διορίζεται δικαστικός λειτουργός και με ποιον τρόπο; Με την αρχαιότητα μήπως;

Από όσα καταλαβαίνουμε, διαβάζοντας το νομοσχέδιο, δεν υπάρχει σκέψη για προσαρμογή υπηρεσίας σε κάθε δικαστική αρχή. Αυτοί οι υπάλληλοι θα παρέχουν επιστημονικές τεχνικές γνώσεις, το σύστημα διορισμού εμπειρογνωμόνων δεν διασφαλίζει την ασφάλεια των πορισμάτων, αλλά ούτε και τη δυνατότητα να έχει και ο διάδικος λόγο.

Κύριε Υπουργέ, νομίζω πως έγινε αντιληπτό ότι δεν συμφωνούμε στο θέμα της διοικητικής διάρθρωσης και την υπαγωγή της Δικαστικής Αστυνομίας στον γενικό γραμματέα Δικαιοσύνης και Ανθρωπίνων Δικαιωμάτων, έτσι όπως προβλέπεται στο άρθρο 3. Έτσι όπως πάτε να το κάνετε, είναι σαν να δημιουργείτε δομή του ίδιου του Υπουργείου με αυτοτέλεια από λειτουργικής απόψεως με τις περιφερειακές υπηρεσίες να εποπτεύουν δικαστικοί λειτουργοί. Αυτό δεν συμβαίνει με καμμία άλλη υπηρεσία του Υπουργείου και μάλιστα με δικαστική. Είναι πραγματική πρωτοτυπία!

Όμως, δεν μπορούμε να συναινέσουμε με όσα απορρέουν από το άρθρο 4, σε σχέση με τους γενικούς ανακριτικούς υπαλλήλους και τα προσόντα τους, συνδυαστικά με τις σχεδιαζόμενες διευθύνσεις της Δικαστικής Αστυνομίας, που θα παρέχουν επιστημονική και τεχνική συνδρομή στις δικαστικές και εισαγγελικές αρχές επί θεμάτων που απαιτούν ειδικές γνώσεις.

Δεν είναι παράλογο, κύριε Υπουργέ, να ζητάμε να οριοθετηθούν αυτές οι σχέσεις αυτής της συνδρομής προς τον θεσμό της πραγματογνωμοσύνης.

**ΚΩΝΣΤΑΝΤΊΝΟΣ ΤΣΙΑΡΑΣ (Υπουργός Δικαιοσύνης):** Πού θέλετε να υπάγονται;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, να ολοκληρώσω, γιατί ήδη πέρασε η ώρα.

Αν και μέσα από τις εξειδικεύσεις έγιναν κατανοητές –θεωρώ- οι αντιρρήσεις μας, στη γενική κατεύθυνση δηλώνουμε πως έχει ανάγκη η δικαιοσύνη μας από μία Αστυνομία φορέα, υπηρεσία, δηλαδή, βοηθητική της δικαιοσύνης και όχι δίπλα στη δικαιοσύνη.

Όπως αντιλαμβάνεστε, λοιπόν, κατ’ αρχήν και στο σύνολο θα είμαστε θετικοί.

Ευκαιρίας δοθείσης, όμως, καθώς είμαι Βουλευτής της Κέρκυρας, γνωρίζοντας οι συνάδελφοι δικηγόροι και ο δικηγορικός σύλλογος ότι θα είμαι εισηγητής σε αυτό το νομοσχέδιο, θέλουν επίσημα να σας μεταφέρω κάποια αιτήματα εντελώς επιγραμματικά, τα οποία έχουμε κουβεντιάσει και κατ’ ιδίαν, και τα οποία θεωρώ πολύ σημαντικά.

Υπάρχει ένα Κτημοτολόγιο στο οποίο δεν έχει οριστεί χρόνια τώρα ο προϊστάμενος. Δεν είστε εσείς υπεύθυνος, αρμόδιος είναι ο Υπουργός Ψηφιακής Διακυβέρνησης. Όμως, πρέπει να απαιτήσετε. Θέλουμε παράταση τουλάχιστον ενός έτους για τους δασικούς χάρτες υποβολής αντιρρήσεων.

Έχετε αντιληφθεί ότι μιλάμε για την Κέρκυρα, που είναι νησί του Ιονίου Πελάγους, στην Επτάνησο Πολιτεία, με ιδιαίτερο νομικό καθεστώς. Και σας αναφέρω, όπως σας είπα και παλαιότερα, το τεκμήριο κυριότητας. Μιλάμε για την παράταση των κτηματολογικών διορθώσεων. Από 31 Δεκεμβρίου, που λήγει, να πάει μέχρι 31-12-2024. Όπως σας είπα, αφορά τον πυρήνα του δικαστικού και δικηγορικού σώματος.

Υπάρχει πρόβλημα με την ανάκληση των αναπληρώσεων από τον παλαιό διαγωνισμό. Επίσης, ζητάμε άμεση κατάργηση της τακτικής διαδικασίας. Αυτό δεν χρειάζεται να το πούμε. Παροχή δυνατότητας στους δικηγόρους να συντάσσουν πληρεξούσια και συναινετικά διαζύγια. Αύξηση του αριθμού των εφετών που έχετε υποσχεθεί κατά έναν. Ίδρυση στην Κέρκυρα διοικητικού εφετείου. Αυτά τα γνωρίζετε.

Επίσης, να αποσπαστεί ρητά η σύμφωνη γνώμη του Υπουργείου Δικαιοσύνης στη δημιουργία νέου, σύγχρονου και μεγαλύτερου σωφρονιστικού καταστήματος. Μένουμε ακόμα σε ένα σωφρονιστικό κατάστημα το οποίο είναι των προηγούμενων αιώνων, με σοβαρή ιστορική φόρτιση και με χιλιάδες αρνητικά παραδείγματα εφαρμογής του Σωφρονιστικού Κώδικα.

Εν πάση περιπτώσει, τα καταγράφω σε ένα χαρτί και θα το καταθέσω στη Γραμματεία για να τα έχετε υπόψη σας.

Περιμένουμε πάντως, κύριε Υπουργέ, τις απόψεις σας πάνω στα άρθρα 3 και 4 του νομοσχεδίου και στη δευτερομιλία θα πούμε και την τελική μας θέση.

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αυλωνίτη.

Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο έχει ο ειδικός αγορητής του Κινήματος Αλλαγής κ. Χαράλαμπος Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, χθες προέκυψε ένα μείζον πολιτικό και ηθικό θέμα. Ο Πρόεδρος του ΠΑΣΟΚ, με μηνυτήρια αναφορά του στην Εισαγγελία του Αρείου Πάγου απεκάλυψε ότι προ μηνών επιχειρήθηκε απόπειρα παγίδευσης του κινητού του τηλεφώνου ή με ένα από τα πιο σύγχρονα λογισμικά, το Predator.

Είναι μείζον ηθικό και πολιτικό θέμα, διότι δεν είναι ένα μεμονωμένο περιστατικό, δεν είναι ένα τυχαίο περιστατικό. Φοβάμαι ότι αποτελεί την κορυφή του παγόβουνου. Τους τελευταίους μήνες έχουμε και άλλες αποκαλύψεις, για τις οποίες μέχρι στιγμής δεν έχει δοθεί καμμία απάντηση από κανέναν αρμόδιο κυβερνητικό, δικαστικό ή άλλο φορέα.

Προηγήθηκαν οι αποκαλύψεις για την παγίδευση με το ίδιο λογισμικό του κινητού τηλεφώνου του κ. Κουκάκη, γνωστού δημοσιογράφου. Ακολούθησαν καταγγελίες του Κομμουνιστικού Κόμματος της Ελλάδας ότι έχει παγιδευτεί το τηλεφωνικό κέντρο των κεντρικών του γραφείων. Ούτε επ’ αυτής της καταγγελίας έχει παρασχεθεί οποιαδήποτε εξήγηση.

Χθες είχαμε την αποκάλυψη περί απόπειρας παγίδευσης του κινητού τηλεφώνου του Προέδρου του ΠΑΣΟΚ. Και, μάλιστα, η απόπειρα παγίδευσης πιστοποιείται από την ειδική υπηρεσία που ίδρυσε το Ευρωπαϊκό Κοινοβούλιο για να ελέγχει από απειλές τα κινητά των Ευρωβουλευτών. Προσθέτω, δε, ότι από τα διακόσια-διακόσια πενήντα περίπου κινητά τηλέφωνα Ευρωβουλευτών που ελέγχθηκαν μόνο στο κινητό τηλέφωνο του Προέδρου του ΠΑΣΟΚ υπήρχε ίχνος από το συγκεκριμένο λογισμικό, προκειμένου να παγιδευτεί.

Ανησυχούμε πάρα πολύ. Όσα ισχυριζόμαστε δεν τα ισχυριζόμαστε με αφορμή την υπόθεση Ανδρουλάκη. Μιλούμε στο όνομα της δημοκρατικής και πολιτικής ομαλότητας. Μιλούμε στο όνομα της διαφάνειας και της ανάγκης το σύνολο του πολιτικού κόσμου να υπερασπιστεί τους δημοκρατικούς θεσμούς, τη συνταγματική τάξη, τη νομιμότητα και την πολιτική ζωή του τόπου. Δεν επιτρέπεται να ξαναγυρίσουμε σε εποχές του παρελθόντος, τις οποίες μάλιστα βίωσε και το ΠΑΣΟΚ με εξαιρετικά οδυνηρό τρόπο. Πρέπει να δοθούν εξηγήσεις και πρέπει να αναληφθούν τώρα θεσμικές πρωτοβουλίες για την προστασία των δημοκρατικών θεσμών και του κύρους της πολιτικής ζωής. Είναι ανάγκη να προστατεύσουμε τα ατομικά δικαιώματα.

Γι’ αυτό ακριβώς, κυρίες και κύριοι συνάδελφοι, αυτή την ώρα σύσσωμη η Κοινοβουλευτική Ομάδα του ΠΑΣΟΚ - Κινήματος Αλλαγής καταθέτει αίτημα στον Πρόεδρο της Επιτροπής Θεσμών και Διαφάνειας για άμεση σύγκληση της Επιτροπής Θεσμών και Διαφάνειας, προκειμένου να κληθούν σε ακρόαση ο επικεφαλής της Εθνικής Υπηρεσίας Πληροφοριών και ο Πρόεδρος της Ανεξάρτητης Αρχής Διασφάλισης του Απορρήτου των Επικοινωνιών, για να απαντήσουν σε κρίσιμα ερωτήματα που εγείρονται. Ζητάμε την άμεση σύγκληση της Επιτροπής Θεσμών και Διαφάνειας, όχι μετά τη διακοπή των εργασιών της Βουλής.

Απευθύνω πρόταση στο σύνολο των κομμάτων -και πάντως στο σύνολο των κομμάτων της Αντιπολίτευσης- να στηρίξουν με δική τους πρωτοβουλία την πρόταση του ΠΑΣΟΚ για άμεση σύγκληση της Επιτροπής Θεσμών και Διαφάνειας και πρόσκληση σε αυτούς τους δύο παράγοντες που είπα, δηλαδή, τον επικεφαλής της Εθνικής Υπηρεσίας Πληροφοριών και τον Πρόεδρο της Αρχής Διασφάλισης Απορρήτου των Επικοινωνιών, προκειμένου να δώσουν απαντήσεις σε εγειρόμενα κρίσιμα ερωτήματα.

Δεν θα είναι μόνο αυτή η πρωτοβουλία μας. Και επαναλαμβάνω, είναι μια πρωτοβουλία στο όνομα –επαναλαμβάνω- της δημοκρατίας και της συνταγματικής τάξης και μας αφορά όλους. Είναι όλων μας πολιτική υποχρέωση να κάνουμε το καλύτερο δυνατό.

Κύριε Υπουργέ, θα αναλάβουμε, μετά τη διακοπή των εργασιών της Βουλής και αφού -θέλουμε να πιστεύουμε- θα συνεδριάσει άμεσα η Επιτροπή Θεσμών και Διαφάνειας, πρωτοβουλία να συζητήσουμε στην κοινοβουλευτική Επιτροπή Δημόσιας Διοίκησης, Δικαιοσύνης και Τάξης θέματα που αφορούν πιθανές αλλαγές- τροποποιήσεις στα άρθρα του Ποινικού μας Κώδικα που αφορούν στην παραβίαση του απορρήτου των επικοινωνιών, όπως και να αναστοχαστούμε –όλοι μας να αναστοχαστούμε- για την τροπολογία που αιφνιδίως εισηγήθηκε η Κυβέρνηση και δίνει τη δυνατότητα, για λόγους εθνικής ασφαλείας, στα αρμόδια όργανα να μην ενημερώνουν ούτε καν αυτόν που υπέστη το καθεστώς της παρακολούθησης.

Πάντως, πρέπει να γνωρίζει ο ελληνικός λαός ότι για τόσο υψηλής προτεραιότητας για τη δημοκρατική ομαλότητα θέματα οι πρωτοβουλίες του κόμματός μας θα είναι συνεχείς, ακόμη και αν τα ελεγχόμενα μέσα μαζικής ενημέρωσης επιθυμούν να εξαφανίσουν από τη δημοσιότητα το θέμα.

Κύριε Πρόεδρε, κυρίες και κύριοι συνάδελφοι, τώρα περνώ στο νομοσχέδιο.

Η ίδρυση Δικαστικής Αστυνομίας είναι πολύ παλαιό αίτημα. Υποστηρίχθηκε κατά καιρούς από περισσότερες πολιτικές δυνάμεις.

Δεν κατέστη δυνατή η ίδρυση της, παρά τις κατά καιρούς αγαθές προθέσεις των κυβερνήσεων.

Η τελευταία απόπειρα να δημιουργηθεί Δικαστική Αστυνομία ήταν την περίοδο 2009 - 2011 -είχα τότε την ευθύνη της διοίκησης του Υπουργείου Δικαιοσύνης- αλλά δεν κατέστη δυνατό, για λόγους δραματικών περικοπών των κονδυλίων του προϋπολογισμού στο πλαίσιο της πολιτικής εσωτερικής υποτίμησης που επέβαλαν οι δανειστές. Ήταν η εποχή της μνημονιακής επιτήρησης.

Τώρα υπάρχουν οι δυνατότητες. Και ορθά, κατά την άποψή μου, ο Υπουργός Δικαιοσύνης αναλαμβάνει την πρωτοβουλία να εισηγηθεί την ίδρυση της Δικαστικής Αστυνομίας. Θα στηρίξουμε επί της αρχής το νομοσχέδιο, κύριε Υπουργέ.

Η Δικαστική Αστυνομία με την ίδρυσή της θα βοηθήσει σημαντικά στο έργο των δικαστικών λειτουργών. Άνθρωποι με υψηλά προσόντα και εξειδικευμένη επιστημονική γνώση μπορούν να διενεργούν, κατόπιν εντολών του εισαγγελέα ή του ανακριτή, ανακριτικές πράξεις, προανακριτικές πράξεις, προκαταρκτικές εξετάσεις, οι οποίες θα έχουν τις προϋποθέσεις μεγαλύτερης επιστημονικής σοβαρότητας απ’ ό,τι μέχρι τώρα και θα διευκολύνουν επίσης το έργο των δικαστικών λειτουργών, γιατί θα είναι σε θέση να παρέχουν τεχνική και επιστημονική συνδρομή στους δικαστικούς λειτουργούς όλων των κλάδων της δικαιοσύνης για θέματα σύνθετα και για τα οποία συνήθως οι δικαστικοί λειτουργοί προστρέχουν στη συμβολή ιδιωτών ή άλλων υπηρεσιών του δημοσίου.

Άρα η Δικαστική Αστυνομία είναι μια απαίτηση επίκαιρη και τώρα. Έχουμε, όμως, διαφωνίες με πολύ συγκεκριμένες ρυθμίσεις που περιλαμβάνονται στο προτεινόμενο νομοσχέδιο.

Άκουσα με ενδιαφέρον τον Υπουργό Δικαιοσύνης να διαβεβαιώνει ότι θα υιοθετήσει προτάσεις που υποβάλαμε και θα διατυπώσει κείμενο με νομοτεχνικές βελτιώσεις. Θα περιμένω να τις δω. Μέχρι τότε, όμως, είμαι υποχρεωμένος να επαναλάβω τις βασικές διαφωνίες μας.

Η Δικαστική Αστυνομία θα αποτελείται, σύμφωνα με τις πρόνοιες του νομοσχεδίου, από έναν πολιτικό τομέα και έναν αστυνομικό τομέα.

Ο αστυνομικός τομέας που θα συγκροτηθεί, ουσιαστικά, θα προσφέρει τις υπηρεσίες που σήμερα προσφέρουν τα στελέχη της Ελληνικής Αστυνομίας δηλαδή επίδοση δικογράφων, εκτέλεση αποφάσεων, τήρηση της ευταξίας στις δικαστικές αίθουσες και συνολικά στα δικαστικά μέγαρα. Το πολιτικό τμήμα, θα συγκροτείται από ειδικευμένους επιστήμονες που είτε θα διενεργούν τις ανακριτικές πράξεις είτε θα παρέχουν την τεχνική και επιστημονική συνδρομή.

Παρά το γεγονός ότι εστιάζετε στο πλαίσιο της θεωρητικής και επιστημονικής συζήτησης αν ο αστυνομικός τομέας μπορεί να υπάγεται στην ευθύνη δικαστικού οργάνου ή οπωσδήποτε στο Υπουργείο Δημόσιας Τάξης, μπορεί να δοθεί και η μία και η άλλη απάντηση.

Ο αείμνηστος καθηγητής Ανδρουλάκης υποστήριξε ότι οπωσδήποτε θα πρέπει ο αστυνομικός τομέας της Δικαστικής Αστυνομίας να τελεί υπό την ευθύνη εισαγγελέως. Άλλοι υποστηρίζουν ότι όργανο δικαστικό δεν μπορεί να έχει την ευθύνη και την εποπτεία ενός τέτοιου τομέα και ότι θα πρέπει να υπάγεται στην εκτελεστική εξουσία.

Υπερβαίνω τη θεωρητική αυτή συζήτηση -πρέπει να κάνουμε μια τομή- και αποδέχομαι το μοντέλο ότι η Δικαστική Αστυνομία και στα δύο τμήματά της, ουσιαστικά, θα εποπτεύεται από δικαστικούς λειτουργούς. Κι έτσι πρέπει να είναι. Θα εποπτεύεται από δικαστικούς λειτουργούς για το ενιαίο του έργου και για την αποτελεσματικότητα και ταχύτητα της διαδικασίας.

Όμως έχουμε ιδιαίτερες επιφυλάξεις, αν κάτω από τις σημερινές δημοσιονομικές συνθήκες, μπορεί να ιδρυθεί τομέας αστυνομικός της Δικαστικής Αστυνομίας με νεοπροσλαμβανόμενους, τον αριθμό των οποίων δεν γνωρίζουμε, θα το μάθουμε αργότερα με προεδρικό διάταγμα. Έχουμε ισχυρές επιφυλάξεις γιατί είμαστε υπεύθυνο κόμμα.

Θα μπορούσε η Ελληνική Αστυνομία να συνεχίσει να παρέχει τις δικαστικές τις υπηρεσίες ή εάν διατηρηθεί, τελικά, ο αστυνομικός τομέας της Δικαστικής Αστυνομίας, να στελεχωθεί με αποσπάσεις και μεταθέσεις από το υπάρχον προσωπικό της Ελληνικής Αστυνομίας και σε βάθος χρόνου να εκτιμηθεί αν χρειάζονται νέες προσλήψεις.

Διότι, κυρίες και κύριοι συνάδελφοι, εκτός από την παγκόσμια ύφεση την οποία ανακοινώνει ήδη το Διεθνές Νομισματικό Ταμείο, να ετοιμαζόμαστε ότι από το τέλος του έτους με αρχές του επόμενου έτους η Ευρωπαϊκή Επιτροπή θα πιέσει τις χώρες-μέλη της που έχουν υψηλό δημόσιο χρέος να πάρουν μέτρα περικοπής των δαπανών.

Κύριοι Υπουργοί, κυρίες και κύριοι συνάδελφοι, η Κυβέρνηση του κ. Μητσοτάκη κατάφερε να εκτοξεύσει το δημόσιο χρέος στο ύψος των 357 δισεκατομμυρίων ευρώ υπό ειδικές κοινωνικές και οικονομικές συνθήκες, αλλά θα μπορούσε να μην το πράξει. Το έπραξε.

Ταυτόχρονα, υπάρχουν ανισορροπίες στα κλασικά μεγέθη του προϋπολογισμού. Η σύσταση του Συμβουλίου Κορυφής όταν ψηφιζόταν το Ταμείο Ανάκαμψης, αλλά και η επιμονή της Ευρωπαϊκής Επιτροπής για τα οικονομικά της χώρας, με την αυστηρή σύσταση δραστικών περικοπών στις δαπάνες, οδηγεί στο ερώτημα, εάν με νέες προσλήψεις θα καταφέρετε να ανταποκριθείτε.

Μου θυμίζουν όλα αυτά την περίοδο 2004 - 2009, όταν μέσα σε μια πενταετία εκτοξεύθηκε το δημόσιο χρέος στο 130% και εκλήθησαν άλλοι να σώσουν την πατρίδα, ενώ αυτοί οι οποίοι δημιούργησαν το πρόβλημα γύριζαν στα «Ζάππεια».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μου δώσετε λίγο χρόνο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Καστανίδη, συνεχίστε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Συνεπώς η πρότασή μας είναι άλλη: Ορθή ίδρυση του πολιτικού τομέα της Δικαστικής Αστυνομίας και να κρατηθεί επιφύλαξη για το αν θα υπάρξει ο αστυνομικός τομέας.

Αν, παρ’ όλα αυτά, η Κυβέρνηση επιμείνει τότε να στελεχωθεί με μετατάξεις και αποσπάσεις από την Ελληνική Αστυνομία και εάν κάποτε στο μέλλον αποφασιστεί πρόσληψη νέων υπαλλήλων, τότε η πρόσληψη δεν θα γίνεται με κατ’ εξαίρεση διαδικασίες, όπως προβλέπονται στο νομοσχέδιο, αλλά με την κλασική, αξιοκρατική διαδικασία των εισαγωγικών εξετάσεων, είτε στην Αστυνομική Ακαδημία είτε στις σχολές αξιωματικών της Ελληνικής Αστυνομίας, αφού προηγουμένως οριστεί ειδικός κλάδος Δικαστικής Αστυνομίας εντός των σχολών. Γιατί ειδικές διαδικασίες; Γιατί κατ’ εξαίρεση διαδικασίες;

Δεύτερη παρατήρηση. Ο επικεφαλής της Διεύθυνσης Δικαστικής Αστυνομίας του Υπουργείου Δικαιοσύνης δεν μπορεί να είναι μόνο ανώτερος ή ανώτατος συνταξιούχος δικαστικός λειτουργός. Πρέπει να ανοίξει το εύρος των πιθανών υποψηφιοτήτων. Μπορεί να είναι και άλλοι εκπρόσωποι νομικών κλάδων από τη δικηγορία μέχρι τους ομότιμους καθηγητές πανεπιστημίου.

Θα πρέπει να υπάρξει προκήρυξη της θέσης με πρόσκληση δημοσίου ενδιαφέροντος, να προσέλθει ένας ικανός αριθμός υποψηφίων με υψηλά προσόντα που θα ορίζει η προκήρυξη και η αξιολόγηση των υποψηφίων να γίνεται από επιτροπή που παρέχει υψηλές εγγυήσεις αξιοκρατικής και διαφανούς κρίσης.

Αυτή η ειδική επιτροπή που θα αξιολογήσει τους υποψηφίους μπορεί να κάνει μια σύντομη λίστα, μια short list, τριών ατόμων, των καλύτερων σε προσόντα, προς τον Υπουργό Δικαιοσύνης και από εκεί να επιλέγει ο Υπουργός Δικαιοσύνης. Μια τέτοια επιτροπή αξιολόγησης θα μπορούσε να συνίσταται από έναν εκπρόσωπο του ΑΣΕΠ, από έναν εκπρόσωπο της ολομέλειας των προέδρων των δικηγορικών συλλόγων, από ένα μέλος ΔΕΠ των ποινικών επιστημών, από έναν αφυπηρετήσαντα αντεισαγγελέα του Αρείου Πάγου ή εκπρόσωπο ανώτατου δικαστηρίου της χώρας. Ενδεικτική είναι η απαρίθμηση και όχι αποκλειστική.

Τρίτον, σε ό,τι αφορά την συγκρότηση των εξεταστικών επιτροπών. Στο νομοσχέδιο ορίζεται ότι με απόφαση του Υπουργού Δικαιοσύνης συγκροτούνται οι εξεταστικές επιτροπές, η επταμελής κεντρική εξεταστική επιτροπή και οι τριμελείς επιτροπές διαγωνισμού. Δεν μπορεί να είναι αυτοκρατορική η επιλογή από οποιονδήποτε Υπουργό Δικαιοσύνης. Θα πρέπει να στηρίζεται σε προηγούμενη αντικειμενική διαδικασία. Και ενώ τα μέλη ΔΕΠ προβλέπεται ότι θα επιλέγονται με δημόσια κλήρωση στο Υπουργείο Δικαιοσύνης, δεν υπάρχει καμμία πρόνοια ούτε για τους δικαστικούς λειτουργούς που θα συμμετέχουν στις εξεταστικές επιτροπές, ούτε για το αστυνομικό προσωπικό ούτε για το ιατρικό προσωπικό.

Εάν θα γίνεται κατά τους ορισμούς του Κώδικα Οργανισμού Δικαστηρίων και Κατάστασης Δικαστικών Λειτουργών πρέπει να το ορίσουμε με σαφήνεια ή αλλιώς το Ανώτατο Δικαστικό Συμβούλιο, γιατί θα συμμετέχουν και ανώτατοι δικαστικοί λειτουργοί στη συγκρότηση των εξεταστικών επιτροπών. Δεν μπορεί να είναι όμως μόνη και απροϋπόθετη η επιλογή από τον Υπουργό Δικαιοσύνης.

Τέλος, υπάρχει ένα θέμα το οποίο μου έχει προξενήσει πολύ μεγάλη εντύπωση. Δεν ανήκει στις ρυθμίσεις για τη Δικαστική Αστυνομία, αλλά τις πρόσθετες ρυθμίσεις του Υπουργείου Δικαιοσύνης.

Κύριε Υπουργέ, δεν έχω καταλάβει ποια ήταν η ανάγκη που σας ώθησε στο άρθρο 48. Με το άρθρο 48 τροποποιείτε τον δικονομικό κανονισμό του Ελεγκτικού Συνεδρίου. Από την αρμοδιότητα προσυμβατικού ελέγχου του Ελεγκτικού Συνεδρίου εξαιρείτε νομικά πρόσωπα και οργανισμούς του δημοσίου στους οποίους απώλεσε την πλειοψηφία των μετοχών ή τη δυνατότητα διορισμού της πλειοψηφίας των μελών της διοίκησης το δημόσιο. Ποιους οργανισμούς, δημόσιες επιχειρήσεις ή νομικά πρόσωπα έχετε υπ’ όψιν σας; Ποιες επιχειρήσεις του δημοσίου έχετε υπ’ όψιν σας, όπου απωλέσθηκε ο έλεγχος της πλειοψηφίας του μετοχικού κεφαλαίου από το ελληνικό δημόσιο και ζητάτε να μην υπάγονται στον προσυμβατικό έλεγχο του Ελεγκτικού Συνεδρίου;

Διότι η ολομέλεια του Ελεγκτικού Συνεδρίου έχει άλλη άποψη από εσάς. Κυρίες και κύριοι συνάδελφοι, η ολομέλεια του Ελεγκτικού Συνεδρίου έχει αποφανθεί ότι με ευέλικτα κριτήρια του Σώματος, δηλαδή του Ελεγκτικού Συνεδρίου, πρέπει εξατομικευμένα κάθε φορά να αποφασίζεται εάν κάτι υπάγεται στον προσυμβατικό έλεγχο του Ελεγκτικού Συνεδρίου ή όχι. Αυτά τα κριτήρια δεν αφορούν την πλειοψηφία του μετοχικού κεφαλαίου ή τον έλεγχο της πλειοψηφίας του διοικητικού συμβουλίου του συγκεκριμένου οργανισμού ή νομικού προσώπου, αλλά τον δημόσιο σκοπό υπέρ του οποίου δρα ένα νομικό πρόσωπο.

Αν από τη σύσταση και λειτουργία του νομικού προσώπου προκύπτει εξυπηρέτηση δημοσίου συμφέροντος ή δημόσιου σκοπού, θα έπρεπε να προβλέπεται και πάλι ο προσυμβατικός έλεγχος του Ελεγκτικού Συνεδρίου.

Και με την εισήγηση αυτή της ολομέλειας του Ελεγκτικού Συνεδρίου πάτε κόντρα; Για ποιον λόγο εξαιρείτε κρίσιμους οργανισμούς που θα προβούν σε συμβάσεις προμηθειών, έργων και υπηρεσιών για πολύ υψηλά ποσά; Θα σας συνιστούσα το άρθρο 48 να το αποσύρετε, πολύ περισσότερο που το Ελεγκτικό Συνέδριο σας λέει «αφήστε εγώ να αποφασίσω με σειρά κριτηρίων που παρέχει η νομολογία αλλά και η επιστήμη».

Κύριε Πρόεδρε, σας ευχαριστώ για την ανοχή σας. Είχα να πω πολύ περισσότερα. Ελπίζω να μου δοθεί η ευκαιρία στη δευτερολογία και ελπίζω ότι ο Υπουργός Δικαιοσύνης θα ανταποκριθεί στις παρατηρήσεις μας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Θεωρητικά μόνο αν μου επιτρέπετε να πω ότι όπου ορίζεται δικαστικός λειτουργός και δεν αναφέρεται ειδικά ότι ορίζεται από το Ανώτατο Δικαστικό Συμβούλιο -σωστή παρατήρηση- δεν χρειάζεται αυτό να το πει ο κοινός νομοθέτης, γιατί προβλέπεται και από το άρθρο 90 του Συντάγματος παράγραφος 1 αλλά και από τον οργανισμό δικαστηρίων. Σωστή όμως η παρατήρηση. Εκτός διαδικασίας το λέμε.

**ΧΑΡΑΛΑΜΠΟΣ ΚΑΣΤΑΝΙΔΗΣ:**  Ερμηνευτικά μπορείτε να το πείτε αυτό που λέτε, κύριε Πρόεδρε. Αλλά στη νομοθετική πρωτοβουλία τίποτε δεν νοείται οίκοθεν, πρέπει να ορίζεται ρητά.

**ΠΡΟΕΔΡΕΥΩΝ (Χαράλαμπος Αθανασίου):** Σωστή άποψη, σεβαστά όλα. Απλώς είπα ότι εξυπακούονται αυτά.

Τον λόγο έχει τώρα η κ. Μαρία Κομνηνάκα, ειδική αγορήτρια του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Ξεκινώντας την επεξεργασία του νομοσχεδίου στην αρχική μας τοποθέτηση στην επιτροπή μιλούσαμε τότε για τις μεγάλες καταστροφές από την πυρκαγιά της Πεντέλης στην ανατολική Αττική. Μέχρι να έρθει το νομοσχέδιο στην ολομέλεια σε λιγότερο από μια βδομάδα ακολούθησε Δαδιά, Λέσβος, Ηλεία και η μαύρη λίστα συνεχώς πολλαπλασιάζεται. Δεκάδες χιλιάδες στρέμματα δάσος, φυσικός πλούτος, σπίτια, καλλιέργειες, λαϊκή περιουσία έγιναν στάχτη. Όπως στάχτη και αποκαΐδια έγιναν και τα επιχειρήματα της Κυβέρνησης για τη γνωστή ετοιμότητα που αναμασάτε κάθε χρόνο.

Όμως κάθε χρόνο με τον πλέον τραγικό τρόπο αναδεικνύεται η παντελής έλλειψη της πρόληψης, λέξη διαχρονικά άγνωστη για όλες τις κυβερνήσεις, όπως και οι τραγικές ελλείψεις σε μέσα και ανθρώπινο δυναμικό που ξεπερνούν, πραγματικά, με αυτοθυσία κάθε όριο ανθρώπινης αντοχής, χωρίς όμως να μπορούν να αποτρέψουν αυτά τα καταστροφικά αποτελέσματα. Και, βέβαια, θέτουν σε κίνδυνο και τη δική τους ζωή και ασφάλεια. Τους περισσότερους από αυτούς μετά,, βέβαια ούτε καν αποδέχεστε να τους μονιμοποιήσετε, τους εποχικούς, πενταετούς, επταετούς θητείας, το οποίο κατ’ επανάληψη ζητάμε και με πρόσφατη τροπολογία που καταθέσαμε και παλιότερα. Αλλά τους επιφυλάσσετε και κάποιες φορές άλλου είδους υποδοχή.

Και παρουσιάζεται το οξύμωρο, να πλεονάζουν τελικά στην ώρα της μάχης τα περιπολικά έναντι των πυροσβεστικών. Για αυτό και ως μόνο αντίδοτο στην πυρκαγιά έρχεται το μήνυμα του «112» για την εκκένωση των περιοχών και κατά τα άλλα ας παλεύει ο λαός μόνος του και αβοήθητος να σώσει το σπίτι του, όπως άλλο τόσο μόνος του και αβοήθητος παλεύει μετά να επουλώσει τις πληγές του με τις τεράστιες καθυστερήσεις και τις ανεπαρκείς συνήθως αποζημιώσεις που τους δίνετε.

Γιατί όλες οι κυβερνήσεις διαχρονικά δείχνετε μεγαλύτερη σπουδή να ενισχύσετε και να εκσυγχρονίσετε την κατασταλτική λειτουργία και τους αντίστοιχους μηχανισμούς του κράτους σε αντίθεση με τις πραγματικές ανάγκες των εργαζομένων και του λαού για τις οποίες συνειδητά αδιαφορείτε.

Μετά, λοιπόν, την ίδρυση της Πανεπιστημιακής Αστυνομίας τώρα προχωράτε στη σύσταση και ένταξη ενός νέου αστυνομικού σώματος αυτή τη φορά στο χώρο της δικαιοσύνης και μάλιστα με αυξημένες και σύνθετες αρμοδιότητες. Η όλη επιχειρηματολογία που το συνοδεύει είναι και αντιφατική και σαθρή κατά τη γνώμη μας. Είναι μια από τις πολλές ρυθμίσεις που έρχονται στο όνομα της πολύπαθης επιτάχυνσης της δικαιοσύνης. Τι κι αν παρά τις τόσες μεταρρυθμίσεις οι λαϊκές υποθέσεις συνεχίζουν να χρονίζουν; Αντίθετα αυτές που βρίσκουν πιο γρήγορο δρόμο είναι οι επενδυτικές υποθέσεις. Για αυτές, μάλιστα, πήρατε τα κατάλληλα μέτρα με ίδρυση πολυτελών τμημάτων, με επαρκές και εξειδικευμένο προσωπικό και δικαστές.

Αντίθετα, στην αιτιολογική έκθεση αναφέρεται με προκλητικό τρόπο ότι τα προβλήματα στα δικαστήρια, που αναγκαστήκατε κι εσείς να ομολογήσετε ότι υπάρχουν, δεν μπορούν να επιλυθούν από τους υπηρετούντες σε αυτά υπάλληλους εξαιτίας των μεγάλων κενών. Επικαλείστε, δηλαδή, τα υπαρκτά προβλήματα που έχει δημιουργήσει η δική σας πολιτική, όπως και όλων των προκατόχων σας, για να δικαιολογήσετε την ίδρυση της Δικαστικής Αστυνομίας, ενώ αυτό που θα έπρεπε να έχετε κάνει ήδη είναι η πρόσληψη ικανού αριθμού δικαστικών υπαλλήλων, η δημιουργία υποδομών κ.λπ..

Και τώρα βρήκατε τη μαγική λύση της Σχολής των Δικαστικών Υπαλλήλων. Και ως τότε, κύριε Υπουργέ, τι θα γίνει με τα κενά, που όχι απλά παραμένουν, αλλά πολλαπλασιάζονται λόγω των συνταξιοδοτήσεων, αφού σε όλο αυτό το διάστημα έχετε παγώσει τις τοποθετήσεις και τους διαγωνισμούς, αλλά δεν βελτιώνετε και τις συνθήκες, τους μισθούς και λοιπά, για να υπάρξει και μεγαλύτερο ενδιαφέρον διορισμού και να μην το επικαλείστε συνεχώς ως δικαιολογία;

Παρουσιάζετε, μάλιστα, τη Δικαστική Αστυνομία ως φάρμακο διά πάσαν νόσον, σε τέτοιο βαθμό που έφτασε μάλιστα ο εισηγητής της Πλειοψηφίας στην επιτροπή -ευτυχώς δεν το επικαλέστηκε και εδώ- να επικαλεστεί μέχρι ότι θα επιτρέψει την ίδρυση και λειτουργία ιατρείων εντός των δικαστικών μεγάρων στελεχωμένων από ιατρικό και νοσηλευτικό προσωπικό, που θα υπηρετεί στη Δικαστική Αστυνομία. Αλήθεια, αυτά που τα βρήκατε γραμμένα, κύριε εισηγητά; Εδώ δεν βρέθηκε ούτε ένας γιατρός σε πρόσφατο σοβαρό περιστατικό λιποθυμίας μιας υπαλλήλου στο Εφετείο της Αθήνας, αν δεν κάνω λάθος. Φυσικά, τέτοιου είδους λειτουργίες δεν προβλέπονται ούτε θα μπορούσαν, βέβαια, να προβλεφθούν. Όμως, αυτό που επιδιώκετε ακόμα και μέσα από τέτοιες εξόφθαλμες –θα μου επιτρέψετε- φαντασιώσεις είναι να κρυφτεί ότι η εισαγωγή ενός αστυνομικού κατασταλτικού μηχανισμού στη λειτουργία της δικαιοσύνης χειροτερεύει στην πραγματικότητα για τον λαό και τους εργαζόμενους σ’ αυτή, αντί να βελτιώνει την ίδια τη λειτουργία και απονομή της.

Ακόμα και τις δικές σας τις αστικές εγγυήσεις για ανεξαρτησία και αυτοτέλεια της δικαιοσύνης, τις κάνετε κουρελόχαρτο, όταν σε αυτή εντάσσονται μηχανισμοί που προσιδιάζουν περισσότερο στην εκτελεστική λειτουργία του κράτους με εξουσιαστικές αντιλήψεις και ανάλογη δομή και ιεραρχία. Εξάλλου, είναι γνωστό ότι το δικονομικό μας σύστημα είναι εντελώς διαφορετικό από το αμερικάνικο, από το οποίο προφανώς δανείστηκαν οι συντάκτες του νομοσχεδίου τις συγκεκριμένες ιδέες. Στη χώρα μας οι εισαγγελικές αρχές είναι δικαστικές αρχές, δεν έχουν σχέση με τη δομή και λειτουργία των εισαγγελικών υπηρεσιών στις ΗΠΑ. Το Σώμα αυτό θα λειτουργεί όχι ανεξάρτητα αλλά σε συντονισμό και συμπληρωματικά με την Ελληνική Αστυνομία, όπως ρητά αναφέρει το ίδιο το νομοσχέδιο, που λέει ότι οι αρμοδιότητες της διεύθυνσης και των περιφερειακών υπηρεσιών αυτής δεν καταργούν τις διατάξεις που αναθέτουν όμοιες ή αντίστοιχες αρμοδιότητες στην ΕΛΑΣ και τα λοιπά δημόσια όργανα.

Στόχος, λοιπόν, της ίδρυσής του είναι η πιο αποτελεσματική λειτουργία και απονομή της δικαιοσύνης, όχι όμως για τα συμφέροντα των εργαζομένων και των λαϊκών στρωμάτων. Γι’ αυτούς η δικαιοσύνη γίνεται συνεχώς όλο και πιο εχθρική και απρόσιτη με αλλεπάλληλες αντιδραστικές μεταρρυθμίσεις, όπως έγινε πρόσφατα με τον νέο Κώδικα Δικαστηρίων. Ο πραγματικός στόχος είναι η επιβολή της αντιλαϊκής νομοθεσίας σε όφελος των επιχειρηματικών ομίλων και των διαφόρων μεγαλοσχημόνων και η ποινικοποίηση εργατικών λαϊκών αγώνων κ.λπ.. Ο προσανατολισμός αυτός προδίδεται ακόμη και από τα επιχειρήματα που χρησιμοποιήσατε, για να πείσετε στη συζήτηση που προηγήθηκε στις επιτροπές. Είναι πολύ χαρακτηριστικό το παράδειγμα που επικαλέστηκε στην επιτροπή εισηγητής της Πλειοψηφίας για έναν μεγαλοεπιχειρηματία, τεράστιας λιβεριανής επιχείρησης, που παρέμεινε προφυλακισμένος επί μακρόν, γιατί, λέει, οι δικαστικές αρχές δεν μπορούσαν να αντιληφθούν τη λειτουργία των offshore επιχειρήσεων, τις οποίες μάλιστα χαρακτήρισε ως ένα χρήσιμο εργαλείο της σύγχρονης παγκόσμιας οικονομίας. Σε αυτά θα έρθουν να διαφωτίσουν οι ειδικοί της Δικαστικής Αστυνομίας τις δικαστικές αρχές; Δεν μπορείτε, πραγματικά, με τίποτα να κρύψετε τον καημό σας.

Υπάρχει, πράγματι, σήμερα η ανάγκη για συγκροτημένη και θεσμοθετημένη παροχή επιστημονικής και τεχνικής συνδρομής σε δικαστικούς και εισαγγελικούς λειτουργούς. Η υπάρχουσα κατάσταση με τους κάθε φορά διορισθέντες πραγματογνώμονες είναι όντως προβληματική, και το αναγνωρίζουμε. Ωστόσο, τέτοιου είδους υπηρεσίες μπορεί και πρέπει να ανατεθούν σε ένα πιο ανεξάρτητο, εξειδικευμένο επιστημονικό προσωπικό, το οποίο ταυτόχρονα δεν θα υφίσταται τις εξαρτήσεις, τις υποχρεώσεις και τις πιέσεις που απορρέουν από την ως άνω αστυνομική του ιδιότητα και την ιεραρχική δομή του αστυνομικού θεσμού.

Ακόμα όπως εύστοχα παρατηρεί και η μειοψηφία του διοικητικού συμβουλίου της Ένωσης Δικαστών και Εισαγγελέων, οι εκθέσεις αυτές θα αποτελούν κατά κάποιον τρόπο οιονεί εκθέσεις πραγματογνωμοσύνης, χωρίς ωστόσο να τηρούνται οι ελάχιστες εγγυήσεις τόσο του Κώδικα Ποινικής όσο και Πολιτικής Δικονομίας, όπως, για παράδειγμα, είναι η δυνατότητα των διαδίκων να ορίζουν τεχνικό σύμβουλο ο οποίος θα έχει το δικαίωμα να παρίσταται κατά τις εργασίες των πραγματογνωμόνων, να ζητά πληροφορίες, καθώς και να εξετάζει το αντικείμενο της πραγματογνωμοσύνης και, τελικά, να υποβάλλει έκθεση με τις παρατηρήσεις του, ή όπως είναι το δικαίωμα των διαδίκων να υποβάλλουν αίτηση εξαίρεσης του πραγματογνώμονα ή αίτημα για διεύρυνση ή εξειδίκευση των θεμάτων στα οποία αφορά, και άλλα. Η πρόβλεψη, λοιπόν, αυτή είναι αντίθετη με τον διακηρυγμένο κύριο στόχο λειτουργίας της νέας υπηρεσίας, που υποτίθεται ότι είναι η συμβολή της σε επιστημονικά ή τεχνικά θέματα και η ανάθεση πραγματογνωμοσύνης στο προσωπικό της με όλες τις εγγυήσεις, όμως, των εύλογων και δικαιολογημένων συμφερόντων των διαδίκων.

Αντίστοιχα, δεν μας βρίσκει σύμφωνους η αποκλειστική ανάθεση των προκαταρκτικών εξετάσεων, προκαταρκτικών και ανακριτικών, στην υπό συγκρότηση Δικαστική Αστυνομία. Ήδη σήμερα ένα μέρος αυτών των πράξεων που διενεργούνται στα πλαίσια τους -συνήθως οι πιο σοβαρές περιπτώσεις- ανατίθενται τόσο σε αστυνομικές αρχές όσο και σε πταισματοδίκες. Με το παρόν νομοσχέδιο αυτές ανατίθενται αποκλειστικά στους αστυνομικούς υπαλλήλους της Δικαστικής Αστυνομίας. Όμως, ποια εχέγγυα, αλήθεια, υπάρχουν πέρα από το πτυχίο Νομικής Σχολής πως οι υπάλληλοι του πολιτικού τομέα της Δικαστικής Αστυνομίας θα ανταποκριθούν θετικότερα στα ανακριτικά καθήκοντα, προκειμένου όπως λέτε, να αντιμετωπιστούν τα υπάρχοντα προβλήματα που επιβάλλουν τη σύσταση αυτής της υπηρεσίας, όταν μάλιστα αυτοί οι υπάλληλοι είναι δεδομένο ότι υπόκεινται στην ιεραρχική δομή και υποταγή ενός μηχανισμού με στρατιωτικά με στρατιωτική δομή και διέπονται από τους αντίστοιχους κανόνες του;

Οι ανακριτικές πράξεις με την αυξημένη ενδεχομένως τυπική νομιμοποίηση που αυτές θα αποκτούν μέσα από αυτή τη διαδικασία σε «αποστειρωμένο» περιβάλλον δεν συνεπάγονται και επιτάχυνση των διαδικασιών ούτε την καλύτερη απονομή της δικαιοσύνης. Αντίθετα, συνεπάγονται κινδύνους για τη διασφάλιση των δικαιωμάτων του κατηγορουμένου από περιπτώσεις αυθαιρεσιών.

Ακόμα ενώ ως κύριος σκοπός της σύστασης Δικαστικής Αστυνομίας προβλέπεται η υποβοήθηση του έργου των δικαστικών και εισαγγελικών αρχών, όμως ήδη από τις διατάξεις του νομοσχεδίου ο σκοπός αυτός υπερακοντίζεται και επεκτείνεται στα αμιγώς αστυνομικά έργα της ευταξίας και φύλαξης των δικαστηρίων, της φύλαξης δικαστικών και εισαγγελικών λειτουργών, που κατά τη γνώμη μας απαιτούν και πιο σύνθετα -αν θέλετε- καθήκοντα, με κίνδυνο μάλιστα οι αρμοδιότητες αυτές να διευρυνθούν υπέρμετρα με τα αναμενόμενα προεδρικά διατάγματα που εξήγγειλε ο κύριος Υπουργός, αφού η απαρίθμηση των αρμοδιοτήτων στο νόμο είναι ενδεικτική μόνο και όχι περιοριστική. Έτσι, μέσα από τη σύσταση αυτού του νέου σώματος είναι δυνατόν συνεχώς να επεκτείνεται η πιο σφιχτή σύμπλευση των λειτουργιών της εκτελεστικής με τη δικαστική εξουσία για τη θωράκιση του αστικού κράτους.

Επομένως, η σύσταση της Δικαστικής Αστυνομίας, όπως εισάγεται με το συζητούμενο νομοσχέδιο, ουσιαστικά δεν εξυπηρετεί την ανάγκη για επιτάχυνση και βελτίωση της λειτουργίας και απονομής της δικαιοσύνης προς όφελος των εργαζομένων και των λαϊκών στρωμάτων, αλλά αντίθετα δημιουργεί νέους κινδύνους για τα δικαιώματα και τις ελευθερίες. Γι’ αυτόν τον λόγο καταψηφίζουμε τα σχετικά άρθρα που αποτελούν και τον κύριο όγκο του νομοσχεδίου.

Τέλος, σχετικά με κάποια από τα υπόλοιπα άρθρα του νομοσχεδίου, επισημάναμε και στην επιτροπή ότι δημιουργεί σοβαρούς κινδύνους για τα δικαιώματα των διαδίκων η εισαγωγή του θεσμού των τηλεδικών στη διαδικασία του Ελεγκτικού Συνεδρίου με το άρθρο 49.

Κατά την προσφιλή, βέβαια, τακτική της Κυβέρνησης, όπως έκαναν και οι προκάτοχοί της πολλές φορές, ξεκινάτε από μια διαδικασία που προφανώς θεωρείτε ότι θα προκαλέσει μικρότερες αντιδράσεις, ώστε στη συνέχεια και με βάση αυτή την εμπειρία να επεκταθεί σταδιακά και σε άλλες διαδικασίες, γιατί, ακριβώς, γνωρίζετε τη δικαιολογημένη και σφοδρή αντίθεση της πλειοψηφίας του νομικού κόσμου στον θεσμό των τηλεδικών, η οποία εκφράστηκε και κατά την πρόσφατη ψήφιση του Κώδικα Δικαστηρίων.

Όσο για τα άρθρα 50 και 51, σωστά φέρνετε τη ρύθμιση και ελπίζουμε οι αλλαγές που εξήγγειλε χθες ο κύριος Υπουργός για το ότι κάνει δεκτές τις παρατηρήσεις της Ολομέλειας για κάλυψη και των λοιπών περιπτώσεων και του δεύτερου διαστήματος του lockdown, να ενσωματωθούν. Πράγματι δεν τις έχουμε δει ακόμα. Πιστεύουμε ότι θα ενσωματωθούν στην πορεία.

Όμως, αν θέλετε, είναι κι αυτό ενδεικτικό των προβλημάτων που φέρνει για μια ακόμα φορά η πρόχειρη νομοθέτησή σας. Είναι ενδεικτικό των προβλημάτων της ερμηνείας αλλά και των αδικαιολόγητων παραλείψεων. Ακόμα και την τωρινή ρύθμιση, πάλι «κολοβή» τη φέρατε και αυτή, μέχρι να γίνουν οι παρούσες επισημάνσεις που, τελικά, προκαλούν και μεγάλη ανασφάλεια αλλά και αναστάτωση στους διαδίκους και στους δικηγόρους για τον κίνδυνο απώλειας σημαντικών δικονομικών δικαιωμάτων, όπως ήταν αυτό της έφεσης και της αναίρεσης, τα οποία εκ των υστέρων, βέβαια, κάθε φορά τρέχετε να «μπαλώσετε».

Θα πω τώρα δυο λόγια για την τροπολογία, αφού έτσι κι αλλιώς λάβαμε γνώση αυτής χθες το βράδυ. Κατ’ αρχάς, μια επισήμανση, κύριε Υπουργέ, ως προς τη διαδικασία. Η Κυβέρνηση είναι, πραγματικά, αδιόρθωτη, παρά τις γνωστές διακηρύξεις για την ορθή νομοθέτηση κ.λπ.. Για πολλοστή φορά εισάγεται ένα σοβαρό ζήτημα όπως αυτό του ορισμού του εκπροσώπου τύπου των δικαστηρίων με μια τροπολογία της τελευταίας στιγμής. Πριν από λίγο καιρό συζητήθηκε και ψηφίστηκε ο Κώδικας Δικαστηρίων. Γιατί δεν το φέρατε εκεί, κύριε Υπουργέ, ή έστω και στο σώμα του νομοσχεδίου, προκειμένου να μπορέσουν να εκφραστούν απόψεις; Δεν έγινε από λάθος. Είναι συνειδητή επιλογή σας, γιατί θεωρείτε προφανώς ότι μ’ αυτόν τον αιφνιδιαστικό και ύπουλο τρόπο νομοθέτησης, θα αποφεύγεται κάθε φορά η ουσιαστική συζήτηση και θα προλαβαίνετε, αν θέλετε, και τις αντιδράσεις.

Ως προς την ουσία της τροπολογίας, ποια πραγματικά ανάγκη -και μάλιστα επείγουσα, για να έλθει μ’ αυτόν τον τρόπο- υπαγορεύει τον ορισμό εκπροσώπου τύπου των δικαστηρίων και των εισαγγελιών της χώρας, όπως εισάγετε με τα δύο πρώτα άρθρα της τροπολογίας; Μήπως, τελικά, για να διασκεδαστούν οι αρνητικές εντυπώσεις στον λαό και να καταπνιγεί η δικαιολογημένη δυσφορία που νιώθει από προκλητικές πολλές φορές αποφάσεις των δικαστηρίων, όπως για το άγριο «πετσόκομμα» των αναδρομικών των συνταξιούχων για τους γνωστούς λόγους δημοσίου συμφέροντος που επικαλούνται κάθε φορά, όπως έκανε και πριν από λίγες εβδομάδες το Σ.τ.Ε. ή, βέβαια, και για την αποφυλάκιση πολύ πρόσφατα από το μικτό ορκωτό δικαστήριο του γνωστού κατηγορούμενου στην υπόθεση του βιασμού ανηλίκων; Είναι αποφάσεις που σε κάθε περίπτωση αναδεικνύουν την ταξική μεροληψία της δικαιοσύνης σε όλο της το μεγαλείο.

Ο στόχος, όμως, είναι και βαθύτερος απ’ αυτό και ευρύτερος. Εντάσσεται, πραγματικά, στη λογική των δικαστηρίων τα οποία λειτουργούν με όρους κόστους-οφέλους, με managers, σα να πρόκειται για επιχειρήσεις, όπως αποτυπώθηκε και στον Κώδικα Δικαστηρίων. Τέτοια δικαστήρια έχουν ανάγκη και από έναν εκπρόσωπο τύπου για να πλασάρει καλύτερα στον λαό το παρεχόμενο δικαστικό «προϊόν», όσο κακής ποιότητας και όσο επιζήμιο και αν είναι για τις υλικές και πνευματικές ανάγκες αυτού και, μάλιστα, να το επιβάλλει μ’ έναν τέτοιο τρόπο που δεν θα μπορεί να επιδέχεται αμφισβητήσεις. Αυτό εννοεί η αιτιολογική έκθεση της τροπολογίας όταν αναφέρει ως στόχο των εισαγόμενων διατάξεων την ενίσχυση της εμπιστοσύνης των πολιτών στη δικαιοσύνη.

Κατά τα άλλα, με το άρθρο 4 της τροπολογίας εισάγεται ένας νέος πίνακας μεταφραστών του Υπουργείου Δικαιοσύνης, ενώ ακόμα, κύριε Υπουργέ, παραμένει άλυτο και με σοβαρή ευθύνη της Κυβέρνησης το πρόβλημα της κατοχύρωσης των εργασιακών και ασφαλιστικών δικαιωμάτων των δικαστικών διερμηνέων και μεταφραστών στα ποινικά δικαστήρια, όπως βέβαια και της τεράστιας καθυστέρησης στην πληρωμή τους.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** … (Δεν ακούστηκε)

**ΜΑΡΙΑ ΚΟΜΝΗΝΑΚΑ:** Ναι, όμως δεν λύνετε αυτό το ζήτημα των δικαστικών διερμηνέων.

Αλλά και στο γνωστό και πολύπαθο κατά τη γνώμη μας ζήτημα της εκκαθάρισης και της ενταλματοποίησης των αμοιβών των δικηγόρων της νομικής βοήθειας, το οποίο μέχρι σήμερα παραμένει άλυτο με βαριά πολιτική ευθύνη της Κυβέρνησης και παρά τις αντίθετες κάθε φορά υποσχέσεις, με αποτέλεσμα σήμερα να παραμένουν μέχρι και για τέσσερα σχεδόν χρόνια απλήρωτοι εκατοντάδες δικηγόροι του θεσμού, ποια είναι η νέα θεσπιζόμενη λύση που προκρίνει η Κυβέρνηση; Αφού τους ενέπαιξε επί τόσα χρόνια με τις υποτιθέμενες λύσεις, όπως τελευταία με τον ν.4842/2021 και την περιβόητη υπουργική απόφαση που περιμέναμε, αλλά ποτέ δεν την είδαμε, καταφεύγετε πάλι στη γνωστή συνταγή. Αντί να επιλύσετε το πρόβλημα προσλαμβάνοντας το αναγκαίο προσωπικό, όπως οφείλατε να είχατε κάνει τόσα χρόνια και δεν το κάνατε όχι, βέβαια, από ανικανότητα αλλά από συνειδητή πολιτική επιλογή, μεταφέρετε τώρα την υποχρέωση με απαράδεκτο τρόπο στους δικηγορικούς συλλόγους και τους δικηγόρους για να το αντιμετωπίσουν με τα δικά τους μέσα, μόνο και μόνο για να φύγει αυτή η ευθύνη από πάνω σας.

Γι’ αυτόν τον λόγο, λοιπόν, και θα καταψηφίσουμε και την τροπολογία στο σύνολό της.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κυρία Κομνηνάκα.

Τον λόγο τώρα έχει ο ειδικός αγορητής της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Σηκώνοντας το γάντι που έριξε το ΠΑΣΟΚ και το Κίνημα Αλλαγής, κύριε Καστανίδη, εμείς συμφωνούμε αύριο κιόλας, που είναι η τελευταία μέρα λειτουργίας της Βουλής, να συνεδριάσει η Επιτροπή Θεσμών και Διαφάνειας. Συμφωνούμε γιατί αυτό προστάζει η λογική και έχουμε αποδείξει κάτι παραπάνω από τρία χρόνια που βρισκόμαστε στο ελληνικό Κοινοβούλιο ότι υπηρετούμε τη λογική έξω από κομματικές αγκυλώσεις ή οτιδήποτε άλλο. Ό,τι είναι λογικό μάς βρίσκει σύμφωνους. Δεν συμβαίνει το ίδιο, όμως, όταν κάτι λογικό ζητάει η Ελληνική Λύση. Εκεί εγείρονται θέματα πολιτικής σύμπλευσης ή ό,τι άλλο. Δεν ξέρω τι φοβάται ο καθένας.

Όταν πριν από ένα χρόνο έκανε τις ίδιες καταγγελίες ο Πρόεδρος της Ελληνικής Λύσης Κυριάκος Βελόπουλος, αδιαφόρησε όλο το Κοινοβούλιο. Τώρα που το κακό ήλθε σε εσάς, ευαισθητοποιηθήκατε και φέρνετε το θέμα στην επιφάνεια. Δεν πειράζει. Εμείς είμαστε μαζί σας. Εννοείται ότι πρέπει να συνεδριάσει αύριο, τάχιστα, άμεσα η Επιτροπή Θεσμών και Διαφάνειας.

Θα επαναλάβω τη χθεσινή δήλωση του Προέδρου μας μετά την αποκάλυψη από πλευράς Νίκου Ανδρουλάκη ότι εδώ πλέον, κύριε Υπουργέ, τίθεται θέμα λειτουργίας της δημοκρατίας και τα πράγματα είναι πάρα πολύ σοβαρά. Η Κυβέρνηση θα πρέπει να απαντήσει, γιατί η Κυβέρνηση διαθέτει μυστικές υπηρεσίες.

Προσέξτε να δείτε, κύριε Υπουργέ: Αν την καταγγελία αυτή την κάνει ο Βελόπουλος, δεν ασχολείται κανείς. Την κάνει ο Νίκος Ανδρουλάκης και δείτε λίγο: Για κανένα τέταρτο «έπαιξε» το θέμα. Μετά «θάφτηκε». Είναι απίστευτο. Έμπαινες χθες στα ενημερωτικά sites και δεν έβλεπες πουθενά τίποτα. Δεν είναι απίστευτο; Αν την καταγγελία αυτή την έκανε ο κ. Μητσοτάκης, θα είχε ξεσηκωθεί το σύμπαν όλο; Πείτε μου λίγο. Θα είχαμε όλη μέρα ζωντανές συνδέσεις για το θέμα αυτό. Βλέπετε πώς παίζεται το παιχνίδι της επικοινωνίας, πώς ελέγχονται τα μέσα; Λυπάμαι που το λέω αυτό, γιατί είμαι δημοσιογράφος τα τελευταία τριάντα χρόνια.

Δεν είναι ωραία πράγματα αυτά, κύριε Υπουργέ. Δεν ευθύνεστε εσείς προσωπικά για την κατάντια της δημοσιογραφίας, αλλά η Κυβέρνησή σας έχει μεγάλο μερίδιο ευθύνης γι’ αυτό που βιώνουμε σήμερα.

Η υπόθεση αυτή, κύριε Τσιάρα, αφορά το κράτος, αφορά στην Κυβέρνηση, αφορά και σε ιδιώτες; Γιατί έτσι ακούγεται, ότι αφορά και σε ιδιώτες. Το ότι η Ελλάδα είναι ένα τεράστιο ξέφραγο αμπέλι το ξέρουμε όλοι. Παρακολουθούνται τηλεφωνικές συσκευές Προέδρων κομμάτων και όχι μόνο. Απίστευτα πράγματα! Η Κυβέρνηση της Νέας Δημοκρατίας θα πρέπει να πει ονόματα και να δώσει στοιχεία, κύριε Υπουργέ. Γιατί εδώ δεν τίθεται θέμα πλέον «όλα στο φως». Ποιο «όλα στο φως»; Εδώ τίθεται θέμα λειτουργίας της δημοκρατίας και τα πράγματα είναι πάρα πολύ σοβαρά.

Άρα, λοιπόν, συνοψίζω και κλείνω, ναι, κύριε Καστανίδη, άμεση σύγκληση της επιτροπής αύριο, να συνεδριάσει και να έρθει εδώ ο μη πτυχιούχος επικεφαλής της ΕΥΠ και ο πρόεδρος της σχετικής επιτροπής, να μας πουν τι γίνεται.

Κύριε Υπουργέ, άλλο ένα νομοσχέδιο μας φέρνετε για το οποίο μιλάτε για μια ακόμη μεγάλη μεταρρύθμιση στον χώρο της δικαιοσύνης. Έχω την τιμή ως μέλος της επιτροπής να συμμετέχω σχεδόν σε όλα από αυτά τα τρία χρόνια που πέρασαν. Δεν θέλω να κουράσω το ακροατήριο, ούτε τις Ελληνίδες και τους Έλληνες. Τα έχουμε πει πάρα πολλές φορές, για την πολύπαθη δικαιοσύνη με τις μεγάλες ταυτόχρονα μεταρρυθμίσεις. Τι να πούμε για την κατάσταση που επικρατεί στη χώρα; Τι να πούμε για τις ταχύτητες στην απονομή δικαιοσύνης; Δεν φταίτε εσείς μόνο. Είναι μια χρόνια πάθηση.

Η αλήθεια είναι ότι στη χώρα μας η δικαιοσύνη νοσεί. Η αλήθεια είναι ότι η απονομή της δικαιοσύνης στη χώρα μας -και εδώ είναι το πολύ σημαντικό σημείο- κινδυνεύει να χάσει την αξία και τη σημασία της. Αντιλαμβάνεστε γιατί μιλάμε; Και προσέξτε, στα ποινικά δικαστήρια, κυρίως, οι δυσλειτουργίες, οι καθυστερήσεις στην απονομή δικαιοσύνης είναι ακόμη πιο έντονες. Εκεί –ξέρετε- έχουν και άμεσο αντίκτυπο σε κάθε επίπεδο, οι υποθέσεις που φτάνουν στα όρια της παραγραφής, που έχουν πολύ μεγάλο χρόνο αναμονής, φορτωμένα πινάκια, κίνδυνος συμπλήρωσης ανώτατου ορίου προσωρινής κράτησης χωρίς προσδιορισμό δίκης. Δεν πρέπει να ξεχνάμε ότι η ποινική δικαιοσύνη έχει να κάνει, κύριε Υπουργέ, με εγκλήματα, με εξιχνίαση εγκλημάτων, με εντοπισμό δραστών, με τιμωρία των ενόχων αλλά και με τη δικαίωση των θυμάτων. Άρα είναι πολύ σημαντικό.

Στην ποινική, λοιπόν, δικαιοσύνη η γρήγορη εκδίκαση των υποθέσεων είναι ακόμα πιο σημαντική, γιατί με αυτόν τον τρόπο ο εγκληματίας, με την άμεση δηλαδή επιβολή της ποινής και την πραγματική έκτιση της ποινής –και εδώ θα επιμείνω, με την πραγματική έκτιση της ποινής- συνδέει άμεσα το έγκλημα, το κακό που έχει κάνει, με την τιμωρία του. Έκανε το έγκλημα, τιμωρήθηκε αμέσως. Το συνδέει και είναι πολύ σημαντικό αυτό. Φυσικά πολύ σημαντικό είναι και η αποκατάσταση του αισθήματος δικαίου στους πολίτες.

Εδώ θα διαφωνήσουμε με την κ. Σακελλαροπούλου, η οποία κάνει ωμή παρέμβαση, όπως έκανε προχθές. Βεβαίως, το κοινό περί δικαίου αίσθημα, αξιότιμη Πρόεδρε της Δημοκρατίας, κυρία. Σακελλαροπούλου. Καθένας έχει τις ευαισθησίες του και κρίνεται από τις Ελληνίδες και τους Έλληνες.

Σε όλα τα νομοσχέδια, κύριε Υπουργέ, λέτε ότι βάζετε κουκίδες, λιθαράκι, ότι κάνετε μεταρρυθμίσεις που θα ενισχύσουν το δικαστικό σύστημα, θα εκσυγχρονίσουν τις δικαστικές αρχές, τις υπηρεσίες, θα προωθούν την ορθή απονομή δικαιοσύνης κ.λπ.. Τώρα εισάγετε τη Δικαστική Αστυνομία. Σκοπός –λέτε- του νομοσχεδίου είναι η υποβοήθηση του έργου των δικαστικών και εισαγγελικών αρχών, η διασφάλιση της εύρυθμης λειτουργίας των δικαστικών υπηρεσιών.

Είναι αλήθεια ότι η Δικαστική Αστυνομία, κύριε Τσιάρα και κύριε Κώτσηρα, υπήρξε στο παρελθόν αντικείμενο νομοθετικής ρύθμισης, είτε ως αναφορά είτε ως δυνατότητα ίδρυσης με προεδρικό διάταγμα. Βήματα έγιναν, νομοπαρασκευαστικές επιτροπές συγκροτήθηκαν, διαβουλεύσεις έγιναν, Δικαστική Αστυνομία δεν έγινε.

Τώρα, λοιπόν, εν έτει 2022 η Κυβέρνησή σας με αυτό το σχέδιο νόμου και τις διατάξεις έρχεται να ιδρύσει τη Δικαστική Αστυνομία. Παρουσιάζετε, κύριε Υπουργέ, τον θεσμό της Δικαστικής Αστυνομίας ως μια μεταρρύθμιση, μια μεγάλη αλλαγή στον χώρο της δικαιοσύνης.

Να πούμε το εξής, οι νόμοι, οι όποιες μεταρρυθμίσεις πρέπει να αφουγκράζονται τις ανάγκες της χώρας, των πολιτών και φυσικά της κοινωνίας. Στο πλαίσιο γενικότερα της κυβερνητικής πολιτικής πρέπει οι νομοθετικές πρωτοβουλίες να αποτυπώνουν τον προγραμματισμό, τις προτεραιότητες της πολιτείας, να διορθώνει τα κακώς κείμενα, να λύσει προβλήματα και να θεραπεύσει ατέλειες και δυσλειτουργίες. Στη συζήτηση της αρμόδιας επιτροπής που είχαμε, επισήμανα ότι για να υλοποιηθεί η δικαστική αστυνομία, κύριε Υπουργέ, πρέπει να εκδοθούν έξι προεδρικά διατάγματα μετά από προτάσεις Υπουργών και τέσσερις κοινές υπουργικές αποφάσεις. Σπεύσατε να μου πείτε ότι θα έχουν εκδοθεί μέχρι τα τέλη Σεπτέμβρη. Γιατί δεν συμβαίνει κάτι αντίστοιχο και σε άλλα νομοσχέδια που φέρνει η Κυβέρνησή σας; Το επείγον τώρα στον χώρο της δικαιοσύνης είναι η Δικαστική Αστυνομία; Προφανώς όχι. Εσείς ο ίδιος είπατε ότι φέρνετε τώρα το νομοσχέδιο αυτό για τις δόσεις του περιβόητου Ταμείου Ανάκαμψης, για το ότι έχει δεσμευτεί η χώρα έναντι και πρέπει να το εκπληρώσει εν πάση περιπτώσει.

Έχει, λοιπόν, δεσμευτεί για δέσμη μέτρων εκσυγχρονισμού και ψηφιακής ανάπτυξης στα δικαστήρια. Άρα πρέπει να πάρουμε τα λεφτά. άρα πρέπει μέχρι τις 30 Σεπτεμβρίου να τα έχουμε νομοθετήσει όλα αυτά. Γι’ αυτό άλλωστε και το Υπουργείο Προστασίας του Πολίτη έφερε τις προηγούμενες μέρες νομοσχέδιο για την ηλεκτρονική επίδοση δικαστικών εγγράφων, για να φανείτε συνεπείς στις δεσμεύσεις σας ως Κυβέρνηση και κάνετε και αυτό τώρα.

Η απονομή της δικαιοσύνης, όμως, κύριε Υπουργέ δεν είναι μια διοικητική διαδικασία, μια εκκρεμότητα που πρέπει να λυθεί για να είμαστε εντός ορίου. Η δικαιοσύνη αποτελεί μέγιστη αξία. Αποτελεί το έσχατο καταφύγιο του πολίτη και αν θέλετε αποτελεί και τον θεματοφύλακα του Συντάγματος και της δημοκρατίας μας. Έχετε λύσει, λοιπόν, τα μεγάλα και άμεσα προβλήματα που αντιμετωπίζουν τα δικαστήρια της χώρας; Όχι. Ερώτηση: Μπορείτε να το κάνετε εσείς σε τρία χρόνια; Όχι, ούτε παράλογοι είμαστε, ούτε άδικοι μαζί σας. Έχετε λύσει το μεγάλο πρόβλημα υποστελέχωσης των δικαστηρίων, πριν προχωρήσετε στη Δικαστική Αστυνομία; Όχι. Εσείς έχετε πει «όχι, δεν τα έχουμε λύσει». Δεν πρέπει, όμως, αυτό το πρόβλημα να το αντιμετωπίσετε κατά προτεραιότητα τουλάχιστον;

Για να λειτουργήσουν τα δικαστήρια πρέπει να υπάρχει ο απαραίτητος αριθμός δικαστικών υπαλλήλων. Ξέρω, θα μου πείτε ότι με το που άνοιξε η Βουλή θα νομοθετήσετε για τη Σχολή Δικαστικών Υπαλλήλων κ.λπ.. Η υποστελέχωση -και το ξέρετε πάρα πολύ καλά- αποτελεί βασική αδυναμία των δικαστηρίων και έχει παντού αρνητικό αντίκτυπο στον αριθμό των υποθέσεων, στην εκδίκαση των υποθέσεων, στην αναβολή λόγω ωραρίου, τον μεγάλο φόρτο εργασίας των υπηρετούντων δικαστικών υπαλλήλων, παράγοντες που εξ ορισμού, κύριε Υπουργέ, επιβραδύνουν τη διαδικασία. Και εδώ δεν μιλάμε για μερικές δεκάδες θέσεις. Εδώ μιλάμε για χιλιάδες θέσεις.

Άρα, το πρόβλημα είναι πολύ μεγάλο και θα πρέπει αυτό το πρόβλημα να αντιμετωπιστεί κατά προτεραιότητα. Γιατί οι ελλείψεις αυτές συνδέονται με βασικές λειτουργίες του δικαστηρίου, βασικές λειτουργίες που δεν έχουν να κάνουν μόνο με τη δικαστική προστασία, αλλά έχουν να κάνουν –ξέρετε- με την επικοινωνία και την εξυπηρέτηση του πολίτη με τη δικαστική προστασία του.

Γι’ αυτό και το νομοσχέδιο που φέρνετε δεν ρυθμίζει αλλά περισσότερο, κύριε Υπουργέ, διακηρύττει. Γι’ αυτό και το νομοσχέδιο που φέρνετε παραπέμπει σε προεδρικά διατάγματα και υπουργικές αποφάσεις ακόμη και για καθορισμό αρμοδιοτήτων. Γι’ αυτό και το νομοσχέδιο που φέρνετε δεν προβλέπει συγκεκριμένο αριθμό οργανικών θέσεων για τους δημοσίους υπαλλήλους που θα στελεχώσουν τη δικαστική αστυνομία. Γι’ αυτό και στην έκθεση του Γενικού Λογιστηρίου του κράτους δεν προσδιορίζεται καμμία δαπάνη. Δεν ξέρουμε τίποτα, γιατί δεν ξέρετε ούτε πώς θα λειτουργήσει η Δικαστική Αστυνομία, ούτε πότε θα λειτουργήσει η Δικαστική Αστυνομία, τι θα κοστίσει η Δικαστική Αστυνομία και πώς θα αποδώσει η Δικαστική Αστυνομία. Σε αυτά τα τέσσερα, λοιπόν, που είναι το πρώτο μάθημα στα εργαστήρια δημοσιογραφίας, το πώς, το πότε, το τι κ.λπ., δεν έχετε απαντήσεις.

Κοιτάξτε, θα μου πείτε μετά όταν θα ανέβετε στο Βήμα: «Είναι άδικος ο τρόπος που ρωτάτε συνήθως. Δηλαδή, φέρνουμε τη Δικαστική Αστυνομία μετά από χρόνια και υπάρχουν εδώ κόμματα τα οποία δεν το ψηφίζουν»; Είναι άδικο το ερώτημα, γιατί δεν είναι αυτή ακριβώς η ερώτηση. Προφανώς και το δικαστικό σύστημα έχει ανάγκη τη Δικαστική Αστυνομία.

Κύριε Υπουργέ, παρά τις επισημάνσεις που κάναμε, τις παρατηρήσεις και τις ενστάσεις που έχουμε και τις οποίες μεταφέραμε και στις επιτροπές και τις αναφέρουμε σήμερα εδώ, δεν είμαστε αρνητικοί στη Δικαστική Αστυνομία. Δεν είναι όμως και καλώς καμωμένα μέσα στο νομοσχέδιο. Έχουμε ενστάσεις ως προς την υλοποίηση του σχεδίου αυτού.

Θα τα πω εν τάχει για να προχωρήσω.

Η ίδρυση της Δικαστικής Αστυνομίας δεν είναι κάτι απλό. Δεν είναι κάτι διαδικαστικό στον χώρο της δικαιοσύνης. Ακούσαμε τους εκπροσώπους των δικαστών και εισαγγελέων. Ήταν ένα πάγιο αίτημά τους. Είναι χαρακτηριστικό και μας προβλημάτισε και πριν την έναρξη της διαδικασίας σήμερα -το είπα και εχθές- ότι, τόσο η Ένωση Δικαστών και Εισαγγελέων, όσο και η Ένωση Εισαγγελέων, πέρα από το αίτημά τους, διατύπωσαν επιφυλάξεις και προβληματισμούς για τη λειτουργία του θεσμού σύμφωνα με το νομοσχέδιο όπως το φέρνετε εσείς. Το θέλουν μεν, αλλά έχουν επιφυλάξεις ως προς τον τρόπο που το φέρνετε εσείς.

Η Ένωση Εισαγγελέων επισήμανε πόσο σημαντικό είναι η Δικαστική Αστυνομία να υποστηρίξει τους εισαγγελείς στο έργο τους και γι’ αυτό και θα πρέπει οι υπάλληλοι της Δικαστικής Αστυνομίας να τελούν υπό την άμεση διεύθυνση και εποπτεία εισαγγελέα. Από την άλλη πλευρά, η Ένωση Δικαστών και Εισαγγελέων έκανε λόγο για υποστήριξη γενικότερα των δικαστικών αρχών, αναφέροντας ότι είναι σκόπιμο η εποπτεία της Δικαστικής Αστυνομίας να ανατεθεί στον διευθύνοντα τον δικαστικό σχηματισμό της πολιτικής και ποινικής δικαιοσύνης.

Από τα παραπάνω, λοιπόν, είναι προφανές ότι δεν αρκεί να εισάγεται στο δικαστικό σύστημα ο θεσμός της Δικαστικής Αστυνομίας. Το πώς θα εισαχθεί, το πώς θα λειτουργήσει, υπό ποιες προϋποθέσεις είναι εξίσου σημαντικό. Ο νόμος πρέπει να βάζει τις βάσεις και να καθορίζει τα βασικά και τα σημαντικά. Αλλιώς, Τσιάρα, φοβόμαστε ότι η Δικαστική Αστυνομία δεν θα λειτουργήσει και δεν θα λειτουργήσει αποτελεσματικά.

Το κρίσιμο εδώ, λοιπόν, δεν είναι μόνο αν η Δικαστική Αστυνομία με τις υποδιαιρέσεις που κάνετε με το νομοσχέδιο είναι σε θέση να διασφαλίσει την ομαλή λειτουργία των δικαστηρίων, αλλά και αν τα δικαστήρια -και αυτό σας το είπαμε εχθές- είναι σε θέση να συμπεριλάβουν στη λειτουργία τους τη Δικαστική Αστυνομία. Είναι αμφίδρομη αυτή η σχέση. Εδώ προέκυψαν ζητήματα όχι μόνο εποπτείας και διεύθυνσης αλλά ακόμη και στέγασης αυτών των υπαλλήλων, γιατί, πέρα από τον πολιτικό τομέα, προβλέπεται και ο αστυνομικός τομέας, που έχει ως σκοπό την ασφάλεια, την τάξη στα δικαστήρια. Εδώ μιλάμε για δημοσίους υπαλλήλους που θα έχουν αστυνομικά καθήκοντα. Δεν χρειάζεται να επισημάνω, λοιπόν, πόσο απαραίτητη είναι η κατάλληλη εκπαίδευσή τους.

Επίσης, σε ό,τι αφορά τον πολιτικό τομέα δεν μιλάμε μόνο για σύνταξη επιστημονικών, τεχνικών εκθέσεων, αλλά και για διενέργεια προκαταρκτικής εξέτασης και προανάκρισης, που και αυτό είναι πάρα πολύ σημαντικό. Το νομοσχέδιο λέει ότι οι υπάλληλοι που θα στελεχώνουν τη Δικαστική Αστυνομία δεν είναι δικαστικοί υπάλληλοι αλλά δημόσιοι υπάλληλοι. Θα πρέπει το ρυθμιστικό πλαίσιο τώρα να διασφαλίζει όχι μόνο τις απαιτούμενες γνώσεις, αλλά τη συνεχή επιμόρφωση και εκπαίδευση, γιατί ,πραγματικά, κύριε Υπουργέ, η πρόοδος της δίκης αλλά και η έκβασή της, συνδέεται με το έργο αυτών των δημοσίων υπαλλήλων που περιγράψαμε πριν από λίγο.

Κλείνοντας, κύριε Πρόεδρε, να πω το εξής: Ανέφερα χθες την παρατήρηση της Ελληνικής Λύσης στον κύριο Υπουργό στην επιτροπή και είχε την καλοσύνη να απαντήσει. Άκουσα με ενδιαφέρον και τον κ. Καστανίδη να θέτει το θέμα αυτό. Επειδή μιλάμε για κυβερνητικές πολιτικές, κύριε Υπουργέ, αλλά και για δημόσιες συμβάσεις και χρήματα των Ελλήνων φορολογουμένων, θα κλείσω με το άρθρο 48 του νομοσχεδίου. Σας το είπα και χθες ότι δεν μας κάλυψε η απάντησή σας. Ευχαριστούμε, βεβαίως, που μπήκατε στον κόπο να απαντήσετε.

Για το άρθρο 48, λοιπόν, σας ζητήσαμε χθες διευκρινίσεις ως Ελληνική Λύση και μου απαντήσατε ότι νομοθετηθείτε το αυτονόητο, ότι το ξεκαθαρίζετε. Είπατε χαρακτηριστικά ότι είναι αυτονόητο αυτό που κάνετε. Ποιο είναι το αυτονόητο για εσάς, αλλά παρ’ όλα αυτά σπεύδετε να νομοθετήσετε; Ότι εξαιρούνται του πεδίου εφαρμογής του προσυμβατικού ελέγχου του Ελεγκτικού Συνεδρίου οι συμβάσεις που συνάπτουν τα νομικά πρόσωπα «στα οποία το ελληνικό δημόσιο έπαψε να ελέγχει άμεσα ή έμμεσα την πλειοψηφία του μετοχικού κεφαλαίου, και δεν ορίζει ούτε ελέγχει άμεσα ή έμμεσα την πλειοψηφία των μελών της διοίκησής τους». Με άλλα λόγια, κανένας έλεγχος, καμμία λογοδοσία και καμμία διαφάνεια στις συμβάσεις που συνάπτουν αυτά τα νομικά πρόσωπα.

Η Επιστημονική, όμως, Υπηρεσία της Βουλής, κύριε Υπουργέ, στην έκθεσή της που κατατέθηκε χθες το βράδυ μετά την επιτροπή μας, δεν συμμερίζεται τα δικά σας «αυτονόητα», όπως τα περιγράψατε. Θα το είδατε, φαντάζομαι, κύριε Υπουργέ. Αναρτήθηκε χθες το βράδυ η έκθεση.

Για το συγκεκριμένο άρθρο τι επισημαίνει η Επιστημονική Επιτροπή της Βουλής; Ότι η υπαγωγή ή μη στον προσυμβατικό έλεγχο του Ελεγκτικού Συνεδρίου των συμβάσεων που συνάπτουν τα παραπάνω νομικά πρόσωπα εξαρτάται από τη συνεκτίμηση νομολογιακών κριτηρίων κατόπιν εξατομικευμένης κρίσης κάθε φορέα στο πλαίσιο της εφαρμογής του άρθρου 98 παράγραφος 1 του Συντάγματος. Με απλά λόγια, δηλαδή, νομικά πρόσωπα ανεξάρτητα αν υπάγονται επίσημα στον δημόσιο τομέα, εφόσον έχουν νομική προσωπικότητα συνιστώνται για την εξυπηρέτηση δημοσίου σκοπού και τελούν σε σχέση άμεσης ή έμμεσης εξάρτησης του ειδικού ελέγχου από το δημόσιο ή άλλο δημόσιο φορέα, εξομοιώνονται με το δημόσιο. Άρα υπόκεινται σε έλεγχο οι δημόσιες συμβάσεις που συνάπτουν. Πρέπει να μας εξηγήσετε και πάλι γιατί φέρνετε το άρθρο αυτό ως κατεπείγον κιόλας.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Χήτα.

Τον λόγο έχει η κ. Μαρία Απατζίδη, ειδική αγορήτρια του ΜέΡΑ25.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Ευχαριστώ και τον κύριο που μου έφερε νερό.

Κυρίες και κύριοι συνάδελφοι, εννοείται ότι και το ΜέΡΑ25 συντάσσεται στην πρόταση του ΠΑΣΟΚ - ΚΙΝΑΛ, του κ. Καστανίδη, σε αυτό που ανέφερε για την Επιτροπή Θεσμών και Διαφάνειας. Εμείς ως ΜέΡΑ25, έχουμε καταθέσει και σχετική τροπολογία την οποία θα πρέπει να την δουν όλα τα κόμματα, ακόμη και η κυβερνώσα παράταξη με μια πάρα πολύ σοβαρή αντιμετώπιση και οπτική. Αντίστοιχα, όμως, έχουμε δει τέτοια φαινόμενα να συμβαίνουν και παλαιότερα, αν θυμόμαστε καλά, σε βάρος του ΚΚΕ. Αναφέρθηκε σε αυτό και ο κ. Παφίλης χθες, αν θυμάμαι καλά. Οπότε θα πρέπει να έχουμε την ίδια αντιμετώπιση για οποιονδήποτε πολιτικό Αρχηγό κοινοβουλευτικού κόμματος είτε αφορά το 3%, είτε αφορά το 5%, είτε αφορά και μια μελλοντική συνεργασία που μπορεί να προσδοκά η Νέα Δημοκρατία αυτή τη στιγμή.

Τώρα όμως επειδή θέλω να καταχραστώ, κύριε Πρόεδρε, τον χρόνο, γιατί είναι πάρα πολύ σημαντικό όλοι, πραγματικά, εδώ να δούμε λίγο σοβαρά τι συμβαίνει με αυτό το νομοσχέδιο μας, να πω για ποιον λόγο ως ΜέΡΑ25 εμείς είμαστε επιφυλακτικοί απέναντι αυτό. Είμαστε επιφυλακτικοί διότι αυτή η κυβερνώσα παράταξη μονίμως φέρνει και όλο και προσθέτει κάποιο σώμα ασφαλείας, εν προκειμένω δικαστικό σώμα. Μπορούμε όμως να θυμηθούμε και παλαιότερα επί κυβερνήσεως Κωνσταντίνου Μητσοτάκη το 1993 ότι είχε γίνει κάτι αντίστοιχο. Τότε δεν προχώρησε. Έγιναν όλες οι προηγούμενες διαδικασίες οι οποίες…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Και ο κ. Καστανίδης προσπάθησε.

**ΜΑΡΙΑ ΑΠΑΤΖΙΔΗ:** Ναι, και ο κ. Καστανίδης.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Και προηγούμενες κυβερνήσεις προσπάθησαν.

**ΜΑΡΙΑ ΑΠΑΤΖΙΔΗ:** Μιλάω για παλαιότερα, που να έχει σχέση και με εσάς. Δεν μιλάω για κάποιο άλλο κόμμα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Από το 1832, από τον Καποδίστρια, για να ξέρετε.

**ΜΑΡΙΑ ΑΠΑΤΖΙΔΗ:** Εγώ μίλησα συγκεκριμένα για τη Νέα Δημοκρατία, ότι η Νέα Δημοκρατία προσπάθησε και τότε επί κυβέρνησης Κωνσταντίνου Μητσοτάκη να κάνει κάτι τέτοιο, αλλά τελικά δεν προχώρησε. Το γιατί δεν προχώρησε τότε, δεν μπορούμε να το γνωρίζουμε.

Τώρα όμως επανέρχεται πάλι με Κυβέρνηση Μητσοτάκη, η σύσταση Δικαστικής Αστυνομίας. Όμως δεν σας περνάει ποτέ από το μυαλό ότι θα ήταν σημαντικό να επιμείνουμε σε περισσότερους δικαστικούς λειτουργούς, αφού αυτό που συμβαίνει είναι ότι δεν έχουμε αυτά που θα έπρεπε να έχουμε σε αυτό το σύστημα το δικαστικό και θέλουμε να προσθέσουμε και άλλα «προβλήματα».

Δεν έχετε κάνει καμμία πρόταση για οικογενειακά δικαστήρια, δεν έχετε ενισχύσει τις υποδομές και άλλα αντίστοιχα. Τίποτα από όλα αυτά δεν έχει συμβεί. Απλά θέλετε να προσθέσετε ένα σώμα ασφαλείας, συγκεκριμένα ένα σώμα αστυνομίας στα δικαστήρια, δηλαδή η Δικαστική Αστυνομία θα είναι σύμφωνα με το νομοσχέδιό σας ένα νέο αυτοτελές σώμα που θα υπάγεται στο Υπουργείο Δικαιοσύνης, θα στελεχώνεται, τόσο από ένστολο, όσο και από πολιτικό και επιστημονικό προσωπικό.

Το νέο όμως αυτό σώμα σύμφωνα με το Υπουργείο θα κληθεί να παίξει ρόλο στην ταχεία και αποτελεσματική απονομή της δικαιοσύνης, καθώς θα περιλαμβάνει επιστήμονες ειδικευμένους σε κρίσιμους, νευραλγικούς τομείς, οι οποίοι θα παρέχουν γρήγορα και με υπευθυνότητα τις εξειδικευμένες επιστημονικές γνώσεις τους σε ζητήματα επί εκκρεμών δικών. Θα επικουρούν ουσιαστικά τους εισαγγελείς και τους δικαστές στο έργο τους.

Παράλληλα, όμως, αυτή η Δικαστική Αστυνομία θα αναλάβει χρέη φύλαξης για τα μέγαρα -δικαστικών μέγαρα- και την εκτέλεση των εκκρεμών ποινικών καταδικαστικών αποφάσεων.

Η Δικαστική Αστυνομία θα είναι ένα χωριστό σώμα από τους δικαστικούς υπαλλήλους. Το ένστολο τμήμα της θα αναλάβει την εκτέλεση εκκρεμών ποινικών καταδικαστικών αποφάσεων υπό την άμεση επίβλεψη και έλεγχο των αρμόδιων εισαγγελικών λειτουργών και παράλληλα, θα συνδράμει στην ασφαλή λειτουργία των δικαστηρίων. Αυτό, υποτίθεται, θα εξασφαλίσει τη στοχευμένη χρήση του ανθρώπινου δυναμικού που δεν προσφέρεται με το υπάρχον σύστημα φύλαξης των δικαστηρίων από στελέχη της ΕΛΑΣ. Γίνονται, δηλαδή, συγκρίσεις -και καλώς γίνονται- με αναπτυγμένες θεσμικά χώρες της Δυτικής Ευρώπης και της βόρειας Αμερικής. Αυτές είναι οι Ηνωμένες Πολιτείες, είναι η Γαλλία, είναι η Γερμανία, είναι το Βέλγιο.

Να δούμε, όμως, τι γίνεται στο Βέλγιο, λόγου χάρη. Εκεί η Δικαστική Αστυνομία υπάγεται στην ομοσπονδιακή αστυνομία και αυτό είναι διακριτό. Δηλαδή, διεξάγει έρευνες οι οποίες αφορούν, κυρίως, ένα οργανωμένο έγκλημα που συμβαίνει στην επικράτειά τους, προβαίνει σε όλες τις απαραίτητες ενέργειες προκειμένου να παρουσιαστεί κάθε περίσταση στον αρμόδιο προς χρήση εισαγγελέα.

Δεν είναι ακριβώς όμως, άρα, η ίδια κατάσταση στο Βέλγιο και αυτό που πάτε να κάνετε στην Ελλάδα. Στις Ηνωμένες Πολιτείες, αντίστοιχα, κατ’ εξοχήν με το ομοσπονδιακό σύστημα, η κατάσταση πάλι είναι διαφορετική.

Οπότε εμείς, κυρίες και κύριοι συνάδελφοι, είμαστε με τον λαό, γιατί η δυσπιστία αυτή τη στιγμή του λαού προς τη δικαιοσύνη -το γεγονός, δηλαδή, ότι υπάρχει ένα χάσμα ανάμεσα στην κοινωνία, σε αυτά που λέμε, σε αυτά που λένε προς τη δικαιοσύνη- είναι και πολιτικό γεγονός, διότι οφείλετε να το αφουγκραστείτε, εφόσον το αφουγκράζονται και οι δικοί σας Βουλευτές της δική σας κυβερνώσας παράταξης.

Φανταστείτε ότι είναι τόσο κραυγαλέο που το παραδέχονται και οι ίδιοι. Ο λαός αυτή τη στιγμή τι κάνει; Νιώθει απροστάτευτος από τη δικαιοσύνη. Βράζει και εξεγείρεται. Το είδαμε σε όλες τις πρόσφατες διαδηλώσεις, στις οποίες η Κυβέρνηση απάντησε με κρεσέντο καταστολής, αστυνομικής βίας και προσαγωγών. Το είδαμε στα Εξάρχεια. Χρειάζεται προσοχή σε αυτό το ζήτημα.

Στο μεταξύ, όμως, τα ίδια δικαστήρια έχουν τεράστια κενά στις οργανικές θέσεις και θα μιλήσουμε συγκεκριμένα με αυτά που καταγράψαμε από τους φορείς.

Έχουν πάρα πολλές καθυστερήσεις -και τις ξέρουμε όλοι- και εσείς ως Υπουργός, στο Υπουργείο σας τις ξέρετε καλύτερα.

Γιατί να μην πάρετε δικαστικούς υπαλλήλους που χρειάζεται; Ή γιατί να μην υπάρχει περαιτέρω προώθηση των ψηφιακών υποδομών; Ακολουθείτε παντού την ίδια τακτική. Τι κάνετε; Αφήνετε τις δημόσιες υπηρεσίες να παρακμάζουν και εσείς από την πλευρά σας τις απαξιώνετε. Μετά τις χωρίζετε πάλι σε δύο κατηγορίες, εν προκειμένω, για τους επενδυτές και για τον απλό λαό, για τους φτωχούς, και κοτσάρετε έτσι παντού ένα αστυνομικό τμήμα.

Με τα πρόσφατα νομοθετήματά σας έχουμε μία δικαιοσύνη δύο ταχυτήτων, δύο μέτρα και δύο σταθμά. Η απλούστατη λογική λέει να αυξηθούν οι δικαστικοί υπάλληλοι και εσείς δεν λέτε να το διανοηθείτε, γιατί, εξ άλλου, χρειάζεται να υπάρχουν αυτές οι αδυναμίες, έτσι ώστε να υπάρχει ένα πρόσχημα για να κάνετε τις δικές σας διευθετήσεις.

Το νέο σώμα θα συνεργάζεται με την ΕΛΑΣ, που οι αρμοδιότητές του θα παραμείνουν. Αυτό δημιουργεί πρόβλημα, καθώς θα υπάρχουν μη λειτουργικές αλληλοεπικαλύψεις.

Πρέπει, όμως, να δούμε, με αυτό το νομοσχέδιο ως συνέχεια του νέου κώδικα εργαστηρίων, που προσδίδει ένα ταξικό, δυστυχώς, χαρακτήρα στη δικαιοσύνη, με υποβοήθηση των μεγάλων επιχειρηματικών ομίλων. Τώρα θα έχουμε ακόμη μεγαλύτερη ταξικότητα, γιατί –πολύ απλά- αυτοί οι υπάλληλοι ενός Σώματος Αστυνομίας θα είναι λιγότερο ανεξάρτητοι από τους δικαστικούς υπαλλήλους, οι οποίοι είναι υπόλογοι σε έναν πολύ πιο ακριβή και αυστηρό υπαλληλικό κώδικα.

Την παροχή επιστημονικής βοήθειας πρέπει να την προσφέρουν οι υπάλληλοι με εχέγγυα ανεξαρτησίας. Μάλιστα, στις εξετάσεις βάζετε πάλι, για άλλη μια φορά, αυτό που βλέπουμε σε κάθε, σχεδόν, νομοσχέδιο που αφορά νέες προσλήψεις: Μεγάλη σημασία στην προφορικότητα, καθόλου στο γραπτό. Αυτό ανοίγει τον δρόμο σε διάφορες συναλλαγές κομματικού τύπου που μας έχετε συνηθίσει –μη γελιόμαστε εδώ μέσα- και αυτό θα σημαίνει συνεντεύξεις.

Εμείς ως ΜέΡΑ25 από την άλλη, όμως θεωρούμε ότι είναι απολύτως σημαντικό το σώμα της Δικαστικής Αστυνομίας να μη λειτουργήσει εις βάρος των δικαστικών λειτουργών, οι οποίοι θα έχουν δραματικά προβλήματα υποστελέχωσης. Γι’ αυτό θα πρέπει παράλληλα να καλύψετε τα κενά.

Πάμε να δούμε ποια είναι τα κενά. Αυτή τη στιγμή θα πάρουν εξακόσια με επτακόσια άτομα. Οι φορείς μας είπαν ότι ενώ υπάρχουν σε κάθε υπηρεσία δύο έως τρία άτομα, τα οργανικά κενά είναι τρεις χιλιάδες διακόσιες και θα αυξηθούν μέχρι τέλος του χρόνου που περιμένουμε το νομοσχέδιο από Σεπτέμβριο –όπως άκουσα που είπατε- για να δούμε τι μέλλει γενέσθαι.

Οπότε, δεν υπάρχει μέριμνα από εσάς πού θα στεγαστούν αυτοί οι άνθρωποι που θα πάρετε. Η Δικαστική Αστυνομία θα πρέπει να λειτουργήσει συμπληρωματικά -πρώτα φτιάχνουμε το ένα και μετά πάμε στο επόμενο- στα τμήματα επιμελητών δικαστηρίων, που κατά κύριον λόγο έχουν την επίδοση μαζί με τα αστυνομικά τμήματα μέχρι τώρα.

Στο άρθρο 3 του νομοσχεδίου, ορίζεται ανώτατος ή ανώτερος συνταξιούχος δικαστικός λειτουργός –τα είπαμε και χθες, κύριε Τσιάρα- ότι στη θητεία των τριών ετών αυτός ο ανώτατος λειτουργός θα μπορεί να ανανεωθεί από εσάς ή από τον εκάστοτε Υπουργό Δικαιοσύνης. Δηλαδή, θα φτάσει στα εβδομήντα τρία έτη και νομίζω ότι όλοι καταλαβαίνουμε ότι είναι κάπως υπερβολικό, χωρίς να είναι «ηλικισμός» προς την ηλικία του εκάστοτε εδώ πέρα δικαστικού λειτουργού, κ.λπ..

Επίσης, ουσιαστικά ιδιωτικοποιείται, για άλλη μία φορά, η δημόσια διοίκηση, όπως μας έχει άλλωστε συνηθίσει αυτή η Κυβέρνηση. Θα έχουμε διευθυντή Υπουργείου που θα είναι μετακλητός με πράξη του Υπουργού Δικαιοσύνης. Αυτό εντάσσεται στο λεγόμενο «επιτελικό κράτος» της Νέας Δημοκρατίας που περιλαμβάνει στρατιές –όμως- μετακλητών.

Δημιουργείτε, δηλαδή, ένα κάθετο και συγκεντρωτικό σχήμα, όπου ο Υπουργός έχει τον έλεγχο στα πάντα. Τα ίδια, ακριβώς, είχατε κάνει και σε άλλα Υπουργεία όπως είδαμε την προηγούμενη εβδομάδα στο Υπουργείο Μετανάστευσης. Υπάρχει ένα γενικό ζήτημα με τα συγκεντρωτικά σχήματα που προωθεί αυτή η Κυβέρνηση.

Στη συγκεκριμένη περίπτωση, γιατί υπάρχουν άνθρωποι ελεγχόμενοι από την Κυβέρνηση που θα έχουν πρόσβαση σε ευαίσθητα δεδομένα και στις ανακριτικές διαδικασίες; Γιατί με αυτό το άρθρο δίνετε υπερβολικά μεγάλες εξουσίες στον Υπουργό Δικαιοσύνης, αφαιρώντας κάθε πρόσχημα αντικειμενικής κρίσης και εκτίμησης της ικανότητας που θα έχουν υποψήφιο. Η επιλογή περιορίζεται σε μία πολύ, μα πάρα πολύ στενή δεξαμενή.

Στο άρθρο 4, αναφέρεται ότι στα καθήκοντα του προσωπικού του νέου σώματος εμπίπτει η παροχή επιστημονικής και τεχνικής συνδρομής στους δικαστικούς και εισαγγελικούς λειτουργούς επί θεμάτων των οποίων η μελέτη και ανάλυση απαιτεί ειδικές γνώσεις. Η συνδρομή αυτή μπορεί να παρέχεται κατά τις σχετικές προβλέψεις του νομοσχεδίου με τη σύνταξη εκθέσεων οι οποίες αναγνωρίζονται ως αποδεικτικά μέσα με τα άρθρα 178 του Κώδικα Ποινικής Δικονομίας και του άρθρου 339 του Κώδικα Πολιτικής Δικονομίας.

Στην πραγματικότητα, όμως, αυτές οι εκθέσεις αποτελούν εκθέσεις πραγματογνωμοσύνης, χωρίς, ωστόσο, να τηρούνται οι ελάχιστες εγγυήσεις, τόσο του Κώδικα Ποινικής δικονομίας, όσο και του Κώδικα Πολιτικής, για τη διενέργειά της.

Πρώτον, η δυνατότητα των διαδίκων να ορίζουν τεχνικό σύμβουλο ο οποίος έχει δικαίωμα να παρίσταται κατά τις εργασίες των ερευνών και να ζητάει πληροφορίες, καθώς και να εξετάζει το αντικείμενο της έρευνας και, τελικά, να υποβάλλει γραπτή έκθεση με τις παρατηρήσεις του.

Δεύτερον, το δικαίωμα να υποβάλλουν αίτηση εξαίρεσης.

Τρίτον, το δικαίωμα να υποβάλλουν αιτήματα για διερεύνηση και εξειδίκευση θεμάτων στα οποία αφορά το θέμα αυτό.

Παράλληλα, όμως, στο σχέδιο νόμου προβλέπεται ότι για τα θέματα στα οποία αφορά η έκθεση πολιτικού προσωπικού της Δικαστικής Αστυνομίας, οι δικαστικές και οι εισαγγελικές αρχές μπορούν να διατάξουν έρευνα.

Επομένως, τι έχουμε ως αποτέλεσμα; Αφ’ ενός ότι οι εκθέσεις υπηρεσιών της Δικαστικής Αστυνομίας δεν έχουν χαρακτήρα έρευνας της πραγματογνωμοσύνης, αφ’ ετέρου ότι η πραγματογνωμοσύνη, είτε αρχικά είτε μετά τη σύνταξή της στις πιο πάνω εκθέσεις της Δικαστικής Αστυνομίας, δεν μπορεί να ανατεθεί στις περιφερειακές υπηρεσίες της Δικαστικής Αστυνομίας.

Άρα, αυτή η πρόβλεψη είναι εσφαλμένη, καθώς κύριος στόχος της λειτουργίας της νέας υπηρεσίας πρέπει να είναι η συμβολή σε επιστημονικά ή τεχνικά θέματα και η ανάθεση πραγματογνωμοσύνης στο προσωπικό με όλες τις εγγυήσεις του Κώδικα Ποινικής Δικονομίας και του Κώδικα Πολιτικής Δικονομίας.

Με την προτεινόμενη, όμως, διαμόρφωση των αρμοδιοτήτων του πολιτικού προσωπικού της Δικαστικής Αστυνομίας υπάρχει ορατός κίνδυνος αδικαιολόγητης συρρίκνωσης της πραγματικής αποστολής που πρέπει να έχει αυτό το σώμα, καθώς επίσης και επικείμενης αποκατάστασης από εκθέσεις που συντάσσονται κατά το άρθρο 4, χωρίς καμμία, πάλι, εγγύηση για την προστασία των ένδικων συμφερόντων των διαδίκων.

Σε σχέση με άλλες επιμέρους διατάξεις του σχεδίου νόμου, ας δούμε και κάποια άλλα πράγματα. Η εποπτεία της περιφερειακής υπηρεσίας της Δικαστικής Αστυνομίας ανατίθεται στον διευθύνοντα της εισαγγελίας. Αν, όμως, η περιφερειακή υπηρεσία εδρεύει σε δικαστικό μέγαρο όπου δεν λειτουργεί εισαγγελία, την εποπτεία την ασκεί ο αρχαιότερος από τους διευθύνοντες δικαστικούς λειτουργούς. Η επιλογή αυτή στο σχέδιο νόμου είναι εσφαλμένη, αφού το σύνολο των υπηρεσιών αυτής της Δικαστικής Αστυνομίας αφορά στη λειτουργία των δικαστηρίων και μάλιστα τόσο των ποινικών όσο και των πολιτικών.

Συνεπώς, η εποπτεία των υπηρεσιών αυτών πρέπει να ανατεθεί αποκλειστικά και μόνο στους δικαστές που διευθύνουν. Η επιλογή στο σχέδιο νόμου να καθορίζει το αρμόδιο όργανο για την εποπτεία της περιφερειακής υπηρεσίας με μοναδικό κριτήριο το κτήριο το οποίο θα εδρεύει η υπηρεσία, νομίζω ότι είναι αδικαιολόγητη. Το καταλαβαίνετε όλοι. Στην πράξη αναμένεται να προκαλέσει περισσότερα προβλήματα παρά λύσεις.

Επίσης, στο άρθρο 33 του σχεδίου νόμου που αφορά στους φορείς εκπαίδευσης και επιμόρφωσης του προσωπικού της Δικαστικής Αστυνομίας πρέπει να προστεθεί και η Εθνική Σχολή Δικαστικών Λειτουργών, ιδίως για το προσωπικό, όπως ακούσαμε και χθες.

Τέλος, παρατηρείται ότι τα περιγραφόμενα αστυνομικά καθήκοντα φύλαξης των δικαστικών κτηρίων, τα οποία μέχρι σήμερα είχαν ανατεθεί στην Ελληνική Αστυνομία, καταλαμβάνουν δυσανάλογα μεγάλο τμήμα σε σχέση με αυτό που εισάγει τις καινοτομίες του νέου θεσμού για την ενίσχυση του δικαστικού έργου. Το σημαντικό αυτό έργο της ουσιαστικής φύλαξης των δικαστηρίων θεωρούμε ότι αποτελεί ζήτημα ουσιαστικής πολιτικής βούλησης της οργανωμένης πολιτείας. Δεν σχετίζεται με τον σχεδιασμό και τη θέσπιση ενός σύγχρονου μηχανισμού τεχνικής υποβοήθησης της δικαιοδοτικής διαδικασίας.

Επιπλέον, οι χαμηλές απαιτήσεις που έχετε για τους νέους ανακριτικούς υπαλλήλους φαίνονται στο άρθρο 7, που ορίζει ότι μέχρι τα είκοσι ένα χρόνια το πολύ να έχει βγάλει κάποιος τη Νομική, δεν μπορεί να έχει κάνει κάτι άλλο μέχρι αυτή την ηλικία και ότι υπάρχει ένα κατώτατο όριο στο προσωπικό. Αυτό σημαίνει ότι δεν θα είναι καθόλου απαραίτητο να είναι κάτοχοι μεταπτυχιακού ή διδακτορικού τίτλου κ.λπ..

Την ίδια ελαχιστοποίηση βλέπουμε και στο άρθρο 19, όπου δεν ορίζεται ιδιαίτερη ειδίκευση στην πανεπιστημιακή και τεχνική εκπαίδευση. Γενικότερα σε όλα τα επίπεδα αυτού του νομοσχεδίου υπάρχει παντού μια ελαχιστοποίηση.

Στο άρθρο 44, έχουμε μια υποτίμηση των δικαστικών υπαλλήλων, καθώς υποβαθμίζεται η ισχύς του κώδικα.

Εμείς, ως ΜέΡΑ25, φοβόμαστε ότι εισάγετε με στρεβλό τρόπο τον θεσμό της Δικαστικής Αστυνομίας, γι’ αυτόν τον λόγο δεν έχουμε παρά να καταψηφίσουμε το νομοσχέδιο.

Ευχαριστώ πολύ, Κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Εισερχόμαστε τώρα στον κύκλο των ομιλητών με πρώτο τον κ. Αθανάσιο Λιούπη από τη Νέα Δημοκρατία. Αμέσως μετά τον λόγο θα πάρει ο κ. Γεώργιος Παπαηλιού.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, οι σημερινές ρυθμίσεις βελτιώνουν πρακτικά και καθημερινά ζητήματα στη λειτουργία των δικαστηρίων, διότι αλλάζει ο τρόπος φύλαξης και ασφάλειας των δικαστικών μεγάρων, αναδιαρθρώνεται η διαδικασία εκτέλεσης των ποινικών αποφάσεων και δημιουργείται σύστημα υποστήριξης των δικαστικών και εισαγγελικών λειτουργών στο έργο τους.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Οι αλλαγές ανταποκρίνονται σε εύλογα αιτήματα πολλών δεκαετιών δικαστών, εισαγγελέων αλλά και του νομικού σώματος. Θα αλλάξουν προς το καλύτερο τις συνθήκες φύλαξης των δικαστηρίων της χώρας αλλά και τις λειτουργίες των εισαγγελικών γραφείων.

Συζητάμε ένα νομοσχέδιο που κάνει μια σημαντική μεταρρύθμιση στον χώρο της δικαιοσύνης που θα συμβάλει στην πιο αποτελεσματική, γρήγορη και συνολικά αποτελεσματικότερη λειτουργία του δικαστικού συστήματος. Συστήνεται για πρώτη φορά Δικαστική Αστυνομία, ένα διακριτό σώμα του Υπουργείου Δικαιοσύνης επιφορτισμένο με αρμοδιότητες που άπτονται αποκλειστικά της δικαιοσύνης και το οποίο διαιρείται σε πολιτικό και αστυνομικό τομέα.

Το πολιτικό σκέλος θα είναι απόλυτα καταρτισμένο στελεχωμένο με υπαλλήλους που θα έχουν, κατά κύριον λόγο, προανακριτικά καθήκοντα και αρμοδιότητες για την τέλεση προκαταρκτικής εξέτασης. Επίσης, αναλαμβάνουν την επιστημονική και τεχνική συνδρομή των δικαστικών και εισαγγελικών λειτουργών σε εξειδικευμένα θέματα που απαιτούν ειδικές γνώσεις.

Πολύ συχνά οι ανακριτές και γενικώς οι δικαστές και οι εισαγγελείς χρειάζονται υποστήριξη σε ζητήματα, όπως: ιατρικά θέματα, πολύπλοκα οικονομικά θέματα ή λογιστικά προβλήματα. Επομένως, η νέα αυτή υπηρεσία θα είναι πολύ χρήσιμη για το Δικαστικό Σώμα και γι’ αυτό ειδικά αυτή η αρμοδιότητα της νέας Δικαστικής Αστυνομίας κρίθηκε ιδιαίτερα σημαντική από την Ένωση Δικαστών και Εισαγγελέων.

Καταγράφηκαν από την πλευρά της Αντιπολίτευσης αντιρρήσεις αλλά και ανησυχίες, για το εάν παρακάμπτεται ο ρόλος των εμπειρογνωμόνων που μέχρι σήμερα συντάσσουν εκθέσεις και καταθέτουν τις εξειδικευμένες γνώσεις τους. Ωστόσο, με τον ορισμό πραγματογνώμονα που χρησιμοποιείται αποκλειστικά σήμερα, παρατηρούνται συχνά καθυστερήσεις στις διαδικασίες. Η νέα υπηρεσία αναμένουμε να λειτουργεί ταχύτερα και περισσότερο αποδοτικά.

Ο αστυνομικός τομέας είναι ο αποκλειστικά αρμόδιος για την τήρηση της τάξης και την ασφάλεια των δικαστηρίων. Ταυτόχρονα, επιφορτίζεται με τις επιδόσεις δικογράφων και την εκτέλεση των ποινικών αποφάσεων. Επομένως, αποδεσμεύεται η Ελληνική Αστυνομία από το να διαθέτει στελέχη της για τη φύλαξη των δικαστηρίων και για την επίδοση των δικογραφιών. Βεβαίως, με τη θέσπιση της ηλεκτρονικής επίδοσης, ένας μεγάλος όγκος γραφειοκρατίας και απασχόλησης των αστυνομικών έχει παύσει να υπάρχει. Παραμένουν, όμως, περιπτώσεις ανθρώπων όπως τα άτομα μεγαλύτερης ηλικίας που δεν έχουν πάντα καλή σχέση με την τεχνολογία, όπου θα γίνονται φυσικές επιδόσεις πλέον από τη Δικαστική Αστυνομία.

Τα άτομα που θα προσληφθούν για την κάλυψη των θέσεων στη Δικαστική Αστυνομία οφείλουν να έχουν συμπληρώσει το εικοστό πρώτο έτος της ηλικίας τους, ενώ όσοι θα υπηρετήσουν στο αστυνομικό τομέα έχουν ανώτατο ηλικιακό όριο το τριακοστό έτος.

Η συζήτηση για τη Δικαστική Αστυνομία παραμένει ανοικτή εδώ και δεκαετίες. Προβλέφθηκε για πρώτη φορά με εντελώς διαφορετικό προσανατολισμό και φιλοσοφία το 1993 αλλά δεν εφαρμόστηκε ποτέ. Είναι ένα σύστημα που έχει δοκιμαστεί σε πολλές ευρωπαϊκές χώρες με μεγάλη επιτυχία, όπως στη Γαλλία, στη Γερμανία, στο Βέλγιο.

Όπως τόνισε και ο Πρόεδρος του Δικηγορικού Συλλόγου Αθηνών, η Δικαστική Αστυνομία έρχεται να αποδεσμεύσει την Ελληνική Αστυνομία αλλά και να διευκολύνει τους αστυνομικούς υπαλλήλους από έναν μεγάλο φόρτο εργασίας. Υπάρχει πρόβλεψη να προΐσταται της Διεύθυνσης Δικαστικής Αστυνομίας ανώτατος ή ανώτερος συνταξιούχος δικαστικός λειτουργός ακριβώς λόγω της εμπειρίας του αλλά και γιατί εξασφαλίζει εχέγγυα αξιοπιστίας. Στις περιφερειακές υπηρεσίες της Δικαστικής Αστυνομίας προΐσταται, επίσης, δικαστικός λειτουργός.

Συνολικά οι σημερινές διατάξεις συγκέντρωσαν θετικά σχόλια σχεδόν από όλες τις πλευρές και, κυρίως, από όσους ζουν στην καθημερινότητά τους τη δικαστική ζωή, δικαστές, εισαγγελείς, δικηγόρους. Είναι ένα νομοσχέδιο που μαζί με όλα όσα έχουν προηγηθεί τα τρία τελευταία χρόνια, μας φέρνει πιο κοντά σε περισσότερο ποιοτικές, αποτελεσματικές, γρήγορες και φιλικές προς τον πολίτη δικαστηριακές πρακτικές.

Μέχρι σήμερα έχουμε ψηφίσει τις αλλαγές στην Εθνική Σχολή Δικαστών, στον Κώδικα του Οργανισμού Δικαστηρίων, στον Κώδικα Δικαστικών Υπαλλήλων. Μάλιστα, ο κύριος Υπουργός έχει ήδη εξαγγείλει ότι το επόμενο βήμα είναι η νέα Σχολή Δικαστικών Υπαλλήλων σε μια προσπάθεια να αντιμετωπίσουμε το χρόνιο και επιβαρυντικό για τα δικαστήρια πρόβλημα της υποστελέχωσης. Γιατί, πράγματι, όσες προσπάθειες και να κάνουμε σε επίπεδο οργάνωσης, ψηφιοποίησης, ακόμα και στέγασης των δικαστικών υπηρεσιών, όσο συνεχίζουμε να έχουμε ελλείψεις δικαστικών υπαλλήλων, παραμένει μια ανοιχτή πληγή στους ρυθμούς απονομής δικαιοσύνης.

Το σημερινό νομοσχέδιο φέρνει μια σημαντική αλλαγή στον τρόπο λειτουργίας και συνολικά στη δικαστηριακή καθημερινότητα. Απαντάει στις ανάγκες, στις εκκλήσεις και τα αιτήματα των δικαστών, των εισαγγελέων, των δικηγόρων και των δικαστικών υπαλλήλων. Η Δικαστική Αστυνομία είναι μια υπηρεσία που θα βελτιώσει τους ρυθμούς στη δικαιοσύνη και θα βοηθήσει αισθητά στην ασφάλεια και στην απονομή της δικαιοσύνης από τους δικαστές. Σημαντική και η τροπολογία σας, κύριε Υπουργέ, τόσο με τη θέσπιση θέσης εκπροσώπου Τύπου στα δικαστήρια, όσο και για το χρόνιο μεγάλο πρόβλημα που τόσες φορές κοινοβουλευτικά σας έχουμε κάνει ερωτήσεις, για τις καθυστερήσεις πληρωμής των δικηγόρων από τη νομική βοήθεια.

Η νέα ρύθμιση, ευελπιστούμε ότι θα επιταχύνει τις διαδικασίες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Tον λόγο τώρα έχει ο κ. Παπαηλιού, εκ μέρους του ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, η σύσταση και λειτουργία της Δικαστικής Αστυνομίας αποτελεί ανάγκη, αλλά και πάγιο αίτημα στο χώρο της δικαιοσύνης.

Στο παρελθόν έγιναν απόπειρες που, όμως, δεν ολοκληρώθηκαν. Επί διακυβέρνησης ΣΥΡΙΖΑ, είχε κατατεθεί σε δημόσια διαβούλευση σχετικό νομοσχέδιο το οποίο ελήφθη υπ’ όψιν και από την υπό κρίση νομοθετική πρωτοβουλία, όπως ανέφερε και ο ίδιος ο Υπουργός. Η θεσμοθέτηση και λειτουργία Δικαστικής Αστυνομίας μπορεί να αποτελέσει ουσιαστικό εργαλείο για τη βελτίωση και τον εκσυγχρονισμό της απονομής της δικαιοσύνης τόσο για τους δικαστικούς λειτουργούς και για τους δικαστικούς υπαλλήλους, τους δικηγόρους όσο και τους πολίτες. Αυτό συμβαίνει στα περισσότερα ευρωπαϊκά κράτη που εδώ και χρόνια έχουν καθιερώσει, αυτόν τον θεσμό.

Υπάρχει πλήθος ανεκτέλεστων δικαστικών αποφάσεων, στην εκτέλεση των οποίων η Δικαστική Αστυνομία μπορεί να συμβάλλει, απαλλασσόμενων των άλλων υπηρετούντων στα δικαστήρια αστυνομικών υπαλλήλων, ούτως ώστε, να μπορούν να ασκούν απερίσπαστοι τα καθήκοντά τους.

Με την ενεργοποίηση του πολιτικού τομέα της Δικαστικής Αστυνομίας, η Δικαστική Αστυνομία θα κληθεί να επιλύσει προβλήματα εξεύρεσης και εξειδίκευσης επιστημονικής τεκμηρίωσης σε υποθέσεις που είτε εκκρεμούν είτε θα εμφανιστούν στο μέλλον. Η πρόσληψη, λοιπόν, νομικών και άλλων επιστημόνων, με αντικείμενο τη διενέργεια προανακρίσεων και προκαταρκτικών εξετάσεων, μπορεί να επιταχύνει την ποινική δίκη, τόσο κατά την προδικασία όσο και συνολικά.

Όμως, λόγω της φύσης των δικαστικών αστυνομικών και βάσει της νομοθετικής πρωτοβουλίας υπαγωγής τους στην εκτελεστική εξουσία, τίθενται ερωτήματα αν αυτή η ρύθμιση μπορεί να οδηγήσει σε ουσιαστική απονομή της δικαιοσύνης.

Η Δικαστική Αστυνομία πρέπει να συγκροτηθεί και να λειτουργήσει αποτελεσματικά, εξυπηρετώντας τον σκοπό ίδρυσης της. Είναι κρίσιμο για την αποτελεσματική λειτουργία του θεσμού, να προβλεφθεί συγκεκριμένο χρονοδιάγραμμα αλλά και συγκεκριμένη δαπάνη για τη σύσταση του φορέα και την κάλυψη των αναγκών που θα προκύψουν σε υποδομές και προσλήψεις προσωπικού, οι οποίες θα αφορούν και το ένστολο τμήμα, αλλά και τους εξειδικευμένους δικαστικούς υπαλλήλους του πολιτικού τμήματος.

Πάντως, η στελέχωση της Δικαστικής Αστυνομίας δεν πρέπει να γίνει εις βάρος των ήδη υφιστάμενων και πάγιων αναγκών στελέχωσης των δικαστηρίων, που έχουν αναδείξει οι συλλογικοί εκπρόσωποι των δικαστών και των δικαστικών υπαλλήλων. Είναι γνωστά τα πολλά κενά και των δικαστών και των δικαστικών υπαλλήλων, που δεν επιτρέπουν στα δικαστήρια να λειτουργούν με ταχύτητα και αποτελεσματικά.

Και, βέβαια, εν προκειμένω, το Υπουργείο Δικαιοσύνης, κύριε Υπουργέ δεν πράττει κάτι προς αυτή την κατεύθυνση. Προβληματική είναι και η διοικητική διάρθρωση της υπηρεσίας και η υπαγωγή της Δικαστικής Αστυνομίας στο Γενικό Γραμματέα του Υπουργείου Δικαιοσύνης, διότι, ενώ συστήνεται αυτοτελής υπηρεσία του Υπουργείου Δικαιοσύνης, αυτή, εν τέλει, υπάγεται στον γενικό γραμματέα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Όχι στο γενικό γραμματέα, στη γενική γραμματεία.

**ΓΕΩΡΓΙΟΣ ΠΑΠΑΗΛΙΟΥ:** Σύμφωνα με το νομοσχέδιο ορίζεται ότι στη διεύθυνση της Δικαστικής Αστυνομίας προΐσταται ανώτατος ή ανώτερος συνταξιούχος δικαστικός λειτουργός, ο οποίος ορίζεται για θητεία τριών ετών, που μπορεί να ανανεωθεί για άλλα τρία χρόνια από τον Υπουργό Δικαιοσύνης.

Πρόκειται, θα έλεγα, για μία πρακτική ιδιωτικοποίησης δημοσίας υπηρεσίας. Όπως, επίσης, σύγχυση προκαλείται και στο θέμα των καθηκόντων των ειδικών και γενικών ανακριτικών υπαλλήλων. Δεν ρυθμίζεται η σχέση τους με τους ήδη ασκούντες καθήκοντα ανακριτικού υπαλλήλου πταισματοδίκες.

Επίσης, προβλέπεται ότι οι διευθύνσεις της Δικαστικής Αστυνομίας θα παρέχουν επιστημονική και τεχνική συνδρομή στις δικαστικές και εισαγγελικές αρχές επί θεμάτων που απαιτούν ειδικές γνώσεις. Εν προκειμένω, πρέπει να οριοθετηθούν οι σχέσεις αυτής της συνδρομής προς τον θεσμό της πραγματογνωμοσύνης με ξεκάθαρο τρόπο. Δεν είναι δυνατόν οι υπάλληλοι της Δικαστικής Αστυνομίας, ακόμα και αυτοί που έχουν εξειδικευμένες γνώσεις, να αντικαταστήσουν τις υπηρεσίες που παρέχονται, λόγω χάριν, από καθηγητές ανωτάτων εκπαιδευτικών ιδρυμάτων, που είναι εγγεγραμένοι στους καταλόγους πραγματογνωμόνων των δικαστηρίων.

Τέλος, θα έλεγα, ότι στη νομοθετική πρόταση του Υπουργείου υφίσταται προχειρότητα αφού δεν προβλέπει καν τον ελάχιστο αριθμό οργανικών θέσεων, που συστήνονται για τη νέα υπηρεσία. Αυτό αφήνεται για το μέλλον με προεδρικό διάταγμα, που υποτίθεται ότι θα εκδοθεί γι’ αυτόν τον σκοπό.

Τρεις τελευταίες παρατηρήσεις που συνδέονται άμεσα ή έμμεσα με το Υπουργείο Δικαιοσύνης και απευθύνονται στον κύριο Υπουργό.

Πρώτον, η εργαλειοποίηση της δικαιοσύνης δεν πρέπει να συνδέεται με την κριτική δικαστικών αποφάσεων, βάσει της αρχής ότι και οι κρίνοντες, κρίνονται. Συμβαίνει το αντίθετο. Η εργαλειοποίηση γίνεται από την ίδια την Κυβέρνηση πρώτον, με την εκμετάλλευση δικαστικών πράξεων και αποφάσεων που αποπνέουν παρέμβαση ή έντονη ταξική νοοτροπία, που έρχεται σε αντίθεση με το κοινό περί δικαίου αίσθημα και επίσης με την ευθεία παρέμβαση προς συγκεκριμένες κατευθύνσεις και δεύτερον, με δηλώσεις-αναφορές κυβερνητικών στελεχών και παραγόντων.

Η δεύτερη παρατήρηση αφορά στο κράτος δικαίου, που συνιστά τον πυρήνα του δημοκρατικού πολιτεύματος. Κύριε Υπουργέ, το κράτος δικαίου βρίσκεται σε υποχώρηση ή ακόμη και σε δίωξη. Αυτό αποτυπώνεται σε πλείστες εκθέσεις διεθνών και ευρωπαϊκών οργανισμών. Επ’ αυτού το Υπουργείο Δικαιοσύνης σιωπά, αγνοώντας ή υποβαθμίζοντας το θέμα.

Εκδήλωση παραβίασης, προσβολής του κράτους δικαίου είναι και η απόπειρα παγίδευσης του κινητού του Προέδρου του ΠΑΣΟΚ. Συνιστά μείζον θέμα δημοκρατίας και ατομικών ελευθεριών και δικαιωμάτων. Απαντήσεις στο θέμα θα δώσει βεβαίως και η δικαιοσύνη, αλλά κυρίως η Κυβέρνηση της Νέας Δημοκρατίας του συστήματος Μητσοτάκη, η οποία και αυτό, όπως και πολλά άλλα ζητήματα, επιχειρεί να θάψει, βοηθούντων των συστημικών μέσων μαζικής ενημέρωσης ή μάλλον παραπληροφόρησης και προπαγάνδας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Θα μου επιτρέψετε να αρχίσω αναφερόμενος και πάλι στο θέμα της απόπειρας παγίδευσης του κινητού τηλεφώνου του Προέδρου του ΠΑΣΟΚ - Κινήματος Αλλαγής κ. Ανδρουλάκη.

Πρόκειται για μία πάρα πολύ σοβαρή προσβολή, όχι πια μόνο ενός ατομικού δικαιώματος, όπως είναι το απόρρητο της ανταπόκρισης και επικοινωνίας, αλλά για μία προσβολή που πηγαίνει πολύ πιο βαθιά. Όπως είπε και ο κ. Καστανίδης προηγουμένως, βάλει κατά της καρδιάς του πολιτεύματος!

Γιατί; Γιατί ο κ. Ανδρουλάκης είναι Πρόεδρος του τρίτου σε δύναμη κοινοβουλευτικού κόμματος και μία τέτοια προσβολή ουσιαστικά προσβάλει και την ελεύθερη λειτουργία, όπως επιβάλλει το Σύνταγμα, των πολιτικών κομμάτων, άρα και του δημοκρατικού πολιτεύματος, κατ’ επέκταση.

Γι’ αυτόν, λοιπόν, επιβάλλεται να συγκληθεί η Επιτροπή Θεσμών και Διαφάνειας, με αντικείμενο να ρίξει φως στην υπόθεση και, πρώτα απ’ όλα, να καλέσει για ακρόαση τον διοικητή της Εθνικής Υπηρεσίας Πληροφοριών και τον επικεφαλής της Αρχής Διασφάλισης του Απορρήτου της Επικοινωνίας.

Πρέπει να συνειδητοποιήσουμε ότι η προσβολή αυτή, είτε απευθύνεται είτε έχει ως θύμα τον επικεφαλής ενός κόμματος είτε έναν απλό πολίτη, είναι πολύ σοβαρή, γιατί τελείται μυστικά, τελείται κρυφά. Σε μια σειρά άλλων δικαιωμάτων, σε όλα τα άλλα, ουσιαστικά η προσβολή είναι φανερή. Το θύμα της προσβολής γνωρίζει τι συνέβη και μπορεί να ζητήσει ακόμα και δικαστική προστασία. Εδώ η προσβολή είναι κρυφή. Μπορεί ποτέ να μην μάθεις ότι παρακολουθήθηκε το τηλέφωνό σου. Και γι’ αυτό ακριβώς πρέπει η έννομη τάξη να παρέχει πλήρη προστασία. Δεν είναι τυχαίο ότι κατά πλεονασμό ίσως το Σύνταγμά μας λέει στο άρθρο 19 ότι το δικαίωμα είναι απολύτως απαραβίαστο. Το «απολύτως» είναι πλεονασμός.

Ως προς το σχέδιο νόμου, θα είμαι πάρα πολύ σύντομος και θα επιμείνω σε δύο σημεία.

Το πρώτο είναι ως προς την ιδιότητα του επικεφαλής της Δικαστικής Αστυνομίας, όπου καταλήγει το Υπουργείο ότι θα πρέπει να είναι συνταξιούχος δικαστής.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** …(Δεν ακούστηκε).

**ΓΕΩΡΓΙΟΣ ΚΑΜΙΝΗΣ:** Θα το αλλάξετε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Έχουμε πει ότι θα γίνουν κάποιες αλλαγές. Για τον τρόπο επιλογής θα αλλάξει.

**ΓΕΩΡΓΙΟΣ ΚΑΜΙΝΗΣ:** Κύριε Υπουργέ, χαίρομαι που το ακούω. Με μεγάλο σεβασμό προς τη δικαστική εξουσία, πρέπει να πούμε ότι δεν είναι μόνο ένας συνταξιούχος δικαστής εκείνος ο οποίος διασφαλίζει εχέγγυα αμεροληψίας και αντικειμενικότητας. Εφόσον υπάρξει μια ανοικτή και αξιοκρατική διαδικασία -επιμένω- επιτέλους να βάλουμε και νέους ανθρώπους. Υπάρχουν και καλοί δικηγόροι και πάρα πολύ καλοί νομικοί σύμβουλοι του κράτους, οι οποίοι μπορεί για ένα διάστημα να τελέσουν σε αναστολή των άλλων καθηκόντων τους και να αναλάβουν. Ένας σωρός κόσμος υπάρχει ο οποίος μπορεί να κάνει αυτή τη δουλειά.

Αυτή η μανία, η οποία δεν προέρχεται μόνο από αυτή την Κυβέρνηση, να τοποθετούμε πάντοτε επικεφαλής των ανεξάρτητων αρχών συνταξιούχους δικαστές νομίζω ότι είναι λάθος. Είναι λάθος από πολλές απόψεις, αλλά τουλάχιστον από μία. Δεν πρέπει ένας δικαστής όταν πλησιάζει να συνταξιοδοτηθεί να έχει την παραμικρή δυνατότητα να προσβλέπει σε διορισμό σε μια θέση. Και αυτό για λόγους ευνόητους, πιστεύω. Ένας δικαστής θα πρέπει όταν συνταξιοδοτείται, να συνταξιοδοτείται και να έχει μια πολύ καλή σύνταξη. Πέραν τούτου, κατά τη γνώμη μου, ουδέν.

Και το δεύτερο είναι ότι τα καθήκοντα τα αμιγώς αστυνομικά αυτής της υπηρεσίας, κυρίως η τήρηση της ευταξίας στα δικαστήρια, οι επιδόσεις εγγράφων κ.λπ., ήδη γίνονται από την ίδια την ΕΛ.ΑΣ.. Υπάρχει ένας σοβαρός λόγος δημοσιονομικής μέριμνας πια να σκεφτούμε πάρα πολύ καλά κατά πόσον επιβάλλεται για καθήκοντα που ήδη ασκεί η ΕΛ.ΑΣ. -και υπάρχουν αστυνομικοί πάρα πολύ έμπειροι σ’ αυτό- σε αυτούς τους δύσκολους καιρούς που μας περιμένουν, σε αυτές τις πολύ δύσκολες μέρες από την άποψη των δημοσιονομικών της χώρας μας, να προβούμε σε νέες προσλήψεις.

Κατά τα λοιπά, το νομοσχέδιο, όπως είπε και ο ειδικός αγορητής μας, θα το υπερψηφίσουμε, γιατί χαιρετίζουμε τη δημιουργία της Δικαστικής Αστυνομίας, κάτι το οποίο εκκρεμούσε εδώ και πάρα πολλά χρόνια.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σαςευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει η κ. Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το υπό συζήτηση νομοσχέδιο του Υπουργείου Δικαιοσύνης για την ίδρυση της Δικαστικής Αστυνομίας απαντά σε μια ανάγκη που χρονολογείται από την ίδρυση του νεότερου ελληνικού κράτους. Γίνεται έτσι αντιληπτό το ειδικό βάρος που η Κυβέρνηση του Κυριάκου Μητσοτάκη αναγνωρίζει στη δικαιοσύνη και τη διαφύλαξη των αρχών και των διαδικασιών της εν γένει.

Αν και, όπως ήδη αναφέρθηκε, έχουν γίνει αρκετές προσπάθειες σύστασης της Δικαστικής Αστυνομίας, καμμία δεν ευοδώθηκε μέχρι τώρα για διαφορετικούς λόγους κάθε φορά. Σήμερα, όμως, υπάρχει και κάθετη πολιτική βούληση και άρτιος σχεδιασμός. Γι’ αυτό και προχωράμε με το παρόν νομοσχέδιο διττής κατεύθυνσης, που προβλέπει τη στελέχωση της Δικαστικής Αστυνομίας με ένοπλο, αλλά και πολιτικό προσωπικό.

Οι πρώτοι θα είναι επιφορτισμένοι με τη φύλαξη των δικαστηρίων, την επίδοση εγγράφων, όπου δεν είναι δυνατή η ηλεκτρονική διαδικασία, και την εκτέλεση εκκρεμών ποινικών αποφάσεων. Το πολιτικό προσωπικό θα αποτελείται από εξειδικευμένα στελέχη που θα εξασφαλίσουν την αυτονομία των διαδικασιών προανάκρισης και θα συνδράμουν τους δικαστές με επιστημονική γνώση επί περίπλοκων τεχνικών ζητημάτων.

Πραγματοποιείται δηλαδή μια σημαντική εξέλιξη που αποτελούσε πάγιο αίτημα δικαστών, εισαγγελέων και δικηγόρων και θα λειτουργήσει καταλυτικά στην επιτάχυνση των διαδικασιών και στην περάτωση των χιλιάδων εκκρεμουσών υποθέσεων.

Η Ελλάδα αποκτά από σήμερα Δικαστική Αστυνομία, έναν θεσμό που επιτυχώς λειτουργεί σε πολλές ευρωπαϊκές χώρες και πλέον είναι απαραίτητος και στον τόπο μας, αφού το τελευταίο διάστημα παρατηρείται στοχοποίηση, όχι μόνο υποδομών, αλλά και δικαστικών προσώπων.

Αντιλαμβάνεστε, κυρίες και κύριοι συνάδελφοι, ότι η παρούσα νομοθέτηση λύνει πλείστα προβλήματα που απασχολούν τους δικαστικούς λειτουργούς και την ΕΛ.ΑΣ., αλλά και τους πολίτες, που ταλαιπωρούνται επί μακρόν περιμένοντας αποφάσεις που φρενάρουν, είτε λόγω έλλειψης εξειδίκευσης των δικαστικών λειτουργών είτε λόγω διαφόρων αδυναμιών του συστήματος.

Στη συζήτηση που διεξάγεται βλέπουμε μια επί μέρους αποδοχή κάποιων διατάξεων από κόμματα της Αντιπολίτευσης. Αυτό είναι παρήγορο, γιατί δείχνει ότι, έστω κάποιοι, έστω και σε μικρό βαθμό, αντιλαμβάνονται την ανάγκη αυτού του σημαντικού βήματος.

Άλλωστε, στον ΣΥΡΙΖΑ ισχυρίζονται ότι ήταν στις προθέσεις τους να περάσουν παρόμοιο νόμο, αλλά μάλλον δεν πρόλαβαν. Εκτός εάν τους ήταν πολύ δύσκολο να νομοθετήσουν για τη διευκόλυνση και την αναβάθμιση της δικαιοσύνης την ίδια στιγμή που επιχειρούσαν να αλλοιώσουν, αν όχι να καταργήσουν επί της ουσίας, τη διάκριση των εξουσιών.

Εσείς που μας κατηγορείτε για έλλειμμα δημοκρατίας στο νομοθετικό έργο, την ελευθερία του Τύπου, που κόπτεστε για την ελεύθερη διακίνηση των ιδεών, λες και επιχείρησε κανείς να σας φιμώσει, είστε οι ίδιοι που αποπειραθήκατε να χειραγωγήσετε και να περιορίσετε στα μέτρα σας και τη δικαιοσύνη και τα μέσα μαζικής ενημέρωσης. Αν αυτό δεν είναι θράσος, τότε τι είναι;

Ως κυβέρνηση ΣΥΡΙΖΑ - ΑΝΕΛ επιχειρήσατε, είτε με πράξεις είτε με σκόπιμες παραλείψεις, την υπονόμευση της διάκρισης των εξουσιών, αλλά και την υπονόμευση της ίδιας της δικαιοσύνης, φτάνοντας σε αμφισβήτηση των θεσμών και σε ανοικτή σύγκρουση με το δικαστικό σώμα και την κοινωνία.

Αν δεν με απατά η μνήμη μου, ο κ. Τσίπρας ήταν που το 2017 χαρακτήρισε τις αποφάσεις της δικαιοσύνης ως θεσμικό εμπόδιο. Σε ομιλία του στη Βουλή δήλωνε ότι υπάρχουν και άλλα «μονοπάτια» για να ξεπεραστούν αυτά τα εμπόδια. Αλλά, μάλλον του φάνηκαν δύσβατα αυτά τα άλλα «μονοπάτια» και ξεκίνησε να νομοθετεί κατά το δοκούν και αντισυνταγματικά βεβαίως, όπως στην περίπτωση του νόμου Παππά για τις τηλεοπτικές άδειες, αλλά και να αμφισβητεί από δημόσιο βήμα τις αποφάσεις του Συμβουλίου της Επικρατείας.

Την ίδια περίοδο η Ένωση Δικαστών και Εισαγγελέων διαμαρτυρήθηκε δημοσίως λέγοντας χαρακτηριστικά ότι επιχειρείται απαξίωση της δικαιοσύνης και των λειτουργών της και, μάλιστα, σε τέτοιο βαθμό που να αμφισβητείται γενικώς και αορίστως η αμεροληψία και η αξιοπιστία της.

Μάλιστα οι δικαστές και οι ενώσεις τους τότε αναγκάστηκαν να αποκρούσουν επανειλημμένως τις επιθέσεις εκ μέρους της κυβέρνησης ΣΥΡΙΖΑ - ΑΝΕΛ και να τις καταγγείλουν στα αρμόδια ευρωπαϊκά όργανα.

Κατά τη διακυβέρνησή σας, πέραν του λαϊκισμού, του εκχυδαϊσμού της πολιτικής και τα ψεύδη, επιδοθήκατε και σε μια ολομέτωπη επίθεση κατά των θεσμών, της δικαιοσύνης, του Τύπου και των πολιτικών σας αντιπάλων.

Με παραβιάσεις και συγκεκριμένες τακτικές, προσπαθήσατε να επηρεάσετε δικαστικούς λειτουργούς στις αποφάσεις σοβαρών υποθέσεων με τις οποίες ήταν επιφορτισμένοι. Μέσω δημοσιευμάτων στον Τύπο, τα κοινωνικά δίκτυα και την τηλεόραση, προσπαθήσατε να ασκήσετε πίεση σε δικαστές και εισαγγελείς και παράλληλα, να αποπροσανατολίσετε την κοινή γνώμη.

Οι παρεμβάσεις αυτές της κυβέρνησής σας έγειραν όχι μόνον μείζον ζήτημα ομαλής λειτουργίας των θεσμών, αλλά και σημαντικά ερωτήματα για την ποιότητα της δημοκρατίας που σίγουρα δεν την προασπίσατε.

Με πλήρη απαξίωση των δικαιωμάτων των πολιτών στη δίκαιη απονομή δικαιοσύνης, την ισονομία και την εφαρμογή των αρχών του δημοκρατικού πολιτεύματος, προκαλέσατε κλυδωνισμούς και κλίμα εκφοβισμού, αμφισβήτησης, σύγκρουσης, απαξίωσης και νοσηρότητας στον χώρο της δικαιοσύνης. Θέσατε σε κίνδυνο την ύψιστη αποστολή της να ασκεί έλεγχο σε κάθε άλλη εξουσία.

Και σήμερα μας εγκαλείτε για έλλειμμα δημοκρατίας και για υπέρ ολίγων νομοθέτηση. Μας απειλείτε ότι θα κριθούμε. Να ξεκαθαρίσουμε, όμως, ότι για εμάς αυτό δεν είναι απειλή. Να θυμόμαστε επίσης ότι θα κριθούμε όλοι. Ο καιρός γαρ εγγύς.

Ξέρετε, τα πεπραγμένα, σας θυμίζω επίσης, δεν διαγράφονται, αντιθέτως υπολογίζονται, μετρώνται και ζυγίζονται στη ζυγαριά της σωστής κρίσης των πολιτών και της δικαιοσύνης.

Κλείνοντας, θα ήθελα να συγχαρώ τον συντοπίτη μου Καρδιτσιώτη Υπουργό Δικαιοσύνης Κώστα Τσιάρα και τον Υφυπουργό μας Γιώργο Κώτσηρα για το συνεχές και ποιοτικό έργο που παράγουν τα τελευταία τρία χρόνια. Έχουν εισαγάγει σειρά νομοσχεδίων με ουσιαστικές μεταρρυθμίσεις που οδηγούν στη σύσταση ενός συνεκτικού πλαισίου αναβάθμισης της δικαιοσύνης, των διαδικασιών και των λειτουργιών της σε όλα τα επίπεδα.

Με αυτόν τον τρόπο, η Κυβέρνηση του Κυριάκου Μητσοτάκη, διορθώνοντας τα κακώς κείμενα όχι μόνο των τελευταίων ετών, αλλά των τελευταίων δεκαετιών, επαναφέρει τον θεσμό της δικαιοσύνης στη θέση που του αρμόζει και αποκαθιστά την εμπιστοσύνη των πολιτών σε αυτή, εκσυγχρονίζει και ενισχύει το θεσμικό πλαίσιο, το ανθρώπινο δυναμικό και τις υποδομές του συστήματος απονομής δικαιοσύνης, όπως πρέπει στην Ελλάδα ως σύγχρονη ευρωπαϊκή χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει κ. Νικολακόπουλος από τη Νέα Δημοκρατία.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σίγουρα μέχρι σήμερα υπήρχαν αρκετές στιγμές που έχουμε αισθανθεί ικανοποίηση κατά την ψήφιση σημαντικών νομοσχεδίων σε μια σειρά από κρίσιμα θέματα κατά την υλοποίηση προεκλογικών μας δεσμεύσεων και κατά την ψήφιση μεγάλων μεταρρυθμίσεων.

Θα μου επιτρέψετε, όμως, να πω ότι σήμερα αισθάνομαι μια ξεχωριστή ικανοποίηση, διότι το παρόν σχέδιο νόμου αφορά έναν χώρο τον οποίον υπηρετώ περισσότερο από είκοσι χρόνια και θεωρώ ότι γνωρίζω αρκετά καλά.

Η σημερινή μέρα, λοιπόν, είναι μια ξεχωριστή μέρα για όσους υπηρετούν τη δικαιοσύνη, για τους δικαστές, τους δικηγόρους, τους δικαστικούς υπαλλήλους, αλλά, θα έλεγα, και για τους αστυνομικούς που μέχρι σήμερα απασχολούνταν σε μια σειρά από αρμοδιότητες που πλέον περνούν στον νέο θεσμό, τη Δικαστική Αστυνομία, αλλά και βέβαια και για τους πολίτες.

Πλέον μια διεθνής καλή πρακτική γίνεται πράξη και στη χώρα μας, ένα πάγιο αίτημα όλου του νομικού κόσμου, όλων των συλλειτουργών της δικαιοσύνης, όλων των υπηρετούντων τον χώρο, ένα αίτημα από τα λίγα στα οποία υπήρχε ανέκαθεν ταύτιση απόψεων ως προς την αναγκαιότητά του, ένας θεσμός που ενώ θα έπρεπε να είναι αυτονόητη η πραγματοποίησή του, δεν είχε νομοθετηθεί μέχρι σήμερα. Αυτή τη σημαντική μεταρρύθμιση με μεγάλη σπουδαιότητα και σημασία έρχεται να κάνει πράξη η Κυβέρνηση της Νέας Δημοκρατίας του Κυριάκου Μητσοτάκη.

Κυρίες και κύριοι συνάδελφοι, θα ήθελα να αναφερθώ σε ορισμένες από τις θετικές επιπτώσεις που θα έχει στη διαδικασία απονομής της δικαιοσύνης η ίδρυση της Δικαστικής Αστυνομίας που γίνεται με το παρόν σχέδιο νόμου για πρώτη φορά στην ιστορία του ελληνικού κράτους, αν και ο θεσμός αυτός εφαρμόζεται σε πολλές άλλες χώρες. Είναι άλλωστε μια πρόταση που είχε διατυπώσει πρώτος ο αείμνηστος Κωνσταντίνος Μητσοτάκης.

Μάλιστα ο θεσμός αυτός της Δικαστικής Αστυνομίας, που ιδρύεται ως αυτοτελές σώμα υπαγόμενο στο Υπουργείο Δικαιοσύνης, θα έχει δύο κατευθύνσεις, περιλαμβάνοντας το ένστολο και το πολιτικό - επιστημονικό τμήμα.

Το πρώτο, λοιπόν, μεγάλο πλεονέκτημα του ένστολου τμήματος της Δικαστικής Αστυνομίας είναι η συμβολή του στην εμπέδωση του αισθήματος ασφάλειας κατά τη διάρκεια απονομής της δικαιοσύνης και η συμβολή στη διασφάλιση της εύρυθμης λειτουργίας των συνεδριάσεων, καθώς και στη διατήρηση της τάξης σε αυτές.

Η ασφάλεια είναι ουσιαστικός παράγοντας για την ορθή απονομή της δικαιοσύνης, διότι μέσα σε συνθήκες ασφάλειας εξασφαλίζεται η ελεύθερη και ανεμπόδιστη λειτουργία και κρίση σε όλες τις διαδικασίες δικαστών, δικηγόρων, διαδίκων, μαρτύρων, δικαστικών υπαλλήλων και όλων των συμμετεχόντων στην απονομή της δικαιοσύνης.

Και μπορεί να πει κανείς ότι μέχρι σήμερα υπήρχε παρουσία της Αστυνομίας στις ποινικές δίκες, δεν υπήρχε, όμως, στις αστικές δίκες και δεν είναι λίγες οι φορές που έχουν προκληθεί είτε κατά τη διάρκειά τους είτε πριν είτε μετά επεισόδια με διαδίκους ή μάρτυρες που έχουν δεχθεί βίαιες επιθέσεις είτε λεκτικές είτε ακόμη και σωματικές. Δεν υπήρχε επίσης αστυνομική παρουσία σε μη αυτόφωρες ανακριτικές ή προανακριτικές διαδικασίες ή και γενικώς, μόνιμη παρουσία στα δικαστήρια κατά τον χρόνο λειτουργίας τους.

Και βέβαια είναι αδιαμφισβήτητη η συνεισφορά της διάταξης αυτής στην ασφάλεια του συνόλου των πολιτών, αφού οι αστυνομικοί μας θα αφήσουν καθήκοντα φύλαξης δικαστικών διαδικασιών ή επίδοσης δικαστικών εγγράφων τα οποία θα αναλάβει πλέον η Δικαστική Αστυνομία και θα επικεντρωθούν στην αντιμετώπιση της εγκληματικότητας και της παραβατικότητας. Απελευθερώνονται έτσι δυνάμεις της Αστυνομίας και με τον τρόπο αυτό ενισχύεται το σώμα.

Στο ίδιο αποτέλεσμα καταλήγει και η ανάθεση στο ένστολο τμήμα της Δικαστικής Αστυνομίας των καθηκόντων στην εκτέλεση δικαστικών αποφάσεων, ένα δύσκολο έργο που συχνά απασχολούσε μέχρι σήμερα έναν μεγάλο αριθμό υπαλλήλων της Αστυνομίας, ενώ δεν έλειψαν και σημαντικές καθυστερήσεις στις εκτελέσεις, καθώς και συσσώρευση όγκου ανεκτέλεστων αποφάσεων.

Θα ήθελα επίσης, κυρίες και κύριοι συνάδελφοι, να αναφερθώ στη συμβολή του νέου θεσμού της Δικαστικής Αστυνομίας στην επιτάχυνση της απονομής της δικαιοσύνης που είναι και το μεγάλο ζητούμενο. Και αναφέρομαι κυρίως ως προς το δεύτερο τμήμα της, το πολιτικό - επιστημονικό, το οποίο θεωρώ ιδιαίτερα σημαντικό και σε αυτό, νομίζω, θα συμφωνήσουν όλοι όσοι συμμετέχουν στην απονομή της δικαιοσύνης.

Αρκεί μόνο να αναφερθώ στα καθήκοντα του επιστημονικού - πολιτικού προσωπικού: διενέργεια προανακρίσεων και προκαταρκτικών εξετάσεων, σύνταξη επιστημονικών - τεχνικών εκθέσεων επί ζητημάτων εκκρεμών υποθέσεων, όταν αυτό κρίνεται αναγκαίο από τις δικαστικές και εισαγγελικές αρχές, μετάφραση και διερμηνεία από και προς την ελληνική γλώσσα διαφόρων εγγραφών και δικογράφων ή και στο πλαίσιο ακόμα της προφορικής διαδικασίας.

Και αυτά θα γίνουν με την πρόσληψη επιστημονικού προσωπικού το οποίο θα παρέχει εξειδικευμένες επιστημονικές γνώσεις σε κρίσιμους τομείς και σε ζητήματα εκκρεμών δικών, επικουρώντας ουσιαστικά τους δικαστές και εισαγγελείς στο έργο τους.

Πόσες φορές δεν έχουμε διαπιστώσει ότι ένας ανακριτής ή ένας δικαστής χρειάζεται εξειδικευμένες γνώσεις -για παράδειγμα, οικονομικών, λογιστικής- για να διαπιστώσει το μέγεθος μιας υπεξαίρεσης;

Εδώ, λοιπόν, όλοι καταλαβαίνουμε ότι η ρύθμιση δεν έχει ως συνέπεια μόνο την εξοικονόμηση οικονομικών πόρων, αλλά και την εξειδίκευση και άρα, είναι και θέμα ουσιαστικό για την ορθότητα απονομής της δικαιοσύνης: αντικειμενικότητα, επιστημονική, εξειδίκευση και ταχύτητα.

Γνωρίζουμε πόσος χρόνος ξοδεύετε πολλές φορές για τη διενέργεια μιας πραγματογνωμοσύνης ή μιας τεχνικής έκθεσης είτε στην πολιτική είτε στην αστική δικαιοσύνη, ενώ πολλές φορές αυτές που γίνονται δεν είναι επαρκείς, χρειάζονται συμπλήρωση για την ορθή δικαστική κρίση και τελικώς, αμφισβητούνται και καταλήγουν σε περαιτέρω δικαστική εμπλοκή και άρα, σε ακόμα μεγαλύτερες καθυστερήσεις.

Με το παρόν σχέδιο νόμου καλύπτεται επίσης και ένα μεγάλο μέρος του προβλήματος των κενών οργανικών θέσεων δικαστικών υπαλλήλων που αφορά βέβαια σε όλα τα δικαστήρια της χώρας. Σε καμμία περίπτωση, όμως, δεν λύνει συνολικά το πρόβλημα και είναι βέβαιο ότι θα πρέπει να ενισχυθούν τα δικαστήρια με προσωπικό, παρά το γεγονός ότι οι εξωγενείς κρίσεις που έπληξαν τη χώρα μας έφεραν άλλες προτεραιότητες.

Κυρίες και κύριοι συνάδελφοι, το εύκολο είναι να μιλάς για την επιτάχυνση απονομής δικαιοσύνης, για την αναβάθμιση της ποιότητάς της, για την εξασφάλιση καλύτερων συνθηκών για τους λειτουργούς.

Και το δύσκολο είναι να κάνεις πράξεις, να υλοποιείς όσα άλλες κυβερνήσεις θα ήθελαν αλλά δεν τόλμησαν, όσα φαίνονταν σωστά αλλά δεν γινόταν, όσα ζητούσε χρόνια ο νομικός κόσμος αλλά δεν πραγματοποιούνταν. Η Αντιπολίτευση θα πρέπει να αρθεί στο ύψος των περιστάσεων, να πάψει να λέει όχι σε όλα, να πάψει να ανακαλύπτει παντού προβλήματα και επιφυλάξεις.

Με το παρόν σχέδιο νόμου ιδρύουμε τη Δικαστική Αστυνομία και κάνουμε ένα ακόμα βήμα για την αναβάθμιση της δικαιοσύνης στη χώρα μας. Σίγουρα δεν αρκεί. Σίγουρα δεν είναι το μόνο που έχουμε κάνει. Αλλά σίγουρα θα κάνουμε ακόμα περισσότερα, γιατί αποδεικνύουμε συνεχώς ότι κάνουμε πράξη όσα υποσχόμαστε, ότι κάνουμε πράξη όσα σωστά θα έπρεπε να έχουν γίνει στο παρελθόν και δεν έχουν γίνει μέχρι σήμερα.

Σας καλώ, λοιπόν να υπερψηφίσουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κ. Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ κυρία Πρόεδρε.

Κύριοι Υπουργοί, κυρίες και κύριοι Βουλευτές, συζητούμε σήμερα ακόμη ένα σχέδιο νόμου που αφορά τον πολύπαθο χώρο της δικαιοσύνης. Ο θεσμός της Δικαστικής Αστυνομίας δεν αποτελεί κάποια πρωτοτυπία. Είναι όμως ιδιαίτερης βαρύτητας και σημασίας για τη λειτουργία των δικαστηρίων και της δικαιοσύνης μας. Και επιτέλους το Υπουργείο Δικαιοσύνης τον εισηγείται στο πλαίσιο του μπαράζ των νομοθετικών πρωτοβουλιών που έχει αναλάβει τα τελευταία τρία χρόνια.

Αξίζουν θερμά συγχαρητήρια στην πολιτική ηγεσία του Υπουργείου, τους συνεργάτες σας, κύριε Υπουργέ, με τη σημερινή ευκαιρία. Μάλιστα είναι ιδιαίτερα θετικό το γεγονός ότι η πλειοψηφία των συναδέλφων που τοποθετήθηκαν στις επιτροπές εκφράστηκαν θετικά για τη συγκεκριμένη νομοθετική πρωτοβουλία. Επιτέλους, θα έλεγε κανείς, σε αυτά που είναι σημαντικά οφείλουμε να συμφωνήσουμε, όπως ζητούν από εμάς οι πολίτες. Κυρίες και κύριοι συνάδελφοι, ειδικά σε θέματα επιτάχυνσης της δικαιοσύνης και ποιοτικότερης απονομής της δεν χωρούν ανούσιες κομματικές, μικροκομματικές διαφωνίες. Εμείς ξέρουμε, πιστεύουμε ότι με την εφαρμογή αυτού του νόμου θα συμβάλλουμε σημαντικά στη βελτίωση της καθημερινότητας των πολιτών, πόσω μάλλον όταν αφορά τον ευαίσθητο χώρο της δικαιοσύνης.

Η Κυβέρνηση και το Υπουργείο εδώ και τρία χρόνια έχουν θέσει τις βάσεις προκειμένου να κερδίσουμε αυτό το διπλό στοίχημα, στο οποίο έχουμε αναφερθεί πάρα πολλές φορές σε αυτή την Αίθουσα. Από τη μια να περιφρουρηθεί και να ενισχυθεί η ασφάλεια του δικαίου και από την άλλη να βελτιωθεί η ποιότητα και να εξασφαλιστεί η επιτάχυνση στην απονομή της δικαιοσύνης. Είναι αλήθεια ότι η πανδημία επηρέασε την ορθή, την εύρυθμη λειτουργία των δικαστηρίων της χώρας, όσο καμμία άλλη δημόσια λειτουργία. Παρ’ όλα αυτά η Ελλάδα παύει να είναι ουραγός της Ευρώπης με δεκάδες καταδικαστικές αποφάσεις σε βάρος της για την καθυστέρηση έκδοσης δικαστικών αποφάσεων, αλλά και ως προς την ποιότητα απονομής του δικαίου. Αυτό το τοπίο έχει αλλάξει.

Για τους λόγους αυτούς καταβάλλουμε σημαντικές προσπάθειες, διαρκείς προσπάθειες μέσα από στοχευμένες νομοθετικές παρεμβάσεις να βελτιώσουμε τη θέση της εικόνας της χώρας μας. Και αυτό το έχει πετύχει η ηγεσία του Υπουργείου Δικαιοσύνης τα τελευταία τρία χρόνια. Κανείς δεν μπορεί να αμφισβητήσει τις σημαντικές παρεμβάσεις που έγιναν προς αυτή την κατεύθυνση. Θυμίζω επιγραμματικά: Διαμεσολάβηση, Κώδικας για το Ελεγκτικό Συνέδριο, ο νέος Κώδικας Πολιτικής Δικονομίας, Ποινικού Δικαίου, Κώδικας Δικαστηρίων, Δικαστικών Υπαλλήλων, ο Οργανισμός των Δικαστηρίων, η αξιολόγηση του έργου των δικαστών. Αυτά είναι ανάμεσα στα πολλά νομοθετήματα τα οποία αποδεικνύουν την πολύ σοβαρή δουλειά που γίνεται αυτά τα τρία χρόνια.

Και αν αναρωτηθεί κανείς, τα προβλήματα λύθηκαν, εξανεμίστηκαν; Όχι βέβαια έχουμε ακόμη δουλειά να κάνουμε σε επίπεδο ακόμη καλύτερης και μεγαλύτερης στελέχωσης σε προσωπικό των δικαστηρίων της χώρας, προκειμένου να συμβάλουμε ακόμη περισσότερο στο σπουδαίο έργο που έχουν να φέρουν σε πέρας τους οι δικαστές μας, οι δικαστικοί υπάλληλοι, όλοι όσοι υπηρετούμε τον χώρο της δικαιοσύνης.

Η Δικαστική Αστυνομία ως ιδέα προβλέπεται εδώ και δεκαετίες στην Ελλάδα, αλλά ποτέ δεν εφαρμόστηκε στην πράξη. Το σημερινό νομοσχέδιο για πρώτη φορά την εισάγει στην έννομη τάξη μας, αυτόν τον σπουδαίο θεσμό που ήδη λειτουργεί με μεγάλη επιτυχία και αποτελεσματικότητα σε πολλά ευρωπαϊκά κράτη. Η Γαλλία ίσως ήταν αυτή που άνοιξε τον δρόμο αλλά και η Γερμανία, το Βέλγιο, η Ολλανδία, η Ισπανία.

Οι ίδιοι οι φορείς στην ακρόαση τους στάθηκαν στη σπουδαιότητα της σημερινής πρωτοβουλίας και παρουσίασαν τους λόγους για τους οποίους είναι επιβεβλημένη. Συμφώνησαν δηλαδή με αυτή. Αναφέρθηκαν στα προβλήματα που υπάρχουν διαχρονικά, τα οποία εμφανίζουν το δικαιικό σύστημα της Ελλάδας ως ένα σύστημα που υπολείπεται των άλλων σύγχρονων της Ευρωπαϊκής Ένωσης αλλά και στο πλήθος των ποινικών αποφάσεων που απομένουν ανεκτέλεστες. Είναι, λοιπόν, και αυτό το σχέδιο νόμου ένα πολύ σημαντικό βήμα προς αυτή την κατεύθυνση. Οι εμπλεκόμενοι μόνο θετικά σχόλια έχουμε για το συγκεκριμένο νομοθέτημα. Ικανοποιεί μάλιστα το πάγιο αίτημα των δικαστικών λειτουργών, των δικαστικών υπαλλήλων αλλά και των δικηγόρων.

Με τον θεσμό της Δικαστικής Αστυνομίας, αυτής της εξειδικευμένης υπηρεσίας του Υπουργείου Δικαιοσύνης επιδιώκεται η ταχύτερη εκτέλεση δικαστικών αποφάσεων, η ευταξία και η εφαρμογή των κανόνων εντός των δικαστικών αιθουσών, αλλά και των δικαστικών μεγάρων κατά τη διάρκεια των συνεδριάσεων, η αποτελεσματική φύλαξη σε επιμέρους χώρους φύλαξης στα δικαστήρια, η υποστήριξη των δικαστικών και εισαγγελικών λειτουργών κατά τη διενέργεια ανακριτικών πράξεων, καθώς και η παροχή προς αυτούς απαραίτητης συνδρομής για την επίλυση ιδιαίτερων νομικών αλλά και πραγματικών ζητημάτων τα οποία απαιτούν ειδικές επιστημονικές ή τεχνικές γνώσεις.

Έχουμε όλοι αντιληφθεί ότι ο σύγχρονος δικαστής έχει πραγματικά μεγάλη ανάγκη συνδρομής στο σπουδαίο έργο του. Και ως δικηγόρος βρισκόμενος μαζί με τους άλλους συναδέλφους σε διαρκή επαφή με τους δικαστικούς λειτουργούς μπορούμε να αντιληφθούμε την κρισιμότητα των διατάξεων αυτών που θα αποτελέσουν άλλο ένα εργαλείο στη δυνατότητα μαζί με το υπόλοιπο πολιτικό προσωπικό της Δικαστικής Αστυνομίας, ένστολοι και πολιτικό προσωπικό, για την πιο εύρυθμη λειτουργία των δικαστηρίων. Ένστολο από τη μία πολιτικό, επιστημονικό προσωπικό από την άλλη θα συμμετέχει στη Δικαστική Αστυνομία.

Αποτέλεσμα της λειτουργίας του πολιτικού - επιστημονικού κλάδου είναι με την πρόσληψη εξειδικευμένου επιστημονικού προσωπικού να παρέχονται εξειδικευμένες υπηρεσίες σε ζητήματα επί εκκρεμών δικών, συνεπικουρώντας ουσιαστικά δικαστές και εισαγγελείς σε ζητήματα τα οποία κατά τη διενέργεια των προανακριτικών πράξεων προκύπτουν και εκεί χρειάζεται αναγκαία υποστήριξη στο έργο το οποίο επιτελείται με αυτή τη νομοθετική παρέμβαση.

Με αυτή τη νομοθετική παρέμβαση ελπίζουμε ότι θα πετύχουμε την αλλαγή της κουλτούρας του δικαστικού περιβάλλοντος εργασίας μέσα από την εφαρμογή αυτού του σύγχρονου θεσμού, έτσι ώστε να θωρακίσουμε ακόμη περισσότερο την ποιότητα της δικαιοσύνης που απονέμεται αλλά τελικά και την ταχύτητα. Ας μην ξεχνάμε ότι ο σεβασμός προς τους θεσμούς ξεκινά πρώτα από όλα από την εικόνα που έχουμε για αυτούς. Και όλοι μας έχουμε ανάγκη να νιώσουμε τη δικαιοσύνη ως πραγματικό καταφύγιο όπου τελικά θα βρούμε το δίκιο μας.

Οφείλουμε πάντα να έχουμε στις σκέψεις μας ότι ένας πλήρως καταρτισμένος δικαστής ο οποίος προετοιμάζεται καλά, ο οποίος είναι επαρκής, αλλά έχει και την απαραίτητη τη συνδρομή από τους συλλειτουργούς της δικαιοσύνης είναι αυτός ο οποίος θα δώσει τελικά τη σωστή λύση στα σοβαρά θέματα επί των οποίων καλείται να κριθεί. Αυτός θα διαμορφώσει τη σύγχρονη νομολογία συμβαδίζοντας με το κλίμα της εποχής και όχι με τον καιρό της ίδιας μέρας που δικάζει.

Αδήριτη ανάγκη -κλείνοντας κυρία Πρόεδρε- να αντιληφθούμε ότι ο εκσυγχρονισμός του χώρου της δικαιοσύνης μέσα από σύγχρονες κτηριακές εγκαταστάσεις θα οδηγήσει και το ανάλογο προσωπικό στο ζητούμενο, στην ταχύτερη και ποιοτικότερη δικαιοσύνη.

Και εδώ βέβαια είναι πάντα επίκαιρα τα λόγια του Σωκράτη τα οποία θυμίζουν τη σημασία και την αξία να έχουμε καλούς δικαστές και να τους δίνουμε τα μέσα για να μπορέσουν αυτοί να αποδώσουν. Θέλουμε δικαστές εκείνους που ακούν ευγενικά, εκείνους που απαντούν με συνέπεια, σκέφτονται ορθά και τελικά αποφασίζουν αμερόληπτα.

Σας καλώ να υπερψηφίσουμε το παρόν σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κάτι σάπιο υπάρχει σήμερα στην Ελλάδα του Κυριάκου Μητσοτάκη. Κάτι σάπιο υπάρχει στη Γ΄ Ελληνική Δημοκρατία, που δυστυχώς, με τον χειρότερο τρόπο καθημερινά υπονομεύει τους βασικούς πυλώνες λειτουργίας του δημοκρατικού πολιτεύματος. Και αυτό, κυρίες και κύριοι συνάδελφοι, πια δεν είναι ένας ισχυρισμός του ΣΥΡΙΖΑ - Προοδευτική Συμμαχία. Δεν είναι μια σειρά από τεκμηριωμένες καταγγελίες της Αξιωματικής Αντιπολίτευσης και της ευρύτερης Αντιπολίτευσης. Είναι πια και μία πανθομολογούμενη αλήθεια που αφορά και εκφωνείται από τη συντριπτική πλειοψηφία των Ελληνίδων και των Ελλήνων.

Κύριε Τσιάρα, σύμφωνα με το Ευρωβαρόμετρο, αν είναι δυνατόν, 98% των Ελληνίδων και των Ελλήνων πιστεύουν ότι υπάρχει στη χώρα μια εκτεταμένη κατάσταση διαφθοράς επί Κυβέρνησης Κυριάκου Μητσοτάκη, όταν ο αντίστοιχος μέσος όρος των ΗΠΑ είναι αυτή τη στιγμή στην Ευρωπαϊκή Ένωση 68%.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Επί ΣΥΡΙΖΑ;

**ΙΩΑΝΝΗΣ ΡΑΓΚΟΥΣΗΣ:** Και επειδή βιάζεστε, κύριε Τσιάρα, αλλά η βιασύνη δεν κάνει καλό, το 51% των Ελληνίδων και των Ελλήνων πιστεύουν ότι τα τρία τελευταία χρόνια η διαφθορά στην Ελλάδα έχει ξεπεράσει κάθε προηγούμενο όριο, όταν πάλι αντίστοιχα, σύμφωνα με το Ευρωβαρόμετρο, το 41% συναντά κανείς ως μέσο όρο στις υπόλοιπες χώρες της Ευρώπης.

Πλέον, λοιπόν, δεν είμαστε οι μόνοι που καταγγέλλουμε ότι στο όνομα του δήθεν επιτελικού κράτους αυτό το οποίο έχετε κάνει είναι να έχετε στήσει ένα επιτελικό παρακράτος διαφθοράς και υποκλοπών, ναι υποκλοπών! Προχτές ήταν δημοσιογράφος. Χθες ήταν πολιτικός αρχηγός. Αύριο ποιος ξέρει ποιος θα αποκαλυφθεί ότι έχει πέσει θύμα αυτής της έκνομης, οργανωμένα παρακρατικής δραστηριότητας που έχετε επιτρέψει και έχετε εν πολλοίς προσπαθήσει και να νομιμοποιήσετε τα τελευταία χρόνια. Και θα αναφέρω συγκεκριμένα πώς τεκμηριώνονται αυτά στη συνέχεια.

Και βεβαίως, είμαστε όχι απλώς ανοιχτοί, αλλά θετικοί στο να συνεδριάσει και η Επιτροπή Θεσμών και Διαφάνειας, αλλά δεν έχουμε και καμμία ψευδαίσθηση την ίδια στιγμή ότι θα επιτρέψετε με την πλειοψηφία που έχετε σήμερα να έρθει η αλήθεια στο φως.

Όμως, κύριε Τσιάρα, και μέσα από εσάς αυτό το μήνυμα να πάει σε όλη την Κυβέρνηση: Σταματήστε να πλανάσθε πλάνην οικτρά, που λέει και το γνωστό γνωμικό. Όταν ο ελληνικός λαός μάς δώσει την εντολή να κυβερνήσουμε τη χώρα -και αυτό θα γίνει στις επόμενες εκλογές- μην έχετε καμμία αμφιβολία ότι, όπως επιτάσσει το Σύνταγμα, όπως επιβάλλουν οι νόμοι και πάνω απ’ όλα όπως επιβάλλει το κοινωνικό συμφέρον, τίποτα από όλα αυτά που αφορούν στις έκνομες ενέργειες, τις παρακρατικές, που υπάρχουν αυτή τη στιγμή και εξελίσσονται στη χώρα με ή χωρίς τη δική σας συνδρομή, δεν θα μείνει στο απυρόβλητο και στο σκοτάδι. Όλα θα έρθουν στο φως και όλα όσα γίνονται τώρα θα μπουν στη δοκιμασία της ποινικής αξιολόγησης, κύριε Τσιάρα.

Ο κ. Κουκάκης, ο δημοσιογράφος, τις προάλλες κατήγγειλε την υποκλοπή των τηλεφωνικών των συνομιλιών. Ποια ήταν η αντίδραση της Κυβέρνησης Μητσοτάκη και του Υπουργού Τσιάρα; Να φέρει στη Βουλή τροπολογία με βάση την οποία απαγόρευε στην ΕΥΠ πια, κάτι που επιβαλλόταν στην ΕΥΠ από το 1994 και μετά και εφάρμοζαν όλες οι κυβερνήσεις, να δώσει στοιχεία για όποιον υποτίθεται ότι παρακολουθείται για λόγους εθνικού συμφέροντος. Ήταν τροπολογία του 2021 που δυστυχώς ψηφίστηκε και από το Κίνημα Αλλαγής. Δεκτή, βέβαια, η αναφορά περί ενός αναστοχασμού, αλλά ο αναστοχασμός, αγαπητέ κύριε Καστανίδη, πρέπει να πάει και ένα βήμα παρακάτω. Διότι αυτή η τροπολογία έχει ψηφιστεί με τις ψήφους του Κινήματος Αλλαγής, ισχύει αυτή τη στιγμή, εφαρμόζεται και ορίστε τα αποτελέσματά της. Τα αποτελέσματα αυτή τη στιγμή τα βλέπουμε στην περίπτωση του κ. Ανδρουλάκη και στις καταγγελίες του, τα είδαμε προχθές στην περίπτωση του κ. Κουκάκη και -επαναλαμβάνω- ποιος ξέρει στις περιπτώσεις ποιων ακόμα θα δούμε πολιτικών σας αντιπάλων, πολιτικών, πολιτών και επιχειρηματιών.

Και πότε ξεκίνησαν όλα αυτά βεβαίως; Ξεκίνησαν από την αρχή διακυβέρνησης αυτής της Κυβέρνησης; Τι ήταν το καλοκαίρι του 2019 το πρώτο πράγμα που έκανε ο Κυριάκος Μητσοτάκης, κυρίες και κύριοι συνάδελφοι; Να σας βάλει να ψηφίσετε την τροποποίηση του νόμου για τα προσόντα που έπρεπε να έχει ο διοικητής της ΕΥΠ, προκειμένου να βάλει το σημερινό διοικητή της ΕΥΠ, που ούτε πτυχίο δεν είχε. Και σας επέβαλε να ψηφίσετε ένα νομοσχέδιο και να λερώσετε υπό αυτή την έννοια την προσωπική σας κοινοβουλευτική διαδρομή. Γιατί, βεβαίως, τι άλλο από ντροπή μπορεί να είναι να κουβαλάει κανείς ότι ψήφισε να μπορεί στην Ελλάδα να είναι διοικητής της ΕΥΠ κάποιος που δεν έχει ούτε καν πτυχίο. Αλλά επειδή ήταν κολλητός του κ. Μητσοτάκη, εσείς το ψηφίσατε αυτό. Και όταν ήρθαν και τα υπόλοιπα, ψηφίσατε και τα υπόλοιπα, όπως και την τροπολογία που φέρατε εσείς, κύριε Τσιάρα, με δική σας πρωτοβουλία στο ελληνικό Κοινοβούλιο. Κι αν δεν υπήρχε η ερευνητική δημοσιογραφία στην Ελλάδα, πραγματικά αναρωτιέται κανείς πού θα ζούσαμε, τι θα κάναμε.

Σήμερα πάλι το Inside Story, που έχει προβεί σε μια σειρά από αποκαλύψεις σχετικά με αυτό το θέμα, προχωράει πάλι σε νέες ειδήσεις, δυσάρεστες. Στην ΕΥΠ μέσα έχει βρεθεί και ΕΤΑΚ με δεύτερο ΑΦΜ. Στην Εθνική Υπηρεσία Πληροφοριών υπάρχει αυτή τη στιγμή κέντρο με δεύτερο ΑΦΜ, άλλο από το ΑΦΜ της ΕΥΠ, το οποίο κάνει αγορές, κάνει προμήθειες νόμιμων και παράνομων συστημάτων παρακολουθήσεων ή όχι.

Η ΕΑΔ έλεγξε τις καταγγελίες του κ. Κουκάκη με προγραμματισμένα ραντεβού. Έδινε ραντεβού σε αυτούς που έπρεπε να πάει να ελέγξει και τους έλεγε «την τάδε μέρα και τάδε ώρα θα έρθουμε να σας ελέγξουμε»! Μα δεν ντρεπόμαστε λίγο; Έτσι γίνονται αυτού του τύπου οι έλεγχοι; Όταν ήρθε η ώρα να αποκαλυφθούν σκάνδαλα ή να γίνουν συγκρούσεις για να αποκαλυφθούν σκάνδαλα, έτσι γίνονταν οι έλεγχοι; Ειδοποιούσε η εισαγγελία, ειδοποιούσαν οι ελεγκτικές αρχές τον όποιο ελεγχόμενο και του έλεγαν «να μας περιμένεις τη Δευτέρα, έξι η ώρα που θα έρθουμε, για να σε ελέγξουμε»;

Στον κ. Γεραπετρίτη, τον συνάδελφό σας υποβάλαμε ερώτηση για όλα αυτά τα θέματα, για το Predator και όλο το παράνομο λογισμικό και ήρθε εδώ και είπε ψέματα, όπως αποδεικνύεται πάλι από τις αποκαλύψεις του Inside Story. Ήρθε εδώ και είπε ότι η εταιρεία «KRIKEL» -μια εταιρεία στο τρίγωνο των παράνομων αυτών κινήσεων που έχουν εντοπιστεί, που εικάζεται ότι έχει παίξει ρόλο, για να συμβαίνουν όλα αυτά που συμβαίνουν- είναι μια εταιρεία που έχει κάνει, λέει, μόνο μια σύμβαση με το Υπουργείο Προστασίας του Πολίτη. Έξι συμβάσεις είναι! Ψευδέστατο, λοιπόν, και αυτό. Και κατά τα άλλα, λέει, υπάρχει απόρρητο και δεν δίνονται στοιχεία.

Μα, πραγματικά, πιστεύετε ότι είναι ποτέ δυνατόν να αποφύγετε την αποκάλυψη της αλήθειας; Πιστεύετε ότι είναι δυνατόν να έχετε λερώσει τα χέρια σας με έκνομες παρακολουθήσεις που προσβάλλουν, υπονομεύουν το δημοκρατικό πολίτευμα της χώρας, τους πολιτικούς θεσμούς και να μείνετε στο απυρόβλητο; Πιστεύετε ότι αργά η γρήγορα θα αποφύγετε την υποχρέωση και την ανάγκη να λογοδοτήσετε, όπως το Σύνταγμα -επαναλαμβάνω- και οι νόμοι επιβάλλουν, μπροστά στην ελληνική δικαιοσύνη; Μη γελιέστε. Κάτι τέτοιο δεν θα το πετύχετε. Αργά ή γρήγορα όλα αυτά θα κριθούν όσες προσπάθειες και να κάνετε, είτε να μη συγκληθεί τώρα η Επιτροπή Θεσμών και Διαφάνειας είτε να συγκληθεί με την πλειοψηφία σας αλλά να μην οδηγηθεί στα συμπεράσματα που πρέπει να οδηγηθεί και ούτω καθεξής. Νομίζουμε πια ότι μετράμε αντίστροφα, με τις εκλογές να πραγματοποιούνται, αν δεχτούμε αυτά που είπε ο κ. Μητσοτάκης, ακόμη και την άνοιξη του 2023. Μετράει, λοιπόν, αντίστροφα η αποκάλυψη της αλήθειας για όλα αυτά και βεβαίως, και ο καταλογισμός των ευθυνών.

Θα τελειώσω, κυρία Πρόεδρε, απλώς λέγοντας ότι ο συνάδελφος, ο εισηγητής μας, ο κ. Αυλωνίτης τοποθετήθηκε με απόλυτη πληρότητα επί του νομοσχεδίου. Νομίζω ότι έχει καταστήσει σαφές τι είναι αυτό το οποίο πιστεύουμε, τι είναι αυτό το οποίο περιμένουμε, κύριε Τσιάρα, να δούμε αν θα αλλάξετε στα συγκεκριμένα άρθρα που έχουν εντοπιστεί, για να καθορίσουμε και την τελική μας στάση για ένα νομοσχέδιο που θα θέλαμε να ελπίζουμε ότι θα ξέφευγε από τον κανόνα, δηλαδή να είναι κι αυτό ένα νομοσχέδιο που θα μείνει στα χαρτιά, δεδομένου ότι, όπως είπε και ο συνάδελφος κ. Αυλωνίτης, ούτε πόροι έχουν διασφαλιστεί ούτε ένα σχέδιο δράσης ούτε ένα επιχειρησιακό σχέδιο για την υλοποίηση, αλλά για όλα αυτά οψόμεθα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Θα δώσω τώρα τον λόγο στον κ. Καστανίδη. Νομίζω ότι θέλετε τον λόγο επί προσωπικού. Ορίστε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρία Πρόεδρε, στην ομιλία του ο Κοινοβουλευτικός Εκπρόσωπος του ΣΥΡΙΖΑ αναφέρθηκε στην τοποθέτησή μου με αφορμή την παρατήρηση που έκανα ότι χρειάζεται να ξανασκεφτούμε και να αλλάξουμε την τροπολογία που εισηγήθηκε αιφνιδίως η Κυβέρνηση για τη μη ενημέρωση αυτών που υφίστανται την παρακολούθηση για λόγους εθνικής ασφαλείας. Υπενθύμισε ότι με την ψήφο του ΠΑΣΟΚ εγκρίθηκε αυτή η τροπολογία και μου απέδωσε καλές μεν προθέσεις, αλλά χρειάζεται να πάμε παρακάτω.

Θα ήθελα να υπογραμμίσω τα ακόλουθα: Παρά το γεγονός ότι θα μπορούσα προσωπικά να διαχωρίσω τη θέση μου απ’ όσους υπό συνθήκες έκτακτες πήραν την απόφαση να ψηφιστεί η τροπολογία, δεν το κάνω ως μέλος κόμματος που αναλαμβάνει τις ευθύνες και των άλλων.

Θέλω να υπενθυμίσω ότι έχει πολύ μεγάλη σημασία ότι η διάταξη ψηφίστηκε σε κάποια στιγμή που δεν γνώριζε κανείς τα στοιχεία της υπόθεσης Κουκάκη. Νεότερα στοιχεία από τις καταγγελίες του ΚΚΕ μάς οδηγούν στην απόφαση να εισηγηθούμε την κατάργηση της σχετικής διάταξης και αυτό είναι η ηθική της ευθύνης ενός κόμματος που τολμά να αναγνωρίσει ότι σε στιγμή που δεν μπορούσε να προδικάσει τέτοιου είδους εξελίξεις, ψήφισε κατά την άποψή μου ίσως άστοχα μια τέτοια ρύθμιση. Έχει σημασία ότι αναλαμβάνουμε την πρωτοβουλία να συγκαλέσουμε λίγο αργότερα την Επιτροπή Δημόσιας Διοίκησης, Δημόσιας Τάξης και Δικαιοσύνης για να συζητήσουμε και να εισηγηθούμε, μεταξύ άλλων, και την κατάργηση της συγκεκριμένης τροπολογίας.

Κλείνω με μια παρατήρηση. Πριν από πολύ λίγο καιρό συμπληρώθηκαν αρκετές θέσεις μελών του ΑΣΕΠ με συμφωνία Κυβέρνησης και Αξιωματικής Αντιπολίτευσης και διορίστηκαν δύο μέλη, δύο άνθρωποι προερχόμενοι από τον ΣΥΡΙΖΑ. Δεν αναλάβαμε την πρωτοβουλία να καταδικάσουμε μια συζήτηση στο περιθώριο των διαβουλεύσεων μεταξύ Κυβέρνησης και Αντιπολίτευσης. Σημασία έχει να έχουμε πάντα την αίσθηση καθήκοντος να διορθώσουμε, αν κάτι ήταν ημαρτημένο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κ. Ραγκούσης για ένα λεπτό.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κυρία Πρόεδρε.

Η ανακοίνωση που μόλις έκανε ο κ. Καστανίδης, η οποία δεν είχε γίνει κατά τη διάρκεια της εισήγησής του, νομίζω ότι είναι μια απολύτως θετική εξέλιξη. Εμείς την υποδεχόμαστε με απολύτως θετικό τρόπο. Έχει δίκιο ο κ. Καστανίδης ότι πολλές φορές, ιδίως εξαιτίας του τρόπου με τον οποίο νομοθετεί η Κυβέρνηση, Βουλευτές και κόμματα βρισκόμαστε αντιμέτωποι με αιφνιδιαστικές εξελίξεις που πράγματι δεν είσαι 100% βέβαιος εκείνη την ώρα ότι είσαι σε θέση να «διαστασιολογήσεις» σωστά αυτό που εισηγούνται, αν πρέπει να το ψηφίσεις κ.λπ..

Σε κάθε περίπτωση, αυτό που έχει σημασία είναι ότι αυτό που είπε ο κ. Καστανίδης για εμάς είναι πολύ θετικό και προφανώς προστίθεται και στην πρωτοβουλία για τη σύγκληση της Επιτροπής Θεσμών και Διαφάνειας και ναι, μπορεί κανείς πια να πει ότι υπάρχει μια αισιοδοξία ότι μπορεί να υπάρξει ένα σύνολο πολιτικών δυνάμεων στη χώρα που να αντισταθεί πια ενωμένο απέναντι σ’ όλες αυτές τις έκνομες παρακρατικές πρακτικές που εξελίσσονται από την Κυβέρνηση και που μπορούν να δώσουν ένα αίσθημα ελπίδας και αισιοδοξίας στον ελληνικό λαό ότι και μπορεί και οφείλει να αλλάξει κάτι σ’ αυτόν τον τόπο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Ακούσαμε και στην ομιλία του, αλλά και τώρα, τον Κοινοβουλευτικό Εκπρόσωπο του ΣΥΡΙΖΑ να μιλάει για παρακρατικές πρακτικές, για λερωμένα χέρια. Είναι πολύ σοβαρές κατηγορίες οι οποίες δεν στηρίζονται σε συγκεκριμένα στοιχεία. Η μηνυτήρια αναφορά του κ. Ανδρουλάκη, αλλά και όλα όσα έχει πει σχετικά με την απόπειρα «μόλυνσης» του κινητού του τηλεφώνου τον Σεπτέμβριο του 2021, είναι προφανώς ένα πολύ σημαντικό θέμα και ένα ζήτημα δημοκρατίας.

Σε κάθε περίπτωση, η Κυβέρνηση ήταν από την πρώτη στιγμή και είναι κατηγορηματική. Καλεί κάθε υπηρεσία να συνδράμει στον έλεγχο της δικαιοσύνης. Πρέπει να ελεγχθούν όλα τα γεγονότα και όλα τα δεδομένα για να δούμε από πού προέρχεται και τι συμβαίνει για τη διαλεύκανση της μηνυτήριας αναφοράς του κ. Ανδρουλάκη. Η Κυβέρνηση, λοιπόν, θα στηρίξει κάθε προσπάθεια για να υπάρξει άπλετο φως και σ’ αυτές τις κατηγορίες.

Συνεπώς, δεν υπάρχει καμμία θέση για «σκιά» στη θέση της ελληνικής Κυβέρνησης, κανένα ερωτηματικό, καμμία «γκρίζα ζώνη», διότι στα ζητήματα της δημοκρατίας η θέση της Κυβέρνησης είναι συγκεκριμένη και δεν χωρούν αμφισημίες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει τώρα ο κ. Μουλκιώτης εκ μέρους του Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η εδραίωση του κράτους δικαίου και της κοινωνικής ειρήνης, αλλά και η οικονομική ανάπτυξη μιας χώρας σ’ ένα δημοκρατικό πολίτευμα δεν μπορεί να νοηθούν κατ’ ουδένα άλλον τρόπο χωρίς ορθή και αποτελεσματική λειτουργία της δικαιοσύνης. Η ελληνική δικαιοσύνη εμφανίζει βεβαίως αισθητά προβλήματα λειτουργικότητας και αποτελεσματικότητας που δεν επιτρέπουν κανέναν εφησυχασμό, καθώς επιδρούν σοβαρά στην εμπιστοσύνη των πολιτών στην απονομή της δικαιοσύνης και στην εν γένει δικαιοδοτική λειτουργία. Τα μέτρα που οφείλουμε όλοι να λάβουμε είναι σύνθετα, διότι τα προβλήματα τα οποία έρχεται να αντιμετωπίσει η δικαιοσύνη είναι πολύπλευρα.

Η καταγγελία προς τον εισαγγελέα του Αρείου Πάγου, επικαλούμενος συγκεκριμένα περιστατικά και έγγραφα στοιχεία για επίθεση στο προσωπικό τηλέφωνο του Προέδρου του ΠΑΣΟΚ - Κινήματος Αλλαγής Νίκου Ανδρουλάκη με το εξελιγμένο λογισμικό Predator είναι λίαν αποκαλυπτική. Η απόπειρα διαπιστώθηκε μετά από επίσημους ελέγχους υπηρεσιών του Ευρωπαϊκού Κοινοβουλίου, το οποίο συνέταξε και τη σχετική έκθεση. Είναι αυτονόητο ότι η εν λόγω υπόθεση είναι σκοτεινή και δυσώδης, διότι όπως αναφέρεται σε επίσημη ανάρτηση της «GOOGLE», η εφαρμογή Predator πουλήθηκε σε διαφορετικούς κυβερνητικούς φορείς σε συγκεκριμένες χώρες, ανάμεσα στις οποίες είναι και η χώρα μας.

Επειδή η Ελλάδα δεν αντέχει τίποτα λιγότερο από την απόλυτη διαφάνεια στη λειτουργία των θεσμών, η διερεύνηση σε βάθος της μηνυτήριας αναφοράς του Νίκου Ανδρουλάκη αποτελεί αίτημα κάθε δημοκρατικού πολίτη και μάλιστα διερεύνηση αμελλητί. Οι περί τα νομικά τυρβάζοντες γνωρίζουν.

Καλούμε, λοιπόν, την ελληνική δικαιοσύνη να επιληφθεί επειγόντως, ώστε να πληροφορηθεί ο ελληνικός λαός ποιος και γιατί βρίσκεται πίσω απ’ αυτή την απαράδεκτη κατάσταση και απ’ αυτή την απαράδεκτη απόπειρα. Ζητάμε από την ελληνική Κυβέρνηση και τη δικαιοσύνη για κάθε τέτοια περίπτωση, αλλά και για όλους τους Έλληνες, να υπάρχει προστασία από παρόμοιες μεθοδεύσεις.

Αυτό το θέμα, κύριοι Υπουργοί, μας αφορά όλους. Αφορά τον απλό πολίτη, αλλά και την εξ ολοκλήρου ανεξαρτησία του πολιτικού συστήματος, γιατί οι πολίτες πρέπει να είναι σίγουροι ότι η ελληνική Κυβέρνηση διασφαλίζει την προστασία των προσωπικών τους δεδομένων και γι’ αυτό χρειαζόμαστε τώρα περισσότερο από ποτέ μια σαφή διαβεβαίωση ότι η Κυβέρνηση κάνει ό,τι έχει ως θεσμική ευθύνη, ώστε κανένας φορέας, δημόσιος ή ιδιωτικός, να μην μπορεί να διενεργεί τέτοιες ή παρόμοιες παρακολουθήσεις.

Μια τέτοια διαβεβαίωση, κυρίες και κύριοι συνάδελφοι, μπορεί να προκύψει μόνο μέσα από μια ενδελεχή και ανεξάρτητη έρευνα, η οποία θα γίνει και για λογαριασμό της ελληνικής Βουλής. Μάλιστα ως πολιτικός προϊστάμενος της Εθνικής Υπηρεσίας Πληροφοριών από το 2019 ο ίδιος ο Πρωθυπουργός έχει υποχρέωση να θέσει σε κίνηση μια τέτοια διαδικασία. Όσο κι αν το ζήτημα το οποίο έχει ανακύψει από προχθές επιδιώκεται να υποβαθμιστεί επικοινωνιακά από τα γνωστά μέσα, τα υπηρετούντα την Κυβέρνηση, ενώ το μείζον ζήτημα αφορά το τρίτο κόμμα της Βουλής, δεν το ξεχνάει κανένας και είμαστε εδώ και περιμένουμε. Αλλά η όλη διαδικασία απαιτείται να γίνει αμελλητί και επαναλαμβάνω την έκφραση.

Βεβαίως σήμερα καταθέσαμε ως Κοινοβουλευτική Ομάδα και αίτημα για σύγκληση της Επιτροπής Θεσμών και Διαφάνειας με ακρόαση του διοικητή της Εθνικής Υπηρεσίας Πληροφοριών, αλλά και του προέδρου της Αρχής Διασφάλισης του Απορρήτου των Επικοινωνιών και αναμένεται η απάντηση και αναμένεται επί των έργων να ληφθούν συγκεκριμένες αποφάσεις, αλλά προεχόντως ενημέρωση.

Ως προς το νομοσχέδιο, κυρίες και κύριοι συνάδελφοι, η συγκρότηση του σώματος της Δικαστικής Αστυνομίας δεν αποτελεί μόνο ένα διαχρονικό αίτημα, το οποίο μάλιστα έχει υποστηριχθεί από διαφορετικές πολιτικές δυνάμεις, αλλά και μια αναγκαιότητα αντιμετώπισης της σημερινής πραγματικότητας στον χώρο της δικαιοσύνης. Διότι ο χώρος της δικαιοσύνης χρειάζεται αδιαμφισβήτητα τον χώρο της Δικαστικής Αστυνομίας για την αποτελεσματική υποβοήθηση του έργου των δικαστικών και των εισαγγελικών αρχών, αλλά επίσης είναι μείζον ζήτημα για τη διασφάλιση της εύρυθμης λειτουργίας των δικαστικών υπηρεσιών, οι οποίες σήμερα δεν είμαστε τόσο υπερήφανοι ότι είναι εύρυθμη η λειτουργία.

Πέραν της θετικής μας στάσης αναλύθηκε ιδιαίτερα, διεξοδικά, με ειδική και εμπεριστατωμένη αιτιολογία από τον εισηγητή μας κ. Καστανίδη. Ως προς το γενικό εγχείρημα, όπως κάθε άλλη φορά, το ΠΑΣΟΚ - Κίνημα Αλλαγής με αίσθημα ευθύνης διατυπώνει τις θέσεις του ξεκάθαρα, αλλά διατυπώνουμε παράλληλα και στάση για πολύ ειδικά και συγκεκριμένα ζητήματα.

Πρώτον, ειπώθηκε, ως προς τον επικεφαλής της Διεύθυνσης της Δικαστικής Αστυνομίας. Επαναλαμβάνουμε τη θέση πως πρέπει να είναι μεταξύ των υποψηφίων που ανήκουν σε περισσότερους νομικούς κλάδους, να υπάρχει ευρύτητα δυνατότητας επιλογής για το βέλτιστο αποτέλεσμα. Είναι ένα ζήτημα το οποίο είναι πρόκληση προς την πλειοψηφία.

Δεύτερον, η διεύρυνση των υποψηφιοτήτων συνάδει και με την πρότασή μας να προηγηθεί μια κατά το δυνατόν αντικειμενική και αξιοκρατική διαδικασία που οδηγεί στην τελική απόφαση του Υπουργού Δικαιοσύνης.

Για τις αρμοδιότητες αλλά και για την εποπτεία των περιφερειακών υπηρεσιών θα πρέπει να υπάρξει μια ισχυρή διατύπωση ενός γενικού κανόνα ότι την ευθύνη για τη λειτουργία και την εποπτεία των περιφερειακών υπηρεσιών της Δικαστικής Αστυνομίας έχει αυτός ο εισαγγελέας που διευθύνει το δικαστήριο στο εσωτερικό του οποίου διεξάγονται οι ανακριτικές πράξεις.

Τρίτον, ως προς τη συγκρότηση του αστυνομικού τομέα, κυρίες και κύριοι συνάδελφοι και οι έχοντες σχέση με τη νομική, έντονα μας προβληματίζει πέραν του λειτουργικού και το δημοσιονομικό κόστος. Αντιλαμβάνεστε οι πάντες τι εννοούμε. Πέραν τούτου, ο κ. Καστανίδης το είπε εξαιρετικά εύστοχα και πρόδηλα. Υπάρχουν σοβαρές προειδοποιήσεις από την Ευρωπαϊκή Επιτροπή ως προς την αναγκαιότητα επιβολής δραματικών περικοπών, όσον αφορά τις δαπάνες για τις χώρες με υψηλό δημόσιο χρέος από τις αρχές του 2023. Τι γίνεται, λοιπόν; Έχουμε κατά συνέπεια υπαρκτό κίνδυνο να βρεθούμε μπροστά στην αδυναμία καταβολής σχετικών ποσών πολύ περισσότερο που είναι σαφής και η τοποθέτηση του Γενικού Λογιστηρίου του Κράτους, γιατί το Γενικό Λογιστήριο του Κράτους εν προκειμένω -και αυτό είναι προς προβληματισμό μας- δεν μπορεί να προσδιορίσει τη σχετική δαπάνη.

Κυρίες και κύριοι συνάδελφοι, η σύσταση της Δικαστικής Αστυνομίας πράγματι είναι μια θετικότατη πρωτοβουλία. Ωστόσο, όσοι είμαστε και δικηγόροι στην πράξη γνωρίζουμε ότι η δικαιοσύνη χρειάζεται πολύ περισσότερα. Χρειάζεται, κύριε Υπουργέ, συστηματικές και συντονισμένες προσπάθειες. Χρειάζεται αναβάθμιση του τρωθέντος κύρους της από τις καθημερινές επιθέσεις που δέχεται και αυτό είναι καθήκον όλων και προεχόντως της ίδιας της δικαιοσύνης.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Τον λόγο τώρα ο κ. Σπανάκης εκ μέρους της Νέας Δημοκρατίας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κυρίες και κύριοι συνάδελφοι, το σημερινό νομοσχέδιο που συζητάμε σκοπό έχει να υποβοηθήσει το έργο των δικαστικών και εισαγγελικών αρχών με την ανάθεση σε εξειδικευμένο προσωπικό του Υπουργείου Δικαιοσύνης φυσικά αστυνομικών καθηκόντων, καθώς και άλλων καθηκόντων που ασκούνται σήμερα από το προσωπικό της Ελληνικής Αστυνομίας, με αποτέλεσμα την εμφάνιση δυσλειτουργιών και την καθυστέρηση στην απονομή δικαιοσύνης.

Η Δικαστική Αστυνομία ήταν ένα ζητούμενο πολλών ετών για το δικαστικό μας σύστημα και η αλήθεια είναι ότι πολλές κυβερνήσεις στο παρελθόν επιχείρησαν να νομοθετήσουν τη Δικαστική Αστυνομία. Άλλωστε και κατά την ακρόαση των φορέων ανεξάρτητα και με κάποιες ενστάσεις που διατυπώθηκαν στις επιτροπές όλοι συμφώνησαν ότι η ίδρυση της Δικαστικής Αστυνομίας είναι ένα μεγάλο ζητούμενο. Η ίδρυση της Δικαστικής Αστυνομίας αποτελούσε και αποτελεί πάγιο αίτημα δικαστών, εισαγγελέων, δικαστικών υπαλλήλων και κυρίως δικηγόρων, διότι είναι ένα πολύτιμο εργαλείο που θα συμβάλει στην επιτάχυνση και στη μεγαλύτερη αξιοπιστία της απονομής της δικαιοσύνης, ενώ παράλληλα θα αποσυμφορήσει υπερφορτωμένα πινάκια.

Και φυσικά δεν είναι κάποια δική μας πρωτοτυπία. Η Δικαστική Αστυνομία, κυρίες και κύριοι συνάδελφοι, αποτελεί παγκόσμια πρακτική και είναι ενεργή σε πολλές ευρωπαϊκές χώρες. Δείτε τι συμβαίνει στη Γαλλία, στη Γερμανία, στην Ισπανία, στην Ολλανδία, στο Βέλγιο.

Με το σχέδιο νόμου υιοθετούνται στο εθνικό δικαστικό σύστημα οι βέλτιστες πρακτικές για τη στελέχωση των δικαστηρίων που εφαρμόζονται σε προηγμένα δικαστικά συστήματα. Η Δικαστική Αστυνομία έρχεται, λοιπόν, ως αποτέλεσμα σημερινών πραγματικών αναγκών και για να ενισχύσει αρμοδιότητες που έπρεπε να ανήκουν καθαρά στον χώρο της δικαιοσύνης, αλλά υποστηρίζονταν επί σειρά ετών από το Υπουργείο Προστασίας του Πολίτη.

Σύμφωνα με το σχέδιο νόμου η Δικαστική Αστυνομία ιδρύεται ως αυτοτελές σώμα που θα υπάγεται στο Υπουργείο Δικαιοσύνης και θα στελεχώνεται τόσο από ένστολο όσο και από πολιτικό και επιστημονικό προσωπικό. Το ένστολο τμήμα αφορά τους ανθρώπους που φυλάσσουν τους χώρους των δικαστηρίων, που είναι υπεύθυνοι για την εκτέλεση των δικαστικών αποφάσεων. Στα βασικά καθήκοντα του ένστολου τμήματος περιλαμβάνονται η φύλαξη των δικαστικών μεγάρων, των αιθουσών όπου συνεδριάζουν δικαστήρια, την εκτέλεση ποινικών αποφάσεων και επιδόσεων δικογράφων. Το πολιτικό - επιστημονικό προσωπικό θα έχει τη δυνατότητα να συμβάλλει στην προανακριτική διαδικασία, να βοηθάει με τις ειδικές επιστημονικές του γνώσεις όλους τους δικαστές, όλους τους εισαγγελείς προκειμένου να καταλήγουμε με μεγαλύτερη ταχύτητα στην έκδοση των δικαστικών αποφάσεων. Στα βασικά καθήκοντα του πολιτικού - επιστημονικού προσωπικού της Δικαστικής Αστυνομίας περιλαμβάνεται η διενέργεια προανακρίσεων, προκαταρκτικών εξετάσεων, η σύνταξη επιστημονικών τεχνικών εκθέσεων επί ζητημάτων εκκρεμών υποθέσεων, όταν κρίνεται αναγκαίο φυσικά από τις δικαστικές και εισαγγελικές αρχές, η μετάφραση και διερμηνεία από και προς την ελληνική γλώσσα εγγράφων, δικογράφων ή στο πλαίσιο της προφορικής διαδικασίας των δικών.

Με τη δημιουργία του πολιτικού - επιστημονικού προσωπικού προβλέπεται η πρόσληψη επιστημονικού προσωπικού υψηλού επιπέδου το οποίο θα παρέχει γνώσεις σε κρίσιμους τομείς και σε ζητήματα επί εκκρεμών δικών, επικουρώντας ουσιαστικά τους δικαστές και τους εισαγγελείς στο έργο τους.

Μια πολύ σημαντική συνέπεια του εν λόγω σχεδίου νόμου, η οποία αφορά το κοινωνικό σύνολο και θα πρέπει να σημειώσουμε είναι η αποδέσμευση εκατοντάδων αστυνομικών, οι οποίοι άμεσα θα διατεθούν στη φύλαξη των πολιτών και στη δίωξη του κοινού εγκλήματος. Είναι κάτι που το απαιτεί από όλους εμάς η ελληνική κοινωνία, οι γειτονιές μας.

Κυρίες και κύριοι συνάδελφοι, η Κυβέρνηση της Νέας Δημοκρατίας με το νομοσχέδιο που συζητάμε σήμερα έχει στόχο, έχει σκοπό να ενισχύσει το έργο της δικαιοσύνης και να επιταχύνει τη λήψη δικαστικών αποφάσεων. Με αυτόν τον τρόπο θα ενισχυθεί και η εμπιστοσύνη των πολιτών απέναντι στον θεσμό της δικαιοσύνης.

Η Νέα Δημοκρατία άλλωστε έχει αποδείξει διαχρονικά ότι είναι ένα κόμμα με τεράστια παράδοση σεβασμού των θεσμών και του πολιτεύματος. Σέβεται και έχει διασφαλίσει πλήρως την ανεξαρτησία της δικαιοσύνης. Δεν παρεμβαίνει στο έργο της δικαιοσύνης. Και επιτρέψτε μου εδώ να πω ότι αυτό είναι που δεν φαίνεται εκ του αποτελέσματος να το τηρούν δυστυχώς όλοι.

Κλείνοντας, θέλω να πω ότι σήμερα το Σώμα καλείται να ψηφίσει και μία τροπολογία σημαντική, με λίγα, αλλά σημαντικά άρθρα, όπως τον ορισμό εκπροσώπου τύπου και για τα δικαστήρια και για τις εισαγγελίες.

Βλέπουμε, λοιπόν, ότι σήμερα καλούμαστε να ψηφίσουμε ένα νομοσχέδιο το οποίο καλύπτει ανάγκες του παρελθόντος, το οποίο εναρμονίζει το σύστημά μας με αυτό που ισχύει στην υπόλοιπη Ευρώπη. Από εκεί και πέρα δυστυχώς δεν άκουσα από τους εκπροσώπους των άλλων παρατάξεων να μιλούν συγκεκριμένα για το εν λόγω νομοσχέδιο.

Αυτό, όμως, που έχει για εμάς σημασία είναι να υλοποιούμε την πολιτική για την οποία δεσμευτήκαμε πριν τις 7 Ιουλίου του 2019. Ευτυχώς ο βαθμός αξιοπιστίας και εμπιστοσύνης στην Κυβέρνηση της Νέας Δημοκρατίας, στην Κυβέρνηση του Κυριάκου Μητσοτάκη καθημερινά αυξάνεται, γιατί υλοποιούμε αυτά για τα οποία δεσμευτήκαμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο έχει ο Υφυπουργός Δικαιοσύνης, ο κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, μετά από τέσσερις συνεδριάσεις στην αρμόδια Κοινοβουλευτική Επιτροπή και διαρκούσης της σημερινής συνεδρίασης για το συγκεκριμένο νομοσχέδιο του Υπουργείου Δικαιοσύνης, νομίζω ότι αποδείχθηκε ότι όλο αυτό το οποίο διαπιστώσαμε το προηγούμενο διάστημα, δηλαδή η απαίτηση πράγματι του νομικού κόσμου για τη σύσταση της Δικαστικής Αστυνομίας, όπως επίσης και η πραγματική ανάγκη που διαπιστώνεται καθημερινά στους χώρους όπου ασκείται και απονέμεται η δικαιοσύνη, για τη σύστασή της, ήταν πραγματικά ένα ζητούμενο το οποίο έρχεται να γίνει πράξη με το συγκεκριμένο νομοσχέδιο.

Νομίζω ότι ακούστηκε από την κ. Κομνηνάκα ότι ήταν πρόχειρη η νομοθέτηση. Εγώ θεωρώ ότι όλο αυτό το διάστημα αποδείχθηκε ότι, όπως είπε και ο κύριος Υπουργός στις κοινοβουλευτικές επιτροπές, το σχέδιο νόμου βασίστηκε σε μία νομοπαρασκευαστική επιτροπή, η οποία ήταν διαρκής, συνέχισε τις εργασίες της για αρκετό χρονικό διάστημα και πάνω σε αυτή έγιναν συγκεκριμένες αλλαγές και συγκεκριμένες προσθήκες, επεξεργασία από τα μέλη της μέχρι να υπάρξει το τελικό πόρισμα. Θέλω να αναδείξω ότι η νομοθέτηση στο συγκεκριμένο νομοσχέδιο ειδικά ήταν υποδειγματική.

**ΜΑΡΙΑ ΚΟΜΝΗΝΑΚΑ:** Δεν είπα αυτό.

**ΑΘΑΝΑΣΙΟΣ ΠΑΦΙΛΗΣ:** Μην κουράζεστε, κύριε Υπουργέ. Για την τροπολογία είπε για την καλή νομοθέτηση. Να είμαστε σωστοί.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ωραία. Αναδεικνύω, λοιπόν, αυτοτελώς την ορθή νομοθέτηση.

Θεωρώ, λοιπόν, ότι από την όλη επεξεργασία του νομοσχεδίου, όσο και την επεξεργασία που έγινε στις κοινοβουλευτικές επιτροπές, όπου ακούστηκαν ζητήματα και από τους φορείς οι οποίοι εκλήθησαν, όσο και από τους συναδέλφους της Αντιπολίτευσης, αλλά και από τον κ. Πάτση, τον εισηγητή της Νέας Δημοκρατίας, είδατε ότι έγιναν σημαντικές προσπάθειες, ώστε να ενσωματωθούν στο νομοσχέδιο από τον κύριο Υπουργό και να φτάσουμε σε ένα σημείο στο τέλος σημερινής διαδικασίας, ώστε να μπορέσουμε να επιτύχουμε το μέγιστο δυνατό της συναίνεσης. Και οφείλω να πω ότι αυτό είναι ενδεικτικό σε πάρα πολλά νομοσχέδια του Υπουργείου Δικαιοσύνης, διότι έχει τονιστεί επανειλημμένα ότι ο χώρος της δικαιοσύνης είναι ένας χώρος ευαίσθητος, γι’ αυτό και οι νομοθετικές πρωτοβουλίες που λαμβάνονται, πρέπει να είναι προσεκτικές και να αποτελούν μέρος μιας σημαντικής συζήτησης και με τα κόμματα και με τους φορείς, ώστε να μπορέσουμε να δημιουργήσουμε ένα ασφαλέστερο περιβάλλον εργασίας για όλους τους συλλειτουργούς δικαιοσύνης, αλλά κυρίως για τον Έλληνα πολίτη, που να ανταποκρίνεται στις σύγχρονες ανάγκες και πραγματικά να εκπέμπει σεβασμό στο κράτος δικαίου, στους θεσμούς και κατ’ επέκταση να εκπέμπει μια αξιοπιστία στην κοινωνία.

Αν βάζαμε στο συγκεκριμένο νομοσχέδιο έναν τίτλο, πέραν της αυτονόητης προσπάθειας που θα γίνει ώστε να υπάρχει ένα ειδικό σώμα το οποίο θα διευκολύνει την καθημερινότητα των συλλειτουργών της δικαιοσύνης, το οποίο θα εξοικονομεί δυνάμεις από την Ελληνική Αστυνομία, ώστε να επιτυγχάνει πραγματικά τους στόχους που της έχουν ανατεθεί στο κομμάτι των δικαστηρίων, αλλά και έξω από αυτά, θα ήταν το θέμα της ποιότητας, η οποία μπορεί να επιτευχθεί μέσω του ειδικού σώματος του πολιτικού προσωπικού, το οποίο θα υπάρχει στη Δικαστική Αστυνομία, διότι αυτό το προσωπικό θα μπορεί να συμβάλει μέσω των εκθέσεων που θα γίνονται, μέσω των ειδικών γνώσεων που θα έχει σε μία ποιοτικότερη απονομή δικαιοσύνης.

Αυτό δεν είναι κάτι το οποίο γίνεται αποσπασματικά μέσω αυτού του νομοσχεδίου. Είναι μια συνολική μεταρρυθμιστική προσπάθεια που γίνεται τα τελευταία χρόνια στο Υπουργείο Δικαιοσύνης. Ενδεικτικά, αναφέρω τον ειδικό κλάδο δικαστικών υπαλλήλων, ο οποίος έχει προβλεφθεί με τον Κώδικα Δικαστικών Υπαλλήλων και ο οποίος υποβοηθά το έργο των δικαστών στο κομμάτι του δικαιοδοτικού τους έργου. Είναι μία σημαντική πρόβλεψη, όπως επίσης και η ρύθμιση που ήρθε μέσω της Εθνικής Σχολής Δικαστών για ειδικά επιμορφωτικά σεμινάρια στους εν ενεργεία δικαστικούς λειτουργούς και τους φοιτούντες, προκειμένου να υπάρξει μία ανανέωση, μία ευθυγράμμιση των γνώσεών τους με τα σύγχρονα νομικά δεδομένα γιατί μιλάμε συχνά για την ταχύτητα η οποία είναι πράγματι ένα πολύ σημαντικό δεδομένο για τον Έλληνα πολίτη -και πράγματι είναι ένα κομμάτι το οποίο πρέπει συνεχώς να προσπαθούμε να βελτιώνουμε, οι χρόνοι της απονομής δικαιοσύνης να γίνουν πιο σύντομοι, είναι προφανές- αλλά ταυτοχρόνως, οφείλουμε να διασφαλίζουμε την ποιότητα της δικαιοσύνης η οποία είναι ο πυρήνας της απονομής της και αυτό για το οποίο πραγματικά ο πολίτης πάει στα δικαστήρια, για να έχει μία ποιοτική απονομή της δικαιοσύνης.

Τα τελευταία χρόνια η προσπάθεια που γίνεται, έχει ακριβώς αυτή την στόχευση μέσω συγκεκριμένων πρωτοβουλιών, μέσω ενός πάζλ το οποίο συνεχώς συμπληρώνεται, να έρθει ένα σύγχρονο περιβάλλον απονομής δικαιοσύνης, ένα περιβάλλον απονομής δικαιοσύνης το οποίο θα είναι ασφαλές, θα εκπέμπει ασφάλεια δικαίου και προφανώς θα μπορεί ο Έλληνας πολίτης να το εμπιστευτεί κατά το δυνατόν περισσότερο. Δεν είναι τυχαίο ότι τη σύσταση Δικαστικής Αστυνομίας την είχε διαπιστώσει ως ανάγκη και η GRECO, η οποία ασχολείται με το κομμάτι της διαφθοράς, γιατί προφανώς από εκεί θα πηγάζει και μια μεγαλύτερη δυνατότητα για το σύνολο του σώματος της Δικαστικής Αστυνομίας, ώστε να αντιμετωπίζει πιο γρήγορα φαινόμενα που αφορούν και το έγκλημα και τις εγκληματικές δραστηριότητες. Γι’ αυτόν τον λόγο τόνισα ότι η πρόβλεψη του ειδικού επιστημονικού προσωπικού είναι πάρα πολύ σημαντική.

Εκφράστηκε μία ανησυχία κατά πόσον θα μπορεί να συνδυάζεται αυτό το επιστημονικό προσωπικό με την ήδη υπάρχουσα πρόβλεψη για πραγματογνώμονες στους οποίους ανατίθενται εργασίες ειδικές από τα δικαστήρια. Στο νομοσχέδιο υπάρχει σαφής η πρόβλεψη για την παράλληλη ύπαρξη των καταλόγων, όταν είτε υπάρχει αίτημα των διαδίκων είτε ο εισαγγελικός λειτουργός, ο δικαστής κρίνει ότι πρέπει να πάει προς αυτή την κατεύθυνση.

Ως εκ τούτου νομίζω ότι, επειδή αναλύθηκε πάρα πολύ το κομμάτι αυτό και νομίζω ότι το τελικό σχέδιο που θα έρθει προς ψήφιση θα έχει πραγματικά ένα πολύ ολοκληρωμένο πλαίσιο λειτουργίας της Δικαστικής Αστυνομίας, γίνεται ένα σημαντικό βήμα το οποίο θα έπρεπε να έχει γίνει εδώ και πολλά χρόνια. Και είναι αυτή η Κυβέρνηση, η Κυβέρνηση του Κυριάκου Μητσοτάκη η οποία το φέρνει σήμερα στο ελληνικό Κοινοβούλιο προς ψήφιση και ευελπιστούμε ότι αυτή η προσπάθεια θα τύχει της μέγιστης δυνατής και αποτελεσματικής εφαρμογής από το νομικό περιβάλλον και τον νομικό κόσμο.

Θα ήθελα, επίσης, να τονίσω ότι στο συγκεκριμένο νομοσχέδιο υπάρχουν διατάξεις οι οποίες αφορούν την επίλυση προβλημάτων που είχαν δημιουργηθεί κατά την περίοδο της πανδημίας στον δικηγορικό κόσμο σε σχέση με τις προθεσμίες με έναν πρακτικό τρόπο, ώστε να μην χαθούν δικονομικά δικαιώματα των διαδίκων και κατ’ επέκταση να μην υπάρξει δυσχέρεια στην καθημερινότητα άσκησης του δικηγορικού λειτουργήματος.

Επίσης, θεωρώ ότι είναι άκρως σημαντικό το άρθρο 5 της τροπολογίας το οποίο δίνει λύση σε ένα ζήτημα το οποίο αφορούσε εδώ και πάρα πολλά χρόνια στο Υπουργείο Δικαιοσύνης. Το έχει αναφέρει πολλές φορές ο κύριος Υπουργός και είναι τώρα η στιγμή που έρχεται κοντά στην επίλυσή του, γιατί πραγματικά είναι ένα δύσκολο θέμα. Πρόκειται για το θέμα της νομικής βοήθειας. Υπήρχε μια τεράστια εκκρεμότητα για πάρα πολλά χρόνια. Με προηγούμενο νομοσχέδιο προβλέφθηκε ότι το 50% των εξόδων θα προκαταβάλλεται προκειμένου να μην υπάρχει θέμα λειτουργίας του ίδιου του θεσμού.

Με το συγκεκριμένο άρθρο, πέραν των εξόδων τα οποία προβλέπονται και θα καταβάλλονται στους δικηγόρους, υπάρχει προγραμματική σύμβαση μεταξύ του Υπουργείου Δικαιοσύνης, του ΤΑΧΔΙΚ και της ολομέλειας των προέδρων των δικηγορικών συλλόγων, προκειμένου να μπορέσει να συνδράμει και ο νομικός, αλλά και ο δικηγορικός κόσμος σε αυτή την επί χρόνια εκκρεμότητα η οποία είναι επ’ ωφελεία των πολιτών, ιδιαίτερα των πιο αδύναμων.

Νομίζω, λοιπόν, ότι με αυτές τις προβλέψεις γίνεται ένα σημαντικό βήμα σύστασης ενός θεσμού ο οποίος είναι όχι καινοτόμος απαραιτήτως, αλλά πρακτικά καινοτόμος, διότι θα λύσει πολλά προβλήματα της καθημερινότητας που αναπτύσσονται στο δικαστικό και στο νομικό περιβάλλον.

Επίσης, όμως, επειδή ακούστηκε και ένα ζήτημα από τον κ. Ραγκούση για το θέμα της διαφθοράς. Φέτος η ίδια η έκθεση του κράτους δικαίου για τη χώρα μας αναγνωρίζει την πρόοδο που έχει υπάρξει σε αυτά τα θέματα στη χώρα, όπως και στα θέματα δικαιοσύνης. Αναφέρεται στην έγκριση για το νέο εθνικό σχέδιο δράσης κατά της διαφθοράς για την περίοδο 2022 - 2025, αναφέρεται στις διατάξεις και τις ρυθμίσεις του lobbying, στη δεοντολογία των δημοσίων υπαλλήλων, στον έλεγχο των οικονομικών και το ζήτημα του πόθεν έσχες. Έχουν γίνει σημαντικά βήματα προόδου, τα οποία αναγνωρίζονται από τους ίδιους τους θεσμούς οι οποίοι ελέγχουν τη χώρα μας και η χώρα μας παρακολουθεί με πάρα πολύ μεγάλη προσοχή όλες αυτές τις εκθέσεις οι οποίες αναπτύσσονται κάθε χρόνο.

Ως εκ τούτου, καλό είναι να μη δηλητηριάζουμε τον δημόσιο διάλογο με ζητήματα τα οποία δεν έχουν ανταπόκριση σε πρακτικά στοιχεία και να προσπαθούμε, τουλάχιστον, όταν αναφερόμαστε σε θέματα δικαιοσύνης να είμαστε προσεκτικοί, γιατί η θεσμικότητα και η θεσμική αντιμετώπιση αυτών των ζητημάτων είναι ένας οδηγός για το μέλλον, αλλά είναι και ένας οδηγός για τον Έλληνα πολίτη στο να μπορέσει πραγματικά να εμπιστευτεί τους θεσμούς και ειδικότερα τον θεσμό της δικαιοσύνης ο οποίος είναι ο πιο ευαίσθητος.

Εμάς, αγαπητές και αγαπητοί συνάδελφοι, στόχος μας είναι να μπορούμε να βελτιώσουμε την καθημερινότητα του Έλληνα πολίτη. Αυτός είναι το σημείο αναφοράς μας και γι’ αυτόν τον λόγο όλα τα νομοσχέδια του Υπουργείου Δικαιοσύνης αυτής της Κυβέρνησης έχουν πάντα ως στόχο τη βελτίωση του νομικού περιβάλλοντος εντός του οποίου απονέμεται η δικαιοσύνη, με μόνο στόχο τη βελτίωση της καθημερινότητας, την πρόσβαση του Έλληνα πολίτη στη δικαιοσύνη, το να μη χαθούν τα δικαιώματά του και να μπορέσουμε να φτάσουμε σε ένα ακόμα καλύτερο περιβάλλον εμπιστοσύνης στους θεσμούς και στη χώρα, γιατί, νομίζω, ότι αυτά θα τα βρούμε μπροστά μας τα πολλά επόμενα χρόνια.

Είναι ένας δύσκολος χώρος, χρειάζεται εμπέδωση της νομοθετικής πρωτοβουλίας και γι’ αυτόν τον λόγο είναι σημαντικό ότι σε αυτό το νομοσχέδιο -απ’ ό,τι φαίνεται- θα υπάρξει μια σημαντική συναίνεση και από τα λοιπά κόμματα της Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε.

Τον λόγο έχει τώρα ο κ. Ακτύπης εκ μέρους της Νέας Δημοκρατίας και αμέσως μετά θα πάρει τον λόγο ο κ. Θεοχάρης, Κοινοβουλευτικός Εκπρόσωπος της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η Κυβέρνηση φέρνει σήμερα στο ελληνικό Κοινοβούλιο ένα μεταρρυθμιστικό νομοσχέδιο προς ψήφιση που συμπληρώνει ένα ακόμη κομμάτι του κύκλου των τεράστιων αλλαγών στη δικαιοσύνη, τις οποίες έχει φέρει το Υπουργείο Δικαιοσύνης, με κύριους στόχους αφ’ ενός τη διευθέτηση των εκκρεμών ζητημάτων από το παρελθόν και αφ’ ετέρου την ικανοποίηση των αιτημάτων τα οποία η ίδια η εξέλιξη της κοινωνικής πραγματικότητας επιβάλλει.

Οφείλω να τονίσω πως με πρωτοβουλία της πολιτικής ηγεσίας του Υπουργείου Δικαιοσύνης τα τρία τελευταία χρόνια έχουν ψηφιστεί από το ελληνικό Κοινοβούλιο μια σειρά από νομοσχέδια τα οποία εισάγουν σημαντικές τομές στο πεδίο της δικαιοσύνης. Δίνουν λύσεις σε μία σειρά χρονιζόντων προβλημάτων και εκσυγχρονίζουν, ουσιαστικά, τις δομές και τις λειτουργίες του συστήματος απονομής της δικαιοσύνης στη χώρα μας.

Μία συνοπτική αναφορά στο νομοθετικό αυτό έργο περιλαμβάνει τις αλλαγές στον Ποινικό Κώδικα -που αποτελούσε και προεκλογική μας δέσμευση- και μεταξύ των οποίων προβλέφθηκε και η ποινή της ισόβιας κάθειρξης για το αδίκημα του βιασμού ανηλίκων.

Περιλαμβάνει, επίσης, σημαντικές αλλαγές στον Κώδικα Πολιτικής Δικονομίας, την αλλαγή της δικονομίας του Ελεγκτικού Συνεδρίου, προκειμένου να προχωρήσει το Ελεγκτικό Συνέδριο αντιμετωπίζοντας σύγχρονες προκλήσεις, όπως, επίσης, την αλλαγή του Κώδικα των Δικαστικών Υπαλλήλων προκειμένου να διασφαλιστεί το κύρος και οι δυνατότητες των δικαστικών υπαλλήλων να υπηρετήσουν τον θεσμό της δικαιοσύνης.

Περιλαμβάνει τις αλλαγές στην Εθνική Σχολή Δικαστών, που ικανοποίησαν την υπαρκτή ανάγκη να αλλάξουν εκ θεμελίων ζητήματα τα οποία αφορούσαν στην αξιολόγηση και την εκπαίδευση των σπουδαστών, καθώς και ζητήματα σχετικά με το πρόγραμμα σπουδών. Και, βεβαίως, τις εξαιρετικά σημαντικές αλλαγές του Κώδικα Οργανισμού Δικαστηρίων και Κατάστασης Δικαστικών Λειτουργών, μέσω των οποίων τέθηκαν -για πρώτη φορά- πραγματικά κριτήρια επιθεώρησης και αξιολόγησης των δικαστών, εισάγοντας με αυτόν τον τρόπο ένα σύστημα αξιολόγησης, η ανάγκη ύπαρξης του οποίου υφίσταται από καιρό.

Κυρίες και κύριοι συνάδελφοι, το παρόν σχέδιο νόμου συνεχίζει τη μεταρρυθμιστική πορεία που ακολουθεί τα τρία τελευταία χρόνια το Υπουργείο Δικαιοσύνης, εισάγοντας τον θεσμό της Δικαστικής Αστυνομίας στο ελληνικό δικαστικό σύστημα. Με αυτόν τον τρόπο επιδιώκεται η ικανοποίηση της διαπιστωμένης ανάγκης για παροχή υποστηρικτικών υπηρεσιών στη δικαιοσύνη. Πρόκειται για υπηρεσίες οι οποίες είτε δεν εντάσσονται στις αρμοδιότητες των ήδη υπηρετούντων δικαστικών υπαλλήλων, είτε δεν μπορούν να παρασχεθούν αποτελεσματικά από άλλες υπηρεσίες του κράτους ή από ιδιώτες.

Μάλιστα, η Δικαστική Αστυνομία αποτελεί πάγιο αίτημα δικαστών, εισαγγελέων και, κυρίως, δικηγόρων. Είναι ένα αίτημα ικανοποίησης το οποίο επιδιώχθηκε αρκετές φορές από τις εκάστοτε κυβερνήσεις του παρελθόντος, πλην, όμως, καμμία από αυτές δεν κατάφερε να φέρει ένα συγκεκριμένο αποτέλεσμα.

Έρχεται, συνεπώς, σήμερα η Κυβέρνηση της Νέας Δημοκρατίας να νομοθετήσει, ώστε να διευκολύνει και το έργο της δικαιοσύνης, δίνοντάς της ένα πολύτιμο εργαλείο που θα συμβάλει στην επιτάχυνση και στη μεγαλύτερη αξιοπιστία της απονομής της δικαιοσύνης, ενώ παράλληλα θα αποσυμφορήσει τα υπερφορτωμένα πινάκια των δικαστηρίων.

Είναι σημαντικό να υπογραμμιστεί πως ο θεσμός της Δικαστικής Αστυνομίας λειτουργεί με μεγάλη αποτελεσματικότητα στην πλειονότητα των ευρωπαϊκών χωρών, με εξαιρετικά, μάλιστα, αποτελέσματα.

Επιπροσθέτως, με τις ρυθμίσεις του παρόντος θα δοθεί οριστική λύση στα ζητήματα ασφαλείας εντός των δικαστηρίων, καθώς η Δικαστική Αστυνομία θα στελεχώνεται από μόνιμα στελέχη τοποθετημένα στα κατά τόπους δικαστήρια, ένστολα και ένοπλα, τα οποία θα είναι σε θέση να καταστείλουν άμεσα και αποτελεσματικά φαινόμενα βίας ή παραβατικότητας εντός των δικαστικών μεγάρων.

Με την ίδρυση της Δικαστικής Αστυνομίας και τη δημιουργία του πολιτικού - επιστημονικού κλάδου ενισχύεται σημαντικά και παρέχεται ουσιαστική συνδρομή στο έργο των δικαστικών και εισαγγελικών λειτουργών από εξειδικευμένο επιστημονικό προσωπικό το οποίο θα παρέχει πληροφορίες επί σύνθετων ζητημάτων οικονομικής, ιατρικής ή οποιασδήποτε άλλης φύσης.

Έως τώρα αυτά τα ζητήματα, όπως είναι γνωστό, επιλύονταν με τη βοήθεια των πραγματογνωμόνων. Ωστόσο, αυτό το σύστημα έχει αποδειχθεί αναποτελεσματικό και χρονοβόρο. Δεν είναι λίγες, άλλωστε, οι φορές που για πλειάδα λόγων καθίσταται εξαιρετικά δύσκολο να ανευρεθεί πραγματογνώμονας, προκειμένου να γνωματεύσει επί των πραγματικών περιστατικών μίας υπόθεσης που συζητάται στο ακροατήριο.

Επίσης, είναι κομβική η ρύθμιση την οποία εισάγει το νομοσχέδιο που συζητούμε και η οποία αφορά στην πρόβλεψη τμήματος νομικών επιστημόνων με αντικείμενο τη διενέργεια προανακρίσεων και προκαταρκτικών εξετάσεων. Μέσω αυτής της ρύθμισης επιταχύνεται η ποινική δίκη, τόσο κατά την προδικασία όσο και συνολικά, ενώ η ως άνω ρύθμιση θα συμβάλει και στην ποιοτικότερη απονομή της δικαιοσύνης.

Μία πολύ σημαντική καινοτομία του νομοσχεδίου αποτελεί και η πρόβλεψη για ίδρυση και λειτουργία ιατρείων στελεχωμένων από ιατρικό και νοσηλευτικό προσωπικό που θα υπηρετούν στη Δικαστική Αστυνομία και οι οποίοι θα παρέχουν τις αντίστοιχες υπηρεσίες.

Προχωρώντας παρακάτω δεν μπορώ παρά να αναφερθώ σε μία σημαντική συνέπεια του εν λόγω σχεδίου νόμου η οποία φρονώ πως θα πρέπει να τονιστεί ιδιαίτερα. Μέσω της εφαρμογής των παρόντων διατάξεων θα αποδεσμευτεί μεγάλος αριθμός αστυνομικών υπαλλήλων οι οποίοι έως τώρα διατίθενται στα δικαστικά κτήρια. Έτσι, αυτοί οι εκατοντάδες αστυνομικοί θα επιστρέψουν στις υπηρεσίες τους, θα ενισχύσουν τα αστυνομικά τμήματα -και σε πολλές περιπτώσεις εκεί που είναι υποστελεχωμένα- ενώ θα συμβάλλουν ουσιαστικά στην καταπολέμηση της εγκληματικότητας και της προστασίας των πολιτών.

Κυρίες και κύριοι συνάδελφοι, με το παρόν σχέδιο νόμου η δικαιοσύνη εξοπλίζεται, θωρακίζεται και εκσυγχρονίζεται. Το πολιτικό διοικητικό προσωπικό με τις ειδικές και εξειδικευμένες γνώσεις του αφ’ ενός θα διευκολύνει το έργο των ανακριτικών και των δικαστικών αρχών και αφ’ ετέρου θα ενισχύσει την εμπιστοσύνη των πολιτών στο κράτος δικαίου και θα ενισχύσει την ποιότητα και την αποτελεσματικότητα της απονομής της δικαιοσύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Είχα την ευκαιρία προηγουμένως να εκφράσω την αταλάντευτη θέση της Κυβέρνησης στο ζήτημα που έχει ανακύψει με τη μηνυτήρια αναφορά του κ. Ανδρουλάκη. Εξάλλου, ας μην ξεχνάμε πως η Νέα Δημοκρατία είναι το κόμμα που με Πρωθυπουργό τον Κωνσταντίνο Καραμανλή είχε βρεθεί στην πλευρά της παρακολούθησης. Συνεπώς, δεν χωράει καμμία αμφιβολία ότι η θέση μας είναι αταλάντευτη, όπως είπα και προηγουμένως, ώστε να ριχθεί άπλετο φως και όλες οι δικαστικές υπηρεσίες να είναι ελεύθερες να κάνουν τη δουλειά τους. Εξάλλου, η δυνατότητα στήριξης της δικαιοσύνης για να μπορεί να κάνει καλύτερα το έργο της είναι και το θέμα του σημερινού μας νομοσχεδίου.

Κυρίες και κύριοι συνάδελφοι, ζούμε μια πολύ πυκνή πολιτικά εβδομάδα. Από τη μία η Κυβέρνηση με διεθνείς πρωτοβουλίες, πέρα από τις εθνικές πρωτοβουλίες που παίρνει για τη στήριξη του κόσμου, προωθεί λύσεις για τα ζητήματα της ενέργειας. Η Ελλάδα γίνεται θετικός πρωταγωνιστής σε πανευρωπαϊκό επίπεδο, γίνεται πόλος ορθολογισμού και δικαιοσύνης. Δεν υπάρχει πιο πειστική απόδειξη για το πόσο έχει αναβαθμιστεί το κύρος της χώρας μας εντός της Ευρωπαϊκής Ένωσης -και όχι μόνο- από το γεγονός ότι οι ελληνικές προτάσεις για το μείζον ενεργειακό ζήτημα υιοθετήθηκαν ως κοινή πολιτική από όλα τα κράτη-μέλη της Ευρωπαϊκής Ένωσης.

Η ελληνική Κυβέρνηση ζήτησε και πέτυχε να συμπεριληφθεί στο κείμενο της απόφασης στο οποίο κατέληξαν οι Υπουργοί Ενέργειας, η πρόβλεψη που κατ’ εξαίρεση στα βασικά ανθρώπινα του νέου κανονισμού επιτρέπει τον υπολογισμό της μείωσης κατανάλωσης του φυσικού αερίου σε συνάρτηση με τον μέσο όρο της τελευταίας πενταετίας και όχι σε σύγκριση με την προηγούμενη χρονιά.

Αυτή είναι μια μεγάλη στρατηγική επιτυχία της Ελλάδας, τα οφέλη της οποίας θα φανούν το επόμενο διάστημα και έρχεται σε συνέχεια της σημαντικής της επιστολής του Κυριάκου Μητσοτάκη στην κ. Ούρσουλα Φον Ντερ Λάιεν, που τόνιζε τη σημασία της ευρωπαϊκής αλληλεγγύης, εξ ου και προέκυψε και ο εθελοντικός χαρακτήρας της μείωσης της κατανάλωσης του φυσικού αερίου κατά 15%.

Επιπλέον, όμως, η Ελλάδα έγινε η ψύχραιμη και δυναμική φωνή ολόκληρου του Ευρωπαϊκού Νότου. Μαζί με τους ομολόγους από την Ισπανία, Ιταλία, Πορτογαλία, πετύχαμε να συμπεριληφθεί στο νέο κανονισμό ειδική διάταξη για τη χρήση φυσικού αερίου σε περιπτώσεις έκτακτης ανάγκης. Τότε θα μπορούν να εξαιρεθούν από την υποχρεωτική μείωση οι κρίσιμες υποδομές παραγωγής ηλεκτρικής ενέργειας, που είναι απαραίτητες για την ευστάθεια του συστήματος όταν αυτές παράγονται από φυσικό αέριο. Αυτή, λοιπόν, είναι η σημερινή Ελλάδα η οποία αναλαμβάνει ηγετικό ρόλο στην Ευρώπη. Μια Ελλάδα που βρίσκεται όχι μόνο στη σωστή πλευρά της ιστορίας, αλλά και που αποτελεί μέρος των λύσεων και όχι των προβλημάτων.

Συγχρόνως, ενώ ασχολούμαστε φυσικά με αυτά τα κρίσιμα προβλήματα, το μεταρρυθμιστικό έργο κόντρα στο αφήγημα του ΣΥΡΙΖΑ που καταρρέει συνεχώς, λέει ότι έχουν κατεβάσει οι Υπουργοί τα μολύβια και δεν κάνουν τίποτα, συνεχίζεται αυτή τη βδομάδα με πέντε σημαντικά νομοσχέδια και με τις μηχανές πρόσω ολοταχώς. Εξάλλου, το αφήγημα του ΣΥΡΙΖΑ έχει καταρρεύσει διότι δεν υπάρχει κανένας που ζητάει τις εκλογές. Όλες οι δημοσκοπήσεις αυτό μας λένε, ότι η απόφαση του Πρωθυπουργού να ολοκληρώσει τη θητεία η Κυβέρνηση όπως συνταγματικά πρέπει, είναι μια απόφαση που εγκρίνεται από την πλειοψηφία του ελληνικού λαού.

Συγχρόνως, λοιπόν, οι φιλοαναπτυξιακές μας μεταρρυθμίσεις αποδίδουν ταχύτερη μείωση του χρέους ως ποσοστό του ΑΕΠ σε όλη την Ευρώπη. Ακούσαμε προηγουμένως ο κ. Καστανίδη να μας μιλάει για τους δημοσιονομικούς κινδύνους της Δικαστικής Αστυνομίας. Όμως, κύριε Καστανίδη, η χώρα μας μειώνει σε όρους ποσοστού του ΑΕΠ το χρέος της πολύ πιο γρήγορα από κάθε άλλη χώρα της Ευρώπης.

Το ακαθάριστο διαθέσιμο εισόδημα των νοικοκυριών το πρώτο τρίμηνο του 2022 αυξήθηκε σύμφωνα με την ΕΛΣΤΑΤ κατά 3,8% σε σχέση με το αντίστοιχο περσινό τρίμηνο και είναι πάρα πολύ υψηλότερο από όλα τα αντίστοιχα πρώτα τρίμηνα της τελευταίας δεκαετίας.

Η οικονομική μας πολιτική, με κύριους άξονες τις μειώσεις φόρων, των ασφαλιστικών εισφορών, την αύξηση της απασχόλησης, με το πλέγμα των μέτρων στήριξης, συμβάλλει σημαντικά στη στήριξη του διαθέσιμου εισοδήματος. Μια σειρά από έργα που ήταν βαλτωμένα στα γρανάζια της γραφειοκρατίας ξεκινάνε -πάρα πολύ σημαντικό- έχοντας τελικά τα χαμηλότερα ποσοστά ανεργίας που είχαμε εδώ και δώδεκα χρόνια. Πάνω από τέσσερα εκατομμύρια εκατό χιλιάδες εργαζόμενοι. Αυτό είναι το αποτέλεσμα όλης αυτής της στήριξης το προηγούμενο διάστημα των θετικών δράσεων της Κυβέρνησης απέναντι στις αρνητικές προκλήσεις.

Αυτή είναι η Ελλάδα σήμερα, μια διαφορετική Ελλάδα, με τη μεγαλύτερη μείωση της ανεργίας στην Ευρώπη στις πρώτες χώρες του ΟΟΣΑ στη μείωση φόρων. Τριάντα συγκεκριμένοι φόροι μειώθηκαν και ούτω καθεξής. Τα αποτελέσματα, λοιπόν, είναι απτά και αντικατοπτρίζονται και στις διεθνείς συμφωνίες που κάνει η χώρα μας, η οποία πια κοιτάει όλες τις χώρες με ψηλά το κεφάλι.

Χθες και σήμερα είχαμε τη χαρά να φιλοξενήσουμε στην Ελλάδα έναν πολύ υψηλό προσκεκλημένο, τον διάδοχο του θρόνου της Σαουδικής Αραβίας, τον πρίγκιπα Μοχάμεντ Μπιν Σαλμάν Αλ Σαούντ. Σε συνάντηση που είχε μαζί του ο Πρωθυπουργός επιβεβαιώθηκαν οι ισχυροί δεσμοί μεταξύ Ελλάδας και Σαουδικής Αραβίας, ειδικά στον τομέα των επενδύσεων. Η Κυβέρνηση έχει ανοίξει προοπτικές για λόγους συνεργασίας ήδη από τον Οκτώβριο του 2021 και τώρα πια αυτές γίνονται πολύ πιο απτές με τη σύσταση Ανώτατου Συμβουλίου Στρατηγικής Συνεργασίας Ελλάδας και Σαουδικής Αραβίας. Το συμβούλιο αυτό θα συντονίζει τις δράσεις για τις επιμέρους συμφωνίες για ενέργεια, στρατιωτική συνεργασία, διμερείς επενδύσεις, επιστημονική και τεχνολογική συνεργασία σε υγεία, έγκλημα, πολιτισμό, αθλητισμό, τεχνική συνεργασία σε τυποποίηση κ.τ.λ.. Αυτή, λοιπόν, είναι η εγγύηση της Ελλάδας που αλλάζει. Οι μεταρρυθμίσεις αυτές έχουν απτό αποτέλεσμα για τον πολίτη.

Σήμερα σειρά έχει η δικαιοσύνη την οποία σεβαστήκαμε απόλυτα. Εδώ αυτός ο Υπουργός, ο Κώστας ο Τσιάρας, είναι ο άνθρωπος ο οποίος στις επιλογές των προσώπων σεβάστηκε πλήρως την ιεραρχία της δικαιοσύνης. Όλες του οι εισηγήσεις ήταν σύμφωνες και με την Επιτροπή Θεσμών και Διαφάνειας ή τη Διάσκεψη των Προέδρων και επούλωσε τα τραύματα που άνοιξε η αλλοπρόσαλλη διακυβέρνηση του ΣΥΡΙΖΑ.

Σήμερα, λοιπόν, οι μεταρρυθμίσεις στη δικαιοσύνη είναι πιο αναγκαίες από ποτέ. Στην πραγματικότητα στηρίζουμε με τις αλλαγές αυτές και τον κοινωνικό ρόλο της δικαιοσύνης που στηρίζει τους αδύναμους πολίτες, αλλά και τον αναπτυξιακό ρόλο της δικαιοσύνης, διότι όταν οι αποφάσεις γίνονται σεβαστές τότε υπάρχει μεγαλύτερη επενδυτική εμπιστοσύνη.

Η Δικαστική Αστυνομία σήμερα θωρακίζει την ελληνική δικαιοσύνη. Η δημιουργία αυτοτελούς σώματος Δικαστικής Αστυνομίας στα πρότυπα λειτουργίας άλλων ευρωπαϊκών χωρών, όπως στη Γαλλία, στη Γερμανία, στην Ισπανία, στην Ολλανδία και στο Βέλγιο, είναι ένα πάγιο και διαχρονικό αίτημα από το 1842, έτσι νομίζω ότι μας είπε ο Υπουργός. Η ασφάλεια των υποδομών και των δικαστικών προσώπων είναι απολύτως σημαντική, όπως επίσης η δημιουργία του πολιτικού τμήματος στη Δικαστική Αστυνομία που θα απαρτίζεται από εξειδικευμένο επιστημονικό προσωπικό για την επιτάχυνση της απονομής της.

Η Δικαστική Αστυνομία είναι απαραίτητη γιατί πρέπει ο νόμος να τηρείται για όλους. Πρέπει οι ποινές να εξασφαλίζονται ότι υλοποιούνται. Αυτό είναι ένα πάγιο ζητούμενο. Αυτό είναι ένα μεγάλο ερώτημα. Όταν πηγαίνουμε στις γειτονιές ο καθένας στον τομέα του -εγώ στον νότιο τομέα- αυτό ρωτάνε οι πολίτες. Θέλουν να νιώθουν σίγουροι ότι οι νόμοι τηρούνται. Ας μην ξεχνάμε, λοιπόν, ότι και η ολομέλεια του Αρείου Πάγου έχει τονίσει την ανάγκη της λειτουργίας της Δικαστικής Αστυνομίας.

Να πούμε εδώ ότι στην πραγματικότητα υπάρχει μια ευρεία συναίνεση, τουλάχιστον επί της αρχής, και σίγουρα μία συναίνεση από όλους όσοι μίλησαν στην επιτροπή -από τους φορείς εννοώ- για την διαδικασία αυτή και για τη σύσταση της Δικαστικής Αστυνομίας.

Πάμε να πούμε δυο λόγια -είναι ουσιαστικά, νομίζω- για τις αντιρρήσεις που ακούστηκαν. Ακούστηκαν αντιρρήσεις, μάλιστα και από τον εισηγητή μας τον κ. Πάτση, σε σχέση με τις μεταθέσεις. Πράγματι εδώ ο Υπουργός απέδειξε ότι είναι ένας Υπουργός που ακούει και εισακούστηκαν πολλές επιφυλάξεις. Αποδέχτηκε, για παράδειγμα, να διαγραφούν οι περιπτώσεις μετάθεσης για λόγους σπουδών ή άλλους σπουδαίους λόγους. Συνεπώς έγινε ουσιαστική συζήτηση κατά τη διάρκεια της επεξεργασίας του νομοσχεδίου.

Η δεύτερη ουσιαστική αντίρρηση ήταν σε σχέση με το οργανόγραμμα και τα άτομα. Όταν ξεκινάει ένας νέος θεσμός, όταν οι ανάγκες μένει να μετρηθούν και στην πράξη, αλλά και θεωρητικά, κάνει πολύ καλά ο Υπουργός που μεταθέτει τις τελικές αποφάσεις σε προεδρικό διάταγμα. Εξάλλου, συνταγματικά εκεί πρέπει να κάθονται όλες οι αποφάσεις που έχουν σχέση με οργανογράμματα και με οργανικές θέσεις.

Συνεπώς η στελέχωση, είμαστε σίγουροι, ότι θα είναι ένας διαρκής αγώνας. Είμαι σίγουρος, ότι και στην ομιλία του ο Υπουργός, δεν θα μας πει ότι είναι όλα εξασφαλισμένα και από την πρώτη μέρα θα είναι όλες οι θέσεις καλυμμένες.

Προφανώς, όμως, πρέπει να γίνουν και νέες προσλήψεις, ώστε να απελευθερωθεί προσωπικό της Αστυνομίας και να ξαναγυρίσει στον πολίτη, αλλά και ενδεχομένως να γίνουν και κάποιες αποσπάσεις. Γιατί, πάντοτε, όταν ξεκινάει ένα νέο εγχείρημα, δεν είναι δυνατόν, δημοσιονομικά, να γίνουν άμεσα όλες οι προσλήψεις.

Υπάρχει το ζήτημα –ή αν θέλετε, ένα υπόρρητο ζήτημα που, τουλάχιστον, εγώ μπορώ να διακρίνω- που έχει σχέση με το ίδιο το μοντέλο λειτουργίας. Αν θα είναι το αποκεντρωμένο μοντέλο, που διάλεξε ο Υπουργός -που είναι στις κατά τόπους περιφέρειες, η Δικαστική Αστυνομία κάτω από τις εκεί αρχές, δικαστικές και εισαγγελικές- ή θα μπορούσε να ήταν ένα σώμα συγκεντρωτικό.

Είμαι σίγουρος, ότι μετά από πολλή σκέψη, το αρχικό μοντέλο το οποίο επιλέγει είναι ένα μοντέλο αποκεντρωμένο και, συνεπώς, όλες οι διαδικασίες που έχουν σχέση με την επιλογή του Αρχηγού και με την εκπαίδευση του προσωπικού που θα έρθει, είναι διαδικασίες που είναι, ενδεχομένως, αρχικές και έκτακτες, μεταβατικές, ώστε να μπορέσει να ξεκινήσει αυτός ο πολύ σημαντικός θεσμός.

Αργότερα, θα μπορούσε να σκεφτεί κάποιος μια πιο συγκεντρωτική, ενδεχομένως, διαδικασία με επιλογές τύπου ΚΥΣΕΑ, με ένα σώμα το οποίο να έχει έναν αρχηγό από τις τάξεις του και να μην επιλέγεται με διαγωνισμούς ή οτιδήποτε άλλο.

Σε κάθε περίπτωση, αυτά είναι ζητήματα, αφού η ίδια η Δικαστική Αστυνομία αποδείξει τη χρησιμότητά της, αφού ξεκινήσει και μπει το νερό στο αυλάκι, σε δεύτερο χρόνο να εξετάσει κάποιος πώς θα την προχωρήσει ένα βήμα πιο πέρα.

Τώρα, ακούσαμε και τις θεωρητικές προσεγγίσεις, μας τις είπε και ο κ. Καστανίδης, σε σχέση με το αν θα πρέπει να υπάγεται σε εισαγγελικές αρχές, αν θα πρέπει η Δικαστική Αστυνομία να υπάγεται στην επίβλεψη της εκτελεστικής εξουσίας. Νομίζω, ότι δεν υπάρχουν στην πραγματικότητα οριστικές λύσεις, δεν υπάρχουν λύσεις οι οποίες εδράζονται σε ιδεολογικά ζητήματα. Δεν είναι ιδεολογικό το ζήτημα. Ο Υπουργός έκανε μια ουσιαστική επιλογή. Θα βελτιώσει τη διαδικασία της επιλογής του Αρχηγού -μας το έχει προαναγγείλει- ώστε να γίνει με όρους διαφάνειας και θα δείτε ότι η Βουλή θα έχει ουσιαστικό ρόλο, είμαι σίγουρος.

Όμως, το κατά που υπάγεται και πώς θα λειτουργήσει η εποπτεία αυτή, νομίζω ότι είναι ένα θέμα το οποίο θα το κρίνει η πράξη και όχι η ιδεολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή.)

Κλείνω, κυρίες και κύριοι συνάδελφοι και κυρία Πρόεδρε και ευχαριστώ για την ανοχή.

Χτίζουμε το μέλλον της χώρας βήμα-βήμα, όλα σε όλους τους τομείς και γι’ αυτό θέλησα να κάνω μια σφαιρική παρουσίαση μόνο των πραγμάτων που γίνονται αυτή την εβδομάδα. Όχι, δεν έφυγα παρά έξω. Η Ελλάδα, αλλάζει γρήγορα. Γίνεται μια σύγχρονη ευρωπαϊκή χώρα με μεγάλο αναπτυξιακό δυναμικό και μια χώρα που μπορεί να ατενίζει το μέλλον με αισιοδοξία.

Η δικαιοσύνη σήμερα αναβαθμίζεται, ισχυροποιείται, δυναμώνει και μπορεί να παίξει καταλυτικό ρόλο σ’ αυτή τη νέα Ελλάδα που χτίζει η Κυβέρνηση του Κυριάκου Μητσοτάκη και της Νέας Δημοκρατίας. Γι’ αυτό πρέπει να στηριχθεί αυτό το νομοσχέδιο και αυτό θα επιβραβεύσει, τελικά, και ο ελληνικός λαός στις επόμενες εκλογές που -να είστε σίγουροι, μην έχετε αγωνία- θα είναι στο τέλος της τετραετίας όπως ακριβώς, έχει υποσχεθεί ο Κυριάκος Μητσοτάκης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Λιακούλη, εκ μέρους του Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε, και ευχαριστώ και τον Κοινοβουλευτικό Εκπρόσωπο του Κομμουνιστικού Κόμματος Ελλάδας που μας παραχώρησε τη σειρά του.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Μιλάτε για έναν εκ των ευγενέστερων ανθρώπων!

**ΕΥΑΓΓΕΛΙΑ ΛΙΑΚΟΥΛΗ:** Συνομολογώ απολύτως, ένας τζέντλεμαν ο κ. Παφίλης πάντα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι ρουμελιώτης, γι’ αυτό!

**ΕΥΑΓΓΕΛΙΑ ΛΙΑΚΟΥΛΗ:** Χαίρομαι πάρα πολύ που τον γνωρίζω και ευχαριστώ πάρα πολύ και πάλι.

Κυρία Πρόεδρε, κύριοι Υπουργοί, κυρίες και κύριοι συνάδελφοι, σήμερα συζητάμε για τη Δικαστική Αστυνομία, συζητάμε ένα νομοσχέδιο στο οποίο εμείς κατ’ αρχήν με όλες μας τις παρατηρήσεις έχουμε ταχθεί υπέρ της συγκεκριμένης πρωτοβουλίας της Κυβέρνησης, αλλά όπως καταλαβαίνετε επισκιάζει αυτή την πρωτοβουλία η επικαιρότητα και το μεγάλο πολιτικό θέμα και θέμα ηθικής τάξης πλέον που αφορά την απόπειρα παγίδευσης κινητού τηλεφώνου του Προέδρου του ΠΑΣΟΚ Νίκου Ανδρουλάκη, που πιστοποιήθηκε από μία ειδική υπηρεσία του Ευρωπαϊκού Κοινοβουλίου. Αποτελεί μείζον πολιτικό ζήτημα. Υπάρχει αυτή τη στιγμή ήδη αντίδραση από την Κομισιόν, η οποία χαρακτηρίζει απαράδεκτη την παγίδευση, τη διαδικασία. Βεβαίως, αναφέρεται και στο πλαίσιο το οποίο θα έπρεπε να υπάρχει σε ευρωπαϊκό επίπεδο, αλλά και σε επίπεδο εθνικό. Κάθε κράτος-μέλος, λέει η Κομισιόν, τι θα έπρεπε να κάνει γι’ αυτό και αυτό τώρα έρχεται να προστεθεί σε μία σειρά γεγονότων, όπως για παράδειγμα την καταγγελία για την παγίδευση του τηλεφώνου γνωστού δημοσιογράφου, την καταγγελία από το ΚΚΕ ότι τα κεντρικά γραφεία του κόμματος και οι τηλεφωνικές γραμμές ήταν παγιδευμένες. Αυτά τώρα, κύριε Υπουργέ της Δικαιοσύνης; Στον καθ’ ύλην αρμόδιο είμαστε σήμερα, εσείς και ο Υπουργός Προστασίας του Πολίτη, εσείς οι δυο είστε. Και να λέμε τώρα ότι παγιδεύτηκε το τηλέφωνο του Ανδρουλάκη μόνο; Το δικό σας; Το δικό μου; Και επειδή είστε και ο Υπουργός της Δικαιοσύνης, να σας πω και κάτι ακόμη που συζητούσαμε πριν από λίγη ώρα με κάποιους συναδέλφους νομικούς.

Όπως γνωρίζετε η άρση του απορρήτου γίνεται με μία διαδικασία μέσω της εισαγγελίας, προκειμένου να εξιχνιαστούν διάφορα εγκλήματα, κακουργήματα, συμμορίες που διακινούν ναρκωτικά και άλλα εγκλήματα. Η παραβατικότητα να αντιμετωπισθεί. Αυτή είναι η νόμιμη διαδικασία. Δεν υπάρχει άλλος τρόπος.

Σκεφθήκατε ποτέ μήπως η γάτα κυνηγάει την ουρά της; Εσείς, δηλαδή, με τις άρσεις των απορρήτων παρακολουθείτε κάποιους και αυτοί οι κάποιοι παρακολουθούν εσάς που τους παρακολουθείτε; Μπορείτε να μας το πείτε αυτό; Εσείς δεν μπορείτε να μας πείτε εάν το Predator το έχουμε. Το έχουμε ή δεν το έχουμε;

Από χθες το πρωί συζητάμε στη Βουλή –ήμουν εισηγήτρια στο νομοσχέδιο- για τις αλλαγές στον Κανονισμό της Βουλής και φέραμε εδώ σωρεία δημοσιευμάτων, κύριε Υπουργέ, που δεν γίνονται από blogs κ.λπ.. Είναι σοβαρό το θέμα. Φέρνουμε δημοσιεύματα εδώ, που έγιναν σε σοβαρές εφημερίδες -είναι εφημερίδες, δεν είναι ο ανώνυμος- πρωτοσέλιδα που λένε ότι μία από τις επτά χώρες που προμηθεύτηκε το Predator είναι η Ελλάδα. Είναι ή δεν είναι;

Μεσημέριασε σήμερα, έχουμε δύο ημέρες και δεν έχουμε ακόμη απαντήσει το ερώτημα στο ελληνικό Κοινοβούλιο με πειθώ αν αυτό υπάρχει ή δεν υπάρχει. Το έχετε, το γνωρίζετε; Έχουμε προμηθευτεί αυτό το σύστημα; Είστε απόλυτα σίγουροι όταν μας λέτε ότι δεν το έχουμε προμηθευτεί; Το θέμα αυτό, δηλαδή, το έχετε ψάξει σε τόσο βάθος; Εγώ θέλω μία απάντηση από εσάς, κύριε Υπουργέ της Δικαιοσύνης, να μας πείτε εάν το σύστημα αυτό το έχει προμηθευτεί η χώρα;

Πώς απαντάτε στην επίσημη ανάρτηση της «GOOGLE» ότι αυτό το σύστημα υπάρχει σε μας εδώ και μήνες και τα ερωτήματα βεβαίως που τίθενται τα πολιτικά είναι τα πιο σοβαρά. Εκτός από το ότι πλέον πασιφανώς δεν πρόκειται για ένα τυχαίο περιστατικό, δεν αφορά μόνο το πολιτικό προσωπικό, αλλά επεκτείνεται και σε άλλα ζητήματα, όπως είπα πριν, δημοσιογράφους, γραφεία κομμάτων κ. ο. κ., εξαντλείται αλήθεια στη δικαστική διερεύνηση το θέμα; Ποιες είναι οι πολιτικές πρωτοβουλίες της Κυβέρνησής σας;

Ο Υπουργός μας και μέλος της Κοινοβουλευτικής μας Ομάδας ο Χάρης Καστανίδης, εισηγητής σε αυτό το νομοσχέδιο, ανέπτυξε με κάθε λεπτομέρεια ποιο είναι το περιεχόμενο του αιτήματός μας προς τον Πρόεδρο της Επιτροπής Θεσμών και Διαφάνειας της Βουλής των Ελλήνων, τον κ. Μπούρα, για τη σύγκληση της επιτροπής, προκειμένου να κληθεί εκεί και η ΕΥΠ και όλες οι αρμόδιες αρχές να μας μιλήσουν για το θέμα. Δεν πρέπει να μιλήσουμε για το θέμα αυτό;

Αλήθεια, δεν έχετε αγωνία εσείς; Δεν θα έπρεπε να πάρετε κάποιες επείγοντος χαρακτήρα πρωτοβουλίες, κύριοι Υπουργοί. Δεν άκουσα και τον Κοινοβουλευτικό σας Εκπρόσωπο σήμερα. Δεν σας άκουσα, κύριε συνάδελφε, να απαντάτε στο αίτημά μας.

Τι σημαίνει «η Κυβέρνηση θα κάνει ό,τι πρέπει και θα πάρουμε όλες τις πρωτοβουλίες για το θέμα». Τι σημαίνει αυτό; Ποιες όλες; Εμείς ζητήσαμε συγκεκριμένα πράγματα να κάνετε. Θα τα κάνετε αυτά; Θα αποδεχτείτε το αίτημα της σύγκλησης της Επιτροπής Θεσμών και Διαφάνειας. Μη σας πω ότι θα έπρεπε εσείς για λόγους ηθικής τάξεως να πάρετε την πρωτοβουλία και όχι εμείς. Μην το πω αυτό.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Τελικά, τι λέει η Κυβέρνηση για όλα αυτά που ρώτησα; Λέει, ναι θα πάρουμε γενικώς πρωτοβουλίες ή θα πάρουμε συγκεκριμένες πρωτοβουλίες; Τι λέτε εσείς, κύριε Υπουργέ; Η ΕΥΠ πρέπει να έρθει στο Κοινοβούλιο, στην Επιτροπή Θεσμών και Διαφάνειας να μιλήσει; Ποιος θα μας ενημερώσει για το Predator και για όλους αυτούς τους τρόπους που πρέπει εμείς να επιστρατεύσουμε για να προστατευτούμε; Τι μας λέτε, λοιπόν, σήμερα; Πώς μας απαντάτε σε αυτά τα ερωτήματα που γεννήθηκαν σε αυτό το επίπεδο;

Και βεβαίως, το μεγάλο πολιτικό ζήτημα είναι το ζήτημα που αφορά το πρόσωπο του Προέδρου μιας παράταξης που είναι το τρίτο κόμμα στο ελληνικό Κοινοβούλιο, ποιοι, πότε και γιατί παγίδευσαν το τηλέφωνο του Προέδρου του ΠΑΣΟΚ; Δεν πρέπει να απαντήσετε και εσείς σε αυτό το ερώτημα; Δεν σας αφορά; Σας αφορά απολύτως. Δεν πρέπει να κάνετε έρευνα; Δεν πρέπει να διατάξετε τις αρμόδιες αρχές να κάνουν όλα όσα πρέπει; Δεν πρέπει να κοινοποιήσετε ποιες είναι οι πολιτικές πρωτοβουλίες τις οποίες παίρνετε στο ελληνικό Κοινοβούλιο; Πώς θα αισθάνεται ένας Βουλευτής ασφαλής; Πώς θα αισθάνεται ένας Πολιτικός Αρχηγός ασφαλής; Πώς θα αισθάνεται η δημοκρατία μας ασφαλής; Πώς θωρακίζετε τη δημοκρατία; Και περαιτέρω, πώς θωρακίζετε κάθε πολίτη; Αυτά είναι τα μείζονα πολιτικά ζητήματα που τίθενται σήμερα.

Έκανε παρατηρήσεις σημαντικές για το νομοσχέδιο ο κ. Καστανίδης, ο εισηγητής μας, όπως και οι υπόλοιποι συνάδελφοι, ο κ. Μουλκιώτης, για τα ζητήματα που τίθενται στο συγκεκριμένο νομοσχέδιο που επί της αρχής εμείς το υπερψηφίζουμε. Όμως, κύριε Υπουργέ, αυτό ειδικά είπατε ότι θα το βελτιώσετε. Τον συνταξιούχο διευθυντή, ο οποίος επιλέγεται μάλιστα από τον Υπουργό και έχει και συγκεκριμένα χαρακτηριστικά, είναι δικαστικός και ούτω καθεξής, αλλάξτε το αυτό. Δεν κάνει, δεν ταιριάζει με το 2022, δεν ταιριάζει με το σύγχρονο Υπουργείο Δικαιοσύνης. Δεν ταιριάζει και με εσάς, κύριε Τσιάρα, ούτε με το δικό σας προφίλ, ούτε με τις δικές σας αντιλήψεις. Αλλάξτε το αυτό.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κυρία Λιακούλη.

Τον λόγο είχε ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Για το θέμα της απόπειρας, ξαναλέω απόπειρας, παρακολούθησης του τηλεφώνου του Προέδρου του ΠΑΣΟΚ, έχουμε τοποθετηθεί χθες δύο φορές, αλλά θα συνεχίσουμε. Απόπειρα -και έχει σημασία αυτό που θα πω- παρακολούθησης από το λογισμικό Predator της ισραηλινής εταιρείας, των στρατηγικών συμμάχων σας.

Εμείς έχουμε εμπειρία. Έτσι δεν είναι, κύριε Καστανίδη; Από τη Θεσσαλονίκη ακόμα, το 1975-1976, το λέω γιατί ήμασταν και συμφοιτητές. Αλλά έχουμε και πρόσφατη συνακρόαση με τη Νέα Δημοκρατία, με το ΠΑΣΟΚ, δεν θυμάμαι και με ποιο άλλο κόμμα, καταγγελία, έρευνα επί κυβέρνησης ΣΥΡΙΖΑ παρακαλώ. Δεν φωτογραφίζουμε τον ΣΥΡΙΖΑ, λέω ότι τότε έγιναν.

Φτάσαμε και στα τηλέφωνα. Λονδίνο αρκετά και σε κάποιες άλλες χώρες, δεν θέλω να τις ονομάσω. Η ΑΔΑΕ; Τίνος είναι τα τηλέφωνα; Ρωτήσαμε. Αυτά τα τηλέφωνα μπλοκάρουν, γιατί υπάρχει τώρα η τεχνολογία. Τεχνική όλοι έχουμε και όλοι έχουν να βρουν την άκρη. Ψηλά τα χέρια! Δεν μπορούμε να μάθουμε. Γιατί; Η Βρετανία ήταν στην Ευρωπαϊκή Ένωση τότε, γιατί δεν μάθατε; Τι απάντηση έδωσε η κυβέρνηση ΣΥΡΙΖΑ; Τίποτα. Τι απάντηση έδωσε η ΑΔΑΕ; Τίποτα. Νέα Δημοκρατία σήμερα, συνεχίζεται ο χαβάς. Το ξανακαταγγείλαμε και πρέπει να κάνουμε μια διόρθωση. Όντως, η Γεννηματά είχε τοποθετηθεί τότε. Εμένα η αναφορά μου, κακώς βέβαια, ήταν για το τελευταίο διάστημα. Καμμιά φορά συνηθίζεις, όπως έχουμε συνηθίσει. Βρέθηκε καμμία άκρη; Σας ρωτάω, είστε Κυβέρνηση. Σας λέμε ότι μπλοκάρονται, να το πω έτσι, τα κεντρικά γραφεία ενός κόμματος που είναι στη Βουλή και δεν απαντάει κανένας. Δεν μπορείτε να βρείτε την άκρη; Πείτε μας, έστω, δεν μπορούμε να βρούμε την άκρη. Μας μπλοκάρει η MI6 παραδείγματος χάριν ή η MOSAD ή CIA.

Γι’ αυτό, λοιπόν, εμείς όντως συμφωνούμε να κληθούν άμεσα στην Επιτροπή Θεσμών και Διαφάνειας. Αλλά σας το λέω εκ των προτέρων, μάταια. Θα σας κάνω μία απλή ερώτηση. Αν ρωτήσετε τον διοικητή της ΕΥΠ, έχετε πάρει το Predator; Τι θα μας πει, αλήθεια ή ψέματα; Δεν θα πει και θα επικαλεστεί λόγους εθνικής ασφάλειας.

Και τώρα, για να κάνουμε κι ένα λογαριασμό. Καλά τα λέτε και καταγγέλλετε, αλλά γιατί δεν βγάζετε κουβέντα γι’ αυτή την εταιρεία, η οποία πουλάει αυτό στην ελεύθερη αγορά, πέρα από μυστικές υπηρεσίες και σε ιδιώτες μπορεί. Τα ξέρουμε με τα βαλιτσάκια ποιος τα είχε, μεγάλοι επιχειρηματικοί όμιλοι που πέφτουν κατά τη Συγγρού. Γιατί δεν βάζετε ζήτημα; Αυτή η περιβόητη επιτροπή του Ευρωκοινοβουλίου που το ανακάλυψε, γιατί δεν βάζει θέμα κυρώσεων; Γιατί δεν βάζει θέμα προστίμων; Γιατί δεν βάζει θέμα να κλείσει άμεσα το λογισμικό, για να ελεγχθεί; Γιατί ακριβώς όλα είναι στον τζόγο της αγοράς, όλα επιτρέπονται και δεν έχουμε καμμία αυταπάτη ότι δεν παρακολουθούνται. Και όχι μόνο από το Predator, είναι και πιο μεγάλες που είναι απευθείας μέσα στα κινητά και ξέρουν ανά πάσα στιγμή το τι λες και το τι βρίσκεται. Επομένως, θα κάνουμε τις προσπάθειες, αλλά το θέμα είναι γενικότερο.

Πάμε τώρα στο νομοσχέδιο. Μπαίνω στον πειρασμό να κάνω ένα σχόλιο, κύριε Υπουργέ, το οποίο δεν έχει να κάνει με σας, έχει να κάνει με την Κυβέρνηση συνολικά. Τελικά ο μόνος αναπτυσσόμενος τομέας στο δημόσιο είναι η Αστυνομία, με διάφορα ονόματα: Πανεπιστημιακή, Δικαστική, ειδικοί φρουροί κ.λπ.. Αντί για προσλήψεις καθηγητών και άλλου προσωπικού στα πανεπιστήμια όπου υπάρχουν τεράστια κενά, υπάρχει Πανεπιστημιακή Αστυνομία. Αντί, λοιπόν, για γιατρούς, νοσηλευτές, προσωπικό στα δικαστήρια με τα μεγάλα κενά που υπάρχουν, τώρα έχουμε Δικαστική Αστυνομία. Παραγωγικός κλάδος. Αντί για πυροσβέστες και υπαλλήλους του δασαρχείου που λείπουν χίλιοι πεντακόσιοι, έχουμε ειδικούς φρουρούς και μάλιστα με τρίμηνη, εξάμηνη εκπαίδευση που κάνουν όργια πολλοί. Είναι θέμα κατεύθυνσης, αλλά είναι και θέμα του τι είναι. Τα είπα και χθες, δεκαπεντάχρονα παιδιά, με ψηλά τα χέρια στον τοίχο, επειδή φοράνε ένα μπλουζάκι και μια φόρμα. Λες και είναι δεν ξέρω τι. Αυτή, λοιπόν, είναι η κατεύθυνση.

Για να πάμε τώρα στη Δικαστική Αστυνομία και με όλους τους υπόλοιπους, θα υπηρετήσει την επιτάχυνση και βελτίωση της απονομής της δικαιοσύνης. Αυτό είναι το ουσιαστικό επιχείρημα, το σοβαρό, πέρα από τα δευτερεύοντα.

Και ρωτάμε εμείς, λοιπόν, τώρα: Γιατί δεν υλοποιείτε τις οργανικές θέσεις που λείπουν από τα δικαστήρια, που είναι ένας λόγος μακροχρόνιας καθυστέρησης για την απονομή της δικαιοσύνης; Φταίει η έλλειψη επειδή δεν είχαν Δικαστική Αστυνομία μέχρι τώρα; Θα τα πω και μετά καλύτερα. Γιατί δεν βελτιώνετε το κτηριακό; Γιατί δεν βελτιώνετε με σύγχρονα ηλεκτρονικά μέσα; Πήγα περιοδεία στους δικαστικούς υπαλλήλους και νόμιζα ότι βρισκόμουν στη δεκαετία -επειδή δεν μπορούσαμε να τη ζήσουμε- του 1970 και του 1980. Φάκελοι απέραντοι γύρω-γύρω. Πού είναι τα ηλεκτρονικά σας συστήματα; Γιατί δεν τα προχωράτε όλα αυτά; Γιατί, δηλαδή, δεν βελτιώνετε την υλικοτεχνική υποδομή.

Βέβαια, επειδή λέτε ότι «είναι αναγκαίο και κοινωνικό θέμα» –λέω και για τον κύριο Υφυπουργό- και ότι «υπηρετούμε τον λαό», τον υπηρετείτε στα λόγια. Για να δούμε στην πράξη τι συμβαίνει. Τι συμβαίνει; Είναι ισότιμη η απονομή της δικαιοσύνης για όλα τα κοινωνικά στρώματα στην Ελλάδα; Φτιάξατε πολυτελή δικαστήρια. Πάω εγώ κάνω επένδυση, σε μια βδομάδα εγκρίνεται. Ναι ή όχι; Εγκρίνεται διότι θα συμβάλει στην ανάπτυξη, που λέει ο κ. Θεοχάρης κ.λπ.. Ναι, αλλά χωρίς εργαζόμενους τι θα κάνει; Θα δουλέψει όλα τα μηχανήματα; Τι θα φτιάξει; Πάει, λοιπόν, ο εργαζόμενος τον οποίον τον έχουν απολύσει, παραδείγματος χάριν. Εδώ υπάρχει ο νόμος-έκτρωμα της Κυβέρνησής σας. Ο νόμος Χατζηδάκη ξέρετε τι λέει; Λέει ότι είναι υποχρεωμένος ο εργαζόμενος να αποδείξει ότι είναι υγιής η επιχείρηση. Δηλαδή, να πάρει δικηγόρο, να πάρει οικονομολόγο, να αναλύσει τα στατιστικά στοιχεία, τους ισολογισμούς, για να αποδείξει ότι είναι υγιής και κακώς τον απέλυσε. Τόσο σκληρό, ταξικό και βάρβαρο είναι το κράτος που δημιουργείτε! Ενώ ο επιχειρηματίας ωραίος, σε μια βδομάδα τελειώνει. Για ποια ισότιμη για τον λαό απονομή δικαιοσύνης μιλάμε; Αυτός που παράγει τον πλούτο περιμένει δύο χρόνια. Μπορεί να είναι απλήρωτος έξι μήνες, δώδεκα μήνες, έναν χρόνο και περιμένει να εκδικαστεί η υπόθεση. Και σας ρωτάω έτσι απλά, ανθρώπινα: Πώς θα ζήσει αυτός ο άνθρωπος; Πάει καταθέτει τα χαρτιά για τη σύνταξη και την παίρνει σε δύο χρόνια. Εσείς, πώς σκέφτεστε αλήθεια, το κράτος σας το καπιταλιστικό, ότι αυτός ο άνθρωπος θα ζήσει; Αγρόν αγοράζατε. Τα άλλα, όμως, τα διεκπεραιώνετε χθες, ούτε αύριο. Εμείς διαφωνούμε.

Και να πω κάτι επειδή φεύγει ο κ. Καστανίδης. Διαφωνούμε για τη Δικαστική Αστυνομία και θα σας πω ότι διαφωνούμε επί της αρχής. Γιατί Αστυνομία; Εδώ είναι το ερώτημα. Γιατί ο όρος Αστυνομία; Γιατί η σύνδεση με την ΕΛΑΣ; Κάνατε μια τοποθέτηση σ’ αυτό. Δεν αλλάζει τίποτα όμως. Γιατί Αστυνομία; Κι εκεί Αστυνομία; Δεν υπάρχει ανεξάρτητη δικαιοσύνη; Δεν πρέπει να υπάρχουν άνθρωποι οι οποίοι θα προσληφθούν εκεί κ.λπ.. Δεν είναι αυτό το θέμα. Θα πω παρακάτω εμείς τι λέμε. Οι οποίοι δεν θα έχουν καμμία εξάρτηση από αυτό που λέγεται Αστυνομία. Γιατί η Αστυνομία και η δικαιοσύνη ακόμα και στον καπιταλισμό δεν είναι το ίδιο. Είναι; Όχι. Είναι κατασταλτικός ο ρόλος. Των άλλων είναι υποτίθεται να απονέμει δικαιοσύνη. Έτσι δεν είναι ή κάνω λάθος και δε θυμάμαι καλά τα νομικά της Θεσσαλονίκης; Έτσι είναι. Γιατί, λοιπόν, Δικαστική Αστυνομία; Πείτε την αλλιώς. Λέω ένα παράδειγμα. Εμείς δεν συμφωνούμε, λοιπόν, να αναλάβουν οι αστυνομικοί υπάλληλοι λειτουργίες που θα έπρεπε να ανατίθενται σε όσο γίνεται ανεξάρτητες αρχές.

Μα, θα μου πείτε ότι είναι ανεξάρτητη. Πού είναι ανεξάρτητη, αφού υπάγονται και στην ΕΛΑΣ. Στον Υπαλληλικό Κώδικα δεν υπάγονται; Δεν έχουν δεσμεύσεις; Δεν υπάρχει αντίληψη και νοοτροπία διαφορετική; Θα είναι αυτοί ανεξάρτητοι για να αποδώσουν δικαιοσύνη, έστω όσο μπορεί να είναι ανεξάρτητη; Όχι βέβαια. Αυτή είναι η κοινή λογική, κατά τη γνώμη μας. Δεν είναι μόνο πολιτική και ιδεολογική.

Θα μας πείτε, καλά δεν υπάρχει ανάγκη στήριξης, παροχής επιστημονικής και τεχνικής συνδρομής στους δικαστικούς και εισαγγελικούς λειτουργούς; Βεβαίως και υπάρχει. Πρώτα απ’ όλα προσλάβετε αυτούς που πρέπει να έχετε σύμφωνα με το δικό σας οργανόγραμμα. Δεν τους προσλαμβάνετε.

Κι ένα δεύτερο. Τι σας λέμε; Βεβαίως, να γίνουν οι προσλήψεις τέτοιων ανθρώπων με υψηλό επιστημονικό κριτήριο, όσο το δυνατόν -που είναι δύσκολο, βέβαια- πιο ανεξάρτητοι, χωρίς εξαρτήσεις από αστυνομική ιδιότητα. Γιατί θα πρέπει πραγματικά αυτό που λέτε Πολιτική Αστυνομία να λέγεται Πολιτική Αστυνομία; Γιατί θα πρέπει να συνδέεται με την ΕΛΑΣ; Για ποιον λόγο; Εμείς λέμε για να μπορεί να εφαρμόζει καλύτερα και πιο άγαρμπα και άγρια και χωρίς υποχωρήσεις, ανεξάρτητα από το τι θα κάνουν οι άνθρωποι.

Γιατί, λοιπόν, θα πρέπει να αναθέτει σε αστυνομικούς υπαλλήλους προκαταρκτικές εξετάσεις, προανάκριση και άλλες, που σε τελευταία ανάλυση θα βάλουν σε κίνδυνο τα δικαιώματα των κατηγορουμένων. Γιατί δε μπορεί να είναι ανεξάρτητο -παίζουμε στο δικό σας γήπεδο- από την Αστυνομία; Τι πάει να πει Αστυνομία; Είναι το ίδιο για τα δικαστήρια. Το ξαναείπα πριν. Δεν θέλω να το επαναλάβω. Γιατί δεν το κάνετε αυτό;

Και τέλος, για να μην σπαταλώ όλον τον χρόνο, η καραμέλα είναι ανεξαρτησία της δικαιοσύνης. Έτσι δεν είναι; Είναι ανεξάρτητη η δικαιοσύνη. Μάλιστα. Ερώτημα: Τι καλείται να εφαρμόσει η δικαιοσύνη; Τους αντιλαϊκούς νόμους που ψηφίζει η εκάστοτε κυβέρνηση. Γιατί φιλολαϊκοί δεν είναι. Μπορεί να χρησιμοποιείτε διάφορα επιχειρήματα, αλλά αν νομίζετε ότι είναι φιλολαϊκοί είστε εκτός πραγματικότητας. Άρα, δεν είναι ανεξάρτητη. Είναι εξαρτημένη από την εκάστοτε κυβέρνηση στο τι καλείται να εφαρμόσει ο δικαστικός.

Πώς γίνεται το 99% των απεργιών να βγαίνουν παράνομες; Θα μας τρελάνετε; Καμμία δεν είναι νόμιμη; Χίλιοι εργάτες από τους χίλιους εκατό, στην «COSCO» για παράδειγμα, με τα χέρια έτσι ψηφίζουν απεργία. Την άλλη μέρα το δικαστήριο την κρίνει παράνομη. Βέβαια, δεν τόλμησαν να κάνουν τίποτα γιατί θα έκλεινε το λιμάνι. Και δεν είναι κομμουνιστές όλοι αυτοί που θα το έκλειναν. Είναι οι εργάτες που βλέπουν τους συναδέλφους τους να σκοτώνονται, που δεν είναι στα βαρέα και ανθυγιεινά. Είπα ένα παράδειγμα. Αλλού υπάρχουν και χειρότερα. Άρα, ποια ανεξαρτησία;

Δεύτερον. Αφού θέλετε ανεξαρτησία, γιατί τη διορίζετε εσείς την ηγεσία; Όταν λέω εσείς, η εκάστοτε κυβέρνηση. Εσείς που κόπτεστε για την ανεξαρτησία και έπρεπε η δικαιοσύνη να μην είναι υποχείριο της κυβέρνησης κ.λπ., τι κάνατε; Ακριβώς τα ίδια που έκανε και η Νέα Δημοκρατία. Μην μιλάμε, λοιπόν, για ανεξαρτησία με βάση όλα αυτά.

Υπάρχουν δύο μέτρα και δύο σταθμά; Τι κοινωνική; Το ίδιο είναι η μεταχείριση των ζάμπλουτων και των επώνυμων από διάφορους τρόπους με έναν απλό άνθρωπο; Και αυτό το λέω από δύο πλευρές. Η μία είναι η δυνατότητα υπεράσπισης που έχει ένας απλός άνθρωπος κι αυτό σχετίζεται με το χρήμα. Δεν μπορεί να βάλει τα μεγάλα δικηγορικά γραφεία. Έτσι δεν είναι, κύριε Πάτση; Μπορεί ένας συνεργάτης να έρθει στα γραφεία σας;

**ΑΝΔΡΕΑΣ ΠΑΤΣΗΣ:** Βεβαίως.

**ΑΘΑΝΑΣΙΟΣ ΠΑΦΙΛΗΣ:** Ναι, αλλά πόσα θα πληρώσει; Αφού υπάρχει «κουστούμι» με την ώρα στα μεγάλα. Να μιλάμε τώρα ειλικρινά, όχι να μιλάμε υποθετικά. Ίδια δυνατότητα θα έχει ένας επιχειρηματίας μεγάλος που έκανε το οτιδήποτε και που μπορεί να κατεβάσει τους καλύτερους νομικούς; Όχι, δεν είναι το ίδιο. Εκτός αν μας πείτε ότι έχουμε αταξική κοινωνία.

Εδώ να πω και κάτι ακόμα. Εδώ στις φυλακές, κύριε Υπουργέ, έχουν σουίτες οι ζάμπλουτοι και οι άλλοι είναι δεκαοκτώ και είκοσι άτομα μέσα σε έναν θάλαμο. Βάλτους κι αυτούς εκεί ντε. Εμείς λέμε όχι, πρέπει να είναι ανθρώπινες φυλακές κ.λπ.. Άλλο η τιμωρία και άλλο το τσάκισμα του ανθρώπου συνολικά. Γιατί, όμως, ο ένας ο οποίος μπορεί να έχει κάνει κομπίνα 10 εκατομμυρίων κι ο άλλος να έχει κλέψει ένα χιλιάρικο κι ο πρώτος να είναι στη σουίτα. Είναι ψέματα αυτά; Μήπως είναι συκοφαντίες του ΚΚΕ ή η ίδια η πραγματικότητα;

Τα αλλάξατε εσείς του ΣΥΡΙΖΑ; Τα αλλάξατε πολύ, τι να σας πω. Τους μετακίνησε σε καλύτερη σουίτα. Έτσι δεν είναι; Γι’ αυτό λέμε, για να τελειώνουμε, ότι αυτό δηλαδή ότι ο νόμος πρέπει να τηρείται για όλους, είναι το μεγαλύτερο παραμύθι που λέτε. Δεν τηρείται για όλους και δεν τηρείται το ίδιο για όλους. Η δικαιοσύνη είναι ταξική. Αντικειμενικά είναι ταξική. Όμως, τουλάχιστον εδώ να μη μας λέτε πράγματα τα οποία είναι έξω από την ίδια την πραγματικότητα.

Και ξαναρωτώ -και απευθύνομαι και σε κάποιους που εκτιμώ ιδιαίτερα, παρ’ όλο που μπορεί να διαφωνούμε- γιατί η Αστυνομία; Απαντήστε το.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υπουργός Δικαιοσύνης κ. Κωνσταντίνος Τσιάρας και μετά θα μιλήσει ο κ. Ευστάθιος Κωνσταντινίδης.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Για λίγο χρόνο και μέχρι να έρθει ο κ. Κωνσταντινίδης, να καταθέσουμε τις νομοτεχνικές βελτιώσεις. Εκκρεμούν μόνο αυτές που αφορούν στο άρθρο 3, το οποίο θα το έχετε εγκαίρως. Όλα τα άλλα είναι οι παρατηρήσεις που κάνατε, κύριε Αυλωνίτη, κύριε Καστανίδη, κύριε Χήτα. Είναι ουσιαστικά στο κείμενο των νομοτεχνικών βελτιώσεων.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 276-280)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Βίτσας):** Να βοηθήσουμε και για το άρθρο 3, ώστε να πάρουν και ολόκληρο το σώμα οι συνάδελφοι.

Ο κ. Ευστάθιος Κωνσταντινίδης έχει τον λόγο. Θα ακολουθήσει ο κ. Βιλιάρδος, Κοινοβουλευτικός Εκπρόσωπος της Ελληνικής Λύσης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, σε ένα νομοσχέδιο για την δικαιοσύνη, την οποία υπηρέτησε από πολλά επίπεδα ως τακτικός καθηγητής της Νομικής, ως νομοπαρασκευαστής σημαντικών νομοθετημάτων και ως υπερασπιστής, μαχόμενος δικηγόρος, νιώθω την ανάγκη να αποχαιρετίσω με οδύνη τον συμπατριώτη σας, κύριε Υπουργέ, δάσκαλο του Ποινικού Δικαίου, Στέφανο Παύλου.

Η αδόκητη εκδημία του φτωχαίνει την ποινική κοινότητα. Έφυγε πρόωρα, είχε πολλά να προσφέρει στην επιστήμη, την κοινωνία και την οικογένειά του. Αιωνία του η μνήμη.

Εισερχόμενος τώρα στο νομοθετικό έργο, σε συνέχεια της συστηματικής και εργώδους προσπάθειας που καταβάλλεται από το Υπουργείο Δικαιοσύνης για την αναβάθμιση του θεσμού για τη βελτίωση των όρων και των συνθηκών, την ταχύτητα και την ποιότητα της απονεμόμενης δικαιοσύνης στη χώρα μας, φτάσαμε αισίως στη σύσταση του προαναγγελθέντος από την πολιτική ηγεσία θεσμού της Δικαστικής Αστυνομίας, μιας υπηρεσίας που υφίσταται εδώ και χρόνια στα δικαιικά συστήματα άλλων ευρωπαϊκών χωρών με πολύ θετικά αποτελέσματα και η οποία αποτέλεσε διαχρονικό αίτημα και για τους εμπλεκόμενους με την απονομή της δικαιοσύνης φορείς στην Ελλάδα.

Είχε δε επιχειρηθεί και στο παρελθόν η θεσμοθέτησή της, χωρίς όμως επιτυχή κατάληξη. Το συζητούμενο σχέδιο νόμου διαρθρώνεται σε πέντε μέρη και πενήντα έξι άρθρα. Στο εισαγωγικό πρώτο μέρος αναπτύσσονται ο σκοπός και το αντικείμενο του σχεδίου νόμου, καθώς και οι αρμοδιότητες αυτής της νέας υπηρεσίας.

Στο δεύτερο και μεγαλύτερο μέρος του ορίζονται τα ζητήματα της στελέχωσης των δύο τομέων του πολιτικού και του αστυνομικού, τα προσόντα και κωλύματα διορισμού, καθορίζονται έτσι ως απαραίτητα προσόντα για τον διορισμό υπαλλήλων στην υπηρεσία, η ελληνική ιθαγένεια με τις προβλεπόμενες εξαιρέσεις, το κατώτατο και ανώτατο όριο διορισμού των είκοσι ένα και τριάντα ετών αντιστοίχως, πρόβλεψη η οποία δικαιολογείται από τις αυξημένες υποχρεώσεις με τις οποίες θα επιφορτιστούν οι νεοπροσλαμβανόμενοι, Η εκπλήρωση, βεβαίως, των στρατιωτικών υποχρεώσεων, η υγεία και η σωματική τους διάπλαση. Ενώ στη συνέχεια τίθενται τα προβλεπόμενα κωλύματα, η καταδίκη και η υποδικία, η θέση σε καθεστώς δικαστικής συμπαράστασης και η τυχόν απόλυση από άλλη θέση του δημόσιου τομέα για πειθαρχικούς λόγους.

Ακολούθως ρυθμίζεται η διαδικασία πλήρωσης των θέσεων και προβλέπονται η σύσταση οργανικών θέσεων για τη στελέχωσή της, οι βαθμοί των υπαλλήλων και των δύο τομέων του πολιτικού και αστυνομικού, και ορίζονται τα τυπικά προσόντα για την κατάληψη των τριών βαθμίδων ΠΕ, ΤΕ και ΔΕ.

Περαιτέρω αναπτύσσονται οι διατάξεις για την προκήρυξη του διαγωνισμού για την κάλυψη των οργανικών θέσεων, την διενέργεια του διαγωνισμού και την βαθμολόγηση των υποψηφίων στη γραπτή και την προφορική διαδικασία, με το ποσοστό που προβλέπεται του 75% και 25% αντίστοιχα.

Στα επόμενα άρθρα ρυθμίζονται τα θέματα του διορισμού, της ανάληψης των καθηκόντων, της γνωστής δόκιμης διετούς περιόδου και της ειδικής εισαγωγικής εκπαίδευσης τετράμηνης διάρκειας, ενώ στην συνέχεια εκείνα της υπηρεσιακής εξέλιξης και της κατανομής των υπαλλήλων της Δικαστικής Αστυνομίας σε θέσεις οργανικής μονάδας, αλλά και τα ζητήματα της κινητικότητας. Προβλέπονται εξάλλου τα συλλογικά όργανα και η συγκρότηση των υπηρεσιακών συμβουλίων και ορίζεται ότι η υπηρεσία αυτή θα λειτουργεί σύμφωνα με τον οικείο κανονισμό, ενώ στα αρρύθμιστα πεδία θα εφαρμόζεται αναλογικά ο κώδικας κατάστασης δημοσίων πολιτικών διοικητικών υπαλλήλων και υπαλλήλων νομικών προσώπων δημοσίου δικαίου.

Στο τρίτο διακριτό μέρος διευθετούνται άλλες επείγουσες διατάξεις του Υπουργείου Δικαιοσύνης ενώ τέλος διαλαμβάνονται και οι απαραίτητες εξουσιοδοτικές διατάξεις.

Εντελώς συνοπτικά αυτή είναι η δομή και η ύλη του συζητούμενου σχεδίου νόμου και από αυτήν αλλά και από την εκτενή ανάλυση των επιμέρους διατάξεων, που εξελίχθηκε κατά τη διαδικασία στην αρμόδια επιτροπή, προκύπτει ότι πρόκειται για μία ολοκληρωμένη και συγκροτημένη νομοθετική πρωτοβουλία που απαντάει στη διττή στόχευση, αφ’ ενός της τήρησης της ευταξίας και της ασφάλειας στους χώρους των δικαστικών μεγάρων για τους λειτουργούς, τους εργαζόμενους και εκείνους που βρίσκονται για κάποια υπόθεσή τους στους χώρους αυτούς, αλλά και στην υποβοήθηση του δικαστικού έργου σε νευραλγικές εκφάνσεις και λειτουργίες του.

Βεβαίως, μέχρι σήμερα δεν υπήρχε αντίστοιχο σώμα. Τα καθήκοντα αυτά ασκούνταν από τους ανακριτικούς υπαλλήλους, γενικούς και ειδικούς, σύμφωνα με τον Κώδικα Ποινικής Δικονομίας, τα αστυνομικά και τα όργανα του Λιμενικού Σώματος, τους δασικούς, τελωνειακούς και άλλους υπαλλήλους επιθεωρητές, υπαλλήλους του Πυροσβεστικού Σώματος κ.λπ..

Νομίζω, λοιπόν, κύριε Υπουργέ ότι με την ολοκλήρωση των δευτερογενών αποφάσεων και την έναρξη εφαρμογής της, ο θεσμός της Δικαστικής Αστυνομίας θα εισφέρει σημαντικά σε εξειδίκευση και ταχύτητα, αφού αυτή θα στελεχωθεί με ανθρώπινο δυναμικό που θα έχει ειδικές γνώσεις και που θα ασκεί τα συγκεκριμένα καθήκοντα, χωρίς να επιβαρύνεται με άλλες παράλληλες υποχρεώσεις.

Έτσι το συζητούμενο σχέδιο νόμου έρχεται να καλύψει το αναγνωρισμένο αυτό κενό. Το πολιτικό και επιστημονικό προσωπικό θα είναι μεταξύ άλλων επιφορτισμένο με τη διενέργεια προανακριτικών πράξεων και της προκαταρκτικής εξέτασης, τη σύνταξη επιστημονικών τεχνικών εκθέσεων για εκκρεμείς υποθέσεις, όταν αυτό κρίνεται επιβεβλημένο από τις δικαστικές και τις εισαγγελικές αρχές, την μετάφραση και διερμηνεία δικογράφων αλλά και στο ακροατήριο.

Ο αστυνομικός τομέας από την άλλη, θα επιφορτιστεί με τη διασφάλιση της τάξης στα δικαστήρια, την επίδοση δικογράφων και την εκτέλεση των αποφάσεων, την επίδοση βεβαίως, όπου αυτό είναι ακόμα αναγκαίο, μετά την εισαγωγή του θεσμού της ηλεκτρονικής επίδοσης.

Με τη σύσταση της Δικαστικής Αστυνομίας ως αυτόνομης και ειδικής υπηρεσίας του Υπουργείου Δικαιοσύνης, θα επιτευχθεί η αναβάθμιση του δικαστικού έργου, δεδομένου ότι μάλιστα εφαρμόζεται αυτή στα πρότυπα των βέλτιστων πρακτικών των άλλων δικαστικών συστημάτων.

Επιπλέον, με την σύστασή της, αναμένεται να αποδεσμευθούν ικανές αστυνομικές δυνάμεις που είναι επιφορτισμένες τώρα με αυτά, προκειμένου να ασχοληθούν με τα αμιγώς αστυνομικά τους καθήκοντα. Γι’ αυτό λοιπόν και στη συντριπτική τους πλειονότητα, οι φορείς που κλήθηκαν να καταθέσουν τις απόψεις τους κατά την επεξεργασία του νομοσχεδίου στην επιτροπή, τάχθηκαν θετικά απέναντι στο σχέδιο νόμου. Αυτό κάνουμε κι εμείς σήμερα κι αυτό καλούμε να πράξουν και οι συνάδελφοι των άλλων κομμάτων, όσοι τουλάχιστον συντάσσονται επί της αρχής με την χρησιμότητα της σύστασης της συγκεκριμένης υπηρεσίας, εγκαταλείποντας τις αιτιάσεις εκείνες που απορρέουν μόνο από την ανάγκη μιας αντιπολιτευτικής έκφρασης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε κι εμείς, κύριε Κωνσταντινίδη.

Τον λόγο έχει ο Κοινοβουλευτικός Εκπρόσωπος της Ελληνική Λύσης κ. Βιλιάρδος και θα ακολουθήσει ο κ. Υψηλάντης από τη Νέα Δημοκρατία.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Επιγραμματικά στο σχέδιο νόμου, αφού αναλύθηκε επαρκώς από τον εισηγητή μας η σύσταση Δικαστικής Αστυνομίας, ως ειδικού σώματος εμπειρογνωμόνων, που θα συνεπικουρούν δικαστές και εισαγγελείς ανταποκρίνεται σε ένα πάγιο αίτημα των δικαστικών ενώσεων, σημειώνοντας πως έχει καθυστερήσει υπερβολικά η εισαγωγή νέων τεχνολογιών στη μηχανοργάνωση της γραμματείας των δικαστηρίων.

Προφανώς, είναι απαραίτητη η εισαγωγική εκπαίδευση, η επιμόρφωση και η δοκιμαστική υπηρεσία του προσωπικού της Δικαστικής Αστυνομίας, ενώ είναι εύλογες οι αναφορές στη βαθμολογική εξέλιξη του προσωπικού του πολιτικού και αστυνομικού τομέα, στην διαδικασία προαγωγών τους, στην επιλογή των προϊσταμένων των αντίστοιχων οργανικών μονάδων, στην αναπλήρωση και στην παύση τους, καθώς επίσης, στην διαδικασία μετακίνησης, μετάθεσης, απόσπασης των εν λόγω υπαλλήλων.

Εν τούτοις, θεωρούμε πως υπάρχουν αφ’ ενός μεν, φωτογραφικές διατάξεις όπως το άρθρο 16 και αφ’ ετέρου, υπερβολικές νομοθετικές εξουσιοδότησης στο Υπηρεσιακό Συμβούλιο, το οποίο διορίζεται με απόφαση του οικείου Υπουργού, όπως και στον διευθυντή της Δικαστικής Αστυνομίας και στον εποπτεύοντα την αντίστοιχη περιφερειακή υπηρεσία για να καθορίσουν σημαντικά ζητήματα. Εκτός αυτού, υπάρχει πρόβλημα όσον αφορά την σαφή οριοθέτηση αρμοδιοτήτων και οικονομικών πόρων για την σωστή οργάνωση και λειτουργία του εν λόγω σώματος.

Τέλος, υπάρχουν διατάξεις που διορθώνουν νομικές πλημμέλειες προηγούμενων άρθρων, ειδικά σε θέματα προθεσμιών κατά τον Κώδικα Πολιτικής Δικονομίας. Αρκετές από τις διατάξεις αυτές είναι προς την θετική κατεύθυνση, όπως το άρθρο που προβλέπει την δυνατότητα εξ αποστάσεως στις δίκες των τμημάτων Ελεγκτικού Συνεδρίου, καθώς επίσης και το άρθρο που αναφέρει πως το χρονικό διάστημα από 1ης έως 31ης Αυγούστου δεν υπολογίζεται στις προθεσμίες των άρθρων για τις αντικρούσεις, τις παρεμβάσεις και τις ανταγωγές. Βέβαια, ο Αύγουστος ήταν ανέκαθεν νεκρός μήνας στην Πολιτική Δικονομία και εξαιρείται πάντοτε από τις δικαστικές προθεσμίες, τις αναγκαστικές εκτελέσεις και λοιπά, οπότε η ωφέλεια είναι θεωρητική.

Το μεγάλο πρόβλημα, βέβαια, που διαπιστώνεται σε όλα τα σχέδια νόμου της Κυβέρνησης είναι οι εξουσιοδοτικές διατάξεις, οι οποίες δίνουν τη δυνατότητα στους Υπουργούς να αποφασίζουν όπως επιθυμούν και κατά την κρίση τους για σημαντικά θέματα.

Σε σχέση με τα υπόλοιπα θέματα της χώρας μας τώρα, ο χειρισμός τους εκ μέρους της Κυβέρνησης μας ανησυχεί σε μεγάλο βαθμό. Ειδικά, όσον αφορά στα εθνικά σε σχέση με την Τουρκία, όπου, ενώ απαιτείται σύμπνοια όλων των πολιτικών κομμάτων, ο Πρωθυπουργός αρνείται σταθερά την ενημέρωση των επικεφαλής, των Προέδρων τους. Πώς είναι δυνατόν, λοιπόν, κάτω από αυτές τις προϋποθέσεις να υπάρξει η απαιτούμενη ομοψυχία απέναντι σε μια χώρα, που βάλλει συνεχώς εναντίον μας με τη μία παράνομη και παράλογη διεκδίκησή της να ακολουθεί την άλλη; Μια χώρα που δεν σέβεται καν την εθνική μας κυριαρχία παραβιάζοντας διαρκώς τα χωρικά ύδατα και τον εναέριο χώρο μας; Χωρίς ομοψυχία, όμως, και σε συνθήκες διχόνοιας η Ελλάδα κινδυνεύει πολύ σοβαρά. Ακόμη, ανησυχούμε επειδή η Κυβέρνηση υποβαθμίζει τους κινδύνους και δεν καταλαβαίνει πως σε περίπτωση σύγκρουσης θα είμαστε μόνοι μας.

Ανησυχούμε, επίσης, για τα θέματα της υγείας, μεταξύ άλλων, όσον αφορά στην πανδημία, διαπιστώνοντας, πως η Κυβέρνηση υποβαθμίζει και εδώ τους κινδύνους. Εκτός αυτού, υπάρχει έλλειμμα στην ενημέρωσή μας, εάν όχι ολόκληρης της κοινωνίας και ειδικά, όταν μαθαίνουμε από διεθνείς πηγές ότι η Ελλάδα είναι σήμερα πρωταθλήτρια κόσμου -πρωταθλήτρια κόσμου, το επαναλαμβάνω- σε σχέση με τα κρούσματα COVID. Αυτό τουλάχιστον συμπεραίνεται από ένα πρόσφατο άρθρο των «New York Times» που θα καταθέσουμε στα Πρακτικά.

Δεν πρέπει να ξεχνάμε πως έχουμε ήδη τριάντα χιλιάδες πεντακόσιους θανάτους, περίπου, όταν χώρες που δεν επέβαλαν αυστηρά lockdowns και που δεν κατέστρεψαν χωρίς λόγο τις οικονομίες τους είχαν πολύ λιγότερα. Παράδειγμα, η Σουηδία με δεκαεννιά χιλιάδες διακόσιους θανάτους και η Ελβετία με δεκατρείς χιλιάδες οκτακόσιους θανάτους, χώρες πολύ πιο πλούσιες από την Ελλάδα που, όμως, συμπεριφέρθηκαν με σύνεση σε αντίθεση με την ελληνική Κυβέρνηση που κυριολεκτικά σπατάλησε 43 δισεκατομμύρια με δανεικά, όπως έχουμε τεκμηριώσει πολλές φορές. Δεν υπήρχε κανένας λόγος.

Ανησυχούμε ακόμη περισσότερο για την οικονομία, διαπιστώνοντας από πάρα πολλές πλευρές, πως η Κυβέρνηση έχει χάσει εντελώς τον λογαριασμό. Εν πρώτοις, με κριτήριο το χρέος της γενικής κυβέρνησης που αυξήθηκε κατά 13,5 δισεκατομμύρια το πρώτο τρίμηνο του 2022, σε σχέση με το αντίστοιχο του 2021 από 344,24 δισεκατομμύρια στα 357,66 δισεκατομμύρια. Εκτοξεύθηκε, δηλαδή, στα 197% του ΑΕΠ μας του 2021, ύψους περίπου 181 δισεκατομμύρια, γεγονός που ασφαλώς, είναι εξαιρετικά ανησυχητικό.

Ακόμη χειρότερα, το χρέος του κεντρικού κράτους, το οποίο είναι αυτό που χρεωνόμαστε με τόκους, συνέχισε την ανοδική του πορεία προς τα 400 δισεκατομμύρια. Πρόσφατα, στα 397 δισεκατομμύρια ή στο 217% του ΑΕΠ. Θυμάμαι εδώ ότι ο κ. Βενιζέλος υποσχόταν το 2012 με το PSI ότι το χρέος μας το 2020 θα ήταν στο 120% και βγαίνει σήμερα και μιλάει.

Εάν εδώ συμπεριλάβουμε το κρυφό χρέος από τις εγγυήσεις του δημοσίου, ειδικά όσον αφορά στις τράπεζες, τις εγγυήσεις για τα προγράμματα «ΗΡΑΚΛΗΣ» θα διαπιστώσουμε πως η κατάσταση είναι εξαιρετικά επικίνδυνη. Δεν είναι δυνατόν να πιστεύουμε πως θα δανειζόμαστε για πάντα, έτσι ώστε να χρηματοδοτούμε τα ελλείμματα του δημοσίου λόγω της κυβερνητικής κακοδιαχείρισης.

Ανησυχούμε, επίσης, για το εμπορικό μας έλλειμμα, όπου το πρώτο πεντάμηνο του 2022 εκτοξεύθηκε στα 14,7 δισεκατομμύρια, γεγονός που μεταξύ άλλων σημαίνει, ότι έχει χαθεί η ανταγωνιστικότητα της οικονομίας μας, ενώ παράγουμε όλο και λιγότερο. Πόσω μάλλον, όταν το έλλειμμα του ισοζυγίου τρεχουσών συναλλαγών που συμπεριλαμβάνει τον τουρισμό εκτινάχτηκε στα 10,1 δισεκατομμύρια εις βάρος, φυσικά, του εξωτερικού μας χρέους που έχει υπερβεί ήδη το θηριώδες ποσόν των 560 δισεκατομμυρίων ευρώ, 560 δισεκατομμύρια έναντι ΑΕΠ 181 δισεκατομμύρια. Καταλαβαίνει κανείς που έχουμε πάει.

Εν προκειμένω, τεκμηριώνεται αυτό που έχουμε πει πολλές φορές, χωρίς δυστυχώς να δίνει την απαιτούμενη σημασία η Κυβέρνηση, το ότι, όσο πιο ψηλός είναι ο ρυθμός ανάπτυξης, τόσο μεγαλύτερα είναι τα ελλείμματα στα ισοζύγιά μας λόγω της αποψίλωσης του παραγωγικού ιστού και της ανόδου των εισαγωγών.

Τι νόημα έχει, αλήθεια, να αναπτύσσεται η οικονομία μας, όταν παράγει, ταυτόχρονα υψηλότερα ελλείμματα και χρέη; Για να γίνει πιο κατανοητό, μοιάζει με μία επιχείρηση που, όσο αυξάνεται ο τζίρος της, τόσο αυξάνονται οι ζημίες και τα χρέη. Δεν το κάνει κανένας επιχειρηματίας, δεν είναι κανένας ευχαριστημένος με κάτι τέτοιο. Ποιος, λοιπόν, επιχειρηματίας θα επιθυμούσε την αύξηση του τζίρου του υπό αυτές τις προϋποθέσεις; Κατ’ επακόλουθο, γιατί θριαμβολογεί η Κυβέρνηση με μια τέτοιου είδους ανάπτυξη, αντί να ανησυχεί, όπως όλοι εμείς;

Υπενθυμίζουμε εδώ, πως μια αντίστοιχη ανάπτυξη βασισμένη στην κατανάλωση με δανεικά βιώσαμε την δεκαετία πριν το 2009 με τη γνωστή σε όλους μας κατάληξη. Υπενθυμίζουμε, επίσης, πως ο Υπουργός Οικονομικών το 2018 -ο τότε Υπουργός Οικονομικών- διαβεβαίωνε τους πάντες ότι η οικονομία μας τότε ήταν οχυρωμένη, όπως δυστυχώς συμβαίνει και σήμερα. Ακριβώς τα ίδια, η ιστορία επαναλαμβάνεται.

Έχει κατανοήσει αλήθεια η Κυβέρνηση πως εισερχόμαστε σε μία εποχή υψηλών επιτοκίων με ένα μη βιώσιμο δημόσιο χρέος, καθώς επίσης, με ένα εκτός ελέγχου κόκκινο ιδιωτικό; Έχει καταλάβει πως το έκτακτο εργαλείο που ανακοίνωσε η Ευρωπαϊκή Κεντρική Τράπεζα για τον έλεγχο των επιτοκίων απαιτεί αίτημα της χώρας μας, της χώρας εκείνης που θα το χρησιμοποιήσει και επομένως, πως θα είναι συνώνυμο με ένα 5ο Μνημόνιο; Θυμίζουμε, επίσης, πως η Κυβέρνηση οφείλει να ολοκληρώσει ακόμη είκοσι δύο προαπαιτούμενα της ενισχυμένης εποπτείας, όπως ονομάζεται το τέταρτο μνημόνιο.

Συνεχίζοντας, ανησυχούμε επίσης για το ύψος του πληθωρισμού στο 12,% τον Ιούνιο, του δείκτη τιμών καταναλωτή, ενώ εξοργιζόμαστε όταν ακούμε την Κυβέρνηση να ισχυρίζεται πως μείωσε τους φόρους. Εξοργιζόμαστε επειδή όλοι γνωρίζουμε πως ο πληθωρισμός είναι φόρος και μάλιστα ο πιο άδικος, αφού είναι οριζόντιος. Εν προκειμένω, φορολογούνται οι πάντες σήμερα με 12,1%, ακόμη και οι καταθέτες, που δεν το γνωρίζουν, αλλά θα χάσουν πάνω από 17 δισεκατομμύρια από τις αποταμιεύσεις τους μόνο το 2022.

Περαιτέρω, ανησυχούμε, επειδή διαπιστώνουμε πως επιταχύνεται η αλλαγή του ιδιοκτησιακού καθεστώτος της χώρας μας, όπως είχαμε επισημάνει πολλά χρόνια πριν, με το ξεπούλημα της δημόσιας περιουσίας και με την κατάσχεση της ιδιωτικής. Μεταξύ άλλων, περί τα ογδόντα τρεις χιλιάδες σπίτια μας πλειστηριάζονται τώρα ηλεκτρονικά, κάτι που δεν έχει συμβεί ποτέ και σε καμμία άλλη χώρα. Πουθενά αλλού δεν επιτρέπονται οι ηλεκτρονικοί πλειστηριασμοί με τις διαδικασίες που δρομολογούνται σήμερα στην Ελλάδα. Δυστυχώς, όμως, βρίσκει η Κυβέρνηση και τα κάνει, αφού σε οποιοδήποτε άλλο κράτος θα είχαν επαναστατήσει οι πολίτες.

Εν σχέσει τώρα με τις επενδύσεις, για τις οποίες επίσης θριαμβολογεί η Κυβέρνηση, δεν βλέπει πως ο σχηματισμός παγίου κεφαλαίου παραμένει στο 50% της εποχής προ των μνημονίων; Ότι δεν καλύπτει ούτε καν τις αποσβέσεις των παγίων μας; Πόσω μάλλον, όταν το σωρευτικό επενδυτικό κενό της χώρας μας είναι τεράστιο, της τάξης των 200 δισεκατομμυρίων ευρώ; Γιατί αναφέρεται μόνο στις ξένες επενδύσεις στην Ελλάδα, όταν χιλιάδες ελληνικές μικρομεσαίες επιχειρήσεις έχουν εγκαταλείψει τη χώρα μας για να επιβιώσουν στα Βαλκάνια; Όταν αρκετές μεγάλες επιχειρήσεις επίσης επιλέγουν την Κεντρική Ευρώπη; Δεν θα έπρεπε να τις αφαιρεί, εάν ήταν έντιμη; Είναι δυνατόν, λοιπόν, να μην ανησυχούμε διαπιστώνοντας αυτές τις εξελίξεις; Είναι δυνατόν να επιλυθεί ποτέ ένα πρόβλημα, όταν δεν το αντιμετωπίζει κανείς ως πρόβλημα και αεροβατεί όπως η Κυβέρνηση;

Συνεχίζοντας, ανησυχούμε για την διεθνή μας πολιτική, διαπιστώνοντας πως καταφέραμε το ακατόρθωτο να έχουμε ως εχθρούς, τόσο τη Ρωσία όσο και την Ουκρανία, παρά το ότι στείλαμε στην τελευταία όπλα αξίας άνω των 300 εκατομμυρίων ευρώ, περισσότερα δηλαδή, ακόμη και από τη Γαλλία. Πάνω από 300 εκατομμύρια, όπως όμως ενημερωθήκαμε από τον διεθνή Τύπο, αφού η Κυβέρνηση ούτε ρώτησε ούτε ενημέρωσε κανέναν.

Ανησυχούμε, φυσικά, για το δημογραφικό, διαπιστώνοντας πως ο πληθυσμός της Ελλάδας μειώθηκε κατά τετρακόσιες χιλιάδες άτομα περίπου, παρά τις μεταναστευτικές εισροές, γεγονός που σημαίνει ότι οι Έλληνες έγιναν κατά πολύ λιγότεροι.

Ανησυχούμε εδώ ιδιαίτερα επειδή δεν λαμβάνονται καθόλου μέτρα, όλο θεωρίες, ούτε καν για να σταματήσουν να φεύγουν οι νέοι μας, αφού οι επτακόσιες χιλιάδες που εγκατέλειψαν την Ελλάδα δεν πρόκειται δυστυχώς ποτέ να γυρίσουν πίσω. Δεν πρόκειται να γυρίσουν πίσω με κριτήριο την κατάρρευση της οικονομίας μας που όλοι τη βλέπουν.

Τέλος, ανησυχούμε για την επάρκεια και για τις τιμές της ενέργειας στην χώρα μας, έτσι όπως θα διαμορφωθεί η κατάσταση τον χειμώνα. Εν προκειμένω, είναι αδύνατον να καταλάβουμε γιατί η Κυβέρνηση δεν διορθώνει τα λάθη του ενεργειακού χρηματιστηρίου, του χρηματιστηρίου της αισχροκέρδειας του κ. Χατζηδάκη, καθώς επίσης γιατί επιτρέπει στο καρτέλ των τεσσάρων-πέντε εταιρειών να κερδοσκοπεί τόσο καιρό και σε τόσο βαθμό.

Ειδικά όσον αφορά τους λιγνίτες, μετά την ανεύθυνη εγκατάλειψη εργοστασίων και ορυχείων, είναι ασφαλώς εξαιρετικά δύσκολο να λειτουργήσουν σωστά, ενώ, δεν διαθέτουμε καν χώρο αποθήκευσης φυσικού αερίου, παρά το ότι υπάρχουν δυνατότητες στην Καβάλα και οι συζητήσεις είχαν ξεκινήσει από το 2011. Εμείς έχουμε υποβάλει στην αντίστοιχη επιτροπή πρόταση για εξαγορά από την ΔΕΗ των λιγνιτικών μονάδων της Ελλάδας. Είναι κάτι πολύ σημαντικό. Μπορούμε να το κάνουμε και πρέπει να το κάνουμε.

Τι να πει, όμως, κανείς όταν το φράγμα της Μεσοχώρας ξεκίνησε το 2001 και ακόμη δεν λειτουργεί; Όταν δεν εκμεταλλευόμαστε τη βιοθερμία ή τη βιομάζα, ενώ δεν έχουμε ξεκινήσει ακόμη τις εξορύξεις; Αλήθεια, πώς θα παράγει πλούτο η Ελλάδα, όταν δεν χρησιμοποιεί τον ορυκτό της πλούτο; Όταν εισάγει ανεμογεννήτριες και φωτοβολταϊκά καταστρέφοντας την φύση και τον αγροδιατροφικό της τομέα; Όταν ξεπουλάει τα πάντα τους ξένους;

Από τον τουρισμό θα παράγουμε πλούτο; Οι ξένοι έρχονται με δικά τους αεροπλάνα, προσγειώνονται σε δικά τους αεροδρόμια και καταναλώνουν τα δικά τους προϊόντα. Μένουν ακόμη και σε δικά τους ξενοδοχεία, ενώ εμείς νοικιάζουμε μόνο δωμάτια σε ξένους tour operators. Έτσι θα παραγάγουμε πλούτο, όταν οι tour operators εισπράττουν τη μερίδα του λέοντος, αφού οι ξενοδόχοι μας τα πουλούν με 15 έως 20 ευρώ all inclusive; Είναι δυνατόν;

Κλείνοντας, όλα αυτά δεν σημαίνουν πως η Ελλάδα δεν μπορεί να καταφέρει να ευημερήσει, αφού είναι μια πάμπλουτη, πολλαπλά προικισμένη χώρα. Σημαίνουν μόνο πως θα οδηγείται από το κακό στο χειρότερο όσο κυβερνάται με τον λανθασμένο τρόπο, ειδικά από την σημερινή Κυβέρνηση, που θεωρούμε πως δεν είναι απλά ανίκανη όσον αφορά στην οικονομία, την ενέργεια και πολλά άλλα, αλλά -πολύ χειρότερα- εξαιρετικά επικίνδυνη, χωρίς καμμία διάθεση υπερβολής.

Σας ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Τον λόγο θα λάβει ο κ. Υψηλάντης από τη Νέα Δημοκρατία και ακολουθεί ο κ. Κόνσολας από τη Νέα Δημοκρατία.

Ορίστε, κύριε Υψηλάντη.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κύριοι συνάδελφοι, ένα ακόμα νομοσχέδιο του Υπουργείου Δικαιοσύνης μετά από την επεξεργασία που είχαμε στην αρμόδια επιτροπή έρχεται προς ψήφιση, το οποίο επιδιώκει να εκσυγχρονίσει αλλά και να αντιμετωπίσει εμφανείς πρακτικές δυσχέρειες και δυσλειτουργίες στον χώρο της δικαιοσύνης. Με την εισαγωγή του θεσμού της Δικαστικής Αστυνομίας στο ελληνικό δικαστικό σύστημα καθήκοντα που ασκούντο από το προσωπικό της ΕΛ.ΑΣ. και ιδιώτες ανατίθενται πλέον σε εξειδικευμένο προσωπικό του Υπουργείου Δικαιοσύνης. Είναι καθήκοντα αστυνομικής φύσης αλλά και καθήκοντα που απαιτούν εξειδικευμένες επιστημονικές γνώσεις.

Με τις διατάξεις του νομοσχεδίου μπαίνουν οι προϋποθέσεις για να μπορέσει να υπάρξει ουσιαστική και αποτελεσματική άσκηση των καθηκόντων του προσωπικού που θα στελεχώσει η λειτουργική κατανομή των αρμοδιοτήτων μεταξύ των τομέων της, η ύπαρξη της αναγκαίας υπηρεσιακής συνοχής για την εκπλήρωση των σκοπών της. Συνολικά δε επιδιώκεται, όχι μόνον η βελτίωση των συνθηκών και του περιβάλλοντος για καλύτερη, ποιοτικότερη και αποτελεσματικότερη απονομή δικαιοσύνης αλλά και η ύπαρξη μεγαλύτερης ταχύτητας στην απονομή της δικαιοσύνης.

Η δομή της Δικαστικής Αστυνομίας διαρθρώνεται κεντρικά στο Υπουργείο Δικαιοσύνης με τη σύσταση της Υπηρεσίας Δικαστικής Αστυνομίας που αποτελείται από δύο τομείς, τον πολιτικό και τον αστυνομικό τομέα. Η Υπηρεσία Δικαστικής Αστυνομίας αποτελείται από τη Διεύθυνση Δικαστικής Αστυνομίας με έδρα το Υπουργείο Δικαιοσύνης υπαγόμενη στη Γενική Γραμματεία Δικαιοσύνης και Ανθρωπίνων Δικαιωμάτων και διαιρείται σε Τμήμα Πολιτικού Τομέα και Τμήμα Αστυνομικού Τομέα, τις περιφερειακές υπηρεσίες που εδρεύουν σε δικαστήριο ή Γενική Επιτροπεία και οι οποίες διαιρούνται επίσης σε πολιτικό και αστυνομικό τομέα.

Στον πολιτικό τομέα εντάσσονται αρμοδιότητες προκαταρκτικών, προανακριτικών και ανακριτικών πράξεων, παροχή επιστημονικής και τεχνικής συνδρομής στους δικαστικούς και εισαγγελικούς λειτουργούς και στην εκτέλεση αιτημάτων δικαστικής συνδρομής. Στον αστυνομικό τομέα η αρμοδιότητα περιλαμβάνει την επίδοση δικογράφων και διαδικαστικών εγγράφων, την εκτέλεση αποφάσεων, την ευταξία και τη φύλαξη των δικαστικών καταστημάτων, τη δικαστική συνδρομή, όπου υπάρχει ανάγκη για τη φύλαξη δικαστικών και εισαγγελικών λειτουργών.

Η Δικαστική Αστυνομία για πολλά χρόνια ήταν ένα ζητούμενο. Συζητήσεις εγένοντο μετά τη Μεταπολίτευση, στις αρχές του ’90, στα μέσα της δεκαετίας του 2000, το 2010 και την περίοδο της διακυβέρνησης από ΣΥΡΙΖΑ-ΑΝΕΛ με τη σύσταση νομοπαρασκευαστικής επιτροπής και την κατάθεση νομικού κειμένου το οποίο ελήφθη υπ’ όψιν ως βάση συζήτησης για το σημερινό νομοσχέδιο. Συνεπώς, διαπιστώνεται ότι και στη χώρα μας υπήρχε μια συνέπεια χρονική και ένα αιτούμενο μεγάλο το οποίο υλοποιείται σήμερα.

Η Δικαστική Αστυνομία έρχεται όχι μόνον, λοιπόν, ως διαχρονικό αίτημα, αλλά και ως μια ανάγκη της σημερινής πραγματικότητας για να δεχτεί αρμοδιότητες οι οποίες στην πραγματικότητα έπρεπε να ανήκουν στον χώρο της δικαιοσύνης, αλλά ρυθμίζονται μέχρι σήμερα από το Υπουργείο Προστασίας του Πολίτη.

Το νομοθέτημα που ψηφίζουμε είναι ένα ακόμα μεγάλο βήμα που γίνεται από την ηγεσία του Υπουργείου Δικαιοσύνης, από εσάς κύριε Υπουργέ και κύριε Υφυπουργέ και την Κυβέρνηση του Κυριάκου Μητσοτάκη για την υλοποίηση του στόχου με σκοπό τη βελτίωση των συνθηκών και την επιτάχυνση της δικαιοσύνης.

Κυρίες και κύριοι συνάδελφοι, με το νομοσχέδιο του Υπουργείου Δικαιοσύνης υιοθετούνται στο εθνικό δικαστικό σύστημα οι βέλτιστες πρακτικές που σήμερα, αλλά και εδώ και πολλά χρόνια, αντιμετωπίζονται σε άλλες χώρες της Ευρώπης.

Θα ήθελα επίσης να επισημάνω ένα θέμα το οποίο έχει θέσει η Επιστημονική Επιτροπή της Βουλής που ξεκαθαρίζει το ζήτημα αυτό για την αναγκαιότητα. Λέει, λοιπόν, η Επιστημονική Επιτροπή της Βουλής ότι από οργανική άποψη δεν υφίσταται μέχρι τώρα στη χώρα μας διάκριση μεταξύ διοικητικής και Δικαστικής Αστυνομίας και επομένως δεν υφίσταται και ιδιαίτερο σώμα Δικαστικής Αστυνομίας. Το έργο της τελευταίας ασκείται από τους γενικούς και ειδικούς ανακριτικούς υπαλλήλους. Να μην τους λέω και να μην κάνουμε εδώ μαθήματα Νομικής.

Λέει η Επιστημονική Επιτροπή ότι έχει ασκηθεί κριτική προς δύο κατευθύνσεις. Αφ’ ενός, υποστηρίζεται ότι η δημιουργία υπηρεσίας Δικαστικής Αστυνομίας θα εισφέρει εξ απόψεως εξειδίκευσης και ταχύτητας, δοθέντος ότι θα στελεχωθεί από όργανα με ειδικές επιστημονικές γνώσεις τα οποία θα επιτελούν απερίσπαστα το έργο τους. Αφ’ ετέρου, κριτική, λέει η ίδια η επιτροπή, ασκείται από το ότι τα όργανα που ασκούν καθήκοντα Δικαστικής Αστυνομίας υπάγονται οργανικά στην εκτελεστική και όχι στη δικαστική λειτουργία με αποτέλεσμα να γεννώνται ζητήματα τόσο πρακτικής όσο και θεωρητικής φύσεως. Επίσης, επισημαίνει η επιτροπή ότι από το 1939 -ημερομηνία γεννήσεως του μακαρίτη του πατέρα μου δηλαδή- η Διεθνής Εταιρεία Ποινικού Δικαίου, κύριε Υπουργέ, στο πλαίσιο συζήτησης αναφορικά με τους κανόνες για την πρόληψη των βιαιοτήτων ή άλλων εξαναγκασμών που ασκούνται κατά του προσώπου των μαρτύρων και των κατηγορουμένων εισηγήθηκε στην Κοινωνία των Εθνών την ανάθεση σε ιδιαίτερο σώμα της Αστυνομίας καθηκόντων έρευνας και σύλληψης των φερόμενων ως δραστών εγκλημάτων.

Ιδού, λοιπόν, πόσο αναλυτικά και γλαφυρά η Επιστημονική Επιτροπή της Βουλής θέτει την αναγκαιότητα του ζητήματος για το οποίο εμείς καλούμαστε σήμερα να ψηφίσουμε.

Δηλώνω, επίσης, ότι προς αυτή την κατεύθυνση εγώ θα υπερψηφίσω.

Κύριε Υπουργέ και κύριε Υφυπουργέ, επιτρέψτε μου, μιας που σήμερα είναι η τελευταία συζήτηση στην Ολομέλεια για νομοθέτημα του Υπουργείου Δικαιοσύνης πριν από τις διακοπές και μιας και κλείνουμε τις εργασίες, να σας παρακαλέσω θερμά για τα Δικαστικά Μέγαρα στη Ρόδο και στην Κω.

Θα ήθελα επειδή βλέπουμε με ανησυχία ότι υπάρχουν προβλήματα και στον χώρο του Διοικητικού Πρωτοδικείου της Ρόδου, αλλά υπάρχουν ζητήματα και στο Δικαστικό Μέγαρο της Ρόδου και βεβαίως υπάρχει και η εκκρεμότητα για το Δικαστικό Μέγαρο της Κω να εγκύψουμε στα ζητήματα αυτά και με το καλό τον Σεπτέμβρη να έχουμε ήδη οδηγηθεί σε βιώσιμες λύσεις που έχει ανάγκη η κοινωνία, αυτή που σήμερα δίνει πάρα πολλά χρήματα, κύριε Υπουργέ, στην εθνική οικονομία μέσα από μια εκπληκτική τουριστική περίοδο η οποία δημιουργείται και η οποία όμως για να λειτουργεί έχει ανάγκη στήριξης και των δομών ανάπτυξης, που είναι και τα δικαστικά μέγαρα, και που είναι και η απονομή της δικαιοσύνης.

Με αυτή την έννοια, λοιπόν, θα ήθελα να σας παρακαλέσω θερμά να δούμε αυτό το ζήτημα και να το προχωρήσουμε άμεσα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει ο κ. Κόνσολας από τη Νέα Δημοκρατία και ακολουθεί ο κ. Μπούμπας από την Ελληνική Λύση.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι Βουλευτές, θέλω να εκφράσω από την πρώτη στιγμή την ικανοποίησή μου γιατί, παρά τις διαφορετικές ενδεχόμενα αντιλήψεις που κατατέθηκαν για το νομοσχέδιο αυτό από διαφορετικές πτέρυγες της Βουλής, εν τούτοις υπάρχουν σημεία σύγκλισης. Πρόκειται για σημεία τα οποία είναι πολύ σημαντικά για την αναπτυξιακή πορεία της χώρας.

Πολύ σωστά ο κ. Υψηλάντης είπε ότι, ναι, τα δικαστήρια και η απονομή της δικαιοσύνης είναι και ένας αναπτυξιακός συντελεστής.

Συζητάμε σήμερα για πρώτη φορά στη χώρα ένα νομοσχέδιο για μεταρρυθμιστικά ζητήματα.

Εσείς, κύριε Υπουργέ, ταυτίζεστε με ένα μεγάλο μεταρρυθμιστικό σχέδιο σε ό,τι αφορά τη διαδικασία και τα λειτουργικά ζητήματα της δικαιοσύνης και συγκεκριμένα τον θεσμό της Δικαστικής Αστυνομίας που υφίσταται και λειτουργεί εδώ και χρόνια στις περισσότερες χώρες της Ευρώπης και ο οποίος έρχεται και στην Ελλάδα.

Ο κ. Πάτσης πολύ εύστοχα έχει διατυπώσει ότι αυτό είναι ένα μεγάλο μεταρρυθμιστικό νομοσχέδιο γιατί δίνει τη δυνατότητα και την ώθηση σε ολόκληρη την επικράτεια προκειμένου να αποσυμφορήσει την Ελληνική Αστυνομία από μια σειρά γραφειοκρατικών και διεκπεραιωτικών εργασιών με τις οποίες ήταν επιφορτισμένη, αλλά και για να παράσχει μια σειρά από υποστηρικτικές υπηρεσίες προς τη δικαιοσύνη.

Επομένως, και μόνο αυτή η ανάγνωση αν το δούμε είναι ένα πολύ σημαντικό θετικό πρόσημο σε αυτή την πορεία και όπως ανέφερα πριν πρόκειται για έναν νέο θεσμό ο οποίος στο επίπεδο της νομοθέτησης μπορεί και πρέπει να αποτελέσει προϊόν σύγκλισης και συνεργασίας.

Η πρόθεση ευρείας συναίνεσης εκφράστηκε έμπρακτα και από τον κύριο Υφυπουργό που έκανε λόγο για νομοτεχνικές βελτιώσεις λίγο πριν στην Εθνική Αντιπροσωπεία και μάλιστα βελτιώσεις και αλλαγές στο νομοσχέδιο από τη στιγμή που όλοι αποδέχονται και αναγνωρίζουν την αναγκαιότητα αυτής της μεταρρύθμισης ιδιαίτερα της ίδρυσης και λειτουργίας της Δικαστικής Αστυνομίας.

Θέλω επίσης να εκφράσω την ικανοποίησή μου για τη δέσμευση του Υπουργού σύμφωνα με την οποία μετά τις 15 Σεπτεμβρίου θα παρουσιαστεί και θα δοθεί προς διαβούλευση το νομοσχέδιο για τη Νέα Εθνική Σχολή Δικαστικών Υπαλλήλων.

Και αυτό, κύριε Υπουργέ, θα σας δώσει ένα πρόσημο πολύ σημαντικό στη θητεία σας, αφού είναι μια εξέλιξη που ευελπιστούμε ότι θα δώσει λύση στο πρόβλημα των κενών θέσεων δικαστικών υπαλλήλων στις υπηρεσίες του Υπουργείου Δικαιοσύνης και ειδικά στις νησιωτικές περιοχές όπου είναι ιδιαίτερα οξυμένο.

Γνωρίζω πολλές φορές, από τη συνεργασία που είχαμε στο προηγούμενο διάστημα, ότι έχετε την ευαισθησία και την πρόθεση να στελεχώσετε τις υπηρεσίες αυτές.

Ωστόσο, αυτό το νομοσχέδιο από τον Σεπτέμβριο και μετά θεωρώ ότι είναι ένα ορόσημο για τη στελέχωση αυτών των πολύ σημαντικών κενών θέσεων δικαστικών υπαλλήλων στα νησιά.

Σε ό,τι αφορά τώρα το υπό συζήτηση νομοσχέδιο, είναι ευδιάκριτο το θετικό πρόσημο διατάξεων. Επιτρέψτε μου να αναφερθώ σε μερικές από αυτές:

Η σύσταση της Δικαστικής Αστυνομίας ως αυτοτελούς σώματος, που θα υπάγεται στο Υπουργείο Δικαιοσύνης, θα στεγάζεται στις κατά τόπους δικαστικές υπηρεσίες και θα υπάγεται στις διοικήσεις των δικαστηρίων. Καταλαβαίνετε λοιπόν τι αποκεντρωμένη ισχύ θα έχει αυτός ο θεσμός. Άρα, αυτή η μεταρρύθμιση θα έχει έναν ουσιαστικό βραχίονα που θα είναι άρρηκτα συνδεδεμένος με τη διοίκηση των δικαστηρίων. Επομένως, θα υπάρχει και ουσιαστική παρέμβαση σε ό,τι αφορά την αποτελεσματικότητα της λειτουργίας των δικαστηρίων.

Το δεύτερο σημείο στο οποίο επιτρέψτε μου να αναφερθώ είναι η Δικαστική Αστυνομία η οποία θα στελεχώνεται τόσο από ένστολο όσο και από πολιτικό και επιστημονικό προσωπικό. Είναι καλό να εντοπίζουμε αυτή τη διαφοροποίηση, γιατί το ένστολο τμήμα της Δικαστικής Αστυνομίας θα είναι επιφορτισμένο με τα καθήκοντα φύλαξης των δικαστικών μεγάρων και των δικαστικών αιθουσών, την εκτέλεση εκκρεμών ποινικών αποφάσεων και την επίδοση δικογράφων. Όπως όλοι αντιλαμβάνονται με αυτή την εξέλιξη απελευθερώνονται δυνάμεις από την Ελληνική Αστυνομία σε όλη την επικράτεια που εύρυθμα θα μπορεί να λειτουργήσει, αλλά να έχει και παρεμβατικό ρόλο στον τομέα της αστυνόμευσης και στην ασφάλεια των πολιτών.

Καταλαβαίνετε πόσο πιο σημαντική είναι η απελευθέρωση αυτών των δυνάμεων σε ζητήματα που αφορούν την οδική ασφάλεια, η οποία αυτήν την περίοδο, ιδιαίτερα με τον τουρισμό, δημιουργεί συμφόρηση στους οδικούς άξονες της χώρας και πόσο σημαντική είναι η απελευθέρωση του προσωπικού για να μπορούν να στελεχώσουν όλες εκείνες τις δομές της Ελληνικής Αστυνομίας που σε όλη την επικράτεια χρειάζεται η ενίσχυσή τους.

Ένα σημείο στο οποίο πρέπει να αναφερθούμε και να δώσουμε έμφαση είναι το ειδικό πολιτικό και επιστημονικό προσωπικό της Δικαστικής Αστυνομίας. Στο πεδίο καθηκόντων του θα έχει επίσης τη συνδρομή των δικαστικών και εισαγγελικών αρχών πάνω σε εξειδικευμένα θέματα, όπως οικονομικά ζητήματα, χρηματιστηριακές συναλλαγές, περιβαλλοντικά θέματα, ηλεκτρονικό έγκλημα. Πόσο σημαντική είναι αυτή η αρωγή από το επιστημονικό και πολιτικό προσωπικό στα δικαστήρια, στη δικαστική λειτουργία;

Στα καθήκοντα του πολιτικού και επιστημονικού προσωπικού εντάσσεται επίσης το προανακριτικό έργο και η διενέργεια προκαταρκτικών εξετάσεων, όπως για τη σύνταξη επιστημονικών και τεχνικών εκθέσεων, που σχετίζονται με συγκεκριμένες υποθέσεις που αποτελούν προϊόν έρευνας και δικαιοσύνης και επίσης η μεταρρύθμιση σε ό,τι αφορά τη μετάφραση, την ερμηνεία, αλλά και τη διερμηνεία από και προς την ελληνική γλώσσα εγγράφων, δικογράφων ή ακόμα και διερμηνείας στο πλαίσιο της προφορικής διαδικασίας των δικών. Αυτά εντάσσονται επίσης στις αρμοδιότητες του πολιτικού και επιστημονικού προσωπικού.

Ουσιαστικά με αυτό τον τρόπο καλύπτεται μια διαχρονική αδυναμία και ένα μεγάλο κενό που έχει καταγραφεί στον τομέα της δικαιοσύνης. Επιτρέψτε μου, αναφέρομαι στην εξουσία εξειδικευμένου επιστημονικού προσωπικού στα δικαστήρια, που θα μπορεί να συμβάλει στη δικαστική έρευνα και κρίση.

Καταλαβαίνει κανείς διαβάζοντας τον ημερήσιο Τύπο, σε τοπικό, υπερτοπικό, περιφερειακό, αλλά και κεντρικό επίπεδο, ότι αυτή η παράμετρος είναι πάρα πολύ σημαντική στις μέρες μας, αφού υπάρχουν τόσα σύνθετα προβλήματα που η συνδρομή των ειδικών επιστημόνων είναι αναγκαία πλέον στην απονομή της δικαιοσύνης, κυρίως σε ό,τι αφορά τη συντόμευση των τεκμηρίων για να μπορέσει να αποδοθεί δικαιοσύνη έγκαιρα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Το αδιάβλητο πλαίσιο που θεσπίζεται, αναφορικά με τα κριτήρια και τις προϋποθέσεις για τη στελέχωση της Δικαστικής Αστυνομίας, είναι ένα στοιχείο το οποίο πρέπει να τονιστεί, αφού, κύριε Υπουργέ, δεν είναι συχνό το φαινόμενο να μπορεί να προβλέπεται ο προγραμματισμός για την πλήρωση κενών θέσεων λαμβάνοντας χώρα στελέχη από το Ανώτατο Δικαστήριο, από τον Γενικό Επίτροπο Επικρατείας, από το Ελεγκτικό Συνέδριο, από τον Γενικό Επίτροπο της Επικρατείας των Τακτικών Διοικητικών Δικαστηρίων και του Διευθυντή της Δικαστικής Αστυνομίας. Άρα, αυτή η παράμετρος της αντικειμενικότητας και της πλήρωσης των θέσεων με αξιοκρατικά κριτήρια δεν αμφισβητείται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σε ένα λεπτό τελειώνω.

Η προκήρυξη και ο διαγωνισμός για την πλήρωση των θέσεων αυτών τελούνται υπό την αιγίδα και την εποπτεία του ΑΣΕΠ. Άρα, είναι άλλη μια δικλίδα ασφαλείας σε ό,τι αφορά την πρόσληψη του προσωπικού.

Αξιοσημείωτη είναι επίσης και η αναφορά στα ψυχοτεχνικά τεστ του νομοσχεδίου, τις υγειονομικές εξετάσεις και τις αθλητικές δοκιμασίες που αποτελούν το πρώτο επίπεδο σε ό,τι αφορά την πρόσληψη του προσωπικού, αλλά και σε δεύτερο επίπεδο την εξέταση περιεχομένου η οποία καθορίζεται από την επταμελή επιτροπή του διαγωνισμού.

Κυρίες και κύριοι Βουλευτές, είναι διαχρονική η απαίτηση των δικαστικών λειτουργών και δικαστικών υπαλλήλων, του νομικού κόσμου της χώρας. Εξάλλου η αντιπροσώπευση του νομικού κόσμου της χώρας εδώ, από όλες τις πτέρυγες, ήταν εμφανής, όπως και της ίδιας της ελληνικής κοινωνίας.

Νομίζω ότι αυτό το νομοσχέδιο συμβάλλει στην ταχύτητα, αλλά και στην αναβάθμιση των διαδικασιών απονομής της δικαιοσύνης, όπως επιθυμεί όλος ο κόσμος, όλοι οι πολίτες, αλλά και ο δικαστικός κόσμος, αφού ο συγκεκριμένος θεσμός της Δικαστικής Αστυνομίας συνδέεται με βέλτιστες πρακτικές που έχουν υιοθετηθεί εδώ και πολλά χρόνια σε άλλες προηγμένες χώρες.

Πιστεύω ότι η Ολομέλεια της Εθνικής Αντιπροσωπείας θα κρίνει θετικά αυτή την πρόθεση του Υπουργείου Δικαιοσύνης και γι’ αυτό σας καλώ κι εγώ να υπερψηφίσετε αυτή την πολύ σημαντική μεταρρύθμιση που φέρνει ο κύριος Υπουργός και τα στελέχη του.

Επιτρέψτε μου, κύριε Υπουργέ, για άλλη μια φορά να σας συγχαρώ για αυτή την πρωτοβουλία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η Κοινοβουλευτική Εκπρόσωπος του ΠΑΣΟΚ - Κινήματος Αλλαγής κ. Γιαννακοπούλου Νάντια.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η μηνυτήρια αναφορά του Προέδρου του ΠΑΣΟΚ - Κινήματος Αλλαγής για την απόπειρα παρακολούθησης του κινητού του, έφερε στην επιφάνεια ένα μείζον θέμα διαφάνειας και δημοκρατίας. Είναι αδιανόητο, είναι κυριολεκτικά αδιανόητο να συζητάμε σήμερα, εν έτει 2022, το ενδεχόμενο παρακολούθησης του τηλεφώνου οποιουδήποτε πολίτη, πολύ περισσότερο του Προέδρου του τρίτου κόμματος στην ελληνική Βουλή.

Τα γεγονότα είναι σαφή. Το θέμα της απόπειρας παρακολούθησης του τηλεφώνου του Νίκου Ανδρουλάκη έχει προκύψει από τις 21 Σεπτεμβρίου, ενώ βρισκόταν στην Ελλάδα και όχι στην Ευρωβουλή. Αυτό το λογισμικό που ανιχνεύτηκε πιθανόν να μην είναι το μοναδικό και να έχουν γίνει και άλλες προσπάθειες παρακολούθησης του Προέδρου μας.

Υπάρχει ειδική Επιτροπή Ασφαλείας που μπορεί να ελέγξει τα σχετικά με αυτή τη διαδικασία. Υπάρχει η έκθεση του Ευρωπαϊκού Κοινοβουλίου. Αυτό το θέμα πρέπει να το διερευνήσει η ελληνική δικαιοσύνη, οι αρμόδιες αρχές του κράτους, η Κυβέρνηση μέχρι τέλους. Πρέπει να δοθούν πλήρεις και πειστικές εξηγήσεις. Πρέπει να ελεγχθεί ποιος έβαλε το παράνομο λογισμικό στον Αρχηγό του τρίτου κόμματος της χώρας. Πρέπει να διερευνηθεί η αλήθεια, να δούμε ποιες είναι αυτές οι σκοτεινές δυνάμεις, οι οποίες χρησιμοποίησαν παρακρατικές μεθόδους για να τον παρακολουθήσουν.

Εμείς ζητάμε από τη δικαιοσύνη και ζητούμε και από την Κυβέρνηση για κάθε τέτοια περίπτωση, αλλά και για όλους τους Έλληνες πολίτες, να υπάρχει προστασία από τέτοιες μεθόδους. Εδώ τίθεται κυριολεκτικά θέμα λειτουργίας της δημοκρατίας μας. Μας αφορά όλους. Αφορά τους πολίτες, τον κάθε πολίτη, την ανεξαρτησία του πολιτικού μας συστήματος.

Οι Έλληνες πολίτες πρέπει να είναι σίγουροι ότι η Κυβέρνηση διασφαλίζει, όπως οφείλει, την προστασία των προσωπικών δεδομένων τους. Θα φανεί πολύ σύντομα αν η Κυβέρνηση έχει τη διάθεση να λήξει αυτό το θέμα με διαφάνεια, όπως οφείλει.

Κύριε Υπουργέ, κυρίες και κύριοι συνάδελφοι, σήμερα συζητούμε το παρόν σχέδιο νόμου το οποίο αποσκοπεί να ρυθμίσει κυρίως το ζήτημα της συγκρότησης, στελέχωσης και λειτουργίας της Δικαστικής Αστυνομίας. Όπως προκύπτει από το κείμενο του νομοσχεδίου, πρόκειται για τη θεσμοθέτηση μιας εξειδικευμένης υπηρεσίας του Υπουργείου Δικαιοσύνης, που σκοπό θα έχει την αποτελεσματική υποβοήθηση του έργου των δικαστικών και εισαγγελικών αρχών και τη διασφάλιση της εύρυθμης λειτουργίας των δικαστικών υπηρεσιών.

Προσπάθειες συγκρότησης υπηρεσίας Δικαστικής Αστυνομίας έχουν γίνει στην Ελλάδα ήδη από το 1836. Αναφορά δε του όρου «Δικαστική Αστυνομία» υπήρχε ήδη σε προεδρικό διάταγμα στις 31-12-1836, κατά το οποίο το έργο της Δικαστικής Αστυνομίας διενεργείται από δημάρχους, προέδρους ή αστυνόμους και σκοπός της, όπως έγραφε, είναι να εξετάζει τα εγκλήματα και τα πλημμελήματα, να συλλέγει τις αποδείξεις και ενδείξεις, να εξακριβώνει τις περιστάσεις και να καταστρώνει τακτικά πρωτόκολλα για τους αυτουργούς.

Σε πολλές ευρωπαϊκές χώρες αυτός ο θεσμός ήδη λειτουργεί. Στη Γαλλία, κύριε Υπουργέ, έχει ήδη ιδρυθεί Δικαστική Αστυνομία από το 1907, με πρωτοβουλία του Κλεμανσώ, ο οποίος ήταν εκείνη την εποχή Πρωθυπουργός της Γαλλίας και Υπουργός Εσωτερικών και ο οποίος είχε δημιουργήσει τη Δικαστική Αστυνομία ως μια Αστυνομία η οποία θα συνόδευε στο έργο της τη δικαστική εξουσία, για να καταπολεμήσει το μεγάλο έγκλημα το οποίο εκείνη την εποχή στη Γαλλία είχε πάρει μάλιστα πρωτόγνωρη διάσταση και η οποία υπερέβαινε κατά πολύ τα όσα συνέβαιναν σε διάφορες περιοχές της Γαλλίας.

Είναι σημαντικό επίσης να τονίσουμε ότι η σύσταση, η συγκρότηση Σώματος Δικαστικής Αστυνομίας αποτελεί ένα διαχρονικό αίτημα σύσσωμου του νομικού κόσμου, των δικηγόρων, των δικαστών, των εισαγγελέων και υποστηρίχθηκε από διαφορετικές πολιτικές δυνάμεις όλα τα προηγούμενα χρόνια, κατά τις χρονικές περιόδους που επιχειρήθηκε η υλοποίησή της.

Αναφέρομαι μάλιστα συγκεκριμένα στο άρθρο 36 του ν.2145/93, που είχε προβλέψει, κατόπιν έκδοσης προεδρικού διατάγματος, την ίδρυση υπηρεσίας Δικαστικής Αστυνομίας στις Εισαγγελίες Πρωτοδικών της χώρας, σκοπός της οποίας ήταν η υποβοήθηση του έργου του Εισαγγελέα Πρωτοδικών στα καθήκοντά του, με τη διενέργεια προανακριτικών πράξεων και προκαταρκτικών εξετάσεων, τη συλλογή αναγκαίων αποδεικτικών στοιχείων για τη βεβαίωση τέλεσης εγκλήματος και ανακάλυψης του δράστη, καθώς επίσης και την εκτέλεση δικαστικών αποφάσεων, ενταλμάτων σύλληψης, προσωρινής κράτησης και βίαιης προσαγωγής, καθώς και κάθε άλλης διαδικαστικής πράξης της ποινικής διαδικασίας κατά την κρίση του αρμόδιου εισαγγελέα.

Όμως, και την περίοδο του 2010 - 2011 δεν επετράπη, δυστυχώς, να συνεχιστεί αυτό το εγχείρημα, καθώς το έλλειμμα είχε εκτοξευθεί στο τέλος της περιόδου 2004 - 2009 -μην τα ξεχνάμε αυτά, όπως και τις ευθύνες της τότε Κυβέρνησης- στα 36 δισεκατομμύρια ευρώ και είχαν επιβληθεί τα μέτρα για τη μείωση των δαπανών.

Επομένως, καθώς ο σκοπός του νομοσχεδίου φαίνεται να εξυπηρετεί την καλύτερη λειτουργία του δικαστικού συστήματος, η πρωτοβουλία αυτή του Υπουργείου Δικαιοσύνης μας βρίσκει επί της αρχής σύμφωνους. Παρ’ όλα αυτά, έχετε την ευκαιρία σε αυτό το σχέδιο νόμου, το τελευταίο για το Υπουργείο σας πριν κλείσει η Βουλή για τις θερινές διακοπές, να λάβετε υπ’ όψιν σας σοβαρά τα όσα ακούστηκαν στις προηγούμενες συνεδριάσεις της επιτροπής και από τους συναδέλφους της Αντιπολίτευσης, αλλά βεβαίως και κυρίως από τους ίδιους τους φορείς. Και νομίζω ότι μόνο προς όφελος του παρόντος νομοθετήματος θα είναι και εχέγγυο, αν θέλετε, κύριε Υπουργέ, προκειμένου να μπορέσει να εφαρμοστεί με επιτυχία. Αφορά ειδικότερα ζητήματα ουσιαστικής, αλλά και νομοτεχνικής φύσης τα οποία χρήζουν προσοχής και ενδεχόμενης τροποποίησης, καθώς οι προτεινόμενες σχετικές ρυθμίσεις σαφώς δεν μας βρίσκουν σύμφωνους. Μάλιστα, ο ειδικός αγορητής μας κ. Καστανίδης νομίζω ότι ανέλυσε πάρα πολύ διεξοδικά τα σημεία στα οποία έχουμε ενστάσεις.

Πιο συγκεκριμένα, δημιουργείται μια ασάφεια σχετικά με την αρμοδιότητα στην οποία θα υπάγεται η συγκεκριμένη υπηρεσία, καθώς από τον συνδυασμό των παραγράφων 2 και 4 του άρθρου 3 δεν διασαφηνίζεται αν η εν λόγω υπηρεσία θα υπάγεται στην αρμοδιότητα της Εισαγγελίας Πρωτοδικών ή στην αρμοδιότητα της Εισαγγελίας Εφετών. Ορθό, κατά την άποψή μας, όπως διατυπώθηκε από τον κ. Καστανίδη, είναι η εποπτεύουσα αρχή να καθορίζεται αναλόγως προς την καθ’ ύλην αρμοδιότητα. Εφόσον, δηλαδή, αρμόδια για τη διενέργεια ανακριτικών πράξεων είναι η Εισαγγελία Πλημμελειοδικών, αρμόδιος να είναι ο εισαγγελέας του Πρωτοδικείου, ενώ αντίστοιχα για θέματα της αρμοδιότητας της Εισαγγελίας Εφετών αρμόδιος να είναι ο Εισαγγελέας Εφετών.

Εδώ, βέβαια, είναι πάρα πολύ σημαντικό να λάβετε υπ’ όψιν και τους σοβαρούς προβληματισμούς τους οποίους εξέφρασε, νομίζω, η Πρόεδρος της Ένωσης Δικαστών και Εισαγγελέων για τα ζητήματα τα οποία δημιουργούνται σχετικά με την εποπτεία των περιφερειακών υπηρεσιών, ώστε να μπορέσετε να βρείτε μία λύση καλύπτοντας, πείθοντας και δίνοντας, θα έλεγα, μια πειστική απάντηση και στα εύλογα, νομίζω, ζητήματα τα οποία έθεσε η Ένωση Δικαστών και Εισαγγελέων.

Δεύτερον, η αποκλειστική αρμοδιότητα του Υπουργού Δικαιοσύνης να επιλέξει κατά τη διακριτική του ευχέρεια τον προϊστάμενο της Διεύθυνσης της Δικαστικής Αστυνομίας, ο οποίος μάλιστα θα πρέπει να είναι συνταξιούχος δικαστικός λειτουργός, για να το πω πάρα πολύ ευγενικά μας δημιουργεί ιδιαίτερα έντονο προβληματισμό. Και νομίζω ότι αυτός ο προβληματισμός είναι απολύτως εύλογος, κύριε Υπουργέ, καθώς συνίσταται τόσο στην απευθείας επιλογή από τον εκάστοτε Υπουργό Δικαιοσύνης, χωρίς δηλαδή να υφίσταται ένα αντικειμενικό σύστημα αξιολόγησης, όσο βεβαίως και στον περιορισμό των υποψηφίων μόνο μεταξύ συνταξιούχων δικαστικών λειτουργών αποκλείοντας άλλους υποψηφίους, οι οποίοι έχουν βεβαίως τις απαιτούμενες νομικές γνώσεις και την απαιτούμενη νομική παιδεία.

Ο πρόεδρος της ολομέλειας των προέδρων των δικηγορικών συλλόγων Ελλάδος κατά την ακρόαση των φορέων εξέφρασε την άποψη του δικηγορικού σώματος ότι οι συνταξιούχοι δικαστικοί λειτουργοί δεν πρέπει να τοποθετούνται σε θέσεις οι οποίες είναι κρατικές, διοικητικές, δημόσιες ή τουλάχιστον εάν τοποθετούνται, θα πρέπει να παρέλθει ένα ικανό χρονικό διάστημα από τον χρόνο που συνταξιοδοτούνται. Η αλήθεια, κύριε Υπουργέ, είναι ότι η συγκεκριμένη διάταξη με τον τρόπο που την εισάγετε φαίνεται να μην συνάδει με τις αρχές και τα στοιχεία ενός αντικειμενικού και αξιοκρατικού συστήματος επιλογής προσώπων για καίριες θέσεις.

Η πρόταση του ΠΑΣΟΚ περιλαμβάνει την πρόβλεψη πρότασης-πρόσκλησης δημόσιου ενδιαφέροντος, προκειμένου να υποβάλουν υποψηφιότητα όσοι έχουν τα τυπικά προσόντα για την ανάληψη της εν λόγω θέσης, όπως για παράδειγμα, πτυχίο Νομικής, μεταπτυχιακό, ειδίκευση στο Ποινικό Δίκαιο, ταυτόχρονα με τη συγκρότηση ειδικής επιτροπής αξιολόγησης, η οποία θα καταλήγει σε πρόταση με τους τρεις καλύτερους υποψηφίους από τους οποίους θα μπορεί να γίνει η εν λόγω επιλογή.

Στα επιμέρους σημεία των άρθρων και των βελτιώσεων που αυτά χρήζουν έχει αναφερθεί, νομίζω, με πάρα πολύ μεγάλη λεπτομέρεια και με συγκεκριμένες αντιπροτάσεις ο ειδικός αγορητής μας και επιμένουμε και αναμένουμε να τα λάβετε υπ’ όψιν σας.

Πριν κλείσω, θα ήθελα να αναφερθώ στο άρθρο 50 του νομοσχεδίου και να τονίσω τη σπουδαιότητα του γεγονότος ότι πολύ σωστά αναλαμβάνετε να νομοθετήσετε την επίλυση του θέματος το οποίο είχε δημιουργηθεί με δύο αντιφατικές αποφάσεις του Α΄ και του Β΄ Τμήματος του Αρείου Πάγου για το διάστημα της καραντίνας, με αποτέλεσμα να έχει δημιουργηθεί μια τεράστια ανασφάλεια στους Έλληνες πολίτες, οι οποίοι θεωρούσαν ότι το διάστημα αυτό δεν αθροίζεται στους χρόνους παραγραφής των καταχρηστικών προθεσμιών άσκησης έφεσης και αναίρεσης. Μάλιστα, έχει δημιουργηθεί και προκληθεί τέτοια αναστάτωση σχετικά με το ζήτημα της αναστολής ή μη των καταχρηστικών προθεσμιών άσκησης ενδίκων μέσων κατά τα διαστήματα της αναστολής των εργασιών των δικαστηρίων λόγω του COVID και σοβαρότατο θέμα απώλειας τέτοιων προθεσμιών σε πληθώρα υποθέσεων που χειρίζονται συνάδελφοι δικηγόροι, αλλά και στους Έλληνες πολίτες. Είναι, λοιπόν, σημαντικό και ευχάριστο το γεγονός ότι υιοθετήθηκε η πρόταση της ολομέλειας των δικηγορικών συλλόγων, όπως επίσης σημαντικό είναι και το ότι η τροπολογία που εισάγεται ρυθμίζει θέματα νομικής βοήθειας, τα οποία ήταν ένα πάρα πολύ μεγάλο πρόβλημα και τα οποία είχαμε επισημάνει πολλές φορές και στις επιτροπές. Είναι σημαντικό, λοιπόν, ότι εισάγεται μια λύση για τα ζητήματα τα οποία είχαν συσσωρευτεί.

Κλείνω, κύριε Πρόεδρε, κυρίες και κύριοι συνάδελφοι ευελπιστώντας ότι η ψήφιση του σημερινού νομοσχεδίου με τις απαραίτητες τροποποιήσεις και διορθώσεις τις οποίες σας έχουμε επισημάνει και στις οποίες επιμένουμε και ζητούμε να λάβετε υπ’ όψιν σας θα αποτελέσει ένα στάδιο βελτίωσης στη λειτουργία και στην απονομή της δικαιοσύνης, κάτι το οποίο επιζητούμε διαρκώς και αγωνιζόμαστε γι’ αυτό.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Ελληνικής Λύσης κ. Κωνσταντίνος Μπούμπας.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, Δικαστική Αστυνομία-Δικαιοσύνη, ένα θέμα πολύ σοβαρό. Για μία ακόμη φορά πρέπει να μιλήσουμε διεξοδικά για τη «Θέμιδα» και απέναντι στις αδικίες προς τον ελληνικό λαό.

Πριν πάμε σ’ αυτό, όσον αφορά το θέμα των τηλεφωνικών υποκλοπών, ως Ελληνική Λύση σας είχαμε προειδοποιήσει εδώ και μήνες για ένα θέμα που η έκθεση της Ευρώπης, η έκθεση «GRECO» μιλάει για τη διαφθορά στην ελληνική δικαιοσύνη, αλλά και για τα όσα συμβαίνουν γύρω από τις υποκλοπές. Είναι δυνατόν να μην παρακολουθούνται τα τηλέφωνα λόγω know-how;

Και ρωτάω το εξής: Θα μας πει η Νέα Δημοκρατία και ο Υπουργός για την τροπολογία που ψήφισαν στις 31 Μαρτίου 2022 με την οποία απαλλάσσουν την ΑΑΔΕ από την ευθύνη να λέει στον πολίτη αν παρακολουθείται ή όχι; Είναι η υπόθεση του Θανάση Κουκάκη. Δεν ξέρετε εσείς ποιος κρύβεται πίσω από τις υποκλοπές του Θανάση Κουκάκη;

Ως Ελληνική Λύση σας είχαμε πει για τα συμφέροντα ενός Ισραηλινού, του Στάινμετς από την εταιρεία «FENI» και «UNICO» στην αγοραπωλησία της «ΛΑΡΚΟ». Δεν έχουμε κάτι με το Ισραήλ. Και στο Ισραήλ επικηρυγμένος είναι ο Στάινμετς. Το Ισραήλ είναι ένα κράτος παραδειγματισμού και θαυμασμού σε πάρα πολλά σημεία.

Πίσω από τις υποκλοπές, λοιπόν, των τηλεφώνων με αυτά τα περίεργα ματιασμένα, μολυσμένα λογισμικά κρύβεται ο Ταλ Ντίλιαν. Δεν τον ξέρετε; Δεν τον έχετε ακούσει; Δεν έχετε ακούσει γι’ αυτόν που έχει την εταιρεία «CYTROX» με το λογισμικό που έχει βάλει και στη χώρα μας; Και πού είναι η έδρα του; Στα Σκόπια, παρακαλώ, εκεί που είναι και η έδρα «FENI» του Στάινμετς. Τίποτα δεν είναι τυχαίο! Η Ελληνική Λύση τα μελετά, τα ερευνά και θα σας τα λέει. Ο Ταλ Ντίλιαν είναι πίσω από το λογισμικό της «CYTROX» που εδρεύει στα Σκόπια.

Και επειδή εδώ υπάρχουν άνθρωποι, όπως ο κ. Καστανίδης, που έκανε αυτή την πρόταση και, όπως είπε και ο εισηγητής μας κ. Χήτας, συμφωνούμε, αλλά εμείς τα λέγαμε, θα ήθελα να θυμίσω για την ιστορία ότι όταν ο Ανδρέας Παπανδρέου ανέλαβε την εξουσία το 1981 ήθελε να απαλλαγεί από την τότε ΕΥΠ και έβαλε τον Γεώργιο Πολίτη, τον Αντιστράτηγο και φίλο του τότε αείμνηστου Αντιστράτηγου Βουλευτή και Υπουργού Αντώνιου Δροσογιάννη.

Εκτός από τον Γεώργιο Πολίτη έβαλε και τον Βασίλη Τσάγρα. Γιατί το έκανε αυτό ο Ανδρέας Παπανδρέου; Για να φύγει από την Εθνική Υπηρεσία Πληροφοριών και να μην ελέγχεται. Ξεχάσαμε την ιστορία της ΕΥΠ; Και φυσικά πρέπει να έρθει ο διοικητής της ΕΥΠ και στην Επιτροπή Θεσμών και Διαφάνειας. Εδώ έχουν γίνει σημεία και τέρατα. Έχουν γίνει αυτή τη στιγμή αστοχίες από πλευράς της Εθνικής Υπηρεσίας Πληροφοριών. Γιατί το έκανε τότε αυτό, λοιπόν, ο Ανδρέας Παπανδρέου όταν η ιστορία της ΕΥΠ, της ΚΥΠ κ.λπ. από το 1949 ελεγχόταν από τη CIA; Ακόμα και οι υπάλληλοι της ΚΥΠ τότε απευθείας χρηματοδοτούνταν από τους Αμερικανούς. Είναι παλιά η αμαρτία παρακολούθησης τηλεφωνικών συνδιαλέξεων. Δεν το ξέρετε; Το γνωρίζετε. Είχαμε προειδοποιήσει. Τι να λέμε τώρα; Για τις αστοχίες εδώ; Λαθροεισβολείς. Περνούσε το καράβι από τη Τζιά, ξεφόρτωνε εκατόν ενενήντα έξι. Εδώ υπήρχε χειροδικία εναντίον συμβούλου του Υπουργείου Δικαιοσύνης και έμεινε ανεξιχνίαστο δεκαεπτά μήνες. Η υπόθεση Καραϊβάζ που είναι; Κλεμμένες μοτοσυκλέτες βρέθηκαν στον κτήριο της ΕΥΠ και η ΕΥΠ δεν ήξερε τίποτα. Δεν θέλω να επικεντρωθώ στο πρόσωπο του Διοικητή Κοντολέων και όλα αυτά που ακούστηκαν τότε με τις φωτογραφικές διατάξεις.

Να πάμε στη Δικαστική Αστυνομία. Σας τα είπε αναλυτικά ο ομοϊδεάτης μου, κ. Χήτας. Όλα με ανθρώπινους πόρους γίνονται. Τα δικαστήρια των Σερρών έχουν μεγάλο πρόβλημα στατικότητας. Η πατρίδα του Πολυζωγόπουλου -από το Μελένικο- και του Τερτσέτη. Υπάρχουν αδέκαστοι δικαστές σήμερα; Ευτυχώς και υπάρχουν. Η πρόταση της Ευρωπαϊκής Επιτροπής, κύριε Υπουργέ μου, στο «GRECO» τι λέει; Εδώ ήμασταν που το συζητούσαμε και θα το επαναλάβω. Ως Ελληνική Λύση το επιβεβαιώσατε για τις σχολές δικαστών τότε, για το περιβόητο κείμενο επιμόρφωσης. Τι λέει η έκθεση «GRECO»; Οι ανώτατοι δικαστικοί λειτουργοί από ποιους αποφασίζονται; Από το Υπουργικό Συμβούλιο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι συνταγματικό θέμα. Το ξέρετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Μπράβο. Πρέπει να πάμε σε Αναθεώρηση του Συντάγματος. Σωστό. Αυτό λέει η έκθεση «GRECO».

Φωνάζουμε για τον συνήγορο του διαβόλου της δικαιοσύνης. Ποιος είναι; Το συνταγματικό δικαστήριο. Αυτός είναι ο συνήγορος του διαβόλου. Φωνάζει η Ελληνική Λύση για συνταγματικό δικαστήριο; Ούτε αυτό μπορεί να γίνει. Χωρίς συνταγματικό δικαστήριο μπορούμε να υπερασπίσουμε τα ιδεώδη και τα δίκαια του ελληνικού λαού; Δεν γίνεται;

Σε ό,τι αφορά τώρα τη Δικαστική Αστυνομία, σίγουρα μπορεί να εγγυηθεί μια πιο εύρυθμη λειτουργία των δικαστηρίων. Η έκθεση «GRECO» τι λέει; Και για διαφθορά μιλάει στα οικονομικά εγκλήματα, σε εμπορικές υποθέσεις αλλά και τις δικογραφίες οι οποίες συσσωρεύονται. Με αποτέλεσμα να έχουμε και απώλεια δημόσιων εσόδων επ’ αυτού. Αυτό είναι μια αλήθεια.

Οι νομικοί ξέρετε ότι τρία είναι τα συστατικά της δικαιοσύνης: ανδρεία, αρετή και σωφροσύνη. Αλλά όχι μόνο να ξέρουμε την πολιτική δικονομία. Πρέπει σε ένα ευρύ φάσμα να γνωρίζουμε το δίκαιο. Γενικότερα. Γιατί μετά το δίκαιο θα είναι «το του κρείττονος συμφέρον». Διαχρονικό θα είναι το ρητό. Υπάρχει δικαστική, εκτελεστική και νομοθετική εξουσία. Πρέπει να αλλάξουν πολλά πράγματα για να κερδίσει ξανά την εμπιστοσύνη του ο ελληνικός λαός. Την έχει χάσει. Πώς να το κάνουμε, δηλαδή; Δεν λέμε ότι αυτή τη στιγμή δεν υπάρχουν αδέκαστοι, αμερόληπτοι, αντικειμενικοί εκπρόσωποι της Θέμιδας ως δικαστικοί. Αλλά σίγουρα η Δικαστική Αστυνομία θα βοηθήσει.

Αυτή η πρεμούρα τώρα με κάτι συνταξιούχους πρέπει να σταματήσει, κύριε Υπουργέ. Πρέπει να βάλετε τους εν ενεργεία. Έτσι θα δημιουργούνται θέσεις εργασίας επιστημονικής φύσεως για να έρθουν τα παιδιά μας πίσω. Βάζουμε αυτούς τους τίτλους τώρα τους περιβόητους τους αγγλοσαξωνικούς: brain drain και τα full brain και γενικότερα το administration στην Ελλάδα. Αλλά πού; Δεν γίνεται έτσι με συνταξιούχους. Έχουμε νέους επιστήμονες, έχουμε φυτώρια, έχουμε ικανά παιδιά με ταλέντο και γνώσεις. Πρέπει να επιμεληθούν επί του θέματος.

Κλείνω μιλώντας για τις φυλακές. Δεν είναι της δικής σας αρμοδιότητας. Ένα κομμάτι του παζλ στη δικαιοσύνη είναι τα σωφρονιστικά καταστήματα. Μόνο σωφρονισμός δεν υπάρχει εκεί. Παράδειγμα οι φυλακές της Νιγρίτας. Άλλα λόγια να αγαπιόμαστε. Ούτε κριτήριο εντοπιότητας μπήκε σε φυλακές υψίστης ασφαλείας. Θα έπρεπε να έχουν εξακόσιους κρατούμενους κι έχουν επτακόσιους πενήντα. Η εξωτερική φρουρά έπρεπε να έχει ενενήντα έξι άτομα και δεν έχει ούτε εξήντα πέντε. Έτσι λειτουργία δεν γίνεται. Θα πρέπει τα Υπουργεία να συντονιστούν, να υπάρχει μια συνέργεια, μία συνισταμένη να τα βελτιώσουμε όλα αυτά. Δεν μπορούμε σήμερα να μιλούμε για δικαιοσύνη, για Πτωχευτικό Κώδικα και να υπάρχει κείμενο επιμόρφωσης -κύριε Καστανίδη, είστε νομικός- από τη Σχολή Δικαστών στους εκκολαπτόμενους δικαστές «τώρα που θα βγείτε να στηρίξετε τις τράπεζες και να βγάλετε ενδεχόμενο δόλο στα υποκείμενα», δηλαδή τους δανειολήπτες.

Εδώ δεν έχει σημασία αν το είπε η Ελληνική Λύση, κύριοι. Εδώ βιάζεται η δημοκρατία. Εδώ έπρεπε να πάρετε θέση. Κανένα κόμμα δεν πήρε θέση να το καταδικάσει. Όχι να παρέμβει. Είναι σωστό αυτό που λέει ο κ. Τσιάρας. Δεν θα παρέμβει. Θα το καταδικάσει. Θα το καταδικάσει απέναντι στα λαϊκά στρώματα, απέναντι στον νέο Πτωχευτικό Κώδικα. Δεν έχει χάσει την εμπιστοσύνη του ο κόσμος απέναντι στην απονομή δικαιοσύνης; Ο Τσάμπερλεν τι έλεγε κάποτε; Τι είναι δικαιοσύνη; Η δίκαιη κατανομή της αδικίας. Γιατί το κρύβουμε, δηλαδή; Γι’ αυτό λέμε ότι είναι πολύ σοβαρό το ζήτημα της οργάνωσης και της Δικαστικής Αστυνομίας προκειμένου να είναι αρωγός για να βοηθήσει τους εισαγγελείς και τους δικαστές.

Αλλά πρέπει να επιλυθούν πολύ σημαντικά ζητήματα, όπως επισημάναμε και μέσω του κ. Χήτα, σε ό,τι αφορά οργανογράμματα ψηφιοποίηση, στέγαση των κτηρίων προκειμένου στο ανάλογο περιβάλλον να μπορέσει ο εκπρόσωπος και όχι ο αντιπρόσωπος -έχει τη σημασία του- της Θέμιδος να λειτουργήσει μαζί με τη Δικαστική Αστυνομία.

Έχετε δημιουργήσει την αστυνομία της μάσκας, την αστυνομία του τσιγάρου, την πανεπιστημιακή αστυνομία, τώρα τη Δικαστική Αστυνομία. Είναι καλό. Με τι προσόντα όμως και πώς θα λειτουργήσει για να υπάρχει όλο το παζλ για να μπορέσουν όλα αυτά τα κομμάτια να συνδεθούν για να έρθει ένα απτό, ομαλό, λειτουργικό αποτέλεσμα.

Πάνω απ’ όλα αξιοποίηση ανθρώπινων πόρων. Το διαχρονικό ρητό του Αγάθωνα «τον άρχοντα τριών δει μέμνησθαι ότι ανθρώπων άρχει, ότι κατά νόμους άρχει και ότι ουκ αεί άρχει» πρέπει να είναι μέσα μας. Γιατί Δικαστική Αστυνομία, δικαστής, Θέμιδα έχουν να κάνουν με τον άνθρωπο. Τον άνθρωπο πρέπει να δούμε και τον απλό πολίτη που δυστυχώς έχει χάσει την εμπιστοσύνη του απέναντι στο πώς λειτουργεί η δικαιοσύνη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Καππάτος από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν χωράει αμφιβολία ότι στη σημερινή συνεδρίαση έχει επιτευχθεί ήδη ένας σημαντικός βαθμός συναίνεσης και αν όχι συναίνεσης σίγουρα κατανόησης. Κατανόησης της βαρύτητας του αντικειμένου που επεξεργαζόμαστε, του επείγοντος χαρακτήρα της προτεινόμενης ρύθμισης και της αναγκαιότητας σύστασης ενός σώματος όπως εκείνο της Δικαστικής Αστυνομίας. Ανέτρεξα προκειμένου να στοιχειοθετήσω το αληθές των όσων ανέφερα στα Πρακτικά της συνεδρίασης των φορέων, των εκπροσώπων, δηλαδή των ενώσεων και θεσμών που έχουν ιδιαίτερο ενδιαφέρον για το περιεχόμενο του νομοθετήματος. Γιατί τους αφορά αφού επηρεάζει τον τρόπο εργασίας τους. Τι μας είπε η Ένωση Δικαστών και Εισαγγελέων; Ότι υλοποιούμε ένα πάγιο αίτημά τους. Η Ένωση Εισαγγελέων Ελλάδος ομοίως. Αλλά και ο Δικηγορικός Σύλλογος Αθηνών επιβεβαίωσε πως το σχέδιο που σήμερα ψηφίζουμε ενισχύει την ποιότητα αλλά και την ταχύτητα του δικαστικού έργου.

Τα αναφέρω αυτά, κυρίες και κύριοι συνάδελφοι, για να χαιρετίσω την καταρχήν συμφωνία στο ότι μιλάμε για ένα σημαντικό και αναγκαίο σχέδιο νόμου. Και όταν αυτό το σχέδιο τυγχάνει της θερμής υποδοχής από την κοινότητα στην οποία απευθύνεται η σημερινή ψήφισή του έχει πολλαπλασιαστική ισχύ.

Αντικείμενο του νομοσχεδίου αποτελεί η σύσταση της δικαστικής αστυνομίας η οποία και καταλαμβάνει το μεγαλύτερο μέρος του υπό συζήτηση κειμένου. Πρόκειται για εξειδικευμένη υπηρεσία του Υπουργείου Δικαιοσύνης η θέσπιση της οποίας αποτελεί πάγιο αίτημα των λειτουργών της δικαιοσύνης.

Με τις ρυθμίσεις που εισάγουμε, επιδιώκουμε την άσκηση των καθηκόντων του προσωπικού που πρόκειται να στελεχώσει την υπηρεσία με τρόπο αποτελεσματικό, την κατανομή αρμοδιοτήτων μεταξύ των τομέων που τη συναποτελούν με τρόπο λειτουργικό και τη διασφάλιση της απαραίτητης υπηρεσιακής συνοχής για την εκπλήρωση των σκοπών της.

Η επιτάχυνση των διαδικασιών απονομής δικαιοσύνης αποτελεί βασική προτεραιότητα του παρόντος σχεδίου νόμου. Για την αντιμετώπιση των ζητημάτων αυτών, η Δικαστική Αστυνομία διαιρείται σε πολιτικό και αστυνομικό τομέα. Βασικά καθήκοντα του αστυνομικού τομέα αποτελούν η φύλαξη των δικαστικών μεγάρων και αιθουσών, η εκτέλεση εκκρεμών ποινικών αποφάσεων και η επίδοση δικογράφων. Το τμήμα στελεχώνεται από μόνιμα ένστολα και ένοπλα στελέχη, τοποθετημένα στις κατά τόπους δικαστικές υπηρεσίες που θα υπάγονται στις άμεσες οδηγίες των αρμόδιων δικαστικών λειτουργών.

Αναφορικά με το πολιτικό προσωπικό, η παροχή επιστημονικών συμβουλών και υπηρεσιών αποτελεί το βασικό αντικείμενο της απασχόλησής τους. Με τις εξειδικευμένες γνώσεις τους, θα κληθούν να συνδράμουν τους δικαστικούς και εισαγγελικούς λειτουργούς στο έργο τους. Ζητήματα σύνθετα στον οικονομικό ή τραπεζικό τομέα, ηλεκτρονικές απάτες, περιβαλλοντικά και ιατρικά θέματα είναι λίγα μόνο πεδία που απαιτούν τεχνική συνδρομή. Αυτά τα πεδία θα έρθει να καλύψει το πολιτικό προσωπικό της Δικαστικής Αστυνομίας.

Σε καμμία περίπτωση, βεβαίως, δεν ισχυριζόμαστε ότι ανακαλύπτουμε τον τροχό. Αντίθετα, εκείνο που επιχειρούμε είναι να ενσωματώνουμε στο εθνικό δικαστικό σύστημα βέλτιστες πρακτικές. Πρακτικές που εφαρμόζονται επιτυχώς σε προηγμένα δικαστικά συστήματα. Αντίστοιχα, άλλωστε, Σώματα λειτουργούν ήδη στη Γαλλία, την Ισπανία και το Βέλγιο. Εκείνο, λοιπόν, που πρακτικά αντιμετωπίζουμε είναι το ζήτημα της εκτέλεσης δικαστικών αποφάσεων, της ευταξίας των δικαστικών συνεδριάσεων, αλλά και της υποστήριξης των δικαστικών και εισαγγελικών λειτουργών κατά τη διενέργεια ανακριτικών πράξεων.

Ιδιαίτερη αναφορά αξίζει στη διαγωνιστική διαδικασία για την είσοδο στο Σώμα. Πιο αναλυτικά, η προκήρυξη καταρτίζεται από το Υπουργείο Δικαιοσύνης και εγκρίνεται από την ολομέλεια του ΑΣΕΠ. Περιλαμβάνει δύο στάδια: Προκαταρκτικές δοκιμασίες και εξέταση γραπτή και προφορική. Με το περιεχόμενο της διαδικασίας να καθορίζεται με απόφαση της επταμελούς επιτροπής του διαγωνισμού, γίνονται αντιληπτές οι δικλείδες ασφαλείας για τον αδιάβλητο χαρακτήρα της. Η πρόβλεψη, άλλωστε, της συμμετοχής του ΑΣΕΠ είναι η καλύτερη απόδειξη για του λόγου το αληθές.

Κυρίες και κύριοι συνάδελφοι, η μοίρα το έφερε έτσι ώστε το νομοσχέδιο να ψηφίζεται σήμερα που είναι η ημέρα γέννησης του Μιχάλη Στασινόπουλου. Ο σπουδαίος νομικός, δικαστικός, πανεπιστημιακός και πρώτος Πρόεδρος της τρίτης Ελληνικής Δημοκρατίας γεννήθηκε σαν σήμερα το 1903. Συνέδεσε τη ζωή του με τη δημοκρατία, τη δικαιοσύνη, τη νομική επιστήμη και το πανεπιστήμιο. Ένας Έλληνας με διεθνή εμβέλεια, το έργο του οποίου άφησε ισχυρή παρακαταθήκη ιδιαίτερα στο Δημόσιο Δίκαιο. Η ψήφιση του σημερινού σχεδίου νόμου είναι ένα πολύ καλό βήμα, συμβατό με τη διδασκαλία και το παράδειγμα του. Δικαιοσύνη αποτελεσματική, δικαιοσύνη ταχεία και ανεξάρτητη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία του χρόνου.

Τώρα θα πάμε σε μια διαδικασία δευτερολογιών των ειδικών αγορητών και των εισηγητών.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, θα μπορούσα να λάβω τον λόγο επί της διαδικασίας;

**ΠΡΟΕΔΡΕΥΩΝ (Αθανάσιος Μπούρας):** Παρακαλώ.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, θα ήθελα να παρακαλέσω, επειδή ο Υπουργός ήδη έχει διανείμει ένα κείμενο νομοτεχνικών βελτιώσεων και καταλαβαίνω ότι ίσως θέλει να προσθέσει και κάτι ακόμη, να ακούσουμε τον Υπουργό και αμέσως μετά να δευτερολογήσουμε, γιατί πιστεύω ότι θα βοηθήσει το τελικό συμπέρασμα της συζήτησης.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Βεβαίως. Δεν έχω καμμία αντίρρηση να κινηθούμε με αυτή ακριβώς τη λογική.

**ΠΡΟΕΔΡΕΥΩΝ (Αθανάσιος Μπούρας):** Αφού το δέχεται ο Υπουργός, τον καλώ στο Βήμα προκειμένου να τοποθετηθεί για το σχέδιο νόμου το οποίο προτείνει.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Θέλω και εγώ να ξεκινήσω με το θέμα το οποίο εθίγη, κατά κάποιο τρόπο, απ’ όλους τους συναδέλφους που ήταν στο Βήμα και που αφορά στο πολύ σημαντικό ζήτημα το οποίο αναδείχθηκε από τον Πρόεδρο του ΠΑΣΟΚ, με το θέμα της παρακολούθησης του τηλεφώνου του και την καταγγελία και την μηνυτήρια αναφορά την οποία κατέθεσε στον εισαγγελέα του Αρείου Πάγου.

Προφανώς είναι αδιανόητο να δεχθεί κανείς ότι σε μια δημοκρατική κοινωνία και σε μια σύγχρονη ευρωπαϊκή χώρα, τέτοιες μέθοδοι μπορεί να καταγράφονται ή παρακολουθήσεις αυτού του τύπου μπορεί να λαμβάνουν χώρο και βεβαίως να δημιουργούν τα πλείστα όσα. Υπάρχει ήδη η δήλωση του Κυβερνητικού Εκπροσώπου που σε μια πολύ συγκεκριμένη λογική βάζει, αφ’ ενός μεν μπροστά τη διαδικασία που η ίδια η δικαιοσύνη οφείλει να ακολουθήσει, αλλά αφ’ ετέρου και την κυβερνητική συνδρομή προς όποια κατεύθυνση αφορά η διαλεύκανση του συγκεκριμένου ζητήματος.

Ειρήσθω εν παρόδω, να σας πω ότι υπάρχει ήδη σε εξέλιξη, απ’ όσο τουλάχιστον θυμάμαι και γνωρίζω, η προκαταρκτική έρευνα που διέταξε η προϊσταμένη της Εισαγγελίας Αθηνών όταν είχαμε ένα αντίστοιχο φαινόμενο πριν κάποιο χρονικό διάστημα. Βεβαίως, νομίζω ότι η δικαιοσύνη σε τέτοιου είδους ζητήματα κινείται άμεσα και σταθερά, χωρίς να αφήνει κανένα περιθώριο ούτε αμφισβήτησης, ούτε πολύ περισσότερο συζήτησης, σε θέματα και ζητήματα τα οποία δεν έχουν καμμία σχέση σε μια σύγχρονη δημοκρατική κοινωνία, παρά αφήνουν περιθώριο ανοχής ή πολύ περισσότερο συγκάλυψης τέτοιου είδους γεγονότων.

Νομίζω ότι υπάρχει μια ξεκάθαρη θέση. Από την πλευρά του Υπουργείου Δικαιοσύνης, η δυνατότητα λίγο-πολύ γνωρίζετε ποια είναι. Η δικαιοσύνη μόνη της, ανεξάρτητη, με μια διαδικασία η οποία μέσα από την ίδια την λειτουργία της προβλέπεται, ουσιαστικά επιλαμβάνεται όλων αυτών των ζητημάτων και κινεί όλες αυτές τις διαδικασίες προκειμένου να διαλευκανθούν και προφανώς να μην υπάρχουν σκιές.

Πάμε, όμως, από κει και πέρα να συζητήσουμε για τα θέματα και τα ζητήματα τα οποία σε ένα πολύ μεγάλο βαθμό αφορούν στο ίδιο το νομοσχέδιο. Η μόλις κατελθούσα του Βήματος Κοινοβουλευτική Εκπρόσωπος του ΠΑΣΟΚ κ. Γιαννακοπούλου, αλλά και πολλοί συνάδελφοι κατά τη διάρκεια της συζήτησης στην αρμόδια κοινοβουλευτική επιτροπή, αναφέρθηκαν στο ιστορικό της ίδρυσης της Δικαστικής Αστυνομίας. Είναι κάτι το οποίο σκέφτηκε η σημερινή Κυβέρνηση και είναι μια επιλογή η οποία υπαγορεύεται, γιατί όπως κάποιοι είπαν η σημερινή Κυβέρνηση, η Νέα Δημοκρατία θέλει να δημιουργήσει πολλές περισσότερες «αστυνομικές δομές»;

Η απάντηση, κυρίες και κύριοι συνάδελφοι, είναι γνωστή. Και είναι γνωστή σε όλους. Είναι στην πραγματικότητα μια αναφορά, ένα ζητούμενο, ένα αίτημα του ίδιου του δικαστικού συστήματος, της ίδιας της ελληνικής πολιτείας, λίγα χρόνια μετά τη σύσταση του νεότερου ελληνικού κράτους. Και η προσπάθεια πολλών προηγούμενων κυβερνήσεων να ιδρύσουν και να συστήσουν τη Δικαστική Αστυνομία, νομίζω ότι αποδεικνύει ότι το εγχείρημα δεν ήταν καθόλου εύκολο. Και αν ήταν εύκολο, η Δικαστική Αστυνομία με βάση και εξαγγελίες, αλλά πολύ περισσότερο και προσπάθειες οι οποίες έγιναν σε προηγούμενο χρόνο, προφανώς θα ήταν μια πραγματικότητα στο ελληνικό δικαστικό σύστημα.

Έγινε μεγάλη προσπάθεια από τον Εθνάρχη Κωνσταντίνο Καραμανλή. Υπήρξε νομοθετική ρύθμιση του αείμνηστου Κωνσταντίνου Μητσοτάκη. Υπήρχε προσπάθεια στις νεότερες κυβερνήσεις. Υπήρχε προσπάθεια του μεταξύ ημών παριστάμενου πρώην Υπουργού Δικαιοσύνης κ. Καστανίδη να συστήσει τη Δικαστική Αστυνομία. Η προηγούμενη κυβέρνηση συνέστησε νομοπαρασκευαστική επιτροπή, αλλά το αποτέλεσμα δεν ήρθε.

Ερχόμαστε, λοιπόν, σήμερα, μέσα από μια συγκεκριμένη διαδικασία και μέσα από μια πολύ συγκεκριμένη λογική, ουσιαστικά να προτείνουμε προς την Ελληνική Αντιπροσωπεία το νομοσχέδιο που αφορά τη σύσταση και την ίδρυση και τη λειτουργία, βεβαίως, της δικαστικής αστυνομίας.

Διατυπώθηκαν πολλές ενστάσεις, πολλά ερωτήματα από τους αξιότιμους κυρίους συναδέλφους, πολλά θέματα αναδείχθηκαν κατά τη διάρκεια των συζητήσεων στην αρμόδια κοινοβουλευτική επιτροπή. Κι επειδή επαναλαμβάνω μια σταθερή μου θέση, προσωπικά πιστεύω ότι τα νομοσχέδια του Υπουργείου Δικαιοσύνης δίνουν την ευκαιρία μιας εξαιρετικής κοινοβουλευτικής άσκησης, νομίζω ότι για άλλη μια φορά αποδεικνύουμε ότι με συζήτηση και με προσπάθειες συνεύρεσης ενός κοινού τόπου συνεννόησης κάναμε τα απαραίτητα βήματα και σε αυτό το νομοσχέδιο, προκειμένου οι πραγματικά σωστές παρατηρήσεις οι οποίες διατυπώθηκαν από τους συναδέλφους σε ένα πολύ μεγάλο ποσοστό να ενσωματωθούν στις νομοτεχνικές βελτιώσεις που ήδη έχουν κατατεθεί. Εκκρεμεί η συγκεκριμένη που αφορά στο άρθρο 3.

Ακούστηκαν απόψεις οι οποίες για μένα προσωπικά ήταν απολύτως αιρετικές. Ακούστηκε, παραδείγματος χάριν, ότι δεν φέρνει τίποτα νέο η Δικαστική Αστυνομία. Μα, αν δεν φέρνει τίποτα νέο η Δικαστική Αστυνομία, προφανώς δεν θα ήταν μία επιλογή την οποία έχουν υιοθετήσει στο δικαιικό τους σύστημα σχεδόν το σύνολο των θα έλεγα «εξελιγμένων» ευρωπαϊκών χωρών. Επίσης, αν δεν έφερνε τίποτα νέο, δεν θα ήταν το μόνιμο σταθερό ζητούμενο όλων των εμπλεκομένων με τη δικαιοσύνη φορέων. Και προφανώς, δεν θα ήταν και μια σταθερά θετική άποψη όπως αυτή διατυπώθηκε κατά την ακρόαση των φορέων απ’ όλους τους φορείς οι οποίοι εμπλέκονται με την ίδια τη δικαιοσύνη.

Νομίζω, κυρίες και κύριοι συνάδελφοι, ότι ο ρόλος της Δικαστικής Αστυνομίας είναι απολύτως ξεκαθαρισμένος και στην πραγματικότητα περιχαρακώνει τον τρόπο με τον οποίον η ίδια η δικαιοσύνη μπορεί ουσιαστικά να προσδιορίζει το δικό της «αντικείμενο», τις δικές της αρμοδιότητες αλλά βεβαίως και τη δική της ευθύνη. Το λέω αυτό διότι με τον διαχωρισμό των δύο κατευθύνσεων, με το ένστολο τμήμα το οποίο θα έχει ως βασική αρμοδιότητα τη φύλαξη των χώρων των δικαστηρίων, την εκτέλεση των δικαστικών αποφάσεων και σε κάποιες περιπτώσεις ακόμη και την επίδοση των κλήσεων ή όλων αυτών των ζητημάτων τα οποία αναφέραμε σε προηγούμενο χρόνο και από την άλλη πλευρά η κατεύθυνση του πολιτικού - επιστημονικού προσωπικού το οποίο θα μπορεί να συμβάλει ουσιαστικά με τον ρόλο του, με τις γνώσεις του, με τη δική του δυνατότητα στην προανακριτική διαδικασία, απαντούν σε ζητήματα τα οποία κατά γενική ομολογία δημιουργούσαν ένα γενικό, μεγάλο και θα έλεγα σοβαρό προβληματισμό κατά τη λειτουργία της δικαιοσύνης.

Δεν ερχόμαστε να πούμε ότι φέρνουμε κάτι το οποίο είναι καινοτόμο ή είναι μοναδικό. Φέρνουμε μια πρακτική, φέρνουμε μια υπηρεσία η οποία υπάρχει σχεδόν σε όλα τα δικαστικά συστήματα της Ευρώπης. Νομίζω ότι το γεγονός ότι η πλειοψηφία των πολιτικών κομμάτων έχουν τοποθετηθεί, τουλάχιστον επί της αρχής, θετικά απέναντι σε αυτή την πρωτοβουλία, αποδεικνύει ότι τουλάχιστον και η κοινοβουλευτική άσκηση θα έλεγα λογικά είναι σχετικά επιτυχής, αλλά πολύ περισσότερο το γεγονός ότι με την κοινή λογική μπορούμε να υιοθετήσουμε από κοινού κάποια θέματα και να υποστηρίξουμε κάποιες επιλογές, οι οποίες νομίζω ότι θα βοηθήσουν γενικότερα και το πολιτικό μας σύστημα, αλλά πολύ περισσότερο εν προκειμένω, μιας και περί αυτής γίνεται η συζήτηση και ο λόγος, τη λειτουργία της δικαιοσύνης στην πατρίδα μας.

Υπάρχουν ζητήματα τα οποία ακόμη δεν έχουν επιλυθεί; Προφανώς υπάρχουν. Η συζήτηση η οποία έγινε, κυρίες και κύριοι συνάδελφοι, είχε αν θέλετε μια εκτενή διάσταση, διότι έπρεπε προφανώς να διαβουλευτούμε με το Υπουργείο Προστασίας του Πολίτη, με το Υπουργείο Εσωτερικών, να βρούμε τον τρόπο με τον οποίον σιγά σιγά θα γίνει η αποδέσμευση των στελεχών της Ελληνικής Αστυνομίας ούτως ώστε ένα κομμάτι του ρόλου και της δικής τους αρμοδιότητας να το αναλάβει η Δικαστική Αστυνομία, αλλά βεβαίως και να προγραμματίσουμε θέματα και ζητήματα που αφορούν στις προσλήψεις, τις άμεσες ή τις μελλοντικές, μιας και όλοι ξέρουμε ότι υπάρχουν ακόμη δημοσιονομικές δυσκολίες και όλοι ξέρουμε ότι τα βήματα τα οποία πρέπει να γίνουν θα είναι λελογισμένα, θα είναι μετρημένα, θα είναι σοβαρά, θα είναι προσεκτικά, χωρίς να δημιουργήσουμε κανένα περαιτέρω πρόβλημα. Γι’ αυτό σας είπα νωρίτερα ότι όλο το προηγούμενο χρονικό διάστημα ήταν ένα διάστημα στο οποίο έπρεπε να προσπαθήσουμε όλοι μας πολύ για να φτάσουμε στο σημερινό αποτέλεσμα.

Η λογική, όμως, του να λέει κανείς ότι έχουμε άλλα προβλήματα και δεν χρειαζόμαστε τη Δικαστική Αστυνομία νομίζω ότι δεν τιμά κανέναν μας, κυρίες και κύριοι συνάδελφοι. Είναι σαν να λέμε ότι δεν θέλουμε να υπάρξει πρόοδος, δεν θέλουμε να αντιμετωπίσουμε προβλήματα που έρχονται από το παρελθόν, δεν θέλουμε να υλοποιήσουμε έναν προγραμματισμό ο οποίος ξέρουμε πολύ καλά ότι τουλάχιστον στο κομμάτι των μεταρρυθμίσεων θα βοηθήσει τη λειτουργία της ελληνικής δικαιοσύνης, που σε μικρό χρονικό διάστημα από σήμερα να βρίσκεται σε ένα άλλο επίπεδο και να αντιμετωπίζει προβλήματα και παθογένειες που έρχονται από το παρελθόν και προφανώς, υιοθετούμε μια απλά αντιπολιτευτική ρητορική η οποία νομίζω ότι ειδικά για τον χώρο της δικαιοσύνης δεν θα έπρεπε να επαναλαμβάνεται με αυτόν τον στερεότυπο τρόπο.

Έγινε μία κριτική κυρίως από το Κομμουνιστικό Κόμμα για τα άρθρα της τροπολογίας και θα φτάσω και στο επίμαχο για το οποίο θα έλεγα ότι έγινε μια μεγαλύτερη συζήτηση. Πραγματικά εγώ δεν μπορώ να αντιληφθώ αν όντως όλα αυτά τα οποία προτείνονται από τα άρθρα της τροπολογίας δεν είναι ζητήματα τα οποία πρέπει να απαντηθούν το συντομότερο δυνατό για την καλύτερη λειτουργία της δικαιοσύνης.

**ΜΑΡΙΑ ΚΟΜΝΗΝΑΚΑ:** … (Δεν ακούστηκε)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Είναι σεβαστή η κριτική. Δεν μπαίνω σε αυτή τη λογική, αλλά είμαι υποχρεωμένος πολιτικά να απαντήσω σε κάποια ζητήματα.

Η θεσμοθέτηση, κατά κάποιον τρόπο, του Εκπροσώπου Τύπου για τα δικαστήρια δεν είναι, κυρίες και κύριοι συνάδελφοι, μια ανάγκη που προκύπτει από τη σύγχρονη κοινωνική πραγματικότητα; Δεν υπάρχουν θέματα που κάποια στιγμή πρέπει να ξεκαθαρίζονται με έναν επίσημο τρόπο, αντί να αφήνονται ως θέματα συζήτησης σε εντελώς διαφορετικούς ή μακρινούς χώρους από αυτούς που εν πάση περιπτώσει πρεσβεύει η δικαιοσύνη;

Δεν βλέπουμε τι γίνεται γύρω μας πολλές φορές με την «παρεξηγημένη» κατανόηση των όποιων δικαστικών αποφάσεων ή των ζητημάτων που αφορούν στη λειτουργία της δικαιοσύνης; Δεν πρέπει να κάνουμε ένα βήμα να ενημερωθεί σωστά η ελληνική κοινωνία μέσα από τους αρμόδιους ανθρώπους που υπηρετούν τη δικαιοσύνη; Πραγματικά, δεν καταλαβαίνω πώς μια τέτοια ρύθμιση δεν θα μπορούσε να τυγχάνει της γενικής θετικής αποδοχής.

Το πρόβλημα με τη μεταφραστική υπηρεσία έχει προκύψει μετά την κατάργηση της μεταφραστικής υπηρεσίας του Υπουργείου Εξωτερικών και θέλω να γνωρίζετε ότι υπάρχει τεράστιο πρόβλημα στον χώρο της απονομής δικαιοσύνης. Προσπαθούμε με την τροπολογία να λύσουμε αυτό το πρόβλημα. Δεν προσπαθούμε να κάνουμε ούτε μια καινούργια δομή ούτε να δημιουργήσουμε άλλου είδους ζητήματα. Προσπαθούμε να απαντήσουμε σε ένα πρόβλημα το οποίο ξέρουμε κατά γενική θα έλεγα παραδοχή ότι υπάρχει και δημιουργεί ζητήματα.

Το θέμα της νομικής βοήθειας είναι ζήτημα το οποίο το έχουμε συζητήσει δεκάδες φορές σε αυτή την Αίθουσα και όλοι σας ήρθατε με έναν -σωστά- επικριτικό τρόπο να μου πείτε γιατί δεν έχουμε λύσει αυτό το ζήτημα. Λες κι αυτό το ζήτημα είναι σημερινό ή δεν το είχε αντιμετωπίσει και η προηγούμενη κυβέρνηση ή δεν ήταν ακριβώς η ίδια πραγματικότητα που είναι και σήμερα.

Ερχόμαστε, λοιπόν, με συμφωνία, με μεγάλη προσπάθεια συμφωνίας, με την ολομέλεια των δικηγορικών συλλόγων, με το Γενικό Λογιστήριο του Κράτους να αντιμετωπίσουμε ένα ζήτημα το οποίο αν μη τι άλλο δημιουργούσε ένα πραγματικό θέμα θα έλεγα στο κράτος δικαίου. Διότι, αν όλοι αυτοί οι οποίοι δικαιούνται νομική βοήθεια δεν έχουν απέναντί τους δικηγόρους οι οποίοι να αισθάνονται ικανοποιημένοι από τη δουλειά την οποία κάνουν, με βάση την ανταπόκριση της πολιτείας και συγκεκριμένα του Υπουργείου Δικαιοσύνης, αντιλαμβάνεστε ότι υπάρχει ένα ζήτημα. Δεν έπρεπε να το αντιμετωπίσουμε αυτό το θέμα; Να το αφήσουμε κι αυτό σε εκκρεμότητα; Σας επαναλαμβάνω, όμως, ότι όλα αυτά είναι θέματα και ζητήματα τα οποία θα έπρεπε κανείς να τα βλέπει μέσα από μια διαφορετική λογική.

Βεβαίως, η εκκρεμότητα –νομίζω πάλι η κ. Γιαννακοπούλου το επεσήμανε πάρα πολύ σωστά- που δημιουργήθηκε μέσα από κάποια αντίφαση σε σχέση με αποφάσεις διαφορετικών τμημάτων του Αρείου Πάγου, σε σχέση με την αναστολή των προθεσμιών κατά τη διάρκεια της πανδημίας, νομίζω ότι κι αυτό απαντάται μέσα από τη συγκεκριμένη τροπολογία, η οποία και σε αυτή την περίπτωση δίνει την απάντηση και λήγει οποιοδήποτε ζήτημα το οποίο θα μπορούσε να μας απασχολεί.

Το άρθρο 48. Το έθεσε ο κ. Χήτας κατά τη διάρκεια της συζήτησης των επιτροπών, το έθεσε ο κ. Καστανίδης σήμερα. Είχα απαντήσει στον κ. Χήτα και νομίζω ότι μάλλον χρειάζεται να επαναλάβω την απάντηση και από το Βήμα της Ολομέλειας του ελληνικού Κοινοβουλίου. Θέλω να ξεκαθαρίσω ότι με το άρθρο 48 του νομοσχεδίου δεν υποκρύπτεται τίποτα άδηλο ή αδιαφανές. Απλά ξεκαθαρίζεται το αυτονόητο. Αποσαφηνίζεται, δηλαδή, ότι ένα νομικό πρόσωπο στο οποίο πλέον το δημόσιο δεν ασκεί δεσμευτική επιρροή, ούτε άμεσα ούτε έμμεσα, δεν θεωρείται πια πρόσωπο εξομοιούμενο με το δημόσιο και γι’ αυτόν τον λόγο οι συμβάσεις που συνάπτει δεν υπάγονται πλέον στον προσυμβατικό έλεγχο του Ελεγκτικού Συνεδρίου, αφού δεν γίνεται λόγος για δημόσιο χρήμα. Αυτή είναι η συζήτηση.

Θα σας έλεγα μάλιστα ότι ο παραδοσιακά προαναφερόμενος άμεσος ή έμμεσος έλεγχος από το δημόσιο, είχε στην πραγματικότητα κατά κανόνα δύο τρόπους έκφρασης. Ο πρώτος τρόπος αφορούσε τον άμεσο ή έμμεσο έλεγχο της πλειοψηφίας του μετοχικού κεφαλαίου του νομικού προσώπου, δηλαδή η περιουσία του νομικού προσώπου που προερχόταν από δημόσιο χρήμα και ο δεύτερος τον άμεσο ή έμμεσο έλεγχο της πλειοψηφίας των μελών της διοίκησης του νομικού προσώπου, ώστε το δημόσιο κατ’ ουσίαν να ελέγχει και την λήψη των αποφάσεων του νομικού προσώπου. Όλα αυτά προφανώς οδηγούσαν στην εξομοίωση του νομικού προσώπου με το δημόσιο, άρα ήταν αυτονόητη η υπαγωγή των συμβάσεών του στον προσυμβατικό έλεγχο του Ελεγκτικού Συνεδρίου.

Ακριβώς με την ίδια λογική, αλλά αναλόγως αντίστροφα, λειτουργεί και η συγκεκριμένη ρύθμιση του άρθρου 48, δηλαδή τα νομικά πρόσωπα στα οποία πλέον το δημόσιο δεν ελέγχει άμεσα ή έμμεσα ούτε την πλειοψηφία του μετοχικού κεφαλαίου ούτε την πλειοψηφία των μελών της διοίκησης, δεν μπορούν πια να θεωρούνται εξομοιωμένα με το δημόσιο, ούτε φυσικά εκταμιεύεται από αυτά δημόσιο χρήμα, άρα δεν υπάρχει ο λόγος της υπαγωγής των συμβάσεων τους στον προσυμβατικό έλεγχο του Ελεγκτικού Συνεδρίου.

Θα συμπληρώσω την επιχειρηματολογία σε σχέση με αυτό, με βάση την αναφορά στον ν.4412/2016 για τις δημόσιες συμβάσεις. Όπου στο άρθρο 2 παράγραφος 1 περίπτωση 4 για την έννοια του Οργανισμού Δημοσίου Δικαίου, δηλαδή για τον φορέα που μπορεί να είναι αναθέτουσα αρχή και άρα να υπάγεται στις διατάξεις για προσυμβατικό έλεγχο του Ελεγκτικού Συνεδρίου, ως οργανισμοί δημοσίου δκαίου νοούνται οι οργανισμοί που έχουν τα εξής τρία χαρακτηριστικά: Έχουν συσταθεί για τον συγκεκριμένο σκοπό της κάλυψης των αναγκών γενικού συμφέροντος που δεν έχουν βιομηχανικό ή εμπορικό χαρακτήρα. Δεύτερο χαρακτηριστικό είναι ότι έχουν νομική προσωπικότητα και τρίτον χρηματοδοτούνται κατά το μεγαλύτερο μέρος από τις κρατικές αρχές, τις αρχές τοπικής αυτοδιοίκησης κι άλλους οργανισμούς δημοσίου δικαίου, η διαχείριση των οποίων υπόκειται σε έλεγχο ασκούμενο από τους οργανισμούς αυτούς ή έχουν διοικητικό διευθυντικό ή εποπτικό συμβούλιο, του οποίου περισσότερο από το ήμισυ των μελών διορίζεται από τις κρατικές αρχές, τις αρχές τοπικής αυτοδιοίκησης ή από άλλους οργανισμούς δημοσίου δικαίου.

Κυρίες και κύριοι συνάδελφοι, από την απλή ανάγνωση αυτής της διάταξης σε σχέση με το άρθρο 48 του νομοσχεδίου, αποδεικνύεται αυτό που από την αρχή προσπαθώ να εξηγήσω, δηλαδή τα νομικά πρόσωπα που πλέον δεν πληρούν κανένα από τα παραπάνω κριτήρια, δεν χαρακτηρίζονται πια ως οργανισμοί δημοσίου δικαίου και άρα οι συμβάσεις τους δεν υπάγονται σε προσυμβατικό έλεγχο από το Ελεγκτικό Συνέδριο. Δεν νομίζω ότι υπάρχει πιο καθαρή -θα σας έλεγα- εξήγηση σε σχέση με το άρθρο 48 για το οποίο διατυπώθηκαν κάποιες αντιρρήσεις και κάποιες ενστάσεις.

Νομίζω όμως ότι όλα αυτά μπορεί κανείς σωστά να τα δει και να τα εκτιμήσει με πολλούς και διαφορετικούς τρόπους και εκτιμώ ότι οι εξηγήσεις οι οποίες δίνονται αυτή τη στιγμή είναι σε ένα μεγάλο βαθμό, δεν θα έλεγα τη λέξη ικανοποιητικές, αλλά απαντούν στα συγκεκριμένα ζητήματα.

Για το άρθρο 3 θέλω να ξεκαθαρίσουμε το θέμα το οποίο προέκυψε, που αφορά στην επιλογή του ανωτάτου, κατά κάποιο τρόπο προσώπου, το οποίο θα ελέγχει την Δικαστική Αστυνομία. Εγώ άκουσα ,πραγματικά, με πολύ μεγάλο ενδιαφέρον και με πολύ μεγάλη προσοχή τις ενστάσεις οι οποίες κατ’ αρχάς διατυπώθηκαν από τον κ. Καστανίδη, ήταν σωστές και το είπα εκ των προτέρων, γιατί όντως θα έπρεπε να υπάρχει ένας -θα έλεγα- περισσότερο αντικειμενικός τρόπος επιλογής - αξιολόγησης όλων αυτών που θα μπορούσαν να είναι υποψήφιοι. Γι’ αυτό και με τη νομοτεχνική βελτίωση που θα έχετε σε πολύ λίγο στα χέρια σας, πλέον η περίπτωση της επιλογής προσδιορίζεται με μια εντελώς διαφορετική λογική. Θα υπάρχει πρόσκληση ενδιαφέροντος από το Υπουργείο Δικαιοσύνης, τα πρόσωπα τα οποία θα υποβάλουν αίτηση κατά την πρόσκληση ενδιαφέροντος θα κληθούν μέσα από διαδικασία που θα ακολουθήσει η Επιτροπή Θεσμών και Διαφάνειας κι από εκεί και πέρα θα υπάρχει η δυνατότητα της επιλογής του συγκεκριμένου προσώπου, ο οποίος θα προΐσταται της Δικαστικής Αστυνομίας. Νομίζω ότι με αυτό τον τρόπο απαντούμε σε ένα ερώτημα ανησυχία που -κατά τη γνώμη μου- δικαιολογημένα είχε διατυπωθεί και δημιουργούμε πλέον μια εντελώς διαφορετική λογική για ένα ζήτημα το οποίο προφανώς θα έπρεπε να είναι μέσα σε ένα πλαίσιο γενικότερης συναίνεσης.

Θέλω να κλείσω με δυο συγκεκριμένες αναφορές. Για τη μία, την αφορμή μου τη δίνει ο κ. Ραγκούσης, κύριε Αυλωνίτη. Ο κ. Ραγκούσης, ο οποίος κατά τη γνωστή τακτική του έρχεται και δημιουργεί ουσιαστικά ένα κλίμα έντασης μέσα από αναφορές ή αν θέλετε μέσα από αναφορές στοιχείων που κάποια στιγμή πρέπει να αποδειχθούν και αληθινά. Ήρθε ο κ. Ραγκούσης και μίλησε για το πού βρίσκεται σήμερα η διαφθορά στην Ελλάδα, με βάση το Ευρωβαρόμετρο.

Τον ρώτησα να μου πει αν ήξερε, αν γνώριζε, ποια ήταν η πραγματικότητα επί των ημερών της κυβέρνησης του ΣΥΡΙΖΑ κι αν έχουν γίνει κάποια βήματα προς αυτή την κατεύθυνση. Αν η διαφορά, το ποσοστό μεταξύ του 2008 και του 2022 είναι 1% με 2%, φαντάζομαι ότι δεν χρειάζεται να συζητάμε. Εν τω μεταξύ έχουν προκύψει πολλά στοιχεία τα οποία δεν είναι δικά μου, είναι δημοσιευμένα, όπως παραδείγματος χάριν η άνοδος της θέσης της Ελλάδας στον δείκτη αντίληψης διαφθοράς για το 2021 ή όπως επίσης, το γεγονός ότι ήδη από το 2018 υπήρχαν δημοσιεύματα για το τι πιστεύουν οι Έλληνες πολίτες σε σχέση με την ελληνική πολιτεία.

Εγώ, όμως, δεν θα μείνω σε αυτό. Και θα μείνω σε ένα πραγματικά θετικό γεγονός το οποίο αφορά στην μόλις προ λίγων ημερών εκδοθείσα έκθεση από την Ευρωπαϊκή Επιτροπή για το κράτος δικαίου στην Ελλάδα. Ίσως είναι η πρώτη φορά που έχουμε μια τόσο καλή έκθεση για το κράτος δικαίου στην Ελλάδα. Με πέντε μόνο παρατηρήσεις, μία εκ των οποίων θα έλεγα ότι αφορά στο Υπουργείο Δικαιοσύνης και είναι αυτή που ο κ. Μπούμπας νωρίτερα παρατήρησε -για να είμαστε ειλικρινείς- αφορά στο γεγονός του τρόπου επιλογής των ανώτατων δικαστικών, αν και όλοι οι παροικούντες την Ιερουσαλήμ νομίζω ότι γνωρίζουν πάρα πολύ καλά ότι αφορά σε μια συνταγματική καθαρά επιταγή κι όχι σε κάτι που ενδεχομένως νομοθετικά θα μπορούσε να αλλάξει μια Κυβέρνηση ή εν προκειμένω το Υπουργείο Δικαιοσύνης.

Όμως, το πιο σημαντικό είναι ότι ειδικά για τα θέματα της διαφθοράς, στα οποία αναφέρθηκε ο κ. Ραγκούσης, υπάρχουν συγκεκριμένες παρατηρήσεις, θετικά σημεία από την έκθεση. Εγκρίθηκε το νέο εθνικό σχέδιο δράσης για την καταπολέμηση της διαφθοράς για την περίοδο 2022 - 2025. Με τις νομοθετικές πρωτοβουλίες αυτής της Κυβέρνησης, ενισχύθηκε ο ορισμός της ενεργητικής και παθητικής δωροδοκίας. Φαντάζομαι δεν τα ξεχάσαμε αυτά. Εσείς δεν αναφερθήκατε, κύριε Μπούμπα, στην «GRECO»; Δεν είναι έτσι τα πράγματα; Η «GRECO» και ο ΟΟΣΑ ήταν ουσιαστικά οι δύο οργανισμοί, οι οποίοι με δική τους -θα έλεγα- «απόλυτη παρέμβαση», φρόντισαν να κάνουν γνωστό λίγες μέρες μετά τη νομοθέτηση του ποινικού κώδικα στις 11 Ιουνίου του 2019, λίγες μέρες πριν κλείσει η Βουλή, ότι η Ελλάδα είχε αρχίσει να δημιουργεί ένα τεράστιο ζήτημα και ένα τεράστιο ερώτημα σε σχέση με το πώς αντιμετωπίζει τα ζητήματα διαφθοράς. Εγώ προσπαθώ να τα ξεχάσω, και ο κ. Ραγκούσης θα μου τα θυμίζει. Δεν πειράζει θα τα επαναλαμβάνουμε.

Στα θετικά, λοιπόν, σημεία τα οποία αφορούν στην έκθεση για τη διαφθορά, αναφέρεται η ανάπτυξη συνεργασίας μεταξύ των φορέων κατά της διαφθοράς και φορέων από τον ιδιωτικό και τον δημόσιο τομέα. Η έγκριση των διατάξεων για τη ρύθμιση δραστηριοτήτων λόμπι, η διεξαγωγή τακτικών ελέγχων για τον εντοπισμό και την πρόληψη της διαφθοράς, η ανάληψη ειδικών δράσεων για την αντιμετώπιση του κινδύνου διαφθοράς επί της πανδημίας.

Όλα αυτά είναι πρωτοβουλίες, κυρίες και κύριοι συνάδελφοι, οι οποίες ανελήφθησαν επί των ημερών αυτής της Κυβέρνησης όχι της προηγούμενης. Γι’ αυτόν τον λόγο και μετά από πολλά χρόνια έχουμε μια θετική έκθεση -και δεν είναι η μοναδική- για το κράτος δικαίου στην Ελλάδα με πέντε μόνο παρατηρήσεις, όταν σχεδόν το σύνολο των ευρωπαϊκών χωρών έχουν περισσότερες από έξι παρατηρήσεις. Και σας επαναλαμβάνω, εξ αυτών, η μοναδική η οποία αφορά στο Υπουργείο Δικαιοσύνης αμιγώς -μιλάμε για το κράτος δικαίου όχι για τη δικαιοσύνη- είναι αυτή που αφορά στον τρόπο επιλογής των ανώτατων δικαστικών, με άλλα λόγια είναι ένα θέμα απολύτως συνταγματικό.

Κλείνω με τις θετικές απόψεις που εξέφρασε ο Επίτροπος Δικαιοσύνης κ. Ρέιντερς για τις μεταρρυθμίσεις που γίνονται το τελευταίο χρονικό διάστημα στην Ελλάδα. Ξέρετε πάρα πολύ καλά ότι η προσπάθεια, η οποία γίνεται -και το έχω πει πολλές φορές και από αυτό το Βήμα και στις συζητήσεις στις επιτροπές- είναι μια προσπάθεια που υπηρετεί ένα πραγματικά οργανωμένο σχέδιο μεταρρυθμίσεων για να μπορέσουμε βήμα - βήμα να δώσουμε και τα απαραίτητα εργαλεία στους δικαστές και να δημιουργήσουμε ένα διαφορετικό σύγχρονο περιβάλλον ψηφιοποιημένης δικαιοσύνης, αλλά βεβαίως και να αναβαθμίσουμε σε ένα πολύ μεγάλο βαθμό τις υποδομές, εκεί που πραγματικά φαίνεται ότι υπάρχει απόλυτη ανάγκη και εκεί που πραγματικά υπάρχει δυνατότητα.

Και αυτή την προσπάθεια την κάνουμε σ’ αυτά τα διαφορετικά επίπεδα -επαναλαμβάνω- με μία, θα έλεγα, ευλαβική προσήλωση ακριβώς για να στηρίξουμε και το έργο των Ελλήνων δικαστών, των λειτουργών της δικαιοσύνης, αλλά κυρίως για να δημιουργήσουμε την αίσθηση της ασφάλειας στον Έλληνα πολίτη.

Σε αυτή, λοιπόν, την προσπάθεια ο ίδιος ο Ευρωπαίος Επίτροπος Δικαιοσύνης επαινεί το έργο το οποίο γίνεται, κάνοντας συγκεκριμένες αναφορές και στις αλλαγές που κάναμε στην Εθνική Σχολή Δικαστών με την καθιέρωση των σεμιναρίων επιμόρφωσης για τους δικαστές και στο γεγονός ότι υπάρχει μια προσπάθεια βελτίωσης της ποιότητας της δικαιοσύνης με τα νομοσχέδια τα οποία έχουμε ψηφίσει μέχρι τώρα, αλλά και με συγκεκριμένη αναφορά στη νέα εθνική σχολή δικαστικών υπαλλήλων που πρόκειται να ψηφίσουμε μετά τα μέσα Σεπτεμβρίου, όπως ήδη σας έχω προαναγγείλει.

Το γεγονός ότι η ψηφιοποίηση στην Ελλάδα έχει προχωρήσει και το γεγονός ότι υπάρχει μια μεταρρυθμιστική διάθεση στη δικαιοσύνη που θα απαντήσει σε αυτά τα χρόνια προβλήματα και τις μεγάλες παθογένειες, νομίζω ότι είναι κάτι το οποίο, πλέον, αναγνωρίζεται σε πολλά επίπεδα, από πολλούς που παρακολουθούν το τι γίνεται στην Ελλάδα και με ποιον τρόπο, ουσιαστικά, η σημερινή Κυβέρνηση ή το Υπουργείο Δικαιοσύνης προσπαθεί να κάνει συγκεκριμένες επιλογές και να υποστηρίξει συγκεκριμένες μεταρρυθμίσεις.

Κυρίες και κύριοι συνάδελφοι, νομίζω ότι σε αυτή την προσπάθεια δεν θα έπρεπε κανείς να μένει μόνο στην κυβερνητική επιλογή ούτε στις επιλογές του Υπουργείου, γιατί είναι μια προσπάθεια που θα έπρεπε να την κάνουμε όλοι από κοινού.

Το έχω πει πάρα πολλές φορές, η δικαιοσύνη δεν είναι ο χώρος που προσφέρεται για την μικροπολιτική αντιπαράθεση. Η δικαιοσύνη είναι ο βασικός θεσμός, πυλώνας, της δημοκρατίας και της κοινωνίας. Η δικαιοσύνη είναι πάντα κατ’ αρχάς, υπέρ των αδυνάτων, αδυνάμων συμπολιτών μας.

Γι’ αυτόν τον λόγο, τουλάχιστον η συμφωνία σε βασικά σημεία του πολιτικού συστήματος και των πολιτικών κομμάτων θα ήταν ένα σοβαρό παιδαγωγικό μήνυμα, το οποίο θα βοηθούσε την πατρίδα μας να κάνει τα απαραίτητα βήματα σε αυτή την ακόμα δύσκολη περίοδο την οποία διανύουμε και, βεβαίως, να μπορέσουμε σιγά-σιγά και ως πολιτικό σύστημα, να ανακτήσουμε την εμπιστοσύνη της κοινωνίας, να ανακτήσουμε την εμπιστοσύνη των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Θα πάμε τώρα σε έναν κύκλο δευτερολογιών.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Με συγχωρείτε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Να καταθέσουμε και τη νομοτεχνική βελτίωση που αφορά στο άρθρο 3, όπως είχαμε υποσχεθεί.

Το ξέρω και το κατανοώ, είναι καθυστερημένη όλη αυτή η διαδικασία. Νομίζω, ότι γνωρίζετε όλοι ότι είναι μια προσπάθεια συνεννόησης, για να βρούμε τον κοινό τόπο και να κάνουμε το καλύτερο δυνατό.

Την καταθέτω, για να είναι σε γνώση το Σώμα.

(Στο σημείο αυτό ο Υπουργός Δικαιοσύνης κ. Κωνσταντίνος Τσιάρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 351-352)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, να φωτοτυπηθεί και να διανεμηθεί στους συναδέλφους.

Θα ξεκινήσουμε τώρα τις δευτερολογίες αρχίζοντας από τα μικρότερα κοινοβουλευτικά κόμματα. Προτείνω να δοθεί ο χρόνος των πέντε λεπτών, ήδη έχετε πάρει αρκετό χρόνο στις πρωτολογίες.

Ξεκινάμε με την ειδική αγορήτρια του ΜέΡΑ25, την κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αν και ο κύριος Υπουργός έκανε τη μέγιστη δυνατή προσπάθεια για να μας πείσει, νομίζω, ότι όσοι είμαστε εδώ, τουλάχιστον για το σημαντικό αυτό άρθρο 3 που αναφέρθηκε, δεν μας κάλυψε. Διότι, όταν έχεις την Πλειοψηφία, μπορείς να ορίζεις και πώς θα γίνει και πώς θα έρθει το αποτέλεσμα το οποίο επιθυμείς.

Γι’ αυτόν τον λόγο εμείς ως ΜέΡΑ25 είμαστε εξαιρετικά κριτικοί προς το νομοσχέδιο, αλλά και προς την τροπολογία, διότι, φέρνετε μεταρρυθμίσεις πάνω σε αυτό με έναν στρεβλό τρόπο.

Επιπλέον, όμως, το σημαντικό -γιατί η επικαιρότητα τρέχει- είναι ότι η κοινωνία ουσιαστικά βρίσκεται στα όριά της. Είχαμε χθες τις ανακοινώσεις για τον Αύγουστο για τις τιμές της κιλοβατώρας και, φυσικά, αυτό δεν έπαιξε πουθενά στα μέσα μαζικής εξαπάτησης, όπως συνηθίζουμε να λέμε ως ΜέΡΑ25, που στηρίζουν φυσικά την Κυβέρνησή σας.

Λένε ότι καταργήθηκε η ρήτρα αναπροσαρμογής. Ποια είναι, όμως, η πραγματικότητα: Η αλήθεια είναι ότι αυτή η ρήτρα ενσωματώθηκε μέσα σε ένα ενιαίο τιμολόγιο, το οποίο μάλιστα είναι χειρότερο από πριν που πληρώναμε τη ρήτρα αναπροσαρμογής, διότι αυτή τη στιγμή έχουν φτάσει στα 50 λεπτά. Είναι δυνατόν; Στο 0,50 ευρώ την KWh και για να έχουμε ένα μέτρο σύγκρισης, την ίδια εποχή πέρυσι που είχαμε 8 με 10 λεπτά.

Για να δούμε, λοιπόν, τι τιμές ανακοίνωσαν οι εταιρίες: Η ΔΕΗ -η οποία δεν είναι σε καμμία των περιπτώσεων δημόσια εταιρεία, αλλά η CVC που είναι ένα αρπακτικό ταμείο και το οποίο ανακοίνωσε 0,486 ευρώ. Στα 0,495 είναι το τιμολόγιο της «ΗΡΩΝ». Η «ΗΡΩΝ» θυμίζουμε ότι είναι η «ΓΕΚ ΤΕΡΝΑ» –Γεραπετρίτης, αν σας λέει κάτι, Περιστέρης. Στα 0,549 περίπου είναι κιλοβατώρα της «PROTERGIA», δηλαδή, Μυτιληναίος. Στα 0,495 είναι κιλοβατώρα της «ELPEDISON», δηλαδή, ο κ. Λάτσης.

Αυτό δεν είναι ανταγωνισμός, δεν είναι καπιταλισμός. Αυτό είναι καφενείο ολιγαρχών που κάνουν ό,τι θέλουν, κάνουν το παιχνίδι μόνοι τους. Το κακό, όμως, είναι ότι ο φτωχός ελληνικός λαός τα πληρώνει όλα αυτά. Με λίγα λόγια η κατάσταση θα είναι πολύ χειρότερη σε σχέση με αυτό που λέγαμε όταν είχαμε ρήτρα αναπροσαρμογής. Απλώς τώρα δεν θα το αναφέρουμε, αλλά οι λογαριασμοί θα είναι ακόμη πιο τσουχτεροί, ειδικά για τους αδύναμους.

Καμμία επιδότηση πραγματικά δεν μπορεί να μας σώσει. Επιδότηση σημαίνει ότι χρεώνονται τα παιδιά και τα εγγόνια με δανεικά, για να καταλήξουν παράλογα υπερκέρδη στα παντελόνια των ολιγαρχών. Ούτως ή άλλως είναι πρακτικά αδύνατο να συνεχιστούν οι επιδοτήσεις για πάντα. Δηλαδή τον χειμώνα έτσι θα τον βγάλουμε; Για πόσους μήνες να κρατήσουν πια;

Τον μήνα Αύγουστο μετά την επιδότηση το ρεύμα έπεσε στα 15 με 21 λεπτά η κιλοβατώρα, δηλαδή, διπλάσια από την περσινή. Μετά μας λέτε ότι θα υπερφορολόγησετε τα κέρδη. Αυτό το μόνο που σημαίνει είναι ότι θα επιστρατεύσουν κάποιοι λογιστές -γιατί είναι καλοί λογιστές και είναι αλήθεια αυτό- να καλύψουν τα υπερκέρδη των ολιγαρχών.

Κύριοι της Κυβέρνησης, εάν δεν θέλετε να κάνετε κάτι ουσιαστικό, κάτι ριζοσπαστικό, γιατί δεν ακολουθείτε απλώς το παράδειγμα της Γερμανίας; Είναι τόσο απλό. Έγινε κρατικοποίηση το 30% των εταιρειών ενέργειας που έφτασαν να χρεοκοπήσουν. Στην Ελλάδα τι βλέπουμε; Αντιθέτως, η αισχροκέρδεια θεωρείται ιερό δικαίωμα κάποιων τεσσάρων ολιγαρχών.

Η λύση είναι μόνο μία, να καταργηθεί το Χρηματιστήριο Ενέργειας που θέσπισε ο ΣΥΡΙΖΑ. Η κρατικοποίηση της ΔΕΗ και η επιβολή διπλού πλαφόν ανά μονάδα παραγωγής, για να σταματήσει επιτέλους η αισχροκέρδεια που εκτοξεύει τους λογαριασμούς με πρόσχημα τον πόλεμο στην Ουκρανία. Αυτό θα σήμαινε μια πραγματική νέα αποκατάσταση της δημοκρατίας.

Αυτή τη στιγμή δεν έχουμε δημοκρατία, έχουμε ολιγαρχία. Μια ολιγαρχία που λεηλατεί τον φτωχό ελληνικό λαό, την ίδια ώρα που είναι έξω δολοφόνοι και βιαστές και διώκονται δημοσιογράφοι και νέοι. Με αυτό δεν μπορούμε να συνεχίσουμε. Μια πραγματική ρήξη με την ολιγαρχία, μπορεί να φέρει και τη δημοκρατία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας η κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Δεν θα μιλήσω καθόλου για το νομοσχέδιο. Για έναν και μόνο λόγο θα κάνω χρήση της δευτερολογίας, για να απευθυνθώ δι’ ημών, κύριε Υπουργέ, στην Κυβέρνηση για άλλη μια φορά.

Η φωτιά στη Λέσβο παίρνει ξανά επικίνδυνες διαστάσεις λόγω της αναζωπύρωσης καίγοντας και άκαυτες περιοχές. Οι ίδιες οι Πυροσβεστικές Αρχές λένε ότι η κατάσταση είναι ιδιαίτερα δύσκολη. Εκκενώνεται ξανά η Βρίσα που μόλις σήμερα το πρωί δόθηκε εντολή να επιστρέψει ο κόσμος στα σπίτια του και, μάλιστα, με ιδιαίτερες δυσκολίες. Ακόμα και το ίδιο το προσωπικό του ΕΚΑΒ λέει πόσο δυσκολεύονται λόγω της έλλειψης προσωπικού να μεταφέρουν και τους ανήμπορους έξω από το χωριό.

Δεν το κάνατε μέχρι τώρα. Σας το λέμε ξανά, στείλτε τώρα ενισχύσεις. Είναι πέμπτη μέρα που το ίδιο προσωπικό, οι ίδιοι πυροσβέστες δίνουν τη μάχη εξαντλημένοι πραγματικά. Αποδείχτηκε μέχρι τώρα το έργο τους εξαιρετικό, όμως, έχουν ξεπεράσει κάθε ανθρώπινο όριο. Δεν είναι δυνατόν να μπορέσουν να δώσουν με αποτελεσματικότητα τη μάχη για να σταματήσουν επιτέλους αυτό τον όλεθρο που βιώνουμε εδώ και πέντε μέρες στη Λέσβο και καταλαβαίνετε ότι θέτεται σε κίνδυνο και η ίδια η ακεραιότητά τους, η ασφάλειά τους, καθώς, βέβαια, και η αποτελεσματικότητα του έργου τους.

Δεν αρκούν μόνο τα εναέρια μέσα και αυτά να φτάνουν με καθυστέρηση. Αρχικά, πρέπει για το διάστημα αυτό να παραμένουν εγκατεστημένα μόνιμα εκεί, γιατί ο χρόνος που μεσολαβεί μέχρι να έρθουν τα εναέρια μέσα από την Αθήνα είναι καθοριστικός, αν όχι μοιραίος, για την αποτελεσματικότητα της κατάσβεσης και πολύ περισσότερο πρέπει όλο αυτό το διάστημα, τουλάχιστον όσο πνέουν άνεμοι, όσο είναι η κατάσταση κρίσιμη, να υπάρχουν μόνιμα εγκατεστημένες και ενισχύσεις με πυροσβεστικές δυνάμεις και μέσα.

Όταν θέλατε, κύριε Υπουργέ, να καταστείλετε τις κινητοποιήσεις των νησιωτών, μέσα σε μια νύχτα οργανώσατε ολόκληρη επιχείρηση, μεταφέρατε «αύρες», μεταφέρατε ΜΑΤ χωρίς να πάρει μυρωδιά κανένας. Τώρα εδώ και πέντε μέρες κάνουν έκκληση οι ίδιοι οι πυροσβέστες μέσω των εκπροσώπων τους για ενισχύσεις και ενισχύσεις δεν βλέπουν. Είκοσι άτομα ήταν όλες κι όλες οι ενισχύσεις εδώ και πέντε μέρες.

Σας ζητούμε να σταματήσετε τον εφησυχασμό και τις επικοινωνιακές φιέστες και περιοδείες, να στείλετε ενισχύσεις για να σταματήσει αυτή η κατάσταση πριν να είναι πολύ αργά. Υπάρχει και λαϊκή κινητοποίηση που συμβάλλει όσο μπορεί στην προσπάθεια των πυροσβεστών, όμως αυτή δεν είναι αρκετή. Για τελευταία φορά, σας καλούμε πραγματικά να δώσετε ένα τέλος σε μια κατάσταση και άλλη ώρα θα μιλήσουμε για το ποιος είχε τις ευθύνες, για το πώς δημιουργήθηκε αυτή η κατάσταση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τώρα τον λόγο έχει ο κ. Καστανίδης, ειδικός αγορητής από το ΠΑΣΟΚ - Κίνημα Αλλαγής.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, κυρίες και κύριοι συνάδελφοι, οι επιλεκτικές αναφορές στην έκθεση της Ευρωπαϊκής Επιτροπής για το κράτος δικαίου στην Ελλάδα δεν βοηθούν στη συναγωγή των καταλλήλων συμπερασμάτων. Θα συστήσω να γίνεται μια πιο εκτενής αναφορά από οποιονδήποτε ενδιαφερόμενο συνάδελφο Βουλευτή ή Υπουργό, διότι δυστυχώς η έκθεση για το κράτος δικαίου της Ευρωπαϊκής Επιτροπής περιλαμβάνει σοβαρότατες κατηγορίες για τη σημερινή Κυβέρνηση και την αδυναμία της να αντιμετωπίσει θεσμικά κοινωνικά και νομικά θέματα, όπως επίσης περιλαμβάνονται σοβαρές κατηγορίες για τη διαχείριση των μέσων μαζικής ενημέρωσης.

Τώρα επί του νομοσχεδίου, κύριε Υπουργέ. Επιφέρετε ορισμένες τροποποιήσεις που είναι θετικές και άλλες οι οποίες μου είναι ακατανόητες. Θα ξεκινήσω με το άρθρο 3. Επιμένετε στην υποψηφιότητα ανώτερων ή ανώτατων δικαστικών λειτουργών που είναι συνταξιούχοι. Ας υποθέσουμε ότι είναι ισχυρό το επιχείρημά σας ότι ο συνταξιούχος δικαστικός λειτουργός γνωρίζει καλύτερα τη λειτουργία των δικαστηρίων. Δεν συμμερίζομαι την άποψη σας, αλλά ας υποθέσουμε ότι αυτός είναι ο λόγος που σας οδηγεί σε αυτή την μονοθεματική προσέγγιση, συνταξιούχοι δικαστικοί λειτουργοί.

Τι τη θέλετε την Επιτροπή Θεσμών και Διαφάνειας; Για να είναι διακοσμητικό στοιχείο στην όλη διαδικασία; Διότι στη νομοτεχνική σας «βελτίωση» προτείνετε η Επιτροπή Θεσμών και Διαφάνειας να έχει τον κατάλογο των υποψηφιοτήτων και να διατυπώσει γνώμη προς εσάς κατά τα οριζόμενα στον Κανονισμό της Βουλής, δηλαδή διά της απλής πλειοψηφίας των Βουλευτών της Νέας Δημοκρατίας. Δεν υπάρχει λόγος να γίνεται συμμέτοχος σε τέτοιες επιλογές της εκτελεστικής εξουσίας το Κοινοβούλιο. Δεν υπάρχει λόγος. Και όταν λέω το Κοινοβούλιο, εννοώ η Πλειοψηφία. Ποίαν χρείαν έχετε; Έχετε διαγνώσει ποτέ από τη μέχρι τώρα κοινοβουλευτική σας εμπειρία ότι οι συνάδελφοί σας της Νέας Δημοκρατίας μπορούν να προκαλέσουν κύμα αντιρρήσεων κατά των εισηγήσεων των Υπουργών; Ξέρετε, υπήρχαν άνθρωποι σε άλλα κόμματα και υπάρχουν, αλλά στο κόμμα σας δεν έχω διαγνώσει την πολιτική λεβεντιά να εκφραστεί επίσημη διαφωνία σε επιλογές που κάνετε, στην Επιτροπή Θεσμών και Διαφάνειας τουλάχιστον.

Λοιπόν, θα είχε νόημα να εμπλέξετε στη διαδικασία επιλογής του διευθύνοντος τη Δικαστική Αστυνομία την Επιτροπή Θεσμών και Διαφάνειας αν ορίζατε τη διατύπωση γνώμης που θα στηρίζεται σε πλειοψηφία τουλάχιστον των τριών πέμπτων. Δεν το κάνετε. Διαφωνούμε. Απορρίπτουμε την εισήγηση, αφού δεν αποδεχθήκατε την πολύ, κατά την άποψή μας, καλύτερη πρόταση να γίνεται η επιλογή μετά από πρόσκληση ενδιαφέροντος, υποβολή υποψηφιοτήτων από περισσότερες κατηγορίες νομικών και κρίση από επιτροπή που παρέχει υψηλές εγγυήσεις αξιοκρατικής και αντικειμενικής κρίσης.

Δεύτερον. Αναθεωρείτε συνεχώς διατάξεις σας, όχι μόνο εσείς, όλη η Κυβέρνηση, που έχετε ψηφίσει την προηγούμενη μέρα. Να τελειώνουμε με τις γονατογραφίες. Όταν λέτε ότι κατά το άρθρο 17 παράγραφος 7 και άρθρο 18 του ν.4938 επιλέγετε τους δικαστικούς λειτουργούς που θα συμμετέχουν στις συνθέσεις των εξεταστικών επιτροπών, γίνεται ένα λάθος. Το άρθρο 17 και το άρθρο 18 του ν.4938, δηλαδή του Κώδικα Οργανισμού Δικαστηρίων, μπορεί να ισχύσει μόνο για τους δικαστικούς λειτουργούς των πρωτοβάθμιων δικαστηρίων ή των εφετείων, αλλά όχι για τον αρεοπαγίτη, τον αντεισαγγελέα του Αρείου Πάγου ή τον Σύμβουλο Επικρατείας που πρέπει να προτείνονται με απόφαση του Ανωτάτου Δικαστικού Συμβουλίου. Το άρθρο 17 και το άρθρο 18 αφορούν τη διεύθυνση των δικαστηρίων πρώτου και δευτέρου βαθμού. Αυτός που διευθύνει το πρωτοδικείο μπορεί να σας προτείνει τον πρωτοδίκη. Αυτός που διευθύνει το εφετείο μπορεί να σας προτείνει τον εφέτη, αλλά τον Σύμβουλο Επικρατείας και τον αρεοπαγίτη θα σας τον προτείνει το Ανώτατο Δικαστικό Συμβούλιο για να επιλέξετε.

Λοιπόν, για το άρθρο 48, η επίκληση του 4412 δεν είναι εύστοχη, κύριε Υπουργέ, γιατί υπάρχει διατυπωμένη νομολογία και μάλιστα της ολομέλειας του Ελεγκτικού Συνεδρίου, σύμφωνα με την οποία δεν έχει μόνο σημασία ο έλεγχος του μετοχικού κεφαλαίου ή ο ορισμός από το δημόσιο της πλειοψηφίας των μελών του διοικητικού συμβουλίου ενός νομικού προσώπου δημοσίου ή ιδιωτικού δικαίου. Έχουν μεγάλη σημασία και άλλες παράμετροι και άλλα κριτήρια, όπως είναι, παραδείγματος χάριν, η εξυπηρέτηση δημοσίου σκοπού. Και σας υποδεικνύει να υπάρχει ευελιξία του Ελεγκτικού Συνεδρίου, να κρίνει εξατομικευμένα, κατά περίπτωση, αν θα εξαιρεθεί ένας δημόσιος οργανισμός ή δημόσια επιχείρηση από τον προσυμβατικό έλεγχο.

Σας τα επισημαίνει σε εκτενές κείμενο το Επιστημονικό Συμβούλιο της Βουλής, αν δεν θέλετε να ακούσετε εμάς, αλλά δεν ακούτε ούτε την Επιστημονική Υπηρεσία. Εντάξει, θα καταψηφίσουμε το άρθρο 48.

Τέλος, κύριε Πρόεδρε -είναι και άλλα, αλλά δεν έχω δυστυχώς τον χρόνο- στο άρθρο 4 σε ό,τι αφορά τη Διεύθυνση των Περιφερειακών Υπηρεσιών της Δικαστικής Αστυνομίας, η νέα πρόταση είναι σαφέστερη με τη νομοτεχνική βελτίωση του Υπουργού. Ορθά επιλέγετε ο εισαγγελέας να διευθύνει τις περιφερειακές υπηρεσίες και όταν δεν υπάρχει εισαγγελέας σε δικαστικά μέγαρα όπου στεγάζονται περισσότερες δικαστικές υπηρεσίες να διευθύνει ο αρχαιότερος.

Θα προτιμούσα, βέβαια, πιο σαφή τη διατύπωση. Ο εισαγγελικός λειτουργός που διευθύνει την Εισαγγελία Πρωτοδικών ή την Εισαγγελία Εφετών ή και την Εισαγγελία του Αρείου Πάγου, θα μπορούσαμε να προσθέσουμε, έχει αντιστοίχως την ευθύνη και την εποπτεία και σε περίπτωση ελλείψεως εισαγγελικού λειτουργού, στις περιπτώσεις των συγκεντρωμένων δικαστικών υπηρεσιών σε ένα δικαστικό μέγαρο, την ευθύνη αναλαμβάνει ο αρχαιότερος από τους διευθύνοντες δικαστικούς λειτουργούς. Θα προτιμούσα τη ρητή αυτή διατύπωση, χωρίς να σημαίνει ότι δεν συνάγεται το συμπέρασμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα ο εισηγητής του ΣΥΡΙΖΑ - Προοδευτική Συμμαχία κ. Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, δεν ζούμε σε έναν κόσμο αγγελικά πλασμένο και δεν ζούμε και μέσα στη Βουλή σε έναν κόσμο αγγελικά πλασμένο. Και γενικά το πολιτικό μας σύστημα δεν είναι μια εκκλησία. Υπάρχουν αντιπαραθέσεις, ιδεολογικές διαφορές, εντάσεις, οξύνσεις, διάλογος μέσα σε αντιπολιτευτικούς όρους.

Γνωρίζετε ότι στις τέσσερις ημέρες που κράτησε η συζήτηση στην επιτροπή και μία ημέρα σήμερα ο πυρήνας της διαφοροποίησης του κόμματός μας ήταν κυρίως τα άρθρα 3 και 4. Στην τοποθέτησή σας δεν γνωρίζαμε τι ακριβώς βελτίωση θα κάνετε στα δύο αυτά άρθρα. Φυσικά, θα μπορούσε κάποιος να εκλάβει ότι μέσα από τη συζήτηση που κάναμε υπήρξαν αμοιβαίες υποχωρήσεις κ.λπ., και καταλήξαμε σε αυτές τις νομοτεχνικές βελτιώσεις. Κάτι τέτοιο δεν βλέπουμε.

Να σας πω χαρακτηριστικά, γνωρίζετε ότι επανειλημμένα εγώ σας ανέφερα ότι διαφωνούμε καθέτως, οριζόντιος και διαγωνίως με την επιλογή του Υπουργού Δικαιοσύνης να βάλει στην Κεντρική Διεύθυνση της Δικαστικής Αστυνομίας συνταξιούχο ανώτερο ή ανώτατο δικαστικό.

Η νομοθετική αυτή βελτίωση που φέρατε ουσιαστικά τι λέει; Το είπε πάρα πολύ χαρακτηριστικά ο κ. Καστανίδης. Πάλι εμμένετε στον συνταξιούχο δικαστικό και επιπλέον θολώνετε τα νερά βάζοντας να καταθέτουν τα χαρτιά στην Επιτροπή Θεσμών και Διαφάνειας τη γνώμη της οποίας θα λάβετε υπ’ όψιν ως Υπουργός Δικαιοσύνης για να διορίσετε διευθυντή. Δεν γράφετε καν «με τη σύμφωνη γνώμη» για να καθίσουμε ουσιαστικά να κουβεντιάσουμε. Πώς είναι δυνατόν;

Η σύμφωνη γνώμη, κύριε Υπουργέ, είναι δεσμευτική για τον Υπουργό Δικαιοσύνης ο όποιος έχει τη μόνη διακριτική ευχέρεια να μην τη δεχτεί ή αν τη δεχθεί να αποδεχθεί την απόφαση της Επιτροπής Θεσμών και Διαφάνειας. Κατά συνέπεια, η νομοτεχνική αυτή βελτίωση μάς βρίσκει αντίθετους και δεν θα την ψηφίσουμε.

Κύριε Υπουργέ, κάνατε μια βελτίωση στο άρθρο 4 με τον προσδιορισμό του δικαστικού λειτουργού στα επίπεδα της Εισαγγελίας Πρωτοδικών και Εφετών. Νομίζω ότι αυτή η επισήμανση μπορεί κάλλιστα να μας οδηγήσει στο να ψηφίσουμε αυτή τη διάταξη.

Θέλω επίσης να τονίσω το εξής σχετικά με την τροπολογία. Ο νεωτερισμός που εισάγετε, δηλαδή η ολομέλεια των δικαστών σε κάθε δικαστήριο, ειδικά στα μεγάλα δικαστήρια, να ορίζει Εκπρόσωπο Τύπου για να απαντάει κάθε φορά στον Τύπο ή να εκδίδει δελτία Τύπου ή να βγαίνει κάποιος δικαστής στην τηλεόραση ή στα άλλα μέσα μαζικής ενημέρωσης για να δικαιολογεί πράγματα ή καταστάσεις ή για να ενημερώνει για το περιεχόμενο αποφάσεων ή για να μπαίνει μέσα στη διελκυστίνδα των διαφορών που θα προκύψουν με τα κόμματα ή σε κάθε περίπτωση με την εικόνα που σήμερα παρατηρούμε, θα βάλει στο παιγνίδι της κομματικής και πολιτικής αντιπαράθεσης και του πολιτικού συστήματος τη δικαιοσύνη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Γιατί; Δεν έχει καμμία σχέση.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Η επιφύλαξή μας είναι σοβαρότατη. Κατά συνέπεια, όχι ότι δεν θα την ψηφίσουμε, διότι έχουμε λόγους για να ψηφίσουμε την τροπολογία, αλλά εξ αντικειμένου δεν μπορούμε να εξαιρέσουμε αυτή τη διάταξη. Όμως, σας παρακαλώ πάρα πολύ να το ξαναδείτε, διότι θεσμοθετείτε κάτι καινούριο εξαιτίας του γεγονότος ότι στο μάτι του κυκλώνα έχει περιπέσει, θα έλεγα, η δικαιοσύνη.

Η δικαιοσύνη μελετάει υποθέσεις και εκδίδει αποφάσεις οι οποίες κρίνονται από τον ελληνικό λαό και εφαρμόζονται στο όνομα του ελληνικού λαού από την εκτελεστική εξουσία. Αν δεν το δούμε έτσι και βάλουμε τη δικαιοσύνη σ’ αυτό το λούκι, θα δείτε ότι θα υπάρχει μεγάλο πρόβλημα.

Κύριε Υπουργέ, και τελειώνω, σχετικά με το άρθρο 48 θα πρέπει να σας τονίσουμε ότι δεν έχετε διευκρινίσει για ποια νομικά πρόσωπα λέτε. Μάλιστα, λέτε χαρακτηριστικά στον νόμο: «Κατά την αληθή έννοια του νόμου ή της διάταξης». Θα συμφωνήσω με κάτι που είπε ο κ. Καστανίδης σε κάποια στιγμή που τοποθετήθηκε. Σχετικά με το «κατά την αληθή έννοια του νόμου», αφήστε το δικαστήριο να κρίνει πώς ψηφίσατε πριν από λίγο καιρό τη συγκεκριμένη διάταξη. Δεν έρχεται κάθε φορά ο νομοθέτης, εν προκειμένω η Βουλή, για να ερμηνεύει την προηγούμενη διάταξη με άλλη διάταξη. Είναι νομοτεχνικό λάθος και δεν έχει καμμία σχέση με το πώς πρέπει να σκέπτεται ο νομοθέτης ή ο εφαρμόζων τον νόμο δικαστής.

Είμαστε αντίθετοι με το άρθρο αυτό. Όμως, είμαστε και στην ουσία αντίθετοι με την εξής έννοια, διαβλέπω ότι έτσι όπως διατυπώνεται ουσιαστικά υποκρύπτεται αναδρομική ισχύ της διάταξης αυτής υπό την έννοια ότι εξαιρείτε αυτούς που υπηρετούν σήμερα από τη στιγμή κατά την οποία προσδιορίζεται για μία θητεία συμμετοχή στο όργανο αυτό και εκλογή τους. Δηλαδή αυτοί που υπηρετούν σήμερα δεν θα έχουν δικαίωμα να συμμετάσχουν στην επόμενη διαδικασία. Εκεί έχω την ένσταση. Σ’ αυτό το σημείο έχω την αίσθηση ότι εμπεριέχεται, και ουσιαστικά υποκρύπτεται, η αναδρομική ισχύς αυτής της διάταξης.

Όσον αφορά επίσης τη διάταξη του άρθρου 48 σχετικά με τον προσυμβατικό έλεγχο συμφωνώ με τους προλαλήσαντες συναδέλφους μου για τον εξής λόγο: Το πότε γίνεται προσυμβατικός έλεγχος προσδιορίζεται από τον νόμο. Υπό αυτήν λοιπόν την έννοια, δεν χρειαζόταν διάταξη με την οποία να λέτε ότι αν το ελληνικό δημόσιο χάσει την πλειοψηφία των μετοχών σε μια εταιρεία, άρα χάνει τον δημόσιο χαρακτήρα το συγκεκριμένο νομικό πρόσωπο, άρα, δεν υπάγεται στον προσυμβατικό έλεγχο. Δεν αντιλαμβάνομαι γιατί το κάνετε αυτό. Ουσιαστικά δεν έχουν απαντηθεί ερωτήματα αυτού του περιεχομένου, δηλαδή ποιος σας επέβαλε και ποιος σας πίεσε να νομοθετήσετε τη στιγμή κατά την οποία ο νόμος ήδη προβλέπει πότε και πώς γίνεται ο προσυμβατικός έλεγχος και σε ποια νομικά πρόσωπα γίνεται ο προσυμβατικός έλεγχος και ποια νομικά πρόσωπα έχουν δημόσιο χαρακτήρα που εξυπηρετούν το δημόσιο συμφέρον, ανεξάρτητα εάν η πλειοψηφία των μετόχων είναι σε άλλο φυσικό ή σε άλλο νομικό πρόσωπο.

Τελειώνω, κύριε Πρόεδρε, και σας ευχαριστώ πάρα πολύ που μου δώσατε αυτήν τη δυνατότητα.

Θέλω να τονίσω κάτι σε σχέση με την περιρρέουσα ατμόσφαιρα αυτών των ημερών. Τόνισα, γιατί το θεωρώ μείζον θέμα -και αναφέρθηκε και ο κ. Ραγκούσης πάνω σε αυτό- το γεγονός ότι πρέπει –και εκεί είναι ο πυρήνας της ένστασής μας- ο ίδιος ο Πρωθυπουργός, ο έχων την αρμοδιότητα της ΕΥΠ, που όρισε τον επικεφαλής της ΕΥΠ, όταν η ΕΥΠ κατά αρμοδιότητα πρέπει να προστατεύει το πολιτικό μας σύστημα, να προστατεύει τους ανθρώπους που διακονούν είτε σε νομοθετικό επίπεδο είτε σε εκτελεστικό είτε σε δικαστικό, αλλά ακόμα και σε επιχειρηματικό επίπεδο, έχει την υποχρέωση να έρθει στη Βουλή, να συμμετάσχει στην Επιτροπή Θεσμών και Διαφάνειας και όλοι οι επικεφαλής των εκ του νόμου αρμοδίων υπηρεσιών να έρθουν στην Επιτροπή Θεσμών, ακόμα και στη Βουλή εκ των υστέρων, για να δικαιολογήσουν τις ενέργειες, να προσδιορίσουν τις αρμοδιότητες και τις ευθύνες τους, έτσι ώστε αυτή η σαπίλα του πολιτικού συστήματος να παταχθεί πάση θυσία και η δικαιοσύνη να επιληφθεί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώνουμε τις δευτερολογίες των εισηγητών και ειδικών αγορητών με τον εισηγητή της Νέας Δημοκρατίας, τον κ. Ανδρέα Πάτση.

Κύριε Πάτση, έχετε τον λόγο.

**ΑΝΔΡΕΑΣ ΠΑΤΣΗΣ:** Ευχαριστώ πολύ, κύριε Πρόεδρε.

Θα είμαι ιδιαίτερα σύντομος. Θα σταθώ μόνο σε δύο τρία σημεία. Καταρχήν στον κύριο συνάδελφο, τον κ. Αυλωνίτη ο οποίος αναφέρθηκε στο ότι οι δικαστικές αποφάσεις κρίνονται από το λαό…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Στο όνομά του είπα.

**ΑΝΔΡΕΑΣ ΠΑΤΣΗΣ:** Και κρίνονται από τον λαό.

Επειδή αυτό, λοιπόν, είναι κάτι αόριστο, τελείως αόριστο, καλό είναι να προσδιορίσουμε κάθε φορά πώς κρίνονται και ποιο είναι το κριτήριο για να πούμε αν μια απόφαση είναι καλή ή δεν είναι καλή.

Ο δικαστής, κύριοι συνάδελφοι, οφείλει να εφαρμόζει τον νόμο σε συγκεκριμένη περίπτωση και σε συγκεκριμένα δεδομένα. Δεν είναι το ζητούμενο αν μας αρέσει ή δεν μας αρέσει μια δικαστική απόφαση.

Δεύτερον. Νομίζω εν τη ρύμη του λόγου του ο κ. Καστανίδης είπε ότι δεν έχει διαγνώσει στους Βουλευτές πολιτική λεβεντιά. Πρώτα από όλα, δεν ξέρω σε ποια κόμματα έχει διαγνώσει αυτού του είδους τη λεβεντιά, για την οποία μιλάει ο κ. Καστανίδης. Θα ήθελα να τον διαβεβαιώσω πάντως ότι οι Βουλευτές της Νέας Δημοκρατίας είναι και αυτόφωτοι και με γνώμη και με άποψη και με γνώση και με απόλυτη αξιοπρέπεια. Τον χαρακτηρισμό για πολιτική λεβεντιά ας τον απευθύνει στο κόμμα του και στα υπόλοιπα κόμματα. Για μας δεν είναι ανεκτό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα δώσω στον Υπουργό για να κλείσει η σημερινή πολύωρη διαδικασία.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Νομίζω ότι μετά από τις τέσσερις συνεδριάσεις στην αρμόδια κοινοβουλευτική επιτροπή και τη συζήτηση σήμερα στην Ολομέλεια, εύκολα μπορούμε να καταλήξουμε σε κάποια συμπεράσματα, κυρίες και κύριοι συνάδελφοι.

Το γεγονός ότι η Δικαστική Αστυνομία, θα έλεγα, εκτιμάται από την πλειοψηφία των πολιτικών κομμάτων ως μια επιλογή η οποία θα βοηθήσει το δικαστικό μας σύστημα να κάνει τα απαραίτητα δικά του βήματα, μέσα από μια μεταρρύθμιση η ανάγκη της οποίας έχει διατυπωθεί εδώ και πάρα πάρα πολλά χρόνια, νομίζω ότι είναι μια κοινή παραδοχή.

Εκτιμώ ότι το πλέον κρίσιμο θέμα της αντιπαράθεσής μας ήταν το θέμα της επιλογής του προσώπου που θα προΐσταται της Δικαστικής Αστυνομίας. Αυτό αντιλαμβάνομαι και από τις τοποθετήσεις του κ. Αυλωνίτη και του κ. Καστανίδη, αλλά και από τη γενικότερη συζήτηση την οποία κάναμε.

Ήταν ένα θέμα, κυρίες και κύριοι συνάδελφοι, που μας προβλημάτισε πάρα πολύ από την πρώτη στιγμή και δεν σας κρύβω ότι η πρώτη συζήτηση αφορούσε και σε εν ενεργεία δικαστικό λειτουργό. Επειδή όμως το ζήτημα είναι ότι εκεί ετίθετο ένα θέμα συνταγματικότητας, μιας και η συγκεκριμένη θέση διατυπώθηκε κατά τη διάρκεια της συζήτησης και της ακρόασης των φορέων, νομίζω ότι δεν θα μπορούσαμε να κινηθούμε σε αυτή την κατεύθυνση.

Από την άλλη πλευρά η δυνατότητα ή η προϋπόθεση -για να το πω καλύτερα- της απόλυτης γνώσης του χώρου και της λειτουργίας των δικαστηρίων από το πρόσωπο το οποίο θα μπορούσε να επιλεγεί, νομίζω ότι φάνταζε απολύτως αναγκαία και γι’ αυτόν ακριβώς τον λόγο, τουλάχιστον στο επίπεδο των επιλογών, η τελική ουσιαστικά νομοθετική ρύθμιση αφορά σε επιτίμους ανώτατους δικαστικούς λειτουργούς, με τη διαδικασία της πρόσκλησης ενδιαφέροντος και με τη διαδικασία ουσιαστικά της ακρόασης μέσα από την Επιτροπή Θεσμών και Διαφάνειας, ακριβώς για να υπάρχουν όλες αυτές οι διαδικασίες οι οποίες δίνουν τη δυνατότητα μιας, θα έλεγα, διαφανούς διαδικασίας και όχι μιας επιλογής, όπως αρχικά είχε διατυπωθεί από τον Υπουργό Δικαιοσύνης.

Το έχω πει πάρα πολλές φορές, ότι η προσπάθεια που γίνεται είναι ακριβώς να εξαντλήσουμε ή ενδεχομένως να διασκεδάσουμε κάθε πιθανότητα ή κάθε υποψία που μπορεί να υπάρχει και νομίζω ότι η προσπάθεια η οποία καταβάλλεται από το Υπουργείο Δικαιοσύνης σε αυτή την κατεύθυνση είναι περισσότερο από εμφανής.

Εγώ προσωπικά εκτιμώ ότι παρά τις δυσκολίες που υπήρξαν, τόσο στη συνολική διατύπωση του νομοσχεδίου, όσο βεβαίως και στις μεγάλες προκλήσεις που υπάρχουν μπροστά, μετά την επόμενη μέρα, δηλαδή μετά από αύριο, για τη δρομολόγηση της λειτουργίας της Δικαστικής Αστυνομίας, δημιουργείται για όλους μας μια ευθύνη να καταφέρουμε να δημιουργήσουμε έναν ακόμη θεσμό, μια ακόμη υπηρεσία μέσα στον δικαστικό χώρο, που στο τέλος -νομίζω το έχουμε δεχθεί όλοι- θα βοηθήσει τη δικαιοσύνη να λειτουργήσει με ακόμη καλύτερο τρόπο, αντιμετωπίζοντας προβλήματα και παθογένειες, αλλά κυρίως θα βοηθήσει τους Έλληνες πολίτες να αισθάνονται ότι η δικαιοσύνη από τη δική της πλευρά κάνει τα απαραίτητα δικά της βήματα για να αισθάνονται περισσότερο ασφαλείς.

Θέλω να ευχαριστήσω τις κυρίες και τους κυρίους συναδέλφους. Επαναλαμβάνω η κοινοβουλευτική άσκηση κατά βάση στο Υπουργείο Δικαιοσύνης -ανεξάρτητα από τη διαφορά απόψεων, είναι λογικό να υπάρχουν διαφορετικές απόψεις- νομίζω ότι τις περισσότερες φορές είναι επιτυχής και θεωρώ ότι ειδικά το συγκεκριμένο νομοσχέδιο μάς έδωσε μια ακόμα ευκαιρία να μείνουμε και να κινηθούμε όλοι σε αυτή την κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Δικαιοσύνης: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, πενήντα τέσσερα άρθρα, μια τροπολογία, το ακροτελεύτιο άρθρο, καθώς και το σύνολο του νομοσχεδίου. Να σας επισημάνω όμως ότι έχει διαγραφεί το άρθρο 39 του σχεδίου νόμου. Το λέω για να μην το ψάχνετε. Τα λοιπά άρθρα διατηρούν την αρχική αρίθμηση για να διευκολυνθείτε. Το άρθρο 39 έχει διαγραφεί, αλλά τα υπόλοιπα άρθρα διατηρούν την αρίθμηση που είχαν.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 1 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 9 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 11 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 12 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 13 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 14 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 26 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 33 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 35 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 36 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 45 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 47 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 48 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 50 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 52 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 53 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 55 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| ΥΠ.ΤΡΟΠ. 1397/115 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Δικαιοσύνης: «Σύσταση Δικαστικής Αστυνομίας και λοιπές επείγουσες διατάξεις του Υπουργείου Δικαιοσύνης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 386α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 18.51΄ λύεται η συνεδρίαση για αύριο, ημέρα Πέμπτη 28 Ιουλίου 2022 και ώρα 9.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Διατάξεις για την απλοποίηση της περιβαλλοντικής αδειοδότησης, θέσπιση πλαισίου για την ανάπτυξη των Υπεράκτιων Αιολικών Πάρκων, την αντιμετώπιση της ενεργειακής κρίσης, την προστασία του περιβάλλοντος και λοιπές διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**